
INTRODUCERE 


Vladimir Tismăneanu 


Printr-o fericită coincidenţă, volumul de fata apare exact la zece ani de la 
seria de evenimente care au zguduit lumea, cunoscute sub numele de revoluțiile din 
1989. În acel an, ceea ce părea a fi un sistem imuabil şi de neclintit s-a prăbuşit 
cu o viteză ameţitoare. Şi aceasta nu s-a întîmplat datorită unor lovituri externe 
(deşi presiunea externă a contat), ca în cazul Germaniei naziste, ci ca urmare a 
unor tensiuni interne insolubile, acumulate în timp. Sistemele leniniste se aflau 
în ultimul stadiu al bolii care le afectase în primul rînd capacitatea de regenerare. 
După ce se cochetase decenii la rînd cu ideile reformelor intrasistemice, devenise 
clar că sistemul comunist nu dispunea de resurse de adaptare şi că soluţia nu se 
afla în interiorul, ci în exteriorul şi chiar împotriva ordinii existente. 

Dezintegrarea (implozia) Uniunii Sovietice, care s-a petrecut în decembrie 
1991 în fata ochilor uimiti ai lumii, a fost legată in mod direct şi nemijlocit de 
dispariţia „imperiului exterior” est-european, provocată de revoluțiile din 1989. 
Indiferent de modul în care privim sau evaluăm aceste evenimente, este acum 
evident că ciclul istoric inaugurat de primul război mondial, de confiscarea 
puterii de către bolşevici în Rusia, în octombrie 1917 şi de războiul ideologic 
european de durată care le-a urmat luase sfîrşit!. Prin urmare, importanţa 
acestor revoluţii nu poate fi supraestimată : ele reprezintă triumful demnităţii 
civice şi al moralității politice asupra monismului ideologic, asupra cinismului 
birocratic şi dictaturii politienesti. Avîndu-şi sorgintea într-un concept indivi- 
dualist de libertate, programatic sceptice faţă de toate proiectele ideologice de 
inginerie socială, aceste revoluţii au fost, cel puţin în prima lor fază, liberale şi 
nonutopice?. Spre deosebire de revoluțiile tradiţionale, revoluțiile din 1989 nu 
şi-au avut originea într-o viziune doctrinară a societăţii perfecte şi nu au 
recunoscut rolul nici unei avangarde autodesemnate să conducă acţiunile maselor. 
Nici un partid politic nu a dirijat avintul lor spontan, iar în faza lor incipientă 
s-a insistat chiar asupra necesităţii creării unor forme politice noi, altele decît 
formele tradiţionale, ideologice, de diferenţiere între partide. Faptul că aceste 
revoluţii au fost întinate ulterior de conflicte etnice, de lupte politice dezgus- 
tătoare, de o incontrolabilă corupţie politică şi economică, de apariţia partidelor 
şi mişcărilor antiliberale, precum şi a unor pronunţate tendinţe autoritariste şi 

colectiviste nu le diminuează mesajul generos şi impactul imens. Mai mult, 
ar trebui menţionat faptul că, exact în acele ţări in care revoluțiile nu au avut loc 
(Iugoslavia) sau au fost deturnate (România), ieşirea din socialismul de stat a 
fost în mod special sinuoasă, şovăielnică şi, pe termen lung, problematică. 
Astfel de aspecte trebuie avute în vedere mai ales atunci cînd ne confruntăm cu 
discursuri care pun sub semnul întrebării succesul acestor revoluţii, referindu-se 
exclusiv la moştenirile lor ambigue. „Retorica reacționară”, analizată in mod 
strălucit de către Albert Hirschman, foloseşte argumentele inutilitatii, pericolului 
şi perversitátii pentru a contesta schimbarea per se sau pentru a o face să pară 
imposibilă sau de nedorit”. Un asemenea tip de raţionament, întîlnit deseori în 
unele dintre cele mai sofisticate abordări, se bazează pe următoarea logică: 
climatul postrevolutionar a dezlantuit forme respingătoare, de mult adormite, 
ale culturilor politice naţionale, care includ şovinism, fascism remanent, funda- 
mentalism etnoclerical, militarism şi, prin urmare, este mai periculos decît 
status quo ante ; sau, nimic nu s-a schimbat cu adevărat şi deţinătorii puterii au 
rămas aceiaşi, doar că purtînd alte măşti ; sau, indiferent de ceea ce au sperat 
revoluționarii din 1989, rezultatele strădaniilor lor s-au dovedit extrem de 
dezamăgitoare, îngăduind lichelelor politice să reuşească şi să folosească noile 
oportunităţi pentru a-şi impune dominaţia. 

Prin urmare, a ne reaminti mesajul real al acestor revoluţii, a revedea 
principalele lor interpretări şi o serie de declaraţii cheie făcute de înşişi participanţii 
la aceste revoluţii constituie un exerciţiu util din punct de vedere politic, moral 
şi intelectual. Nu ar trebui să uităm că sfîrşitul sovietismului, care este astăzi, 
în general, de la sine înţeles, a reprezentat la începutul lui 1989 numai una 
dintre alternative, şi nici măcar cea mai probabilă. Este adevărat că unii gînditori 
disidenti (Ferenc Fehér, Agnes Heller, Vaclav Havel, Jacek Kuron, Adam Michnik) 
au înţeles că sistemul se descompunea încet şi că nu avea nici un viitor, dar nici 
chiar ei nu au considerat colapsul acestuia ca pe o posibilitate imediată. Întreaga 
filozofie a disidentei a fost întemeiată pe strategia de „penetrare” pe termen 
lung a sistemului existent, pe recuperarea şi restaurarea treptată a sferei publice 
(a vieţii independente a societăţii), ca o alternativă la prezenţa atotcuprinzătoare 
a statului-partid ideologic“. Să ne gindim la subtitlul extrem de influentei colecţii 
de eseuri publicate de Vaclav Havel în samizdat la mijlocul anilor '80: „cetăţenii 
împotriva statului"?. Morala fundamentală a dramei revoluţionare de proporţii 
desfăşurate în Europa de Est în 1989, dacă există, sugerează că istoria nu este 
niciodată un drum cu sens unic şi că viitorul presupune întotdeauna mai mult 
decît o singură alternativă. Într-adevăr, aşa cum argumentează Jeffrey Isaac în 
articolul inclus în antologie, revoluțiile din 1989 au avut mai multe semnificaţii 
şi au formulat un program extrem de provocator nu numai pentru societăţile 
postcomuniste, dar şi pentru democratiile occidentale€. 

Dupá cum remarcá filozoful polonez Leszek Kolakowski in eseul selectat 
pentru volumul de fatá, au existat intr-adevár un numár de ginditori (printre 
care şi el însuşi) care au anticipat colapsul iminent al sovietismului. Dar foarte 
putini si-au inchipuit cu adevárat cá un asemenea eveniment poate avea loc cu 
o asemenea rapiditate si, ca o regulă generală, fără violenţă. Natura regimurilor 
leniniste posttotalitare, dar încă autoritare, nu a fost favorabilă negocierilor şi 
transferului paşnic al puterii de la partidul comunist conducător la opoziţie. 
De aceea, una dintre cele mai surprinzătoare evoluţii din anii 1989-1990 a 
constituit-o promptitudinea cu care elitele comuniste din Ungaria şi Polonia au 
împărţit mai întîi puterea, pentru ca apoi să renunţe la ea. Procedînd astfel, s-au 
dezis de cea mai îndrăgită dogmă leninistă, aceea a „rolului conducător” al 
partidului comunist (monopolul asupra puterii) şi au favorizat debutul tranzitiilor 
democratice şi evoluţia lor progresivă într-un mod paşnic. În alte ţări însă, 
reformele au fost respinse în numele apărării „realizărilor socialiste ale poporului”, 
dar adoptarea unei asemenea atitudini ostile nu a putut salva elitele aflate la 
putere. Modelul „lagărului socialist” îşi trăise traiul, iar eforturile disperate de 
a-l salva, ale aşa-numitei „bande a celor patru” (liderii României, Germaniei 
Democrate, Bulgariei şi Cehoslovaciei) nu au avut nici o şansă de reuşită pe 
termen lung. Observatori experimentați ai blocului sovietic, istorici, analişti 
politici şi jurnalişti deopotrivă au fost uimiti de dinamica extraordinară a eveni- 
mentelor care, în mai puţin de douăsprezece luni şi, cu excepţia României, într-un 
mod paşnic, au pus capăt tiraniilor leniniste din Europa Centrală şi de Est’. 

Semnificaţia acelor evenimente, rolul disidentilor (intelectuali critici, neinre- 
gimentati) în renaşterea societăţilor civile de multă vreme paralizate, criza 
generală a acestor regimuri şi declinul hegemoniei partidelor comuniste au 
produs numeroase texte interpretative. Initial, tentatia generală a fost aceea de 
a aclama rolul disidentilor în căderea regimurilor de tip sovietic şi în apariţia 
iniţiativelor civice „de jos"?. Numeroase relatări euforice despre valul revolu- 
tionar l-au comparat nu de puţine ori cu „primăvara naţiunilor” de la 1848, iar 
istoricul şi jurnalistul britanic Timothy Garton Ash, în articolele sale pentru 
New York Review of Books, reunite mai tîrziu în volumul The Magic Lantern’, a 
oferit unele dintre cele mai elocvente texte în acest sens. Volumul include un 
eseu emblematic pentru tipul de abordare care subliniază rolul intelectualitatii 
critice în distrugerea despotismului leninist din Europa Centrală. Tendinţa 
dominantă a fost aceea de a privi aceste revoluţii ca pe o componentă a valului 
democratic universal ; într-adevăr, o confirmare a triumfului absolut al valorilor 
democratice liberale asupra încercărilor colectivist-iacobine de a controla gindirea 
umană. O astfel de viziune a inspirat reflectiile filozofului politic Bruce Ackerman 
pe tema viitorului revoluţiei liberale. Pentru el, schimbările dramatice din 
Europa Centrală şi de Est au făcut parte din procesul global de renaştere 

a liberalismului. Cu alte cuvinte, succesul sau eşecul lor ar conditiona şi viitorul 
liberalismului în Occident, deoarece trăim într-o lume marcată de interconexiuni 
şi interdependente politice, economice şi cultural-simbolice. 

Foarte puţini analişti au insistat asupra elementelor antiliberale şi neoautori- 
tariste, mai puţin vizibile, însă persistente ale mişcărilor anticomuniste din Est. 
Seduşi de euforia tumultului revoluţionar, cei mai mulţi dintre observatori au 
preferat să nu comenteze asupra naturii eterogene a mişcărilor anticomuniste : 
nu toţi cei care au respins leninismul au făcut-o pentru că visau la o societate 
deschisă şi la valori liberale. Au existat printre revoluționari şi destui furiosi, 
ostili logicii compromisului şi negocierii. Au existat, de asemenea, fundamen- 
talişti populişti, dogmatici religioşi, nostalgici ai regimurilor precomuniste, 
inclusiv dintre aceia care au admirat dictatori pro-nazişti ca Ion Antonescu în 
România sau Mikl6s Horthy în Ungaria. Numai după destrămarea lugoslaviei şi 
divorţul de catifea care a dus la divizarea Cehoslovaciei în două ţări (Republica 
Cehă şi Slovacia), experţii şi oamenii politici au conştientizat că promisiunile 
liberale ale acestor revoluţii nu ar trebui considerate ca de la sine înţelese şi că 
după căderea comunismului nu urmează, în mod necesar, instaurarea democra- 
tiei liberale. La începutul anilor '90, a devenit din ce în ce mai clar că perioada 
postcomunistă era încărcată de tot felul de ameninţări, printre care conflicte 
etnice sîngeroase, tulburări sociale şi manifestări ale unor forme virulente de 
populisme si tribalisme vechi şi noi”. Volumul de faţă reuneşte cîteva dintre cele 
mai importante analize ale revoluțiilor din 1989 şi ale urmărilor lor. Selectind 
articolele, am căutat să adun cele mai lucide - deşi controversate - abordări, 
încercînd să evit atît perspectivele excesiv de optimiste, cît şi pe cele iremediabil 
catastrofale. Ipoteza principală, la care subscriu majoritatea autorilor selectaţi, 
este aceea că evenimentele din 1989 au avut consecinţe revoluţionare. Unii 
elogiază rolul societăţii civice, al intelectualilor critici şi disidentilor, alţii sînt 
în dezacord cu această abordare; dar nici unul dintre ei nu neagă un lucru 
esenţial, şi anume că aceste schimbări au dus la sfîrşitul regimurilor leniniste 
din Europa Centrală şi de Est. Desigur, rămîne o problemă deschisă dacă 
termenul de ,,revolutie” este cel mai potrivit pentru a descrie schimbările care 
au avut loc. Mai presus de orice îndoială, cel puţin în viziunea autorilor prezenţi 
în carte, este impactul istoric universal al transformărilor inaugurate de eveni- 
mentele din 1989. 

Volumul supune atenţiei trei teme majore: semnificaţiile profunde ale 
colapsului regimurilor socialismului de stat din Europa Centrală şi de Est, 
natura revoluțiilor la sfîrşitul secolului XX şi rolul intelectualilor critici (publici) 
în politică. Lucrarea adună texte semnificative, cu adevărat originale şi polemice, 
oferite atît de analiştii, cît şi de actorii unuia dintre cele mai impresionante 
evenimente ale secolului: căderea unor regimuri odinioară extrem de sigure de 

sine, renaşterea vieţii civice, sociale şi economice şi căutarea unor forme 
nonideologice şi nonmachiavelice de organizare şi participare politică. Am 
selectat textele dintr-un volum descurajant de amplu de literatură care tratează 
aceste subiecte, cu intenţia de a-i ajuta pe cei care studiază politica, istoria şi 
societăţile est-central-europene să evite atît tentatia unor abordări simplifi- 
catoare, cît şi pe aceea a unor generalizări speculative nefondate. Articolele 
reunite în prezentul volum redau, sper, complexitatea de neimaginat a mişcării 
revoluţionare din 1989 şi explică un număr de fenomene extrem de proble- 
matice: marginalizarea primelor elite postcomuniste (recrutate, în cele mai 
multe cazuri, din rîndurile culturilor alternative disidente), restabilirea fostelor 
elite comuniste şi revenirea acestora în poziţii de conducere în guvern, confuzia 
etică ce caracterizează postcomunismul şi cinismul nestăvilit care pare să 
tortureze toate aceste societăți". 

Premisa lucrării o reprezintă convingerea, împărtăşită de toţi cei care au 
contribuit la el, că tot ceea ce s-a întîmplat în Europa Centrală şi de Est 
transcende graniţele fizice şi are un impact pe termen lung asupra stabilităţii 
internaţionale. Aceste evenimente au condus nu numai la dispariţia zonei de 
influenţă sovietică şi dizolvarea Tratatului de la Varşovia, dar şi la căderea 
Zidului Berlinului, acel simbol rusinos al dispretului faţă de drepturile civice, la 
dizolvarea Republicii Democrate Germane (RDG), la reunificarea Germaniei şi 
la încheierea războiului rece prin victoria Occidentului liberal. Astăzi, cînd 
scriu aceste rînduri, toate lucrurile par normale, banale chiar, dar în urmă cu 
zece ani un asemenea deznodămînt al conflictului Est — Vest ar fi părut supra- 
realist. Prin urmare, revederea principalelor interpretări ale celor mai fascinante 
evenimente din istoria europeană şi universală recentă are o profundă semni- 
ficatie intelectuală şi politică. De ce au avut loc aceste revoluţii? Au fost ele 
adevărate revoluţii în sensul clasic şi, în acest caz, care au fost noile idei şi 
practici politice pe care le-au propus ? Este adevărat, după cum au argumentat 
unii autori, că ele nu au fost decît eforturi de a „îndrepta” greşelile experi- 
mentelor comunismului sau, mai bine spus, au fost doar încercări de a restabili 
situaţia precomunistă ? Au fost aceste revoluţii, în primul rînd, o consecinţă a 
eşecului economic al leninismului, cu alte cuvinte, a incapacității economiilor 
de comandă (planificate de la centru) de a ţine pasul cu provocările epocii 
postindustriale ? Care a fost impactul factorilor morali sau culturali asupra 
apariţiei iniţiativelor societăţii civice în cadrul regimurilor leninismului tîrziu 
(posttotalitare) ? Care a fost importanţa tradiţiilor disidente şi reformator- 
-comuniste anterioare momentului 1989 în diferitele ţări est-central europene ? 
Cum se poate explica natura autolimitată, nonviolentă a acestor revoluţii şi 
absenţa tentativelor, în proporţii de masă, de a-i pedepsi pe foştii deținători ai 
puterii? Care a fost atitudinea reală a populaţiei în privinţa disidentilor şi cum 

se poate înţelege tranziţia de la „revoluţii de catifea” la ,contrarevolutii de 
catifea” sau ,restauratii" ? Cei care studiază istoria şi politica europeană, precum 
şi cei interesaţi de mişcări sociale, de legătura dintre morală şi politică, de rolul 
intelectualilor în căderea comunismului, de democratizarea politică, de politica 
internaţională de după încheierea războiului rece în general, vor descoperi cu 
siguranţă utilitatea cărţii. Într-adevăr, căderea comunismului în Europa Centrală 
şi de Est a accelerat procesul centrifug, de dezintegrare în URSS, a catalizat 
mişcările patriotice naţionale din Ţările Baltice şi Ucraina şi a anunţat o lume 
nouă, departe de bipolaritatea războiului rece. După cum a argumentat deseori 
Ken Jowitt, a creat o situaţie fundamental nouă, periculoasă, în care absenţa 
normelor şi a comportamentului raţional previzibil al actorilor implicaţi ar putea 
duce la un haos global. Nu înseamnă să regretăm sistemul de dinainte de 1989, 
ci să subliniem numai necesitatea de a recunoaşte că aceste revoluţii si sfîrşitul 
leninismului ne-au adus pe toti într-o situaţie cu totul nouă. Aşa cum se argumen- 
tează în cîteva dintre textele cuprinse în volum (Daniel Chirot, S.N. Eisenstadt, 
Jeffrey C. Isaac, Katherine Verdery), înţelegerea revoluțiilor din 1989 ne ajută 
să surprindem semnificaţiile dezbaterilor curente asupra liberalismului, socialis- 
mului, naţionalismului, societăţii civile şi chiar semnificaţia noţiunii de libertate 
umană la sfîrşitul acestui secol deosebit de atroce!?. 

După cum am menţionat anterior, întrebarea crucială pe care trebuie să ne-o 
punem este: au fost evenimentele din 1989 revoluţii autentice ? Dacă răspunsul 
este pozitiv, atunci cum evaluăm elementul de noutate în comparaţie cu eveni- 
mente similare (Revoluţia franceză din 1789 sau cea maghiară din 1956)? 
Dacă răspunsul este negativ (după cum le place acum unora să argumenteze), 
atunci este justificat să ne întrebăm : ce au fost ele? Simple iluzii, consecinţe 
ale unor intrigi obscure puse la cale de birocraţiile asediate, care au fascinat 
întreaga omenire, dar nu au schimbat în mod fundamental „regulile jocului” ? 
Ultimele cuvinte, regulile jocului, reprezintă cheia interpretării evenimentelor 
din 1989 şi, concentrîndu-ne asupra lor, putem ajunge la o evaluare pozitivă a 
acelor revoluţii şi a moştenirii lor. După părerea mea, şi aici sînt de acord cu 
Bruce Ackerman, Daniel Chirot, S.N. Eisenstadt, Jacques Rupnik, precum şi 
cu cei mai mulţi autori est-europeni prezenţi în volumul de faţă, revoltele din Est 
şi în special cele din ţările care formează nucleul Europei Centrale reprezintă o 
serie de revoluţii politice care au dus la schimbări decisive şi ireversibile ale 
ordinii existente. În locul unor sisteme autocratice şi monopartinice, revoluțiile au 
permis apariţia unor regimuri pluraliste. Ele au îngăduit cetăţenilor fostelor 
despotisme ideologice (societăţi închise) să restabilească principalele drepturi 
civice şi ale omului şi să se angajeze în construirea unor societăţi deschise’. 
În locul economiilor central planificate, de comandă, toate societăţile au pornit 
pe calea creării unor economii de piaţă. În eforturile de a face faţă triplei 

provocări (crearea unui sistem politic pluralist, a economiei de piaţă şi a sferei 
publice, adică a societăţii civile) unii au reuşit mai bine şi mai repede decît 
ceilalţi (contrastul dintre Republica Cehă şi România inspiră eseul amar al lui 
Mircea Mihăieş). Dar nu poate fi negat faptul că în toate ţările la care se făcea 
referire ca reprezentînd blocul sovietic, ordinea monolitică de odinioară a fost 
înlocuită de o diversitate politică si culturală!“. Desi este adevărat cá nu stim 
încă dacă toate aceste societăţi vor deveni democraţii liberale care să funcţioneze 
ca atare, considerăm important să subliniem că în toate au fost distruse sistemele 
leniniste, bazate pe uniformitate ideologică, constrîngere politică, dictatură asupra 
trebuintelor umane şi suprimare a drepturilor civile”. 

Cînd discutăm despre revoluțiile din 1989, trebuie să ne referim şi la eşecul 
ştiinţelor sociale din Occident de a anticipa (prezice) colapsul leninismului ca 
sistem mondial. Eşecul nu trebuie văzut ca universal. Anumiți autori (Ken Jowitt, 
Leszek Kolakowski) insistaseră demult asupra descompunerii morale şi culturale a 
regimurilor de tip sovietic şi asupra declinului atracției stimulator-mobiliza- 
toare, charismatice a crezului oficial. Drumul către 1989-1991 a fost pregătit de 
activităţile mai puţin vizibile, adesea marginale, dar determinante pe termen 
lung, a ceea ce numim acum societate civilă (Solidaritatea în Polonia, Carta 77 
în Cehoslovacia, grupurile neoficiale pacifiste, ecologiste şi pentru drepturile 
omului din RDG, Opoziția Democratică din Ungaria). Cînd examinăm ruinele 
leninismului, trebuie să evităm orice abordare unilaterală, monistă. Cu alte 
cuvinte, nu există nici un factor care explică în mod independent colapsul : 
în egală măsură, politica şi economia, cultura şi tensiunile sociale insolubile au 
concurat deopotrivă la erodarea iremediabilă a acestor regimuri. Dar ele nu au 
fost autocratii oarecare: şi-au bazat singura lor pretenţie de legitimitate pe 
„biblia” marxist-leninistá şi, o dată ce aura ideologică a încetat să funcţioneze, 
întregul edificiu a început să se clatine!€. Ele au fost, pentru a folosi termenul 
atît de relevant al sociologului Daniel Chirot, „tiranii ale certitudinii” şi însăşi 
diminuarea treptată a angajamentului ideologic în rîndurile elitelor conducătoare — 
odinioară un adevărat entuziasm mesianic - a accelerat procesul de descom- 
punere internă a regimurilor leniniste". Într-un anumit sens, revoluțiile din 
1989 au reprezentat o ilustrare ironică a faimoasei definiţii a lui Lenin privind 
o situaţie revoluționară: cei de la conducere nu mai pot menţine puterea prin 
vechile metode, iar cei conduşi nu mai vor să accepte aceste metode. Ele au fost 
mai mult decît simple revolte, pentru că au atacat chiar fundamentele sistemelor 
existente şi au propus o reorganizare completă a societăţii. Este util, poate, să 
ne reamintim : partidele comuniste nu erau la putere ca rezultat al unor proceduri 
legal-rationale. Nu alegerile libere le-au adus în poziţii de conducere, ci ele 
şi-au cîştigat falsa lor legitimitate datorită pretențiilor ideologice (şi teleologice) 

potrivit cărora ele reprezentau „avangarda” clasei muncitoare şi, în consecinţă, 
aveau de îndeplinit o misiune de emancipare universală. 

O dată ce ideologia a încetat să mai reprezinte o forţă inspiratoare şi membrii 
influenţi ai partidelor conducătoare - produse ale sistemului de nomenclatură 
si, în acelaşi timp, beneficiari ai acestuia — şi-au pierdut angajamentul emotional 
fata de promisiunile marxiste radicale, fortărețele leniniste au fost condamnate 
să se prăbuşească. Aici se cuvine să amintim de rolul efectului Gorbaciov!®. 
Într-adevăr, climatul internaţional generat de undele de şoc ale politicii de glasnost 
şi perestroika iniţiate de Mihail Gorbaciov după alegerea sa ca secretar general 
al Partidului Comunist al Uniunii Sovietice, în martie 1985, a permis o manifestare 
fără precedent a disidentei deschise şi a mobilizării politice in Europa Centrală 
şi de Est. Deşi este adevărat că, în primii doi ani de conducere (1985-1987), 
strategia lui Gorbaciov faţă de Europa de Est a fost aceea de a încuraja schimbări 
moderate în interiorul sistemului, fără a lua în considerare posibilitatea ca partidele 
comuniste să renunţe la poziţiile lor privilegiate, după 1988 lucrurile au început 
să se schimbe in mod considerabil. Denuntarea de către Gorbaciov a perspectivei 
ideologice în politica internaţională şi abandonarea „perspectivei luptei de clasă” 
au schimbat principiile relaţiilor dintre Uniunea Sovietică şi Europa de Est. 
Doctrina Brejnev a suveranităţii limitate a fost practic abandonată exact la 
douăzeci de ani de la formularea ei, in august 1968, cînd a fost plăsmuită ca o 
justificare a înăbuşirii Primăverii de la Praga (experimentul „socialismului cu 
faţă umană” al lui Alexander Dubéek) de către trupele Tratatului de la Varşovia. 
După cum spunea o glumă care circula în 1988 la Praga şi în alte capitale 
est-europene : Care este diferenţa dintre Gorbaciov şi Dubček? Nici una, dar 
Gorbaciov nu stie asta încă!?. 

Factorul Gorbaciov, fără de care revoluțiile din 1989 ar fi fost greu de 
imaginat, a reprezentat el însuşi consecinţa pierderii încrederii de sine a elitelor 
comuniste. Gorbaciov nu a fost „eliberatorul” Europei de Est, şi cu atît mai 
puţin în mod conştient, premeditat, un gropar al sovietismului. Iniţial, cel 
putin, el şi-a folosit puterea pentru a consolida, şi nu pentru a ruina sistemul. 
O mare parte din ceea ce s-a întîmplat ca rezultat al modestelor sale reforme s-a 
petrecut în mod spontan şi imprevizibil ; între iluziile neo-leniniste ale liderului 
sovietic şi condiţiile reale din interiorul acestor societăţi a existat o discrepantá 
enormă. Meritul lui Gorbaciov a fost acela de a admite că dacă nu era folosită 
forţa, sistemele leniniste nu puteau fi păstrate în ţările fostului Tratat de la 
Varşovia : spre deosebire de predecesorii săi, el a refuzat să facă uz de tancuri 
ca argument politic absolut şi a respins poziţia leninistă (sau Realpolitik) conform 
căreia forţa creează dreptul. Procedînd astfel, Gorbaciov a schimbat fundamental 

regulile jocului. Datorită „noii viziuni in politica externă” (susţinute de Gorbaciov 

şi de colaboratorii săi apropiaţi, Aleksandr Iakovlev şi Eduard Sevardnadze, dar 
care îi indigna pe conservatorii din Biroul Politic, conduşi de Igor Ligaciov), 
marja experimentului politic atît în Europa Centrală şi de Est, cît şi în fosta 
Uniune Sovietică s-a mărit în mod dramatic. 

Este imposibil ca în cadrul unei introduceri să fie discutate în totalitate 
moştenirile etice şi politice ale mişcărilor disidente, natura revoltei din 1989 şi 
cauzele a ceea ce Adam Michnik numeşte ,,restauratia de catifea” : sindromul 
actual al deziluziei faţă de tradiţia disidentá, marginalizarea eroilor altădată 
aclamati şi revenirea în prim-planul politic a comuniştilor mai mult sau mai 
putin pocáiti sau reorganizati. Teme care merită o atenţie specială, dar care sînt 
dincolo de scopul prezentului volum, se referă la destinul foştilor comunişti, 
complexitatea procesului juridic şi politic al „decomunizării” în diferite ţări, 
precum şi viziunile contradictorii asupra ideii de justiţie politică (retroactivă) şi a 
modului de a o pune în practică. Aş vrea să mentionez doar că dezbaterile 
referitoare la tratamentul foştilor activişti şi colaboratori ai partidului şi ai 
poliţiei secrete s-au numărat printre cele mai pasionante şi potential-subminante 
din noile democraţii. Unii, printre care şi cel dintîi premier polonez post- 
comunist şi anticomunist, Tadeusz Mazowiecki, au argumentat că trebuie să se 
traseze o „linie de demarcaţie” faţă de trecut şi să se treacă la angajarea deplină 
într-un efort unanim acceptat pentru construirea unei societăţi deschise. Alţii, 
din diferite motive, care variază de la anticomunism fanatic la manipularea 
cinică a unei situaţii explozive, au susţinut că fără o formă sau alta de „purificare”, 
noile democraţii vor fi în mod fundamental pervertite. Adevărul, după părerea 
mea, se află undeva la mijloc: trecutul nu poate şi nu trebuie să fie negat, 
acoperit de un vesmint de ruşinoasă uitare. În aceste ţări au avut loc crime reale 
şi vinovatii trebuie identificaţi şi aduşi in fata justiţiei. Dar întotdeauna proce- 
durile legale şi orice formă de pedeapsă pentru delictele din trecut trebuie să se 
aplice pe baze individuale şi mentinind prezumția de nevinovăție ca pe un drept 
fundamental al oricărei fiinţe umane, inclusiv al foştilor aparatcici comunişti. 
Ca urmare, cu toate neajunsurile ei, legea lustraţiei din Republica Cehă a oferit 
un cadru legal care a evitat orice formă de „justiţie a mulţimii”. În România, 
unde nici o lege asemănătoare nu a fost votată şi unde accesul cetăţenilor la 
dosarele personale deţinute de poliţia secretă a fost în mod sistematic refuzat 
(timp în care cei aflaţi la putere continuă să se folosească şi să facă abuz de aceste 
dosare), climatul politic continuă să fie infectat de suspiciune, intrigi obscure şi 
viziuni conspirative tenebroase”’. 

Acest volum ilustrează principalele linii de interpretare a revoluțiilor din 
1989, dar nu oferă o perspectivă cu privire la fiecare ţară in parte?'. Totuşi, este 
important de remarcat, cel puţin în introducere, că deşi cauzele structurale ale 
colapsului comunismului au fost similare, dinamica, ritmul şi orientarea acestor 

revoluţii au depins în mare măsură de condiţiile locale. În consecinţă, se poate 
argumenta că deosebirile frapante dintre aceste evenimente, în diferite ţări, 
se pot explica prin vigoarea sau fragilitatea tendinţelor reformiste din interiorul 
partidului, anterioare anului 1989, precum şi prin tradiţiile de opoziţie fata de 
regimul comunist. În Polonia şi Ungaria, revoluțiile au fost treptate şi paşnice, iar 
schimbările radicale au rezultat prin negocieri între exponentii luminati ai elitelor 
conducătoare şi reprezentanţii moderati ai opoziţiei. În Cehoslovacia şi RDG 
dispariţia scutului protector sovietic (refuzul lui Gorbaciov de a încuraja guvernele 
comuniste să folosească forţa împotriva manifestărilor de nesupunere civică în 
masă) a dus la o completă confuzie la vîrf şi la griparea maşinăriei partidului/ 
guvernului. Existenţa unor iniţiative civice neoficiale şi viziunea strategică a lui 
Vâclav Havel şi a colegilor săi, activişti ai Cartei 77, explică acea consistenţă de 
catifea a revoluţiei din noiembrie de la Praga şi Bratislava. Întemeiat pe ficţiunea 
constituţională potrivit căreia era „primul stat german al muncitorilor si tára- 
nilor”, RDG-ul nu a putut supravieţui după ce Partidul Socialist Unit a pierdut 
monopolul asupra puterii. Pe durata a numai cîteva săptămîni, sloganul electri- 
zant „Noi sîntem poporul ! ”, scandat de sute de mii de voci în demonstrațiile 
nocturne din Berlinul de Est, Leipzig, Dresda şi din alte oraşe importante, s-a 
transformat în „Noi sîntem un singur popor!”, făcînd astfel ca problema 
reunificării Germaniei să devină urgentă şi inevitabilă. Vocile iniţiale ale revo- 
lutiei est-germane, toti acei poeti, cîntăreţi, activişti ecologişti şi ai drepturilor 
omului, care ani în şir s-au aflat sub supravegherea strictă a Stasi (poliţia secretă 
est-germană), s-au trezit dintr-o dată fără auditoriu. Spre dezamăgirea lor, 
au descoperit că majoritatea est-germanilor nu sperau să îmbunătăţească experi- 
mentul socialist sau să pornească în căutarea unei utopii ecologist-pacifiste, 
ci erau mai degrabă dornici să se bucure de ceea ce credeau a fi beneficii oferite 
de sistemul vest-german de stat capitalist al bunăstării sociale. Dintre toate 
fostele state ale Tratatului de la Varşovia, RDG-ul a fost singurul care şi-a 
datorat însăşi raţiunea de a exista prezenţei militare sovietice şi unor consi- 
derente pur ideologice. A fost, de asemenea, singurul stat care a dispărut prin 
unificarea cu (încorporarea în) statul mai mare şi mai puternic, apartinind 
aceleiaşi naţiuni. Într-adevăr, în timp ce divorţul de catifea din decembrie 1989 
a dus la apariţia a două state independente şi suverane (Republica Cehă şi 
Slovacia), sfîrşitul RDG-ului a însemnat completa încorporare a fostei Germanii 
de Est în Republica Federală. 

În Bulgaria, gorbaciovistii din eşaloanele de virf ale ierarhiei de partid s-au 
debarasat de conducerea sclerozată a lui Todor Jivkov printr-o lovitură de stat 
aprobată de Moscova. Planurile lor de a conserva sistemul au eşuat din cauza 
organizării rapide a forţelor de opoziţie democratică, decise să treacă la o 
transformare sistemică. Dar absenţa unor tradiţii solide ale disidentei, disensiunile 

în rîndul forţelor democratice, precum şi slăbiciunea reformatorilor radicali din 
rîndurile comuniştilor bulgari (rebotezati socialişti) au condus la o continuă 
fragmentare a spectrului politic şi la o stare de anarhie politică şi socială. 
În România, dictatorul Nicolae Ceauşescu a mobilizat armata şi poliţia secretă 
pentru a reprima demonstrațiile anticomuniste de la Timişoara şi Bucuresti. 
În această ţară, disidenta a fost chiar mai putin articulată decît cea din Bulgaria ; 
orice formă de încercare colectivă de contestare a dictaturii personale a lui 
Ceausescu fusese de mult înăbuşită de către Securitate (politia secretă). Înstrăinat 
de propria birocratie de partid, izolat pe plan international şi criticat atit de Est, 
cît şi de Vest, scandalizat de reformele introduse de Gorbaciov pe care le-a 
denunţat în mod public ca reprezentînd o trădare a socialismului, Ceauşescu era 
un tiran din ce în ce mai straniu : pînă şi înalții oficiali din armată şi din politia 
secretă erau conştienţi de faptul că a-i sluji în continuare pe Ceauşescu şi 
pe clanul acestuia implica riscuri enorme. De aceea, pe 22 decembrie 1989, 
revolta maselor din Bucureşti şi din alte oraşe importante a reuşit să înlăture 
cuplul Ceauşescu (soţia sa, Elena, devenise persoana numărul doi a regimului). 
Totuşi, succesorii lor nu erau nici democrați civici anticomuniști, nici liberali 
pro-occidentali, ci exponenti ai eşalonului secund al birocraţiei de partid. Aceştia 
au format imediat un Front al Salvării Naţionale, reprezentînd noua conducere 
politică a ţării, şi au făcut tot ce le-a stat în putinţă pentru a limita dezvoltarea 
mişcărilor civice şi politice, precum şi a partidelor decise să ducă la îndeplinire 
speranţele revoluţionare initiale. Prăpastia din ce în ce mai adîncă care îi 
despártea pe cei care sperau că România se va rupe pînă la urmă de trecutul 
comunist, de orientările autoritariste, către restauratie ale succesorilor lui 
Ceauşescu a favorizat apariţia unui climat de continuă dezbinare, suspiciune şi 
confruntare în politica românească. Numai după victoria electorală a Convenţiei 
Democratice anticomuniste, în noiembrie 1996, şi alegerea lui Emil Constantinescu 
ca preşedinte, România s-a angajat în mod decisiv să introducă acelaşi tip de 
reforme politice şi economice ca şi vecinii ei central-europeni”?. 

Introducerea, fatalmente schematică, are rolul de a-l face pe cititor să 
înţeleagă importanţa dezbaterilor incluse în volum. În timp ce unii dintre autori 
(Timothy Garton Ash, Daniel Chirot, Jeffrey C. Isaac) subliniază rolul intelec- 
tualilor critici în formularea agendei revoluţionare, alţii (Ken Jowitt, Tony Judt, 
G.M. Tamás) insistă asupra fragilitátii tradiţiilor liberale şi asupra caracterului 
problematic al entuziasmului iniţial faţă de concepte şi idei normative, cum ar 
fi „societate civilă”, „antipolitică” şi „întoarcerea în Europa”. Unii autori cred 
că acestea au fost revoluţii liberale, care au accelerat o tendinţă globală către 
democratizare (Bruce Ackerman), în timp ce alţii (în special G.M. Tamâs şi 
Tony Judt) propun o viziune ceva mai sceptică asupra întregii istorii a disidentei 
şi a impactului real pe care ea l-a avut asupra acelor societăţi. În plus, dezbaterea 

influenţează modul în care înţelegem rolul ideilor şi al intelectualilor publici 
în schimbările istorice, însăşi posibilitatea existenţei unei politici bazate pe 
încredere şi moralitate, precum şi semnificaţia generală a luptei intelectualilor 
critici din Est împotriva totalitarismului. Scopul acestui volum este acela de a-i 
ajuta pe cititori să înţeleagă că una dintre cele mai profunde şi mai persistente 
lecţii ale lui 1989 a fost strădania de a reinventa politica în sensul definit de 
către disidenti. Dacă proiectul eşuează şi Europa Centrală şi de Est se întoarce 
către o variantă de autoritarism corporatist sau cvasifascist, consecinţele unui 
astfel de proces ar afecta în egală măsură şi Occidentul. lar aceasta ar avea 
loc mai degrabă mai devreme decît mai tîrziu. Aceste idei sînt exprimate în 
mod strălucit de către Jacques Rupnik şi Daniel Chirot, care subliniază atit spe- 
rantele uriaşe, cît şi pericolele provocate de valul revoluţionar din 1989 şi 
de consecinţele lui. 

Lucrarea de fata cuprinde texte scrise de autori occidentali reputați (istorici, 
politologi, sociologi, antropologi). Unii sînt cunoscuţi pentru interesul lor de o 
viaţă pentru Europa Centrală şi de Est. Alţii au început să reflecteze asupra 
evenimentelor din această regiune în timpul sau după anul miraculos 1989. 
Şi totuşi, împărtăşesc cu toţii credinţa că, orice s-a întîmplat în Europa Centrală 
şi de Est, fenomenul are o semnificaţie globală: colapsul comunismului şi 
apariţia unor regimuri protopluraliste, deşi instabile încă, invită la o reflecţie 
serioasă asupra naturii politicii şi a viitorului valorilor liberale la sfîrşitul 
acestui secol frámintat de convulsii şi profund ideologizat. Sociologul 
S.N. Eisenstadt analizează revoluțiile din 1989 ca fiind forme antiteleologice, 
nonutopice şi nonideologice de activism social. Această perspectivă este impor- 
tantă deoarece există voci care consideră că aceste revoluţii au reprodus doar 
evenimente similare din trecut. În realitate, aşa cum argumentează Eisenstadt, 
revoluțiile din 1989 au adus ceva nou: spre deosebire de revoluțiile anterioare, 
ele nu au avut o doctrină revoluţionară coerentă şi riguros formulată. Mai mult, 
succesul lor a fost strîns legat de faptul că revoluționarii au manifestat o puternică 
suspiciune faţă de orice formă de hybris ideologic. Este suficient să menţionăm 
aici criticile necruțătoare la adresa ideologiei, prezente în scrierile din anii '80 
ale lui Vaclav Havel si György Konrád”. 

Tony Judt argumentează că disidentii liberali nu au avut niciodată un impact 
puternic asupra societăţilor din care făceau parte şi că tradiţiile intolerante 
precomuniste din regiune, intensificate de efectele persistente ale leninismului, 
reprezintă un obstacol major în calea dezvoltării democraţiei liberale în această 
zonă. În opinia lui Judt, exponentii modelului pluralist se pot folosi doar de o 
mică parte a moştenirii trecutului. În schimb, există o amintire vie şi nealterată 
a unor persecuții reale sau imaginare, o accentuată idealizare a propriei imagini 
şi foarte puţină disponibilitate pentru înţelegere şi compasiune. Pe o poziţie 

diametral opusă se situează Timothy Garton Ash. Ca unul dintre principalii 
cronicari ai căderii regimurilor leniniste în Europa Centrală şi ai rolului intelec- 
tualilor critici în apariţia societăţilor civile, Garton Ash accentuează faptul că 
revoluțiile din 1989 au fost ,resurectii morale" şi subliniază rolul crucial al 
intelectualilor publici ca Havel sau Michnik, de modele ideale ale noului stil 
politic. Articolul său din acest volum este important pentru că se opune tendinței 
actuale de a nega semnificaţia disidentei şi de a-i trata pe foştii disidenti ca pe 
o forţă politică care şi-a pierdut importanţa. Faptul că multe dintre personalităţile 
menţionate de Garton Ash şi-au pierdut poziţiile centrale deţinute în guvernele 
postcomuniste nu reprezintă neapărat un semn al înfrîngerii lor. În definitiv, 
acapararea puterii nu a fost scopul final al disidentilor: activistii antipolitici ai 
anilor *70 şi '80 s-au dedicat restaurării adevărului şi moralității în sfera publică, 
reabilitării virtuţilor civice şi înlăturării metodelor totalitare de control, intimi- 
dare şi constringere. În acest sens, ei au reuşit. Este adevărat că noua ordine 
politică nu este tocmai un paradis liberal şi că o serie de fenomene dezgustătoare 
au ieşit la suprafaţă: cinism, corupţie, îmbogățirea fostei nomenclaturi, accese 
şovine şi naţionaliste de intolerantá şi ură, forme noi de excludere şi aroganță 
etnică. Dar, aşa cum argumentează Ken Jowitt, în perioada de după 1989, 
Europa Centrală şi de Est este un laborator politic şi economic în care noile 
structuri instituţionale vor fi influențate puternic de moştenirile celor patruzeci 
de ani de leninism. 

Volumul cuprinde şi eseuri ale unora dintre cele mai influente voci din 
regiune. Cititorul va putea astfel să compare interpretările specialiştilor occi- 
dentali cu viziunile politice ale celor direct implicaţi în aceste schimbări. 
Atât Adam Michnik, cit şi Jacek Kuroń s-au numărat printre cei mai activi 
membri ai opoziţiei anticomuniste poloneze. Amindoi au fost membri fondatori 
ai Comitetului pentru Apărarea Muncitorilor (creat în 1976) şi apoi consilieri 
politici ai lui Lech Wałęsa în timpul primei experienţe legale a Solidarităţii 
(1980-1981). Amindoi au stat în închisoare pentru ideile lor şi pentru ataşa- 
mentul lor neînduplecat fata de libertate şi adevăr. După căderea comunismului, 
Michnik a ales o carieră în jurnalism şi a devenit redactor-şef al celui mai 
popular ziar din Polonia, Gazeta Wyborcza. Kuroń a fost ministru al muncii in 
cîteva guverne postcomuniste şi a rămas unul dintre cei mai populari politicieni 
din ţara sa. Textul lui Michnik este important deoarece aruncă o lumină nouă 
asupra discuţiilor din interiorul initial unitei opoziții anticomuniste: pe de o 
parte moderatii, susţinători ai modelului de tranziţie spaniol, pe de altă parte cei 
pentru care eliminarea foştilor comunişti din funcţiile publice reprezintă o 
premisă indispensabilă pentru regenerarea socială. În profundul său eseu, Kuron 
se referă la cîteva dintre principalele dificultăţi asociate efortului, fără precedent 
în istorie, de eliminare a mostenirilor totalitare leniniste. Cititorul trebuie să 

aibă în vedere că atît Kuron, cît şi Michnik s-au opus in mod consecvent oricărei 
forme de „fundamentalism anticomunist” (ceea ce Michnik numeşte „anti- 
comunism cu faţă bolşevică”) şi au susţinut că strategia Poloniei postcomuniste 
trebuie să fie orientată mai degrabă spre viitor decît spre trecut. În multe 
privinţe, opiniile lor sint in consonantá cu argumentele dezvoltate nu de puţine 
ori de Vaclav Havel în scrierile sale de după 19897. 

Scriitorul maghiar G.M. Tamâs propune o viziune provocatoare asupra 
semnificației disidentei, insistînd asupra clivajului dintre filozofia universalistá a 
mişcărilor şi grupurilor civice, pe de o parte, şi persistenta sentimentelor 
antiliberale în rîndurile majorităţii populaţiei, pe de altă parte. Cu alte cuvinte, 
paradigma morală a disidentilor, însăşi condiţia activiştilor civici ca un simbol 
al emancipării, nu a fost împărtăşită de către cei care găsiseră forme de adaptare 
la vechiul sistem. El poate să aibă dreptate în cazul Ungariei, unde opoziţia 
democratică liberală nu a devenit niciodată o mişcare de masă ca Solidaritatea 
poloneză. Dar chiar în cazul Cehoslovaciei, ideile Cartei 77 au generat un stil 
politic şi o viziune care şi-au pus amprenta pe evoluţia postcomunistă. Cu alte 
cuvinte, ideile au o viaţă proprie şi, chiar dacă unele dintre valorile disidentei 
par acum întru cîtva naive, merită subliniată totuşi importanţa faptului că 
redescoperirea virtuţilor civice şi afirmarea drepturilor individuale au fost cuprinse 
în conceptul disident de libertate. Discuţia asupra cinismului excesiv al perioadei 
postcomuniste şi asupra mizeriei morale, propusă de fostul preşedinte al Bulgariei, 
Jeliu Jelev, reprezintă de asemenea o contribuţie importantă la dezbaterea asupra 
mostenirilor anului 1989: pericolul principal în aceste zile nu este restaurarea 
instituţiilor leniniste, inclusiv a celor teroriste (poliţia secretă, lagărele, propa- 
ganda şi cenzura). Adevăratul pericol este acela ca oamenii să devină obosiţi şi 
exasperati de costurile tranziţiei, să nu mai aibă încredere în politicieni şi să 
imbrátiseze discursurile populiste ale demagogiei salvationiste. Dar, încă o 
dată, nemulţumirea faţă de elite nu este un fenomen specific numai Europei 
de Est: ascensiunea mişcărilor şi partidelor radicale se poate observa şi în 
Occident (succesul spectaculos al Partidului Libertăţii în Austria este un exemplu 
relevant). Cu toate acestea, în Est, instituţiile şi practicile pluraliste sînt încă 
fragile şi neutralizarea partidelor şi mişcărilor populist-etnocentrice, care îşi au 
originea în nemulţumirea socială, este mai problematică decît în demo- 
cratiile consolidate. 

Pentru a concluziona, revolutiile din 1989 au schimbat in mod fundamental 
harta politică, economică şi culturală a lumii. Rezultind din nemulţumirea 
generală faţă de dominaţia ideologică leninistá, ele au permis redescoperirea 
participării democratice şi a activismului civic. După decenii de invadare a 
sferei private de către stat, aceste revoluţii au restabilit distincţia dintre ceea ce 
aparţine guvernului şi ceea ce reprezintă teritoriul individual. Subliniind importanţa 

drepturilor politice şi civile, ele au creat un spaţiu pentru exerciţiul valorilor 
democratice liberale. În unele tari, asemenea valori au devenit fundamentul 
constituţional pe care se pot ridica în siguranţă instituţiile societăţii deschise. În 
alte ţări, referinţa la pluralism rămîne cumva superficială. Dar chiar şi în 
cazurile cele mai puţin reuşite de tranziţie democratică (Albania, Bulgaria, 
România), vechea ordine, bazată pe suspiciune, frică şi deznădejde generalizată 
a fost îndepărtată în mod irevocabil. Cu alte cuvinte, în timp ce rezultatul final 
al acestei tranziţii este încă neclar, revoluțiile au reuşit în scopul lor cel mai 
important : au desfiinţat regimurile leniniste şi au acordat cetăţenilor acestor ţări 
libertatea de a se implica total în modelarea propriilor destine. 

_ CE S-A ÎNTÎMPLAT 
ÎN EUROPA DE EST ÎN 1989? 


Daniel Chirot 


Sociologul american Daniel Chirot este bine cunoscut pentru lucrările sale 
în domeniile schimbării sociale, revoluțiilor moderne şi tiraniilor. În eseul său, 
propune o analiză cuprinzătoare a principalelor cauze ale revoluțiilor din 1989. 
Deşi recunoaşte importanța capitală a declinului economic al regimurilor leniniste, 
el identifică în crizele politice şi morale ale acestor societăţi cauzele majore ale 
colapsului. Elitele comuniste şi-au cîştigat falsa lor legitimitate prin auto- 
asumarea rolului de exponenti ai progresului istoric. Cu alte cuvinte, aceste 
regimuri erau la putere deoarece pretindeau că reprezintă interesele clasei 
muncitoare şi, prin urmare, ale umanităţii în general. Chirot atrage în mod 
corect atenția asupra faptului că erodarea încrederii de sine a elitelor şi apariția 
mişcărilor antisistemice „de jos” au dus la disoluția morală a vechii ordini 
leniniste. 

Studiul propune o discuţie utilă asupra noutáfii aduse de revoluțiile din 
1989, în comparaţie cu cele tradiţionale. Pe baza unei analize profunde a 
acestor frămîntări istorice, Chirot ajunge la o concluzie importantă privind 
natura revoluțiilor în secolul următor. Admitind că factorii politici şi economici 
vor continua să provoace agitafii sociale, Chirot anticipează că, în viitor, 
„cauzele fundamentale ale instabilității revoluționare vor fi morale”. Prin 
urmare, interpretarea sa este similară cu aceea a altor autori din volum 
(S.N. Eisenstadt, Jeffrey Isaac, Ken Jowitt) şi surprinde semnificaţia pe termen 
lung a revolutiilor din 1989. 


OK OK 


Lumea ştie că în Europa de Est comunismul a căzut in 1989 şi că URSS a 
pornit pe o cale care nu numai că promite sfîrşitul socialismului, ci îi ameninţă 
însăşi integritatea teritorială. Însă faptul că ştim asta nu explică de ce au avut loc 
toate aceste evenimente. De asemenea, nici implicaţiile pe termen lung ale 

acestor evenimente revoluţionare nu sînt la fel de clare precum efectele strategice 
pe termen scurt datorate dispariţiei Tratatului de la Varşovia şi dizolvării Consiliului 
de Ajutor Economic Reciproc. 

Există mai multe modalităţi de a privi , Revolutiile din 1989". La fel ca in 
cazul celorlalte mari evenimente revoluţionare - Revoluţia franceză din 1789, 
revoluțiile europene de la 1848, Revoluţia bolşevică din 1917 sau Revoluţia 
chineză din 1949 - analizele economice, politice, culturale şi sociale propun 
numai interpretări parţiale. Toate s-au influenţat reciproc şi o singură analiză nu 
poate să acopere totalitatea aspectelor unor asemenea evenimente cu urmări 
devastatoare. Chiar şi după două sute de ani, Revoluţia franceză rămîne încă un 
subiect controversat şi sînt încă posibile noi interpretări; iar dacă disputa 
politică născută o dată cu această revoluţie s-a mai calmat între timp, pentru mai 
bine de un secol şi jumătate ea a constituit un punct fierbinte al politicii 
europene şi mondiale!. 

Nu ar trebui aşadar să fim surprinşi dacă în următoarele cîteva decenii 
evenimentele din 1989 vor sta la baza multor dezbateri aprinse, politice şi 
academice. Acestea fiind spuse, ar trebui adăugat că perioadele revoluţionare 
oferă cele mai interesante subiecte de cercetare pentru aceia dintre noi interesaţi 
de studierea schimbării sociale. Nu putem, desigur, să conducem experimente 
de laborator adecvate scopurilor cercetării noastre. Dar, de fapt, revoluțiile sînt 
experimente sociale de mare amploare. Dintre toate evenimentele pe care le 
cunoaştem, revoluțiile, desi nu sînt adaptate unor scopuri ştiinţifice şi sint 
absolut imposibil de controlat, se situează cel mai aproape de acele experimente 
ştiinţifice majore care au modelat modul nostru de a înţelege lumea. Astfel, mai 
mult decît oricare altă categorie de evenimente istorice, marile revoluţii oferă 
posibilitatea de a înţelege modul în care funcţionează pe termen lung societăţile. 
Prin urmare, pe lîngă interesul viu şi imediat pe care ni-l trezesc evenimentele 
care au avut loc în Europa de Est în 1989, datorită faptului că remodelează 
ordinea politică internaţională, avem şi o neaşteptată, fascinantă şi revelatoare 
imagine a modului în care sisteme sociale aparent stabile intră în declin şi se 
prabusesc. 


Cauzele fundamentale 


Chestiuni economice 


Nu există nici o îndoială că cea mai evidentă cauză a colapsului comu- 
nismului est-european, deşi nu singura, a fost cea economică. Nu înseamnă că 
aceste sisteme au eşuat într-un mod absolut. Nici o ţară est-europeană, nici 

măcar România, nu se putea compara cu Etiopia sau Burma, tari bintuite de 
foamete şi constrinse să revină la o economie primitivă, de subzistență locală. 
Probabil că economiile cîtorva dintre aceste ţări, în special cea a României şi, 
într-o mai mică măsură, cea a Poloniei, erau conduse într-o asemenea direcţie, 
dar mai aveau cale lungă de străbătut pînă să atingă niveluri atît de scăzute. 
Alte economii - a Ungariei sau, chiar într-o măsură mai mare, a Cehoslovaciei 
şi a Germaniei de Est - erau considerate un eşec numai după standardele celor 
mai avansate economii capitaliste. La scară mondială, acestea nu erau consi- 
derate economii înapoiate, ci prospere, bine dezvoltate. Uniunea Sovietică, de 
asemenea, era încă o putere economică şi tehnologică mondială, în ciuda 
existenţei unor zone de adîncă sărăcie şi a unui nivel de trai mult mai scăzut 
decît ar indica cifrele de producţie pe cap de locuitor?. 

Nu este nevoie să analizăm în detaliu neajunsurile economiilor socialiste. 
Acestea au fost explicate de economişti renumiţi din acele ţări, în special 
polonezi şi maghiari, dintre care cei mai cunoscuţi sînt Wlodzimierz Brus şi 
Janos Kornai’. 

Problema principală este aceea că deciziile privind investiţiile şi producţia 
erau determinate în mare parte, deşi nu în totalitate, de voinţa politică, şi nu de 
presiunile pieţei interne sau internaţionale. Pentru a stăpîni forţa pieţei interne, 
care, în cele din urmă, reprezenta dorinţele şi deciziile consumatorilor şi 
producătorilor, cantităţile şi preţurile bunurilor şi serviciilor erau fixate prin 
hotărîri administrative. Pentru a exclude forţele pieţei externe, care ar fi putut 
slăbi dirijarea din interior a economiei, comerţul exterior cu ţările capitaliste 
dezvoltate era limitat şi strict controlat, partial prin decrete, dar şi prin menti- 
nerea unor monede neconvertibile. Scopul urmărit - acela de a limita forţele 
pieţei - a fost atins, dar efectul inevitabil a fost acela cá, în aceste condiţii, 
devenea imposibil să se aprecieze ce firme erau profitabile şi ce procese de 
producţie erau mai mult sau mai puţin eficiente. Nu existau preţuri reale. 

Pe măsură ce neajunsurile economiilor socialiste au devenit evidente, refor- 
marea acestora s-a dovedit imposibilă, în mare parte datorită faptului că directorii 
de întreprinderi aveau relaţii foarte strînse cu ierarhia de partid. Aceştia puteau 
să intervină pentru a canaliza investiţiile în direcţia lor, indiferent de eficienţa 
întreprinderilor pe care le conduceau. Reuşita unui director nu se măsura pe 
baza capacităţii acestuia de a produce bunuri vandabile într-un mod mai eficient, 
ci pe baza abilității acestuia de a produce mai mult, de a menţine o rată înaltă 
a angajărilor şi de a atrage investiţii pe criterii politice. Este la fel de important 
de menţionat faptul că însuşi conceptul de profit, ca măsură a eficienţei econo- 
mice, le era străin acestor directori“. 

Asemenea sisteme economice au generat, în mod inevitabil, o criză a 
bunurilor căutate de consumatori. Aceasta s-a datorat în parte faptului că 

producţia era atît de ineficientă, încît volumul total al producţiei de bunuri de 
consum era mai scăzut decît ar fi fost normal, în condiţiile unor niveluri de 
industrializare atît de ridicate. lar modul rudimentar de a evalua succesul, 
în termeni de producţie globală, a dus la desconsiderarea serviciilor fundamen- 
tale şi a producţiei de piese de schimb, astfel încît însuşi procesul de producţie 
a fost afectat de criza mijloacelor de producţie şi a serviciilor cheie. 

Dar, în timp ce în anumite cazuri a fost posibilă introducerea de reforme, 
în special în agricultură şi în domeniul serviciilor (succesele remarcabile fiind 
decolectivizarea agriculturii chineze după 1976 şi abilitatea maghiarilor de a 
privatiza anumite servicii şi producţia bunurilor agricole pe scară redusă), 
în industrie puterea partidului comunist şi a directorilor a fost pur şi simplu prea 
mare pentru a se produce o adevărată schimbare. Mai mult, angajamentul 
deschis de a asigura tuturor un loc de muncă şi de a menţine preţuri reduse la 
produsele alimentare a dăunat eficienţei economice”. 

Dar nimic din toate acestea nu ar fi avut vreun sens fără fundamentul 
ideologic al comunismului. Unii critici ai structurilor economice comuniste au 
argumentat că sistemul a fost pur şi simplu irațional. În termeni economici 
stricti, s-ar putea să fi fost aşa, dar aceasta nu prea explică de ce a avut o viata 
atît de lungă. Cheia explicatiei constă în faptul că voinţa politică era, în cele din 
urmă, factorul hotáritor în luarea deciziilor economice şi că această voinţă se 
baza pe o concepţie foarte coerentă asupra lumii, dezvoltată de Lenin, Stalin şi 
de ceilalţi lideri bolşevici. Această viziune a fost preluată de alţi lideri comunişti 
şi a fost impusă asupra a aproximativ o treime din populaţia lumii. 

Lenin s-a născut în anul 1870, iar Stalin în 1878 sau 1879. Ei s-au maturizat 
politic din timpul adolescenţei şi pînă pe la douăzeci şi ceva de ani, cînd cele 
mai avansate regiuni ale lumii erau zonele industriale vitale ale Europei de Vest 
şi Statelor Unite: bazinul Ruhr-ului sau regiunea miracolelor în devenire ale 
tehnologiei moderne construite în Vestul Mijlociu american, de la Pittsburg şi 
Buffalo pînă la Chicago. Nu este o simplă coincidenţă faptul că aceste zone şi 
altele similare (inclusiv principalele centre de producţie a oţelului şi a navelor 
maritime din Marea Britanie sau centrele de exploatare şi producţie a cărbunelui 
şi oţelului din nordul Franţei şi Belgia) au devenit, un secol mai tîrziu, concen- 
trări de giganţi industriali bazati pe industrii învechite, cu sindicate extrem de 
puternice şi conduceri lipsite de imaginaţie, conservatoare şi birocratice. 
De asemenea, în ţările avansate, acestea au fost zonele în care mediul încon- 
jurător a fost devastat în cel mai înalt grad de poluarea industrială şi unde au 
avut loc cele mai puternice presiuni politice împotriva comerţului liber şi a 
forţelor pieţei externe. Dar în 1900 aceste zone erau în plină dezvoltare, iar 
pentru liderii ambitiosi ai unei ţări înapoiate cum era Rusia, ele reprezentau 
nişte modele viabile. 

Lenin, Stalin şi toti ceilalţi intelectuali şi lideri bolşevici - Troțki, Kamenev, 
Zinoviev, Buharin şi multi alţii - ştiau că acesta era modelul pe care, în final, 
trebuiau să-l imite. Ei au simţit însă că prin planificare socialistă vor reuşi 
aceasta mai repede şi mai eficient decît prin jocul dur şi imprevizibil al forţelor 
pieţei. De fapt, în ciuda inevitabilelor neajunsuri ale socialismului, aceşti 
uimitori vizionari — Stalin, in special — au reuşit. Tragedia comunismului nu a 
constat în eşecul, ci în succesul acestuia. Stalin a construit cadrul instituţional care, 
împotriva oricărei logici, a determinat succesul Uniunii Sovietice®. În anii *70, 
URSS avea deja cea mai avansată economie caracteristică sfirsitului secolului 
al XIX-lea şi cea mai mare, mai performantă şi mai rigidă reţea de giganţi 
industriali bazati pe industrii învechite din lume. Este ca şi cum Andrew Carnegie 
ar fi preluat in întregime controlul asupra Statelor Unite şi le-ar fi forţat să 
devină o copie gigantică a U.S. Steel, iar administratorii aceleiaşi U.S. Steel ar 
fi continuat să conducă tara in anii '70 si '80 ai acestui secol! 

Pentru a înţelege absurditatea situaţiei este necesar să revedem, în perspectivă 
istorică, dezvoltarea capitalismului. Pînă acum au avut loc cinci cicluri 
industriale. Fiecare dintre ele a fost dominat de cîteva industrii de „înaltă 
tehnologie”, care s-au dezvoltat în cele mai avansate zone ale lumii industria- 
lizate. Fiecare ciclu industrial a fost caracterizat de o primă perioadă de creştere 
economică rapidă, impresionantă şi de inovaţii în sectoarele de vîrf, urmată de 
o creştere lentă şi, în final, de o relativă stagnare, supraproductie, competiţie 
din ce în ce mai acerbă, scădere a profiturilor şi criză în sectoarele de vîrf, care 
între timp deveniseră depăşite. Karl Marx şi-a bazat concluziile asupra colapsului 
final al capitalismului exact pe observaţiile sale privind avintul şi declinul 
primului ciclu industrial. Dar fiecare ciclu industrial a fost urmat de un altul, pe 
măsură ce tehnologii noi, nebănuite, au infirmat toate previziunile asupra 
inevitabilitatii scăderii profiturilor şi a polarizárii societăţilor capitaliste între un 
foarte mic număr de proprietari bogaţi şi masele de producători sáráciti. 

Ciclurile industriale, cu duratele lor aproximative, au fost următoarele : 
(1) ciclul bumbacului şi industriei textile, dominat de Marea Britanie, care 
a ţinut cam de pe la 1780 pînă pe la 1830; (2) ciclul transportului feroviar şi 
al fierului, dominat de asemenea de Marea Britanie, de la 1840 pînă la începutul 
anilor 1870; (3) ciclul oţelului şi al chimiei organice, în care s-au dezvoltat, 
de asemenea, noi industrii bazate pe producerea şi utilizarea maşinilor electrice, 
care a durat de pe la 1870 şi pînă la primul război mondial, şi care a fost 
dominat de industriile americană şi germană ; (4) ciclul automobilelor şi petro- 
chimiei, de pe la 1910 pînă în anii '70, în care Statele Unite au devenit economia 
hegemonică şi (5) ciclul electronicii, informaticii şi al biotehnologiei, care a 
început în anii '70 şi care va dura, în mod sigur, pînă în prima jumătate a 
secolului următor. Nu se ştie încă sigur care economii vor domina în această 

ultimă perioadă deşi, în mod cert, cea japoneză şi cea vest-europeană sînt pe 
cale de a o înlocui pe cea americana’. 

Tranzitiile au fost dificile. Crizele economice şi tulburările politice dintre 
1820 şi 1840, dintre 1870 şi 1880 şi din anii '20 şi '30 ai acestui secol pot fi 
explicate, în mare parte, prin complicațiile tranziţiei de la un ciclu industrial la 
altul. Primul război mondial - sau, mai precis, cursa nebuneascá pentru colonii 
de la sfîrşitul secolului al XIX-lea şi cursa pentru înarmare în Europa, în special 
cea provocată de rivalitatea navală dintre Marea Britanie şi Germania - a fost cu 
siguranţă determinat de modificarea echilibrului economic în Europa. Cel de-al 
doilea război mondial s-a datorat consecinţelor nesatisfăcătoare ale primului 
război mondial şi marii crize economice din anii '30. Prin comparaţie, şocurile 
ultimei tranzitii către cel de-al cincilea ciclu industrial au fost superficiale, dar 
dificultăţile care au însoţit tranzitiile anterioare au dat naştere multor analize 
care anticipau colapsul iminent al capitalismului şi care păreau acceptabile la 
vremea respectiva®. Acest scurt pasaj de istorie economică trebuie pus în legătură 
cu revoluțiile din 1989. 

Modelul sovietic - modelul leninist-stalinist — s-a bazat pe cel de-al treilea 
ciclu industrial, acela care i-a atras pe bolşevici prin promisiunile seducătoare 
ale unui peisaj nou, dominat de furnalele marilor combinate chimice şi side- 
rurgice, de uriaşe centrale electrice şi de mulţimi de ţărani migrînd către noile 
centre industriale. Partidul Comunist al Uniunii Sovietice a descoperit că nu era 
uşor să creeze o astfel de lume, în special in fata refuzului încăpăţinat al 
ţăranilor şi muncitorilor de a accepta privatiunile prezentului ca pret al unei 
viitoare utopii industriale. Dar Stalin a convins PCUS că viziunea sa era intr-atit 
de corectă, încît merita plătit foarte scump pentru a o realiza. Preţul a fost 
plătit, iar modelul a devenit realitate”. 

Ulterior, acelaşi model a fost impus Europei de Est. Pe lîngă forţa brută 
utilizată în scopul de a obţine obedienta Europei de Est, trebuie amintit şi faptul 
că liderii comunişti locali, dintre care mulţi erau numai cu o generaţie mai tineri 
decît Stalin, au acceptat modelul. Aceia care proveneau din ţări mai înapoiate au 
împărtăşit viziunea lui Stalin. În România, Nicolae Ceauşescu a crezut în ea 
pînă în ultima sa zi la putere. Această viziune se baza pe interpretarea dată de 
el industrializării parţiale, neuniforme şi complet nesatisfăcătoare a ţării sale 
din anii '30, cînd era un tînăr pe cale să devină un comunist activ’. În mare 
măsură, visul a fost împărtăşit şi de Mao, mai mult decît ne putem imagina, dat 
fiind cá China a rămas o ţară preponderent agrară". Astăzi ultimul ei adept este 
contemporanul şi aliatul ideologic al lui Ceauşescu, Kim Ir Sen. 

În Uniunea Sovietică, în zonele cele mai înapoiate ale Europei de Est, în 
zonele deja parţial industrializate ale Chinei (în special în zonele de coastă şi în 
Manciuria) şi în Coreea de Nord, modelul a funcţionat, deoarece existau foarte 

mulţi ţărani care puteau fi folosiţi ca forţă de muncă, pentru că acest tip de 
economie necesita concentrări masive de investiţii în combinate gigantice, 
centralizate şi, în cele din urmă, pentru că tehnologia pentru toate acestea era 
destul de bine pusă la punct. De asemenea, mijloacele de producţie erau, 
în acest stadiu, mai importante decît bunurile de consum. (Merită reamintit şi 
faptul că toate acestea erau regiuni în care industrializarea începuse înainte de 
instaurarea comunismului, fie datorită unor iniţiative locale, ca în Rusia şi în 
Europa de Est, fie datorită investiţiilor coloniale japoneze, ca în Coreea de 
Nord si Manciuria.) 

Ar trebui să mentionez, în treacăt, că acest model este in mod special 
dezastruos pentru economiile foarte înapoiate, care nu au nici o bază industrială 
de la care să pornească. De aceea, indiferent cîte succese ar fi avut în Asia de Est 
şi Europa, modelul nu a produs decît dezastru atunci cînd a fost aplicat în Africa 
sau Indochina. 

Dar dacă se poate spune că modelul stalinist a avut oarecare succes în 
crearea unei economii industriale caracteristice celui de-al treilea ciclu industrial, 
elnu s-a adaptat bine niciodată la al patrulea ciclu industrial, dominat de 
industria automobilelor, a bunurilor electrice de consum şi caracterizat printr-o 
creştere a serviciilor pînă la nivelul satisfacerii unei largi proporţii a populaţiei. 
Din acest motiv puteam glumi pe seama modelului sovietic chiar şi în anii '50 
şi '60, deoarece oferea atît de puţine produse de lux şi servicii. Dar sovieticii şi 
cei care credeau în modelul leninist-stalinist puteau replica spunînd că, 
într-adevăr, ei nu îndeplineau dorinţele consumatorilor rásfátati, dar resursele 
de bază ale unei puteri militare şi industriale, combinatele siderurgice şi 
centralele electrice, fuseseră construite îndeajuns de bine pentru a crea o 
economie aproape la fel de puternică ca aceea a Statelor Unite. 

Din păcate pentru modelul sovietic, al cincilea ciclu industrial s-a dovedit a 
fi chiar mai diferit. Firme mici, schimbări foarte rapide, preocupare maximă 
pentru nevoile consumatorilor, gîndire inovatoare - toate acestea erau exact 
ceea ce îi lipsea modelului stalinist. Desigur, acestea lipseau şi unei mari părţi 
a industriei învechite bazate pe giganţi industriali din America şi Europa 
Occidentală - chimie, siderurgie, automobile. Dar chiar dacă acestea au luat 
măsuri pentru a se proteja faţă de competiţia externă crescîndă şi de schimbările 
tehnologice, aceste sectoare au trebuit să se adapteze, pentru că presiunile pieţei 
erau prea mari pentru a le putea rezista. Puterea lor politică era mare, dar nu 
suficientă pentru ca societăţile capitaliste deschise comerţului internaţional să 
învingă piaţa mondială. În cazul sovietic, asemenea industrii, protejate de partid 
şi privite ca însuşi fundamentul a tot ceea ce construise comunismul, au fost 
capabile să reziste schimbării, cel puţin pentru încă douăzeci de ani. Aceasta a 
fost perioada lui Brejnev - un efort hotărît de a păstra modelul caracteristic 

sfirsitului secolului al XIX-lea, pe care bolşevicii se străduiseră atît de mult să 
îl imite. Astfel, începînd prin a fi doar amuzantă, relativa lor înapoiere a devenit 
periculoasă in anii '70 si '80. Sovieticii şi est-europenii (inclusiv cehii şi 
est-germanii) s-au trezit în anii '80 că au cele mai avansate industrii caracteristice 
sfirsitului secolului al XIX-lea şi începutului secolului XX - poluante, neecono- 
mice, consumatoare de energie, gigantice, inflexibile - pe scurt, concentrări de 
giganti industriali bazati pe industrii învechite!?. 

Fireşte, era mai rău decît atît. Nu numai adeziunea la un model depăşit şi 
inflexibil a împiedicat progresul necesar, ci şi toate erorile bine cunoscute ale 
socialismului. Ideea este că lupta de a evita piaţa mondială, de a împiedica 
accesul informaţiilor referitoare la ceea ce se întîmpla în lumea capitalistă a 
devenit din ce în ce mai dificilă. A devenit, de asemenea, şi mai periculoasă, 
din moment ce ameninţa să adîncească înapoierea. În sfîrşit, ceea ce fusese 
posibil în stadiile iniţiale ale comunismului, atunci cînd elita conducătoare se 
afla la început şi credea în idealul creării unei lumi mai bune, nu a mai reuşit în 
faţa cinismului şi a convingerii crescînde că modelul eşuase. 

Dar liderii sovietici şi est-europeni din epoca lui Brejnev erau conştienţi de 
faptul că se confruntau cu probleme din ce în ce mai mari. O mare parte din 
timpul lor era irosit în încercarea de a găsi soluţii care să păstreze însă elementele 
cheie ale conducerii partidului, ale puterii sovietice şi ale puterii şi privilegiilor 
noii clase conducătoare. Sovieticii au insistat pe lîngă coloniile lor est-europene 
ca acestea să-şi rezolve problemele prin intrarea pe pieţele occidentale. Acesta a 
fost scopul ,dezghetului". China, desigur, a urmat aceeaşi cale după 1978. 
Aceasta însemna să imprumuti ca să cumperi tehnologie avansată şi apoi 
să încerci să vinzi produsele în Occident pentru a putea recupera datoriile. 
Dar, după cum ştim acum, acest plan nu a reuşit. Sistemele staliniste erau prea 
rigide. Directorii de întreprinderi au respins schimbarea. Ei şi-au folosit puterea 
politică pentru a forţa investiţii încă şi mai mari în întreprinderi şi în procese de 
producţie depăşite. De asemenea, în unele cazuri, în special în Polonia şi 
Ungaria, împrumuturile externe au început să fie canalizate pur şi simplu spre 
a cumpăra bunuri de consum pentru a-i face pe oameni mai mulţumiţi, pentru 
a redobindi legitimitatea distrusă a regimurilor care îşi pierduseră vigoarea 
tinerească de odinioară şi erau acum percepute ca simple unelte ale unei puteri 
de ocupaţie înapoiate. Aceasta a funcţionat pînă cînd a venit nota de plată şi au 
trebuit mărite preţurile. Societăţile care au puţină - sau deloc - experienţă de 
piaţă reacţionează la creşterea preţurilor prin instabilitate politică. Aşa s-a 
întîmplat în primul rînd în Polonia, dar devenea o problemă potenţială şi în 
Ungaria (şi în China) deoarece crea inegalităţi sociale crescînde şi foarte vizibile 
între minuscula clasă a noilor mici întreprinzători şi marea masă a populaţiei 
urbane, încă dependentă de sectorul socialist!. (Kornai şi alţii au explicat de ce 

liberalizarea parţială a pieţei în economiile de penurie creează situaţii 
cvasimonopoliste, favorizînd acumularea rapidă de profit de către acei 
întreprinzători capabili să satisfacă cererea enormă şi îndelung reprimată!*.) 

Ceea ce páruse a fi cea dintîi dintr-o serie de reforme destul de importante 
s-a dovedit a fi ultima suflare a comunismului european. Reformele nu au 
eliminat rigiditatea stalinismului, dar au adus un nou val de cinism şi deziluzie, 
au exacerbat corupţia şi au deschis lumea comunistă către un flux crescînd de 
idei şi standarde de consumerism din lumea capitalistă. Ele au creat şi o 
serioasă problemă a datoriilor. În această situaţie, singurul lider european care 
a răspuns cu perfectă consecvență a fost Ceauşescu. El a reimpus stalinismul. 
Dar nici stalinismul principial din România, nici semireformismul maghiar şi 
nici inconsecventa si ezitările poloneze nu au functionat’>. 


Cauzele politice şi morale ale schimbării 


Dacă înţelegerea problemelor economice este fundamentală, totuşi, ceea ce 
a distrus în realitate comunismul în Europa de Est a fost schimbarea climatului 
moral şi politic. Nu există o modalitate mai bună de a aborda acest subiect decît 
prin utilizarea vechiului concept de legitimitate. Revolutiile au loc numai atunci 
cînd elitele şi o parte semnificativă a populaţiei - in special intelectualii, dar si 
oamenii de rind - şi-au pierdut încrederea în validitatea morală a sistemului 
social şi politic. 

În ţări industriale avansate, cu excepţia perioadelor de la sfîrşitul războaielor 
mari, catastrofale, nu s-a întîmplat niciodată ca legitimitatea fundamentală a 
sistemului să se prăbuşească. Şi chiar dacă s-au ridicat cîteva întrebări serioase 
în Germania după primul război mondial, în Franţa în 1940 sau în Germania şi 
Japonia în 1945, în aceste ţări nu au avut loc revoluţii victorioase. Ar fi ridicol 
să se pretindă că, în anii '80, problemele economice ale Europei de Est au atins 
asemenea niveluri de criză severă ca acelea provocate de o înfrîngere absolută 
într-un război mondial. Apariţia unor asemenea situaţii revoluţionare pe timp de 
pace şi relativă stabilitate, în societăţi cu un puternic sentiment al naţionalităţi, 
cu infrastructuri, forte de poliţie, armate şi guverne care funcţionează, în absenţa 
invadatorilor externi sau a unei crize internaţionale, fără războaie civile, foamete 
sau chiar crize economice, reprezintă o situaţie fără precedent. Nici măcar 
trecerea în revistă a problemelor economice nu poate oferi o explicaţie suficientă. 

Pentru a vedea cum a survenit această pierdere de legitimitate, trebuie să 
revenim la începuturi. La mijlocul anilor '40, cel puţin în rîndurile cadrelor şi 
ale unui număr important de tineri idealişti, comunismul se bucura de un grad 
de legitimitate, chiar şi acolo unde fusese impus cu forţa, ca în întreaga Europă 

de Est. În definitiv, capitalismul părea să fi funcţionat defectuos in anii '30, 
democratiile liberale europene făcuseră prea putin pentru a-l opri pe Hitler pînă 
cînd s-a dovedit a fi prea tîrziu, iar Stalin trecea drept un lider care salvase 
Uniunea Sovietică. Pretentia cá marxism-leninismul reprezenta valul „progresist”, 
inevitabil al viitorului nu era chiar atît de exagerată. De fapt, mulţi intelectuali 
din întreaga Europă, de Est şi de Vest, au fost sedusi de aceste promisiuni!$. 

Chiar în Uniunea Sovietică, la fel ca în China după 1949, comunismul a 
beneficiat de pe urma importantelor succese naţionaliste obţinute. Străinii au 
fost infrinti şi orgoliul national a fost reafirmat. Cu toate problemele pe care le 
aveau de înfruntat aceste regimuri, a existat o creştere economică evidentă şi un 
progres extraordinar”. 

Represiunea, teroarea şi mizeria vieţii de la începutul anilor '50 i-au dezamăgit 
pe unii adepţi dar, după moartea lui Stalin, reforma părea posibilă. Şi, la urma 
urmei, afirmaţiile referitoare la urbanizarea rapidă, la industrializare şi la 
întregii populaţii erau adevărate. Nu anul 1956, cînd a fost înăbuşită Revoluţia 
maghiară, ci 1968 a reprezentat momentul decisiv, de cotitură. Acesta a fost 
momentul în care implicaţiile politicii lui Brejnev au devenit clare. Reforma 
politică fundamentală nu avea să fie îngăduită. În apărarea lui Brejnev, trebuie 
precizat că ceea ce s-a întîmplat în 1989, atît în Europa de Est, cît şi în China, 
a dovedit într-un anumit sens cá politica sa de înghețare a reformelor a fost corectă. 
Dacă ar fi procedat altfel, ar fi provocat mai devreme căderea comunismului. 
Liberalizarea economică dă noi speranţe claselor mijlocii — profesionale şi 
birocratice - în creştere, precum şi intelighentiei, în privinţa şanselor unei 
liberalizări politice. Mai departe, ea stimulează interesul pentru ideile economice 
liberale şi pentru democraţie. Însă cererea pentru un control central mai puţin 
strict ameninţă în mod evident monopolul partidului asupra puterii. 

Indiferent ce potenţial ar fi putut avea liberalismul comunist în timpul 
Primăverii de la Praga, în 1968, modul în care a fost zdrobit şi deziluzia treptată 
fata de reformele limitate strict la economie din Ungaria şi Polonia în anii '70 
au pus capăt perioadei în care intelectualii puteau continua să viseze la viitorul 
comunismului. 

Dar asta nu a fost tot. Însăşi inflexibilitatea economiilor comuniste, lipsurile 
interminabile şi birocratizarea excesivă a fiecărui aspect al vieţii au creat o stare 
de rău generală. Singurul mod de supravieţuire în astfel de sisteme se baza pe 
corupţie, pe încălcarea formală a legilor. În schimb, majoritatea clasei profe- 
sionale şi manageriale raminea expusă oricînd unui potential şantaj, cu sentimentul 
că viata era o minciună perpetuă!t. 

De asemenea, trebuie avut în vedere că impunerea iniţială a modelului 
stalinist a creat tiranie, domnia arbitrară a celor puţini. Una dintre caracteristicile 

tuturor tiraniilor, fie ele ideologice sau vizionare, ca în acest caz, fie doar 
preocupate de propriile interese şi corupte, este aceea că ele creează posibilitatea 
răspîndirii şi reproducerii tiraniei mărunte. Avînd tirani în frunte, aparatele 
birocratice sînt populate, la fiecare nivel, cu tirani care se comportă arbitrar şi 
în conformitate cu interesele lor înguste. Tiranii de la vîrf nu pot spera să îşi 
impună voinţa decît dacă au funcţionari servili, iar pentru a cumpăra servilitatea 
acestora ei trebuie să le permită subordonatilor să se bucure de plăcerea puterii 
arbitrare. În orice caz, tirania măruntă, arbitrară devine singurul model al 
comportamentului autoritar propriu-zis. 

Aceasta este una dintre motivațiile date de recentele încercări de a explica 
propagarea aproape necontrolată a epurărilor din URSS în anii '30 şi, desigur, 
a ravagiilor Revoluţiei culturale din China, din perioada 1966-1976. O dată ce 
modelul a fost stabilit la vîrf, prin imitarea acestui comportament, funcţionarii 
îşi asigură supraviețuirea. Dar chiar dincolo de aceasta, un sistem tiranic 
înlesneşte abuzuri care altfel nu ar exista, iar funcţionarii de la nivelurile 
inferioare se folosesc de acest lucru pentru urmărirea scopurilor lor mărunte. 
(Aceasta nu vrea să sugereze că, într-un anumit fel, tiranii care au condus 
asemenea sisteme şi colaboratorii lor apropiaţi pot fi absolviti de responsabilitate 
pentru aceste abuzuri; înseamnă că modul în care tiraniile îşi exercită puterea 
este in mod necesar profund corupt!”.) 

Expunerea zilnică la tirania măruntă care, la nivel local, rareori mai păstrează 
fundamentul ideologic înalt care i-a inspirat pe Lenin, Stalin, Mao sau chiar pe 
Ceauşescu provoacă un sentiment de dezgust din ce în ce mai profund faţă de 
corupţia şi lipsa de corectitudine a întregului sistem. În trecut, ţăranii supuşi 
unei astfel de tiranii mărunte poate că au îndurat-o cu mai mult sau mai puţin 
stoicism (în afară de cazul în care aceasta mergea prea departe), dar populaţia 
urbanizată educată care trăia într-o atmosferă extrem de politizată, unde existau 
referiri continue la viziunea călăuzitoare, ideologică, bazată pe cinste, egalitate 
şi progres, nu putea să nu reacționeze cu un dezgust crescind”’. 

În acest sens, chiar succesul comunismului în crearea unei populaţii mai 
urbanizate, mai educate, mai conştiente de sine a creat, de asemenea, un 
potenţial de dezintegrare. Corupţia nelimitată, minciunile, dispariţia încrederii 
sociale elementare, tirania măruntă de la toate nivelurile - au fost aspecte ale 
vieţii pe care noile clase muncitoreşti şi profesionale le-au tolerat mai greu decît 
trebuie să le fi tolerat ţăranii. (Acesta rămîne, desigur, avantajul comuniştilor 
chinezi ; ei pot în continuare să se bazeze pe imensul rezervor de indi- 
ferenta şi respect faţă de autorităţi al ţăranilor atîta timp cît agricultura nu este 
recolectivizata~.) 

Întreaga mişcare de creare a unor instituţii sociale alternative, eliberate de 
corupţia şi lipsa de onestitate a structurilor oficiale, a fost marea inovaţie 

ideologică care a început să apară in Polonia in anii '70 şi '80, în încercarea de 
a crea o „societate civilă”. Rezistenţa revoluţionară tradiţională, ieşirea în stradă, 
acţiunile militare sub acoperire şi asasinatele, toate au fost în general lipsite 
de succes, deoarece au provocat o puternică intervenţie militară sovietică. 
Dar începînd pur şi simplu să îşi abată atenţia de la statul comunist, refuzînd să 
îl ia în serios, polonezii şi ceilalţi intelectuali central-europeni au demascat 
superficialitatea pretențiilor comunismului şi au distrus şi bruma de legitimitate 
pe care regimurile respective o mai aveau încă. Pentru că a înţeles foarte 
devreme acest lucru şi pentru că a descris minunat modul în care s-a dezvoltat 
această nouă ideologie în Europa Centrală, Timothy Garton Ash şi-a cîştigat o 
faimă pe deplin meritată?. 

Desigur, toate aceste forte acționau şi în Uniunea Sovietică, dar patriotismul 
generat de statutul de supraputere (deşi s-a dovedit că mindria şi patriotismul 
erau în mare parte ruseşti, şi nu „sovietice”), mărimea efectivelor militare şi 
îndelungata istorie a reuşitei terori şi represiuni politienesti au păstrat mai bine 
situaţia sub control decît în cea mai mare parte a Europei Centrale. Totuşi, 
eroziunea superficială a legitimitatii s-a adăugat la problema economică 
fundamentală, a eşecului de a ţine pasul cu dezvoltarea rapidă a celui de-al 
cincilea ciclu industrial în Europa de Vest, în Statele Unite şi - cel mai 
surprinzător pentru sovietici - in Asia de Est”. 

Nu există nici o îndoială cá, la mijlocul anilor '80, după ce in Polonia 
Solidaritatea fusese aparent zdrobită, cînd sovieticii îi masacrau pe luptătorii 
din rezistenţa afgană, cînd trupele cubaneze apărau cu succes Angola, iar 
Vietnamul controla întreaga Indochină, se părea că puterea militară sovietică 
era imbatabilă în ţările în care sistemul sovietic fusese impus. Dar, dedesubt, 
putregaiul se răspîndea. Prin urmare, întrebarea nu este „Ce nu a funcţionat în 
Europa de Est?” sau „De ce a fost comunismul atît de slab ? ". Orice specialist 
şi mulţi observatori ocazionali ştiu exact ce nu a funcţionat. Dar aproape nimeni 
nu a ghicit că o situaţie care de cîteva decenii evolua lent putea să se înrăută- 
teascá atît de rapid. În fond, defectele planificării economice socialiste erau 
de mult cunoscute. Corupţia endemică, tirania, brutalitatea arbitrară şi utilizarea 
forţelor de poliţie pentru menţinerea partidelor comuniste la putere nu erau 
fenomene noi. Nimeni nu a răspuns la întrebarea „De ce 1989?”. Aproape toţi 
analiştii şi-au imaginat că sistemul sovietic va rămîne, vreme de decenii, mai 
mult sau mai puţin neschimbat în URSS şi în Europa de Est. 

Pentru a înţelege de ce aceasta nu s-a întîmplat, trebuie să trecem de la o 
abordare bazată pe analiza tendinţelor generale către o revedere a unor eveni- 
mente concrete din anii '80. 

Evenimentele din anii '80 


Dacă au existat o serie de evenimente fundamentale, hotáritoare, care au 
declanşat deschiderea întregului sistem comunist, o astfel de succesiune trebuie 
căutată în interacţiunea dintre evenimentele din Polonia, de la începutul 
anilor '80, şi faptul că liderii sovietici au devenit din ce în ce mai conştienţi de 
gravitatea problemelor cu care se confruntau. 

În 1987 şi în cea mai mare parte a anului 1988, majoritatea specialiştilor au 
avut impresia că elita sovietică nu înţelegea gravitatea situaţiei în care se afla 
economia. Este aproape sigur că Gorbaciov a înţeles, la fel cum au înţeles mulţi 
dintre intelectualii moscoviți. Acest lucru este însă discutabil în privinţa cadrelor 
inferioare şi chiar a multora dintre cei cu poziţii importante în guvern. Cum însă 
reformele moderate ale lui Gorbaciov nu au avut o influenţă favorabilă, datorită 
faptului că impulsul iniţial provocat de politica sa de transparenţă, stimulare şi 
antialcoolism a dus la o diminuare netă a veniturilor, economia sovietică a 
început să alunece înapoi spre stagnarea din ultimii ani ai perioadei Brejnev”. 

Oricit de gravă trebuie să i se fi părut lui Gorbaciov problema nemulțumirii 
crescînde din Uniunea Sovietică, pentru el era mult mai urgentă ameninţarea 
militară directă datorată incapacității sovieticilor de a tine pasul cu evoluţia 
celui de-al cincilea ciclu industrial. În timp ce mijloacele sovietice de avertizare 
împotriva unui atac nuclear erau fără îndoială sigure şi eficiente în prevenirea 
unui atac frontal din partea Statelor Unite, diferenţa crescîndă dintre tehnologia 
informatică şi electronică occidentală şi cea sovietică amenințau să dea NATO 
(si in final Japoniei) un avantaj extraordinar în domeniul armelor convenţionale. 
Este aproape sigur că din această cauză erau sovieticii atît de îngrijoraţi de 
„Războiul stelelor”, şi nu doar pentru că iluzia unui sistem eficient de apărare 
împotriva rachetelor balistice putea să modifice echilibrul în cursa pentru 
înarmare. Cheltuielile de milioane pentru acest tip de cercetare puteau aduce 
noi şi importante avantaje în tipurile mai uşoare de război electronic, care ar fi putut 
fi aplicate în bătălii convenţionale aeriene şi de tancuri. Aceasta ar fi anihilat 
avantajul numeric şi de tehnică de luptă al Uniunii Sovietice şi ar fi ameninţat 
investiţiile militare sovietice din întreaga lume”. 

Tinind cont că marile puteri admiseseră de multă vreme faptul că nu se putea 
pune problema unui război nuclear, un avantaj crescînd al puterilor capitaliste 
în războiul electronic ameninţa să transforme în viitor orice conflict local dintre 
aliaţii occidentali şi cei ai sovieticilor într-o reiterare a conflictului aerian 
siriano-israelian din 1982. Din punctul de vedere al sovieticilor, succesul total, 

neaşteptat al Israelului a fost un avertisment privind catastrofe viitoare, chiar 
dacă războiul terestru din Liban s-a dovedit a fi un eşec serios pentru Israel”. 

A mai existat şi un alt eveniment neprevăzut care a grăbit schimbarea în 
Uniunea Sovietică datorită faptului că a arătat conducerii gradul de inaptitudine 
a industriei ţării: catastrofa de la Cernobil. Dar oricît de nefericită ar fi fost 
aceasta, ea a servit mai degrabă la confirmarea unor lucruri deja bănuite decît 
la iniţierea unor schimbări. Adevărul este că în Uniunea Sovietică au avut loc 
multe asemenea teribile accidente industriale şi ecologice. În trecut, ele au 
produs reacţii minore, deşi de-a lungul anilor '70 şi '80 a existat o mişcare 
ecologistă din ce în ce mai importantă. Dar, mai presus de orice altceva, 
accidentul nuclear din 1986 a părut să-i determine pe Gorbaciov şi pe consilierii 
săi să ia măsuri”. 

În acest timp, în Europa de Est, ortodoxia comunistă impusă în timpul lui 
Brejnev a fost serios ameninţată in Polonia. Nemulțumirea crescîndă a făcut ca, 
pe la mijlocul anilor '80, Polonia să devină o ţară imposibil de guvernat. 
Se părea că Ungaria îi va urma curînd. Reformele economice nu dădeau rezul- 
tate, populaţia era din ce în ce mai nemulțumită şi, în absenţa oricărui semn 
vizibil de revoltă iminentă, regimul lui Jaruzelski nu ştia cum să aducă situaţia 
sub suficient control, pentru a aplica orice măsuri care ar fi putut redresa 
declinul economic şi ajuta la recistigarea încrederii populaţiei (în locul simplei 
acceptări caracterizate de animozitate si cinism)?*. 

În retrospectivă, atunci, evenimentele din Polonia de la sfîrşitul anilor '70 - 
de la alegerea unui papă polonez, fapt care i-a stimulat pe conationalii acestuia 
şi a declanşat masivele demonstraţii populare care au dus la crearea Solidarităţii, 
şi pînă la lovitura de stat militară, care părea că a distrus Solidaritatea — au 
pregătit terenul pentru ceea ce urma să se intimple. Dar fără criza sovietică, 
degradarea treptată a situaţiei din Polonia, sau chiar din întreaga Europă de Est, 
nu ar fi fost de ajuns pentru a provoca evenimentele din 1989. Pe de altă parte, 
fără colapsul de autoritate din Polonia şi fără percepţia vagă, dar inspáimintátoare 
a crizei economice şi a nemulțumirii populare din Ungaria şi, probabil, din alte 
tari est-europene, sovieticii ar fi încercat în mod sigur să introducă unele reforme 
fără să renunţe la imperiul lor european. Cele două aspecte ale crizei s-au 
conjugat şi de aceea totul s-a desfăşurat atit de repede la sfîrşitul anilor '80%. 

Gorbaciov trebuie să fi înţeles că izbucnirea unei explozii - o revoltă pentru 
pîine care să ducă la o revoluţie în Polonia sau la o grevă importantă in 
Ungaria - care să oblige guvernul să apeleze la armată era numai o chestiune 
de timp. Problema era că nu se putea conta în mod deosebit nici pe armata 
poloneză, nici pe cea maghiară. Pe poliţia secretă se putea întotdeauna conta, 
dar dacă aceasta era copleşită numeric, ar fi fost nevoie de sprijinul trupelor 
sovietice. Economia sovietică nu putea susţine un astfel de efort dacă dorea să 

se reformeze îndeajuns pentru a răspunde provocărilor celui de-al cincilea ciclu 
industrial, în special dacă aceasta ar fi implicat creşterea schimburilor economice 
şi a altor contacte cu ţările capitaliste avansate. 

Cred că la un moment dat, în 1988, Gorbaciov a decis să îndepărteze 
pericolul, pînă cînd nu era prea tîrziu pentru a evita o criză devastatoare“. 
Nu pot dovedi acest lucru, deoarece documentele respective nu sînt disponibile, 
dar sînt aproape sigur că datorită acestei decizii, în discuţiile cu polonezii, s-a 
născut planul de a permite alegeri parţial libere şi de a relua discuţiile cu 
Solidaritatea. Scopul era acela de a relegitima regimul şi de a-i oferi acestuia 
suficient spaţiu de manevră pentru a introduce reforme economice fără a risca 
greve şi nesupunere civilă pe scară largă. Ideea unor convorbiri la „masa 
rotundă” între Solidaritate şi regim a fost propusă într-o dezbatere televizată 
dintre Lech Watesa şi un reprezentant al regimului, la 30 noiembrie 1988. 
Discuţiile ca atare au început la 6 februarie 1989. 

Nu a mers. Motivul este că toată lumea - Gorbaciov, partidele comuniste din 
Europa de Est, experţii străini şi serviciile secrete din NATO şi Tratatul de la 
Varşovia - a subestimat proporţia în care falimentul moral al comunismului 
distrusese orice posibilitate de a-l relegitima. 

Mai era şi altceva - un eveniment a cărui importanţă nu a fost înţeleasă 
îndeajuns de către Occident şi care a rămas aproape nementionat. În ianuarie 
1989, Gorbaciov a încercat un experiment. El a retras aproape toate trupele 
armatei sovietice din Afganistan. Statele Unite şi armata pakistaneză s-au aşteptat 
ca rezultatul să fie abdicarea rapidă a regimului comunist de acolo. Spre surpriza 
tuturor, nu a fost aşa. Eu cred că acesta ar fi putut reprezenta un atu important 
pentru Gorbaciov. El putea să dea exemplul Afganistanului ori de cite ori 
oponenții săi conservatori, şi in special cei din rîndurile armatei, îi puneau 
deciziile sub semnul întrebării. Afganistanul era dovada că sovieticii puteau să 
se retragă parţial fără a suferi o catastrofă şi că, în anumite cazuri, putea fi chiar 
mai bine să-i lase pe comuniştii locali să-şi rezolve singuri problemele. Presupun 
că o victorie rapidă a gherilelor anticomuniste din Afganistan ar fi încetinit cel 
putin progresele din Europa de Est, dacă nu le-ar fi stopat în totalitate??. 

Ştim cît de repede s-au succedat evenimentele. În ciuda evidentelor maşina- 
tiuni din timpul alegerilor poloneze, menite să menţină partidul comunist 
la putere, electoratul s-a opus şi dominaţia partidului s-a prăbuşit. Din moment 
ce sovieticii fuseseră de acord cu acest lucru şi pentru că voiau să evite cu 
orice preţ un război de invazie, au îngăduit Poloniei să îşi urmeze drumul. 
În momentul în care acest lucru a reieşit cu claritate, ungurii au pornit pe 
urmele Poloniei”. 

Apoi, într-o anumită măsură datorită unei percepții adecvate a relaţiilor 
publice, maghiarii au deschis în mod oficial graniţa cu Austria exact înainte de 

vizita lui George Bush. De fapt, această graniţă nu mai reprezenta de mult o 
parte a „cortinei de fier”, dar decizia le-a dat miilor de est-germani aflaţi în 
vacanţă ideea că puteau fugi în Occident. Ştim că aceasta a declanşat o isterie 
în masă printre est-germani, care pierduseră orice speranţă de reformă şi ale 
căror demoralizare şi dezgust faţă de sistemul lor a făcut ca sute de mii dintre 
ei să-şi dorească să plece. Ei s-au grăbit către ambasadele vest-germane din 
Budapesta şi Praga şi au început să demonstreze în Germania de Est, în special 
în Leipzig şi Dresda. 

Eşecul comunismului în Germania de Est reprezintă, în multe privinţe, 
eşecul absolut. Aceasta era o ţară destul de prosperă, unde existau două sute de 
automobile la mia de locuitori şi unde, de multă vreme, simpatizantii occidentali, 
mai ales vest-germani, afirmaseră că aici comunismul funcţiona, creînd o 
Germanie mai preocupată de comunitate, mai binevoitoare decît Republica 
Federală, dură, materialisté şi condusă de forţele pietii: o altă idee greşită, 
născută din confundarea aspirațiilor cu realitatea. 

Este cunoscut faptul că Honecker a ordonat măsuri represive. Mai înainte, în 
timpul verii, oficiali chinezi vizitaseră Berlinul de Est pentru a-i sfătui pe 
est-germani cum să zdrobească mişcările pro-democratice. Dar, în timpul vizitei 
sale în Germania de Est, de la începutul lui octombrie, Gorbaciov a cerut în 
mod public schimbări şi a lăsat să se înţeleagă că sovieticii nu vor interveni ca 
să oprească reforma’. 

În octombrie, ambulantele erau pregătite pentru a transporta trupurile miilor 
de morţi şi răniţi din Leipzig şi probabil din Dresda, care ar fi rezultat în mod 
sigur în urma represiunii. Aceasta nu s-a întîmplat. Cele mai multe relatări 
atribuie acest rezultat unei iniţiative locale din Leipzig, sub conducerea dirijo- 
rului Kurt Masur, deşi aparatul central al partidului, a cărui conducere a fost 
preluată de Egon Krenz, a jucat, de asemenea, un rol pacificator. Este posibil 
să se fi făcut un apel către sovietici, iar comandantul militar local sovietic să fi 
spus cá nu va interveni. Stiind aceasta, partidul comunist est-german l-a debarcat 
pur şi simplu pe Honecker pentru a nu risca lichidarea fizică”. 

Germania de Est nu era China, în ciuda pretențiilor lui Honecker că ar fi 
urmat să devină. Nu deţinea rezerve de tineri ţărani ignoranti, aproape analfabeți, 
de care să se folosească; iar economia ei era prea dependentă de relaţiile cu 
Germania de Vest pentru a risca o ruptură. Astfel, o dată ce represiunea a fost 
abandonată, sistemul s-a prăbuşit în cîteva săptămîni. Cu Germania de Est 
dezintegrindu-se, întregul edificiu al comunismului în Europa de Est s-a prăbuşit 
pur şi simplu. Pe 9 noiembrie a fost deschis Zidul Berlinului. Mentinerea 
acestuia nu mai era posibilă în condiţiile în care guvernul Germaniei de Est 
pierdea controlul asupra populaţiei, iar numărul acelora care părăseau ţara 
creştea cu atîta rapiditate. 

Germania de Est a reprezentat întotdeauna poziţia cheie a sovieticilor în 
Europa“. La graniţa internă a Germaniei a început războiul rece şi acolo s-au 
concentrat forţele militare ale celor două superputeri. Cînd sovieticii i-au 
abandonat pe comuniştii conservatori est-germani, nu mai exista speranţă nicăieri 
altundeva în Europa de Est. Au urmat bulgarii, care au încercat să salveze ce se 
mai putea din partid şi Todor Jivkov a demisionat, după treizeci şi cinci de ani 
la putere, la o zi după ce a fost deschis Zidul Berlinului (10 noiembrie). Aceasta 
nu a fost, in mod sigur, doar o coincidenţă. O săptămînă mai tîrziu au început 
demonstrațiile la Praga şi în zece zile totul s-a terminat. Numai Ceauşescu rezista 
în România“. 

Se cunosc acum destul de multe despre România lui Ceauşescu, aşa încît nu 
sînt necesare prea multe detalii privind desfăşurarea evenimentelor. Doar trei 
probleme trebuie subliniate. 

Mai întîi, Ceauşescu însuşi păstra încă viziunea stalinistă. Cu posibila 
excepţie a Albaniei (unde schimbările au început în primăvara lui 1990)“, nu 
mai exista decît o singură ţară comunistă în care modelul stalinist era atît de 
putin contestat - Coreea de Nord. De fapt, Ceauşescu şi Kim Ir Sen se 
considerau de multă vreme prieteni apropiaţi şi aliaţi, şi existau multe asemănări 
între stilurile lor de conducere. Şi totuşi, în România şi, probabil, în Coreea de 
Nord, acest model începuse să funcţioneze nesatisfăcător cu aproape două 
decenii în urmă ; a-l urma în continuare însemna stagnare economică, accen- 
tuarea diferenţei dintre realitate şi ideologie şi alienarea progresivă chiar şi a 
celor mai loiale cadre“. 

În al doilea rînd, România a fost cea mai independentă dintre ţările Tratatului 
de la Varşovia şi, astfel, s-a simţit mereu mai puţin dependentă de susţinerea 
sovietică. Dar, deşi acest lucru i-a creat o considerabilă legitimitate regimului 
din România in anii '70, cînd se credea că independenţa parţială putea da o 
speranţă, pînă la sfîrşitul anilor '80 această speranţă s-a náruit şi intelectualii, 
ca şi o parte din ce în ce mai mare a populaţiei urbane, au început să vadă că 
Uniunea Sovietică devenise mai progresistă decît România”. În sudul României, ei 
urmăreau televiziunea şi radioul bulgare şi cînd au auzit că pînă şi acolo se 
introduceau reforme (pentru români Bulgaria a constituit mereu o ţintă pentru 
glume, fiind considerată o naţiune înapoiată de ţărani grei de cap), acest lucru 
trebuie să fi avut un impact considerabil. În nord şi în vest, românii puteau 
recepționa mass-media maghiare şi iugoslave şi, astfel, puteau fi informati cu 
privire la ceea ce se întîmpla în alte părţi. În est, desigur, ei aveau exemplul 
Uniunii Sovietice şi al Moldovei sovietice unde se vorbea româneşte şi unde, 
pentru prima dată din 1940 încoace, oamenii puteau să demonstreze mai liber 
decît în Romania. Ar trebui să adaug că, pe lîngă transmisiunile din aceste tari 
vecine, Radio Europa Liberă a jucat, de asemenea, un rol important în a-i informa 
pe români cu privire la ceea ce se întîmpla în alte părţi ale Europei de Est. 

Ideea este că, iarăşi spre deosebire de China, s-a dovedit imposibil ca ştirile 
despre lume să fie împiedicate să pătrundă în interior. 

În sfîrşit, iar acest lucru este mult mai putin cunoscut decît alte aspecte ale 
istoriei recente a României, pentru a se legitima, regimul lui Ceauşescu s-a 
fundamentat, chiar şi la apogeul sáu, pe teama faţă de o invazie sovietică. 
A existat întotdeauna presupunerea fundamentală că, în cazul în care ar fi fost 
prea multă dezordine, tancurile sovietice vor interveni. Nu era mai bine să 
suferi sub un tiran român patriot decît sub o nouă ocupaţie sovietică? O dată ce 
in 1989 a devenit clar că sovieticii nu intenționau să se pună în mişcare, s-a 
putut întrevedea sfîrşitul. Numai datorită faptului că Ceauşescu era atît de rupt 
de realitate şi pentru că (la fel ca Kim Ir Sen) îşi distrusese cu succes partidul 
comunist, intesindu-l cu rude si sicofanti, nimeni nu i-a spus adevărul si, de 
aceea, el nu a reuşit să imite ieşirea din scenă în mod paşnic, treptat şi cu 
demnitate a omologului său bulgar, Todor Jivkov. 

Astfel că, în cele din urmă, comunismul s-a prăbuşit. Consecințele sînt 
departe de a fi clare şi nu putem şti cum se vor desfăşura lucrurile în Uniunea 
Sovietică. Dar indiferent ce va urma în URSS, este sigur că imperiul sovietic în 
Europa de Est a dispărut şi că nu există aproape nici o circumstantá previzibilá 
care ar putea determina armata sovietică să invadeze vreuna din fostele ei 
colonii. Nu putem fi siguri de direcţiile pe care le vor urma diversele revoluţii 
din Europa de Est, deşi se poate afirma cu destulă siguranţă că vor fi diferenţe 
importante de la tara la tara. În general, se poate, încă, să fim oarecum optimişti 
asupra viitorului Europei de Est, sau cel puţin al părţilor sale „central europene” 
nordice, dacă nu neapărat şi în privinţa Balcanilor şi a Uniunii Sovietice. De ce 
cred asta, voi arăta în concluzii, unde voi încerca să schitez cîteva dintre lecţiile 
pe care ni le-a dat Europa de Est cu privire la revoluţie şi la schimbare socială 
în general. 


Cauzele revoluţiei în societăţile avansate 


Europa de Est şi cauzele tradiționale 


Majoritatea modelelor sociologice general acceptate ale revoluţiei sînt de 
putin folos în explicarea a ceea ce s-a întîmplat in Europa de Est in 1989. Nu a 
existat nici o scădere bruscă a gradului de bunăstare după o lungă perioadă de 
progres. Dacă economiile poloneză, maghiară şi română se deteriorau (în ritmuri 
diferite), cele ale Germaniei de Est şi Cehoslovaciei nu puneau probleme 
imediate. Oamenii se simțeau frustrati atunci cînd se comparau cu occidentalii, 
dar acest lucru era valabil de mai bine de trei decenii. În Polonia, de fapt, cea 

mai acută perioadă de declin economic a fost la începutul anilor '80 şi, în ciuda 
faptului că situaţia nu se îmbunătăţise mult de atunci, se poate presupune cá 
oamenii începuseră să se obişnuiască“. 

În Polonia, o perioadă îndelungată de proteste a fost marcată de răbufniri 
deschise în 1956, 1968, 1970, 1976 şi, desigur, în 1980-1981. Pe măsură ce 
trecea timpul, polonezii au învăţat să se organizeze mai bine şi mai eficient. 
Dar se părea că mobilizarea şi organizarea progresive au fost distruse de lovitura 
de stat militară. De fapt, există destule dovezi că partidul si poliţia invátaserá 
din această lungă serie de proteste chiar mai mult decît protestatarii înşişi şi 
deveniseră experţi în rezolvarea conflictelor folosind exact gradul de violenţă 
necesar. Desigur, la începutul anilor '80, regimul Jaruzelski a putut impune în 
mod paşnic o serie întreagă de creşteri de preţuri care în trecut ar fi provocat o 
revoltă masivă şi violentă“. 

Numai în Ungaria a existat, la sfîrşitul anilor '80, o mai mare mobilizare 
deschisă pentru proteste. O mare parte a acesteia s-a datorat unor probleme 
ecologice şi naţionaliste şi nu a luat forma unei acţiuni orientate direct împotriva 
regimului. De fapt, comuniştii chiar au sprijinit o parte din aceste iniţiative“. 

Nici una dintre celelalte tari nu a cunoscut multe proteste deschise. În cel 
mai bun caz, în Cehoslovacia cîţiva intelectuali aparent izolaţi se organizaseră, 
dar nu aveau adepti. În Germania de Est, bisericile protestante au sprijinit cîteva 
proteste limitate, în special petiţii şi o mişcare pentru pace de dimensiuni 
reduse, dar regimul nu a fost niciodată direct ameninţat de vreuna dintre acestea. 
În Bulgaria numai un grup restrins de intelectuali au încercat să protesteze. 
În România au izbucnit cîteva greve izolate la sfîrşitul anilor '70 şi o revoltă 
importantă la Braşov în 1987, dar acolo chiar şi protestele intelectualilor au fost 
firave, mergind rareori mai departe de activităţi literare foarte limitate“. 

Pe de altă parte, nici poziţia internaţională a ţărilor est-europene nu era în joc. 
În timp ce în Uniunea Sovietică, elitele aflate în poziţii cheie, în special în KGB, 
vedeau pericolul iminent care ameninţa importanţa internaţională a URSS, în 
Europa de Est nimănui nu-i păsa de o astfel de chestiune. Nici una dintre elitele 
est-europene nu-şi vedea propria ţară ca pe o naţiune potenţial influentă şi nu 
considera că existenţa lor naţională era ameninţată de vreo putere exterioară, în 
afara Uniunii Sovietice. Şi această ameninţare, prezentă din 1945, se atenuase 
acum în asemenea măsură, încît părea aproape inexistentă. Faptul că sovieticii 
erau nepopulari în Europa de Est era un fapt dat, şi încă unul foarte vechi, dar, 
în ciuda slăbiciunii acestor ţări, nu mai exista ameninţarea unei alte intervenţii 
sau distrugeri din afară“. 

Cu toate acestea, criza datoriei externe din Polonia şi Ungaria (şi din 
România, deoarece a impus luarea unor asemenea măsuri dure şi dezastruoase 
de către Ceauşescu) a constituit, probabil, un eşec internaţional vizibil, care a 

demonstrat incapacitatea acestor regimuri. Dar, deşi aceasta a rămas o problemă 
gravă in Polonia şi Ungaria la sfîrşitul anilor '80, in alte parti ea nu era acută”. 

Nu se poate construi un argument serios pornind de la ascensiunea unei 
clase noi, care deţinea puterea economică şi care lupta pentru cucerirea puterii 
politice. Puterea politică şi economică se afla in mod categoric în mîinile a ceea 
ce Djilas a numit „noua clasă”. Dar această clasă, formată din cadre de partid 
de profesie, fusese la putere timp de patru decenii şi nu părea a fi nici extrem 
de nemulțumită şi nici revoluţionară în vreun fel. Conducerea acestor revoluţii, 
dacă a existat vreuna, s-a aflat în mîinile cîtorva intelectuali care nu reprezentau 
nici o clasă anume”. 

Cazul Poloniei, desigur, este cu totul diferit. Acolo, o alianţă foarte bine 
organizată între Biserica catolică, clasa muncitoare sindicalizată şi intelectualii 
disidenti aproape că a preluat puterea in 1980. Dar se părea că vremea Solidarităţii 
trecuse şi că regimul îşi reafirma controlul vizibil. În fond, opoziţia poloneză nu 
credea că existau mari şanse de succes într-o confruntare deschisă, violentă. 
Deci nici măcar în Polonia aceasta nu a fost o revoluţie tradiţională. Şansa 
acesteia trecuse o dată cu impunerea cu succes a Legii marțiale”. 

Ceea ce s-a întîmplat a fost faptul că fundamentul moral al comunismului 
dispăruse. Elitele îşi pierduseră încrederea în legitimitatea lor. Intelectualii, aşa 
fără de putere cum păreau să fie, răspîndiseră în rîndurile publicului, prin 
protestele lor ocazionale şi comentariile lor subtile, acest sentiment al disperării 
morale şi corupţiei, iar populaţia urbană era suficient de bine educată şi 
conştientă pentru a înţelege ceea ce se întîmpla. Efectul cumulativ al unei astfel 
de situaţii ce dura de decenii nu poate fi subestimat. Cei care nutriseră speranţe 
în timpul anilor '40 şi '50 au fost înlocuiţi de cei care nu avuseseră niciodată 
speranţe şi care crescuseră ştiind că totul era o minciună. Tinerii educati, nu 
numai studenţii, dar şi elevii ştiau destule despre restul lumii pentru a înţelege 
că fuseseră mintiti, că fuseseră înşelaţi şi că propriii lor lideri nu credeau in 
aceste minciunis?. 

Ceea ce a luat prin surprindere pe toată lumea a fost descoperirea faptului că 
situaţia nu era deloc diferită în Uniunea Sovietică. Nimeni nu a putut anticipa 
tipul de realism panicat, combinat cu o uluitoare flexibilitate şi dorinţă de a 
ajunge la un compromis, manifestat de Gorbaciov. În final, acesta a fost motivul 
pentru care revoluţia a avut loc în 1989, şi nu în anii '90. Oricum, mai devreme 
sau mai tîrziu, ar fi avut loc. 

Europa de Est şi alte revoluţii moderne 


Aceasta aduce în discuţie o problemă importantă. S-a presupus multă vreme 
că mijloacele moderne de comunicaţie şi puterea teribilă a tancurilor, artileriei 
şi aviaţiei erau în măsură să prevină tipul de revoluţie clasică care a zguduit 
lumea de atîtea ori din 1789 încoace. 

Chiar regimuri relativ ineficiente, precum autocraţia rusă sau Guomindang-ul 
(KMT) în China au luptat cu succes împotriva revoluţiei pînă în momentul în 
care armatele lor au fost înfrînte de duşmani externi. În cazul Chinei, comuniş- 
tilor le-au trebuit două decenii pentru a-şi crea armata, care în final a cucerit 
puterea în numele lor ; şi chiar şi atunci ar fi ratat, poate, dacă nu ar fi avut loc 
invazia japonezăs?. 

Multe regimuri fragile şi extrem de corupte din Africa, Asia şi America 
Latină s-au menţinut la putere vreme îndelungată, fără a dispune de alte mijloace 
în afara armatelor de mercenari a căror loialitate a fost cumpărată prin permi- 
siunea de a jefui ţara respectivă. Aşa se întîmplă în Myanmar (fosta Burma), 
Guatemala şi Zair. Cazurile de răsturnare a unor astfel de regimuri arată că este 
nevoie de mulţi ani de organizare şi război de gherilă pentru a înfăptui o 
revoluţie şi, chiar şi atunci, şansele de succes sînt minime. Dacă în Cuba lui 
Batista sau în Nicaragua lui Somoza au avut loc revoluţii, în Uganda Idi Amin 
s-a menţinut la putere pînă în momentul în care a provocat în mod prostesc 
Tanzania să îl atace. Dacă Baby Doc Duvalier a fost determinat să-şi părăsească, 
de frică, poziţia din Haiti, nu este clar, nici măcar astăzi, dacă sistemul Duvalier 
a fost înlăturat complet^*. 

În sfîrşit, chiar războaiele anticoloniale, în care majoritatea covirsitoare a 
populatiei a simpatizat cu miscarea revolutionara, au fost evenimente singeroase, 
de lungă durată atunci cînd colonizatorii au decis să lupte, cum au facut olan- 
dezii în Indochina, francezii în Indochina şi Algeria, iar britanicii în Kenya şi 
Malaya (unde, totuşi, populaţia a venit în sprijinul britanicilor împotriva revo- 
lutionarilor chinezi). Un caz deosebit de surprinzător l-a constituit războiul din 
Bangladesh, unde masiva opoziţie populară împotriva stapinirii pakistaneze a 
avut totuşi nevoie de ajutor din partea trupelor militare indiene pentru a scăpa 
de armata pakistanezá?. 

Numai loviturile de stat militare, conduse din interior, cum a fost indepártarea 
monarhiei etiopiene sau - mult mai devreme - a celei egiptene, par sá favorizeze 
revoluțiile’. 

Dar nici una dintre aceste revoluții nu se aseamănă cu ceea ce s-a întîmplat 
în Europa de Est. Acolo, chiar dacă se consideră şi cazul României, numă- 
rul total al victimelor a fost nesemnificativ în comparație cu alte revoluții. 

Nu au avut loc lovituri de stat militare. În România a existat aproape sigur 
cooperare între armată şi populaţie, dar nici o lovitură de stat directă, şi, 
de altfel, a fost singurul caz în care armata a fost implicată în vreun fel. Dar 
faţă de oricare dintre dictaturile africane, latino-americane sau cele asiatice 
noncomuniste, regimurile est-europene au fost incomparabil mai puternice. Ele 
au avut la dispoziţie forţele poliţiei secrete, care erau numeroase, eficiente şi 
loiale, o mulţime de tancuri si de soldati conduşi de ofiţeri bine antrenați (desi 
nu neapărat entuziaşti), comunicaţii interne excelente şi, în plus, nu a existat 
nici o ameninţare a unei invazii din exterior. Numai în România armata a fost 
complet alienată. 

Ajungem din nou la aceeaşi explicaţie : o absolută degenerare morală. 

Puţini observatori au remarcat asemănarea uimitoare dintre evenimentele din 
1989 din Europa de Est şi cele din 1979, din Iran. Acolo, de asemenea, şahul 
ar fi trebuit să fie mai puternic. Dar chiar dacă revoltele au izbucnit cu luni de 
zile înainte de plecarea şahului, în ianuarie, iar în ultimele zile s-au înregistrat 
numeroase victime, multi au fost luaţi prin surprindere de covirsitoarea lipsă de 
legitimitate a regimului. Chiar şi noile clase de mijloc prospere şi tinerii 
specialişti, care aveau mult de pierdut în cazul în care şahul ar fi fost răsturnat 
de la putere, nu au reuşit să-l susţină“. 

Deşi nu este aici locul să discutăm despre societatea şi politica iraniană în 
anii '60 şi '70, este evident că modernizarea rapidă şi urbanizarea societăţii i-au 
ajutat pe intelectuali să-şi ráspindeascá sentimentele de dezgust la adresa 
regimului şahului, pentru falsitatea sa găunoasă, pentru minciunile şi torturile 
sale, precum şi pentru lipsa de valori morale religioase. 

Ne putem întreba, desigur, în ce măsură, între 1787 şi 1789, intelectualitatea 
şi clasele profesionale în ascensiune din mediile urbane franceze au gîndit în 
acelaşi fel despre monarhia franceză, despre biserică şi aristocrație, şi in ce 
măsură asemenea sentimente au jucat un rol decisiv in dezlănţuirea acelei 
revoluţii. Ştim că între 1915 şi 1917, la Petrograd şi Moscova, indiferent de 
gradul de mizerie a populaţiei, clasele de mijloc şi cele profesionale erau în 
mare măsură dezgustate de corupţia şi lipsa de moralitate de la Curtea imperială. 

Putem trage concluzia că, de fapt, avem nevoie să combinăm cîteva noţiuni 
marxiste de clasă cu înţelegerea teoriei dreptăţii ca egalitate de şanse (justice as 
fairness) a lui John Rawls, pentru a înţelege ce s-a întîmplat în Europa de Est^*. 
Într-adevăr, modernizarea economică a produs o clasă de mijloc numeroasă 
(nu în sensul burghez al proprietăţii, desigur, dar în sens cultural şi educaţional, 
precum şi în ceea ce priveşte stilul de viaţă). Această clasă a fost, într-un anumit 
fel, destul de favorizată sub regimurile comuniste. Dar, din cauza deficienţelor 
sistemului socialist de conducere a economiei, această clasă a rămas mai săracă 

decît cea similară din Europa de Vest, iar procesul părea să se accentueze chiar 
în anii '80. Aceasta este interpretarea marxistă sau materialistă, bazată pe 
conceptul de clasă, a ceea ce s-a întîmplat. 

Dar şi mai important este faptul că, într-o societate modernă, clasele de 
mijloc educate sînt bine informate şi îşi pot baza judecatile morale pe un set mai 
larg de observaţii decît aceia cu o educaţie limitată. Intelectualii din mediile 
literare şi artistice au jucat un rol important, ajutînd membrii clasei de mijloc, 
cărora li se adresau operele lor, să înţeleagă şi să-şi explice imoralitatea 
sistemului. Ei aveau nevoie de acest auditoriu receptiv, însă activitatea lor a 
distrus comunismul est-european. 

Fără schimbările sociale asociate transformărilor economice care au avut loc 
în Europa de Est între 1948 şi 1988, aceste revoluţii nu ar fi avut loc. Dar nu a 
fost atît de mult vorba despre faptul că noile clase luptau pentru putere, cit 
despre faptul că un număr din ce în ce mai mare de indivizi au sesizat adevărata 
natură a minciunilor pe care se baza întregul sistem. Aceasta a distrus complet 
voinţa de a rezista a celor aflaţi la putere. 

O dată ce aceste condiţii au fost stabilite, imensa nemulţumire populară 
datorată condiţiilor materiale, în special din partea claselor muncitoare din indus- 
triile gigantice, dar stagnante care dominau economiile comuniste, a răbufnit pe 
străzi şi a determinat căderea acestor regimuri. 


Modele şi lecţii morale 


Se conturează trei probleme finale. Mai întîi, cauza fundamentală a eşecului 
comunismului a fost aceea că, în mod evident, modelul utopic propus era 
departe de a deveni realitate. Orice altceva ar fi putut fi tolerat, cu condiţia ca 
promisiunea fundamentală să fi fost pe cale de a se îndeplini. Dar o dată ce 
devenise clar că modelul era depăşit şi că promisiunea acestuia era bazată din ce 
în ce mai mult pe minciuni, imoralitatea sa a devenit de nesuportat. În trecut, 
probabil, atunci cînd alte modele bazate pe ideologie nu au fost în măsură să-şi 
îndeplinească promisiunile, sistemele au putut totuşi supravieţui datorită faptului 
că intelectualitatea şi clasele de mijloc erau puţin numeroase. Dar, în societăţile 
avansate, absurditatea fundamentării întregului sistem social pe un model carac- 
teristic unei perioade industriale depăşite a reprezentat mai mult decît o greşeală 
economică. Aceasta a subminat în totalitate pretenţia de validitate ştiinţifică 
care stă la baza teoriei marxist-leniniste. 

În al doilea rînd, o mare parte dintre criteriile morale care au creat această 
situaţie revoluţionară în Europa de Est s-au bazat pe interpretarea pe care 
clasele de mijloc au dat-o fenomenelor ce aveau loc în alte ţări, mai precis în 

Europa de Vest. Din această cauză există şi cîteva motive de optimism, în ciuda 
tuturor problemelor economice şi politice care se vor acumula, în mod sigur, în 
viitorul apropiat în Europa de Est. Occidentul nu mai este un grup de state 
imperialiste belicoase aflate în competiţie, aşa cum era în momentul în care, 
începînd din secolul al XIX-lea şi pînă în 1939, est-europenii au început să 
privească către Vest ca la un model demn de urmat. Acum, întreaga Europă 
de Vest este democratică, ţările ei cooperează foarte bine şi, în general, au 
abandonat pretenţiile imperialiste. Aceasta înseamnă că, în calitate de model, 
Occidentul este un loc mult mai sănătos decît a fost în trecut. 

Cu toate acestea nu toti viitorii intelectuali revoluționari şi clasele de mijloc 
scandalizate vor privi spre Europa de Vest sau spre Statele Unite ca la un model. 
În definitiv, iranienii au privit către Islam; numai datorită faptului că se află 
în vecinătatea Europei de Vest, Europa de Est priveşte în mod automat în 
această direcţie. 

În al treilea rînd, trebuie să înţelegem că în secolul XXI vor mai exista încă 
probleme economice, instabilitate politică şi revoluţii. Dar mai mult decît 
oricînd, cauzele fundamentale ale instabilității revoluţionare vor fi morale. 
Clasele de mijloc urbane şi profesionale, intelectualii şi toti cei cărora li se 
adresează ei vor stabili tonul schimbării politice. Regimurile cărora nu le vor 
acorda legitimitate din cauza faptului că sînt percepute ca injuste şi incorecte 
vor fi instabile. Atunci cînd aceste clase pot fi convinse să-şi apere propriile 
interese materiale înguste, atunci cînd acceptă comportamentul imoral şi injust, 
aceste regimuri, indiferent cît de corupte, vor fi în siguranţă. Dar ar fi o prostie 
din partea regimurilor care apără sisteme sociale profund nedrepte să se bazeze 
cu ochii închişi pe supunerea intelectualitatii şi a claselor de mijloc. 

Dar multora dintre noi, cei care studiem schimbarea socială, ar trebui să ni 
se reamintească faptul că ştim foarte puţin despre cum ar trebui studiate 
percepțiile morale şi legitimitatea. Am fost atît de preocupaţi să studiem 
schimbările materiale, care sînt, pînă la urmă, mai uşor de observat şi evaluat, 
încît nu ştim unde să privim pentru a simţi pulsul moral al claselor cheie şi 
al intelectualilor. Într-un fel, lecţia Europei de Est ne poate oferi şi un astfel 
de exemplu. Uneori, literatura scrisă pentru ceea ce pare a fi doar o mînă de 
oameni este o mai bună măsură a adevăratei stări de spirit a societăţii 
decît sondajele de opinie publică, statisticile economice sau comportamentul 
politic deschis. 

O „societate civilă” alternativă - locul in care oamenii pot interactiona liber 
şi fără amestecul guvernului, în care ei pot să întoarcă spatele corupţiei statului- 
-partid - se construia în Europa de Est înainte de 1989. Această societate civilă 
alternativă a fost creaţia intelectualilor, romancieri, dramaturgi, poeţi, istorici 

şi filozofi ca Vaclav Havel, Miklós Haraszti, Adam Michnik, György Konrád si 
mulţi alţii, mai puţin cunoscuţi. Într-un anume sens, în scrierile lor, în micile 
lor cercuri de discuţii, ei au imaginat un viitor pe care majoritatea oamenilor nu 
puteau să îl perceapă desluşit şi pe care aproape nimeni nu îl credea posibil. 

Vladimir Tismăneanu, într-un articol intitulat „Eastern Europe : The Story 
the Media Missed” a subliniat în mod corect faptul că majoritatea observatorilor 
occidentali nu au sesizat niciodată semnificaţia acestei creări a unei „societăţi 
civile” alternative’. Adică aproape corect deoarece, chiar înainte de 1989, cei 
care urmăreau îndeaproape viaţa intelectuală din Europa Centrală şi de Est erau 
la curent cu ceea ce se întîmpla şi scriau despre aceasta. Timothy Garton Ash a 
fost cel mai cunoscut, dar şi alţi cîţiva specialişti din mediile academice au 
surprins acest lucru“. Cu toate acestea, în general, majoritatea specialiştilor 
care se ocupau de comunism au fost prea incápátinati, prea realisti şi chiar prea 
dependenţi de modelele din ştiinţele sociale pentru a lua în serios astfel de 
discuţii excesiv intelectualizate. 

După consumarea evenimentelor, ne este uşor să afirmăm acest lucru. Înainte 
de evenimente, aproape nimeni dintre noi nu l-a sesizat. 


Note 


Sursa: Reprodus cu permisiunea editorului din The Crisis of Leninism and the Decline 
of the Left, Daniel Chirot (ed.) (Seattle, WA: University of Washington Press, 1991), pp. 
3-32. Copyright © 1991 University of Washington Press. 

Mulţumiri Aş dori să-i mulţumesc lui Tim McDaniel pentru comentariile sale utile 
asupra acestui text. 


1. Aniversarea a două sute de ani de la Revoluţia franceză in 1989 a prilejuit in mod special 
publicarea de noi lucrări referitoare la revoluţie. Interesul considerabil pe care acest 
eveniment continuă să-l suscite este confirmat de controversele vizînd lucrarea lui Simon 
Schama, Citizens : A Chronicle of the French Revolution (New York: Knopf, 1988), în care 
acesta lansează o critică radicală la adresa Revoluţiei franceze. Eric J. Hobsbawm a 
adoptat o poziţie mai îngăduitoare în cartea sa Echoes of the Marseillaise : Two Centuries 
Look Back on the French Revolution (New Brunswick: Rutgers University Press, 1990). 
Un studiu inspirat asupra cărţilor avînd ca subiect Revoluţia franceză, publicate recent, 
este cel al lui Benjamin R. Barber, „The Most Sublime Event”, The Nation, 12 martie 
1990, pp. 351-360. 

2. O analiză a stării şi a perspectivelor economiilor din Europa de Est poate fi găsită in 
„Special Issue on Economic Reform”, East European Politics and Societies, 2:3 
(toamna 1988), sub coordonarea lui John Lampe. Desi articolele publicate in aceasta 
ediţie specială subliniază problemele economice ale regiunii, nu toate adoptă o perspectivă 
pesimistă şi nici unul dintre ele nu a anticipat uimitoarele schimbări politice care urmau 
să aibă loc în regiune la cîteva luni de la publicarea revistei. Acelaşi lucru este valabil 

şi pentru o analiză publicată ceva mai devreme, dar încă recentă, Ellen Comisso şi Laura 
Tyson (ed.), Power, Purpose and Collective Choice : Economic Strategy in the Socialist 
States (Ithaca, NY: Cornell University Press, 1986), care conţine şi cîteva capitole ce 
tratează, într-o perspectivă comparativă, şi alte economii socialiste. Un studiu care 
prezintă o imagine surprinzător de bună a economiei sovietice a fost publicat cu cîţiva 
ani în urmă de către Ed A. Hewett, care tinde să limiteze natura crizei, deşi sesizează 
numeroasele probleme cu care se confruntă Uniunea Sovietică. Vezi cartea sa, Reforming the 
Soviet Economy : Equality Versus Efficiency (Washington D.C. : Brookings Institution, 1988). 
Janos Kornai, Economics of Shortage, 2 vol. (Amsterdam: North Holland, 1980) si 
Wlodzimierz Brus, Socialist Ownership and Political Systems (London: Allen and 
Unwin, 1977). 

Rezistenta populatiei fata de acceptarea profitului capitalist nu ar trebui, in cele din 
urmă, să ne surprindă. Importanta lucrare a lui Karl Polanyi, The Great Transformation 
(Boston, MA: Beacon, 1957), a arătat cît de dificil a fost pentru englezi, la începutul 
secolului al XIX-lea, să accepte faptul că forţele pieţei ar trebui să reglementeze 
economia. Pînă astăzi, Vestul capitalist a avut la dispoziţie aproape două sute de ani 
pentru a se obişnui cu această schimbare dramatică a principiilor de organizare a 
societăţii ; cu toate acestea, doar în decursul ultimelor decenii s-a stins rezistenţa faţă de 
piaţă în Europa de Vest. Este de înţeles faptul că est-europenii şi ruşii ar trebui să 
privească cu suspiciune pieţele. Dintre numeroasele analize pe această temă, cartea lui 
Geoffrey Hosking, The Awakening of the Soviet Union (Cambridge, M.A.: Harvard 
University Press, 1990), este remarcabilă. Citez: „De cite ori i-am auzit în ultimii doi 
ani pe cetăţenii sovietici folosind cuvîntul «speculant» pentru a-i denigra pe întreprin- 
zătorii particulari sau pe acele asociaţii care oferă, la preţuri ridicate, bunuri şi servicii 
rareori disponibile în sectorul de stat? Acest egalitarism resentimentar se îmbină perfect 
cu interesul statului-partid de a-şi menţine sistemul de control şi de a-şi păstra astfel 
controlul asupra economiei” (p. 132). 

Referitor la China, vezi Nicholas Lardy, Agriculture in China's Modern Economic 
Development (Cambridge : Cambridge University Press, 1983), pp. 190-221. Cu privire 
la Ungaria, vezi Tamâs Bauer, „The Hungarian Alternative to Soviet-Type Planning”, 
Journal of Comparative Economics 7:3 (1983), pp. 304-316. Vezi şi Ellen Comisso şi 
Paul Marer, „The Economics and Politics of Reform in Hungary”, în Comisso şi Tyson 
(ed.), Power, Purpose, and Collective Choice, pp. 245-278. 

Deşi povestea este bine cunoscută acum, este util să revedem imaginea de coşmar a 
acestui succes. Pentru o analiză pertinentă, vezi eseurile in Moshe Lewin, The Making 
of the Soviet System (New York: Pantheon, 1985). 

Încercarea de a explica era industrială prin intermediul unor asemenea stadii elementare 
duce la simplificarea exagerată a istoriei economice a acestei perioade. Walt W. Rostow 
identifică nouă perioade (trend periods). Vezi Walt W. Rostow, The World Economy : 
History and Prospect (Austin, Texas: University of Texas Press, 1978), pp. 298-348. 
Ciclurile industriale din clasificarea mea grupează primele două perioade propuse de 
Rostow (1790-1848), consideră cea de-a treia perioadă ca pe o epocă distinctă (1848-1873), 
comasează a patra şi a cincea perioadă din clasificarea lui Rostow (1873-1920), grupează 
a şasea, a şaptea şi a opta perioadă din clasificarea sa (1920-1972) şi consideră a noua 
perioadă (care începe în 1972) ca reprezentînd începutul unei noi epoci industriale. 
Abordarea mea se bazează mai mult pe lucrări de istoria tehnologiei, cum ar fi cea a lui 
David S. Landes sau cele semnate de diverşi autori în colecţia editată de Carlo M. Cipolla, 

decît pe date privind preţurile şi ciclurile economice. Vezi David S. Landes, The Unbound 
Prometheus : Technological Change and Industrial Development in Western Europe from 1750 
to the Present (Cambridge : Cambridge University Press, 1969) şi Carlo M. Cipolla (ed.), 
The Fontana Economic History of Europe (Glasgow: Fontana/Collins, vol. 4-6, 1973-1976). 
Am explicat mai pe larg motivele acestui tip de abordare în Daniel Chirot, Social Change in the 
Modern Era (San Diego, CA: Harcourt Brace Jovanovich, 1986), pp. 223-230. Cu toate 
acestea, problema nu este să polemizăm asupra unei periodizări precise, ci să recunoaştem 
că există diferite tehnologii, tipuri de organizare socială şi modele de comportament în 
diversele stadii ale erei industriale. Unul dintre motivele principale ale înapoierii 
economiilor de tip sovietic l-a constituit menţinerea forţată a unui model învechit. 
Karl Polanyi a prevăzut aşa ceva în cartea sa, The Great Transformation. Acelaşi lucru 
l-a făcut Lenin in Imperialism : The Highest Stage of Capitalism (New York: International 
Publishers, 1939). Pentru un studiu al efectelor ideologice ale marii crize economice din 
anii '30 asupra Europei de Est, vezi Daniel Chirot, „Ideology, Reality, and Competing 
Models of Development in Eastern Europe Between the Two World Wars”, East European 
Politics and Societies 3:3 (1989), pp. 378-411. 

Alexander Erlich, The Soviet Industrialization Debate (Cambridge, MA : Harvard University 
Press, 1960). Dacă o asemenea strategie era sau nu necesară, rămîne încă un subiect de 
dezbatere în Uniunea Sovietică, unde reformistii lui Gorbaciov au apreciat în mod 
deosebit cartea lui Stephen F. Cohen despre Buharin, deoarece Buharin a fost cel mai 
important opozant ideologic al lui Stalin. Vezi Stephen F. Cohen, Bukharin and the 
Bolshevik Revolution: A Political Biography, 1888-1938 (Oxford: Oxford University 
Press, 1980). În ce priveşte Europa de Est, problema este discutabilă. 

Vladimir Tismăneanu oferă cea mai recentă şi cea mai bună analiză concisă a originilor 
şi evoluţiei Partidului Comunist Român din perioada interbelică şi pînă în 1989, explicînd 
rolul lui Ceauşescu în determinarea soartei acestuia. Vezi Vladimir Tismăneanu, „The 
Tragicomedy of Romanian Communism”, East European Politics and Societies 3:2 
(1989), pp. 329-376. 

Lardy, Agriculture in China’s Modern Economic Development, pp. 130, 155, 158, 165. 
Geoffrey Hosking îl citează economistul reformist Otto Latsis, care vede lucrurile astfel : 
„Construiesc canale de irigaţii care nu duc la creşterea producţiei agricole. Produc 
maşini-unelte pentru care nu există operatori, tractoare pentru care nu există tractorişti 
şi maşini de treierat despre care ştiu că nu vor funcţiona. Alte milioane de oameni vor 
alimenta aceste produse inutile cu energie electrică, minereu, petrol şi cărbune. Drept 
rezultat, aceşti oameni îşi vor primi salariile ca toţi ceilalţi şi vor merge apoi în magazine. 
Însă acolo nu găsesc nimic de cumpărat, pentru că munca lor nu a produs nimic”. 
Hosking îl citează şi pe primul-ministru sovietic Riskov: „Producem in această ţară mai 
multe tractoare decît toate ţările capitaliste la un loc. Şi totuşi nu avem destule tractoare”. 
Hosking, The Awakening of the Soviet Union, p. 134. 


. Kazimierz Poznanski atribuie eşecul reformelor poloneze din cea de-a doua jumătate a 


anilor "70 mai degrabă presiunilor politice decît conducerii greşite a economiei; nu ar 
duce însă la nici un rezultat să dezbatem care dintre acestea a avut întîietate. Vezi studiul 
său, „Economic Adjustment and Political Forces: Poland since 1970”, în Comisso şi 
Tyson (ed.), Power, Purpose, and Collective Choice, pp. 279-312. 

În articolul lor, „The Economics and Politics of Reform în Hungary”, Comisso şi Marer 
tratează atit această problemă, cît şi alte contradicții majore ale reformelor economice 
din Ungaria. Vezi pp. 267-278. 

Cu privire la criza datoriilor şi Europa de Est, vezi Laura D'Andrea Tyson, „The Debt 
Crisis and Adjustment Responses in Eastern Europe: A Comparative Perspective”, 
în Comisso şi Tyson (ed.), Power, Purpose, and Collective Choice, pp. 63-110. Referitor 
la România, vezi Ronald H. Linden, „Social Patrimonialism and the Global Economy : 
The Case of Romania”, în acelaşi volum, pp. 171-204. 

Jan Gross subliniază acest lucru în articolul său „Social Consequences of War: Preliminaries 
to the Study of Imposition of Communist Regimes in East Central Europe”, publicat în 
East European Politics and Societies 3:2 (1989), pp. 213-214. Nu există nici o posibilitate 
de a evalua măsura în care entuziasmul juvenil i-a ajutat pe comunişti să ajungă la putere 
şi să transforme efectiv societăţile respective la sfîrşitul anilor '40 şi începutul anilor 
'50, dar fenomenul este atestat de numeroase surse literare care descriu acea perioadă. 
Pînă şi un anticomunist sarcastic precum Milan Kundera confirmă acest lucru. Vezi 
Milan Kundera, The Joke (New York: Harper and Row, 1982). Este putin probabil ca, 
în lipsa unui grup numeros de indivizi entuziaşti, care să creadă cu adevărat în ideologia 
comunistă, numai simpla forţă a armatei sovietice să fi putut controla întreaga Europă de 
Est. Pe de altă parte, după cum a argumentat Gross împreună cu alţi autori, cum ar fi 
Elemér Hankiss, regimurile comuniste s-au străduit din greu să distrugă coeziunea 
socială şi orice tip de solidaritate autentică, astfel încît, pe termen lung, entuziasmul 
iniţial al intelectualilor care credeau în sistem a scăzut şi s-a degradat. În ce priveşte 
marxismul occidental - în special cel francez - Tony Judt crede că acesta a contribuit de 
asemenea la legitimarea regimurilor comuniste est-europene. Vezi lucrarea sa, Marxism 
and the French Left (Oxford: Oxford University Press, 1986), pp. 236-238. Astfel, 
apariţia şi dispariţia marxismului în Europa de Est şi în Europa de Vest nu sînt fenomene 
complet separate, ci fenomene care s-au susţinut reciproc. 

Cea mai cunoscută explicaţie a comunismului ca nationalism este cea a lui Chalmers 
Johnson, Peasant Nationalism and Communist Power : The Emergence of Revolutionary 
China, 1937-1945 (Stantord, CA : Stanford University Press, 1962), în special pp. 176-187. 
Johnson compară în mod explicit Iugoslavia şi China. În grade diferite, comuniştii au 
putut să se prezinte în mod similar în postura de salvatori ai naţiunii, după 1945, şi în 
alte ţări din Europa de Est, dar cel mai vehement au făcut-o în Polonia, Cehoslovacia şi 
Albania. În Germania de Est, Ungaria, Bulgaria şi România, comuniştii au putut pretinde 
cel puţin că reprezentau solidele sentimente naţionale de stînga care fuseseră reduse la 
tăcere în timpul nazismului sau în perioada alianţei cu Germania. 

Din nou, sentimentele de repulsie morală sînt foarte greu de cuantificat. Însă sentimentul 
de corupţie generalizată şi dezgustul de sine pot fi descifrate în cea mai mare parte a 
literaturii din Europa de Est, începînd cu anii '50 şi devenind chiar mai evidente mai 
tîrziu. O viziune deosebit de pesimistă este prezentată de Petru Dumitriu în Incognito 
(New York: Macmillan, 1964). 

Deşi exagerează în mod sigur rolul oficialităților locale, aceasta este tema centrală a 
abordării revizioniste a lui J. Arch Getty cu privire la epurările staliniste. Vezi J. Arch 
Getty, Origins of the Great Purges : The Soviet Communist Party Reconsidered, 1933-1938 
(Cambridge: Cambridge University Press, 1985). Referitor la Revoluţia culturală din 
China, vezi Hong Yung Lee, The Politics of the Chinese Cultural Revolution (Berkeley 
and Los Angeles, CA: University of California Press, 1976). Chiar dacă asemenea 
evenimente nu ar fi putut începe fără o coordonare de la centru, ele nu s-ar fi putut 
desfăşura dacă oficialităţile locale nu ar fi încercat să se remarce prin imitarea centrului. 

Dar, în sine, acest proces a dus la cinism şi corupţie generalizată, ceea ce a subminat, 
pe termen lung, legitimitatea sistemului comunist. 

Argumentatia lui James C. Scott privind modul în care violarea sensului de „economie 
morală” a justiţiei duce la revolte este bazată pe observaţii asupra ţăranilor, dar se poate 
aplica, chiar cu mai mult succes, la intelectualitatea urbană şi la categoriile profesionale. 
Este evident acum că şi aceştia din urmă posedă o „economie morală”, chiar dacă una 
legată mai curînd de sentimentul personal de însemnătate proprie decît de acela de 
subzistență. Vezi James C. Scott, The Moral Economy of the Peasant: Rebellion and 
Subsistence in Southeast Asia (New Haven, CT: Yale University Press, 1976), in special 
pp. 157-192. 

Totuşi, este greu de imaginat că, în viitor, evoluţiile din China nu vor urma cursul celor 
din Europa de Est. Criza generată de Mişcarea pentru democraţie din primăvara lui 1989 
s-a datorat aceloraşi condiţii care au dus la colapsul comunismului în Europa de Est: 
contradicţiile datorate introducerii de reforme economice într-un sistem condus încă de 
oficialități comuniste : corupţie crescîndă, pierderea credinţei în ideologia oficială şi un 
dezgust crescînd faţă de ipocrizia fără margini a celor aflaţi la putere. Desigur, deosebirea 
principală a constituit-o faptul că în 1989 China era cu mult mai înapoiată, mult mai 
puţin urbanizată decît ţările din Europa de Est şi, de asemenea, mult mai izolată faţă 
de efectele crizei economice şi politice din Uniunea Sovietică. Pentru o analiză concisă 
a evenimentelor din China şi a cauzelor acestora, vezi cartea lui Jonathan D. Spence, 
The Search for Modern China (New York: Norton, 1990), pp. 712-747. 

Principalele sale texte de la sfîrşitul anilor '80 au fost publicate în Timothy Garton Ash, 
The Uses of Adversity (New York: Random House, 1989). 

Kazimierz Poznanski, Technology, Competition and the Soviet Bloc in the World Market 
(Berkeley, CA : Institute of International Studies, University of California, 1987). 
Fiecare nou raport sosit din Uniunea Sovietică face ca perioada Brejnev şi speranţele de 
viitor să apară din ce în ce mai întunecate. Ani la rînd, rapoartele întocmite de CIA au 
prezentat o imagine mult mai nefavorabilă a economiei URSS decît rapoartele oficiale 
sovietice, însă, de curînd, economişti sovietici au afirmat că pînă şi rapoartele CIA erau 
prea optimiste. Ca un exemplu despre ceea ce se ştie acum despre starea economiei 
sovietice şi despre cum a ajuns aceasta la criza actuală, vezi Bill Keller, ,Gorbachev’s 
Need: To Still Matter”, New York Times, 27 mai 1990, pp. 1, 6. Nici una dintre aceste 
probleme nu era nouă pentru specialiştii din mediile academice; vezi, de exemplu, 
Marshall Goldman, USSR in Crisis: The Failure of an Economic System (New York: 
Norton, 1983). 

Este clar că oamenii de ştiinţă nu credeau în afirmaţiile extravagante ale susținătorilor 
Initiativei de Apărare Strategică. Vezi, de exemplu, Franklin A. Long, Donald Hafner şi 
Jeffrey Boutwell (ed.), Weapons in Space (New York: Norton, 1986), in special studiul 
semnat de Hans Bethe, Jeffrey Boutwell şi Richard Garwin, „BMD Technologies and 
Concepts in the 1980s”, pp. 53-71. Sovieticii au fost însă foarte îngrijoraţi de acest 
proiect ; datorită abilității sale politice, Gorbaciov a înţeles că fondurile pentru cercetare 
militară ale Statelor Unite vor putea fi reduse numai în contextul unei tendinţe generale 
spre dezarmare şi că aceasta necesita o schimbare radicală a politicii externe tradiţionale 
a Uniunii Sovietice pentru a linişti Occidentul. Pentru o evaluare care recunoaşte meritele 
politicii lui Gorbaciov, deşi extrem de critică la adresa acestuia, vezi Elena Bonner, 
„On Gorbachev”, New York Review of Books, 17 mai 1990, p. 14. Cred că, în general, 
temerile sovieticilor privind subminarea capacităţii lor de a purta un război convenţional 

datorită superioritatii tehnologice a Occidentului au fost relativ neglijate in majoritatea 
dezbaterilor privind controlul armamentelor. Această problemă a fost însă sesizată de 
către experţi. Vezi Alan B. Sherr, The Other Side of the Arms Control : Soviet Objectives 
in the Gorbachev Era (Boston, MA: Unwin Hyman, 1988), p. 38, 63. 

Chaim Herzog, The Arab-Israeli Wars (New York: Random House, 1982), pp. 347-348. 
Faptul că sovieticii au rămas foarte preocupaţi de acest lucru este demonstrat de 
declaraţiile citate în studiul semnat de Alexei Arbatov, Oleg Amirov şi Nikolai Kishilov, 
„Assessing the NATO-WTO Military Balance in Europe”, în Robert D. Blackwell şi 
F. Stephen Larrabee (ed.), Conventional Arms Control and East- West Security (Durham, 
NC: Duke University Press, 1989), pp. 78-79. 

Hosking, The Awakening of the Soviet Union, pp. 56-60. 

Încercările disperate, aproape comice ale regimului Jaruzelski de a crea noi organizaţii 
şi instituţii care să reimpună o anumită coerenţă politică şi socială şi să readucă societatea 
în cadrul sistemului sînt tratate foarte bine de George Kolankiewicz în studiul său, 
„Poland and the Politics of Permissible Pluralism”, publicat în East European Politics 
and Societies 2 : 1 (1988), pp. 152-183. Ínsá chiar si Kolankiewicz a crezut cá incercárile 
de a include segmente mai largi ale populaţiei, în special intelectualii, în instituţii create 
în mod oficial, ar putea avea un oarecare succes. În cele din urmă, s-a dovedit că şi 
aceste politici disperate de includere au eşuat. 

Timothy Garton Ash, „Eastern Europe: The Year of Truth”, New York Review of Books, 
5 februarie 1990, pp. 17-22 (inclus şi în volumul de faţă, la Capitolul 5). Noile sale 
eseuri despre anul 1989 au fost publicate în We the People: The Revolutions of ’89. 
Witnessed in Warsaw, Budapest, Berlin and Prague (Cambridge : Granta/Penguin, 1990). 
În vara lui 1988, cu siguranţă, a devenit evident că forţele de dezintegrare politică şi 
socială începuseră să scape de sub control si acest lucru l-a influenţat puternic, fără 
îndoială, pe Gorbaciov. Vezi eseurile lui Boris Kagarlitsky in Farewell Perestroika: 
A Soviet Chronicle (London: Verso, 1990), în special „The Hot Summer of 1988”, 
pp. 1-29. 

Întregul proces este bine documentat de publicaţiile poloneze, în special de Rzeczpospolita, 
Polityka şi Trybuna Ludu. Îi mulţumesc lui Dieter Bingen de la Bundesinstitut fir 
ostwissenschaftliche und internationale Studien pentru că m-a ajutat să înţeleg desfa- 
şurarea evenimentelor din Polonia din această perioadă. 

Bill Keller, „Getting Out with Honor” (2 februarie 1989), în Bernard Gwertzman şi 
Michael T. Kaufman (ed.), The Collapse of Communism (New York: New York Times, 1990), 
pp. 10-12. Acest volum reuneşte cele mai importante articole publicate în New York 
Times în anul 1989. 

John Tagliabue, „Solidarity May Win 40 Percent of Parliament” (19 februarie 1989), 
The Collapse of Communism, pp. 20-21; „Stunning Vote Casts Poles into Unchartered 
Waters” (5 iunie 1989), p. 121; „Warsaw Accepts Solidarity Sweep and Humiliating 
Losses by Party (8 iunie 1989), pp 121-123; „Jaruzelski, Moved by «Needs and 
Aspirations» of Poland Names Walesa Aide Premier” (19 august 1989), pp. 130-132. 
La acestea trebuie adăugat articolul din 17 august 1989, trimis de la Moscova de 
Bill Keller, „In Moscow, Tone is Studied Calm”, pp. 132-133. 

Henry Kamm, „East Germans Put Hungary in a Bind” (1 septembrie 1989), The Collapse 
of Communism, pp. 154-156; Serge Schmemann, „East Germans Line Emigré Routes, 
Some in Hope of Their Own Exit” (4 octombrie 1989), p. 158 şi „Security Forces Storm 
Protesters in East Germany” (trimis de la Dresda la 8 octombrie 1989), p. 159. 

Thomas A. Baylis, „Explaining the GDR's Economic Strategy”, în Comisso şi Tyson 
(ed.), Power, Purpose, and Collective Choice. Vezi în special concluzia optimistă la 
pp. 242-244. Pentru o analiză convenţională, favorabilă a modului în care funcționau 
relaţiile de muncă în Germania comunistă, vezi Marylin Rueschemeyer şi C. Bradley 
Scharf, „Labor Unions in the German Democratic Republic”, în Alex Pravda şi Blair 
A. Ruble (ed.), Trade Unions in Communist States (Boston, MA: Allen and Unwin, 1986). 
Judecind dupa comentariile din aceste studii şi din studii similare, cetăţenii Germaniei 
de Est nu ar fi trebuit să se comporte în modul în care au făcut-o în 1989. 


„Pe 7 octombrie, într-o cuvintare ţinută în Germania de Est, Gorbaciov a afirmat 


că „viaţa însăşi îi pedepseşte pe aceia care intirzie”. Vezi Timothy Garton Ash, 
„The German Revolution”, New York Review of Books, 21 decembrie 1989, p. 14. Apoi, 
pe 25 octombrie, la Helsinki, Gorbaciov a afirmat că Uniunea Sovietică nu avea dreptul 
moral sau politic să intervină în afacerile Europei de Est. Acest lucru a fost interpretat 
de către purtătorul său de cuvînt, Ghenadi Gherasimov, ca reprezentînd înlocuirea 
Doctrinei Brejnev cu „Doctrina Sinatra” (după numele cîntecului „I Did It My Way"). 
Vezi Bill Keller, „Gorbachev in Finland, Disavows Any Right of Regional Intervention”, 
în The Collapse of Communism (25 octombrie 1989), pp. 163-166. 

Garton Ash, „The German Revolution”, p. 16. 

Cristopher Jones, „Gorbachev and the Warsaw Pact”, East European Politics and 
Societies 3:2 (1989), pp. 215-234. 

Serge Schmemann, „East Germany Opens the Frontier to the West Migration or Travel: 
Thousands Cross”, New York Times, 10 noiembrie 1989, p. 1. Clyde Haberman, „Bulgarian 
Chief Quits After 35 Years of Rigid Rule”, în acelaşi număr din New York Times, p. 1. 
Timothy Garton Ash, „The Revolution of the Magic Lantern”, New York Review of 
Books, 18 ianuarie 1990, pp. 42-51. Regimul comunist din Cehoslovacia a căzut la 
24 noiembrie. 

Louis Zanga, „Albania Decides to End Its Isolation”, Soviet/East European Report, 
Radio Free Europe/Radio Liberty, 1 mai 1990, p. 4; Zanga, „Even in Albania Economic 
Reforms and a Multiparty System”, Soviet/East European Report, RFE/RL, 10 ianuarie 
1991, pp. 1, 4. 

Regimul Ceausescu a început să se deplaseze în această direcţie la începutul anilor '70, 
deşi toate consecinţele întoarcerii la un stalinism autarhic nu au devenit evidente pînă la 
începutul anilor '80. Pentru o explicaţie a schimbărilor de la începutul anilor ’70, vezi 
Ken Jowitt, „Political Innovation in Romania”, Survey 4 (toamna 1974), pp. 132-151 şi 
Daniel Chirot, „Social Change in Communist Romania”, Social Forces 57:2 (1978), 
pp. 495-497. Jowitt a observat referirile lui Ceauşescu la „prietenul său iubit” Kim Ir 
Sen şi la faptul că un tînăr comunist reformist care pregătise cadre bine educate, 
tehnocratice şi care era de aşteptat să devină din ce în ce mai influent, a fost retrogradat 
pe neaşteptate. Acela era Ion Iliescu, omul care urma să devină primul preşedinte 
postcomunist al României! Jowitt a subliniat încă o dată asemănarea dintre regimurile 
din Coreea de Nord şi România în „Moscow Centre”, East European Politics and 
Societies 1:3 (toamna 1987), p. 320. Pentru o descriere concisă a situaţiei din România, 
pînă în 1988, vezi Daniel Chirot, „Ceauşescu's Last Folly”, Dissent (vara 1988), 
pp. 271-275. În Coreea de Nord, în ciuda numeroaselor asemănări cu România, decăderea 
nu era atît de avansată la sfîrşitul anilor '80; poate cá, aşa cum a sugerat Bruce Cumings, 
aceasta s-a datorat faptului că marxismul autarhic şi patrimonial al lui Kim se potrivea 
mai bine cu tradiţiile istorice şi culturale coreene decît se potrivea cel al lui Ceauşescu 

cu trecutul României. Vezi Bruce Cumings, „Corporatism in North Korea”, Journal of 
Korean Studies 4 (1982-1983), în special p. 277, unde Cumings citează expresia inspirată 
a lui Ken Jowitt prin care acesta caracteriza România şi Coreea de Nord ca fiind exemple 
de „socialism într-o singură familie”. De atunci, această expresie a fost citată în 
numeroase rînduri, fără a fi însă atribuită. 

Una dintre cele mai bune analize despre ceea ce se întîmpla în România a fost scrisă de 
către disidentul român Pavel Câmpeanu. Vezi articolul său „Birth and Death in Romania”, 
New York Review of Books, 23 octombrie 1986, pentru care autorul şi-a păstrat anonimatul. 
Articolul său, „The Revolt of the Romanians”, New York Review of Books, 1 februarie 
1990, a fost semnat. Vezi şi Daniel N. Nelson, Romanian Politics in the Ceauşescu Era 
(New York: Gordon and Breach, 1988), pp. 213-217. 

Cu greu poate fi găsită o demonstraţie mai bună, care să arate cît de rupt de realitate era 
Ceauşescu, decît modul în care acesta a fost înlăturat de la putere. Televiziunea a 
înregistrat surpriza care i se citea pe faţă în momentul în care mulţimea căreia i se 
adresa, pe 21 decembrie 1989, a început să îl huiduie. Şi mai surprinzătoare a fost 
incredibila lipsă de abilitate a încercării sale de a scăpa, deşi, de fapt, forţele sale de 
securitate aveau capacitatea de a rezista. Cîteva oficialități române mi-au declarat cá 
Ceausescu intelesese, în ultimele sale zile, că trebuiau efectuate schimbări şi că spera 
să-şi reimpună controlul înainte de a începe reformele. Este destul de clar că, în ciuda 
anilor de mizerie crescîndă şi a alienării tuturor românilor aflaţi în afara familiei sale, el 
credea că mai poseda încă destulă legitimitate pentru a merge mai departe. Surpriza lui 
Ceauşescu s-ar fi putut datora faptului că demonstraţia împotriva sa a fost iniţiată, 
probabil, de elemente din armată şi din Securitate. Rapoartele publicate în New York 
Times între 22 şi 25 decembrie, surprind din afară esenţa evenimentelor, fără să clarifice 
însă ceea ce rămîne încă o obscură desfăşurare de evenimente. 

Celebra teorie a curbei J a lui James Davies prevedea că o diferenţă crescîndă între 
recompense şi aşteptări ar duce la revoluţii; vezi articolul său „Toward a Theory of 
Revolution”, American Sociological Review, 27 : 1 (1962), pp. 5-19. Ted Gurr a continuat 
cercetările pe această temă şi în direcţia altor „explicaţii psihologice” ale revoluţiei în 
Why Men Rebel (Princeton, NJ: Princeton University Press, 1970). În cel mai bun caz, 
acestea ar fi nişte explicaţii lipsite de substanţă pentru ceea ce s-a întîmplat, în afara 
observaţiei evidente că numeroşi indivizi trebuie să fi fost nemulţumiţi de nişte regimuri 
care erau în mod esenţial intacte pentru a cădea atît de repede. Nu există nici un motiv 
evident pentru care nemulţumirea ar fi trebuit să fie mai mare in 1989 decît în urmă cu 
cinci, zece sau douăzeci de ani. 

Michael Bernhard a arătat că, de fapt, maşinăria statului-partid din Polonia a învăţat din 
evenimentele din anii '70 şi '80 si că Jaruzelski a fost capabil să impună Legea marţială, 
să majoreze preţurile în mod repetat şi să evite tulburările care izbucniseră anterior. Vezi 
„The Strikes of June 1976 in Poland", East European Politics and Societies, 1:3 (1987), 
pp. 390-391. Cu timpul, atit opozitia, cit si regimul au devenit mai sofisticate, dar la 
mijlocul anilor '80 regimul cistigase. Conform unor numeroase şi, in general, destul de 
credibile sondaje de opinie realizate în Polonia, atitudinea politică prevalentă era aceea 
de crescîndă apatie faţă de toate problemele politice. Vezi Jane L. Curry, „The Psychological 
Barriers to Reform in Poland”, East European Politics and Societies 2:3 (1988), în 
special p. 494. Cartea lui David S. Mason, Public Opinion and Political Change in 
Poland, 1980-1982 (Cambridge: Cambridge University Press, 1984) demonstreazá acest 
lucru, dar şi faptul cá inversarea „J”-ului, adică decalajul crescind dintre o realitate care 
se deteriora şi expectatiile înalte create de creşterea economică din anii '70, a avut loc 

la sfîrşitul anilor '70 şi in 1980. În decursul anilor '80, aşteptările populaţiei au ajuns la 
acelaşi nivel cu realitatea, pe măsură ce euforia anilor 1980-1981 a fost înlocuită de 
apatia şi lipsa de speranţă datorate Legii marţiale. Vezi în special pp. 42-53 şi 222-232. 
Vezi Elemér Hankiss, „Demobilization, Self-Mobilization, and Quasi-Mobilization in 
Hungary, 1948-1987”, pp. 131-139. 

Vladimir Tismăneanu, citîndu-l pe Vaclav Havel, subliniază faptul că disidentii din 
aceste ţări au constituit o „minusculă şi aproape singulară enclavă”. Vezi The Poverty of 
Utopia: The Crisis of Marxist Ideology in Eastern Europe (London: Routledge, 1988), 
p. 166 (pentru versiunea în limba română, vezi Vladimir Tismăneanu, Mizeria utopiei. 
Criza ideologiei marxiste în Europa răsăriteană, Ed. Polirom, Iasi, 1998). Totuşi, în 
capitolul despre disidenta intelectuală (pp. 160-182), Tismăneanu este profetic atunci 
cînd observă că refuzul intelectualilor de a accepta minciunile regimurilor comuniste 
poate distruge aceste sisteme exact pentru faptul că ele se bazează, în cele din urmă, pe 
idei. Aceasta a fost, de fapt, premisa de la care au pornit intelectualii disidenti, in 
special în Polonia, Cehoslovacia şi Ungaria. 

Analiza conflictelor dintre statele care încearcă să introducă reforme, pentru a-şi menţine 
influenţa internaţională şi elitele tradiţionale obstructioniste constituie o parte importantă 
a teoriei revoluțiilor dezvoltate de Theda Skocpol. Vezi Theda Skocpol, States and 
Social Revolutions (Cambridge : Cambridge University Press, 1979). Astfel, clasele cele 
mai interesate să introducă reforme joacă un rol important în desfăşurarea revoluțiilor. 
Dar oricîtă relevanţă are acest argument pentru explicarea revoluțiilor clasice (cea franceză, 
rusă sau chineză), el are, se pare, puţină importanţă în explicarea a ceea ce s-a întîmplat 
în Europa de Est în 1989. Poate avea totuşi o considerabilă relevanţă pentru viitorul 
politicii în Rusia. 

Przemyslaw T. Gajdeczka, de la Banca Mondială, a susţinut in 1988 că problema 
datoriilor era ţinută mai mult sau mai puţin sub control şi că instituţiile internaţionale de 
credit apreciau că numai trei tari - Polonia, România şi Iugoslavia - aveau performante 
slabe în acest sens. Vezi „International Market Perceptions and Economic Performance : 
Lending to Eastern Europe”, East European Politics and Societies 2 : 3 (1988), pp. 558-576. 
Ideea că la baza revolutiilor se află clasele aflate în ascensiune este centrală teoriei 
marxiste a revoluțiilor. O variantă interesantă a acestei idei a fost sugerată de György 
Konrad şi Ivan Szelényi în The Intellectuals on the Road to Class Power (Brighton: 
Harvester Press, 1979). Intelectualii erau identificaţi ca reprezentînd noua clasă in 
ascensiune, care a sprijinit venirea comuniştilor la putere şi care era pe cale să devină 
noua clasă conducătoare. Dar intelectualii disidenti din Europa de Est nu reprezentau 
nici o clasă, nu erau numeroşi, iar ceea ce îi reunea era atitudinea lor morală, si nu 
poziţia pe care o deţineau în structurile economice. Zygmunt Bauman a identificat mai 
bine rolul intelectualilor, observînd că aceştia erau mai degrabă purtătorii conştiinţei 
nationale şi moralității decît o clasă în sine. Vezi Zygmunt Bauman, „Intellectuals in 
East-Central Europe: Continuity and Change”, East European Politics and Societies 
1:2 (1987), pp. 162-186. 

Se poate spune că numai în cazul polonez funcţionează, cit de cit, teoria revolutiilor 
dezvoltată de Charles Tilly, şi anume că organizarea grupurilor revoluţionare are cea mai 
mare importanţă. Dar chiar şi in Polonia, apogeul coerentei organizaționale a Solidarităţii 
a fost atins în 1980. Chiar dacă Polonia ilustrează într-o anumită măsură teoriile lui Tilly 
despre mobilizare socială, acestea nu pot explica starea de panică şi colapsul celorlalte 
regimuri comuniste. Vezi Charles Tilly, From Mobilization to Revolution (Reading : 
Addison-Wesley, 1978). 

Astfel, primul pas în ceea ce Jack A. Goldstone a numit o abordare din perspectiva 
„istoriei naturale” a studiului revoluțiilor, care se bazează in mare parte pe lucrarea lui 
Crane Brinton, publicată în 1938, se dovedeşte util în descrierea a ceea ce s-a întîmplat 
în Europa de Est: „Înainte de izbucnirea unei mari revoluţii, majoritatea «intelectualilor» — 
jurnalişti, poeti, dramaturgi, eseişti, profesori, clerici, avocaţi şi membri educati ai 
birocraţiei - încetează să mai susţină regimul, îl condamnă în scris şi cer reforme 
majore”. Vezi Jack A. Goldstone, „The Comparative and Historical Study of Revolutions”, 
Annual Review of Sociology 8 (1982), pp. 189-190. Vezi şi Crane Brinton, The Anatomy 
of Revolution (New York: Vintage, 1965). Însă majoritatea teoreticienilor recenti ai 
revolutiilor au considerat această observaţie ca reprezentînd nimic altceva decit un 
simptom al unor adînci conflicte structurale şi de clasă, şi se pare că nimeni nu a crezut 
că aceasta poate fi cauza fundamentală a revoluțiilor. Însăşi teoria lui Goldstone, conform 
căreia creşterea rapidă a presiunilor demografice explică revoluțiile, este valabilă pentru 
perioada premodernă (pp. 204-205), dar nu poate explica ceea ce s-a întîmplat în Europa 
de Est. 

Vezi Johnson, Peasant Nationalism, pp. 31-70. 

Deoarece sînt atît de multe, ar fi lipsit de sens să extind numărul de exemple. Pentru 
cîteva cazuri din Africa, vezi Robert H. Jackson şi Carl G. Rosberg, Personal Rule in 
Black Africa: Prince, Autocrat, Prophet, Tyrant (Berkeley and Los Angeles, CA: 
University of California Press, 1982), în special Capitolul 6, „Tyrants and Abusive 
Rule” (care se referă la guvernarea inumană a lui Idi Amin in Uganda şi a lui Macias 
Nguema în Guineea Ecuatorială). Pentru Haiti, studiul clasic al lui Robert I. Rotberg, 
Haiti : The Politics of Squalor (Boston, MA: Houghton Mifflin, 1971), rămîne excelent. 
Tirania din Burma şi revoluţia din 1988 (ale cărei efecte ultime rămîn în suspensie, în 
ciuda represiunii puternice care a avut loc în acel an) sînt analizate de Bertil Lintner în 
Outrage : Burma's Struggle for Democracy (Hong Kong: Review Publishing, 1989). 
Leo Kuper estimează în cartea sa Genocide (New Haven, CT: Yale University Press, 
1981) că aproximativ trei milioane de bengalezi au fost ucişi atunci cînd armata pakista- 
neză a încercat să întoarcă victoria electorală covirsitoare a Ligii Awami, care urmărea 
independenţa (pp. 78-80). Desigur, aceasta nu s-a întîmplat numai din cauza armatei ; 
căderea în anarhie şi războiul interetnic au contribuit la numărul mare de victime. Esenţa 
problemei o constituie faptul că, în ciuda tuturor acestor evoluţii, la fel ca în Cambodgia 
în 1979 sau în Uganda, de asemenea în 1979, coşmarul produs de guvernul aflat la 
putere în ciuda dorinţei unei majorităţi a populaţiei a putut fi înlăturat numai printr-o 
intervenţie militară din afară (p. 173). După aceste standarde, puterile coloniale euro- 
pene, oricît de brutale ar fi fost, par să fi fost mai tentate să renunţe în faţa unei 
combinaţii de argumente morale împotriva a ceea ce făceau şi de calcule simple ale 
costurilor şi beneficiilor războaielor coloniale pe care le duceau. Nici unul dintre aceste 
cazuri nu clarifică prea mult ceea ce s-a întîmplat în Europa de Est, fie pe plan intern, 
fie din cauza oricăreia dintre acţiunile sovieticilor. În fond, ultimul caz în care sovieticii 
au produs victime pe scară largă în Europa de Est a fost în Ungaria, în 1956. 

În cartea sa despre căderea lui Haile Selassie, The Emperor (London: Picador/Pan, 1984), 
Ryszard Kapuscinski îl face pe acel împărat să semene foarte mult cu Ceauşescu - un 
conducător care a pierdut contactul cu populaţia şi cu propria elită. Unii însă au 
argumentat că în cartea lui Kapuscinski ar fi putut fi vorba la fel de bine despre ţara sa 
natală, Polonia, sub Gierek, ca şi despre Etiopia. Violenţa care a urmat primului stadiu, 
paşnic, al Revoluţiei din Etiopia este, totuşi, puţin probabil să se repete în cazul Europei 
de Est. Cu toate acestea, Etiopia rămîne un exemplu cutremurător a ceea ce se poate 

întîmpla atunci cînd un imperiu multietnic care se dezintegrează încearcă să-şi menţină 
integritatea cu orice preţ. 

Tim McDaniel a subliniat asemănarea extraordinară dintre Revoluţia rusă din 1917 şi cea 
iraniană din 1978-1979. În ambele cazuri, regimuri modernizatoare autocratice au reuşit 
să alieneze aproape toate straturile societăţii. În cazul Iranului acest lucru a fost cu atît 
mai surprinzător deoarece, la fel ca în cazul Europei de Est, nu a existat o înfrîngere 
majoră, ci doar un colaps. Vezi Tim McDaniel, A Modern Mirror for Princes : Autocratic 
Modernization and Revolution in Russia and Iran (Princeton, NJ: Princeton University 
Press, 1991). 


. John Rawls, A Theory of Justice (Cambridge, MA: Harvard University Press, 1971). 
59. 

Bulletin of the Atomic Scientists, martie 1990, pp. 17-21. 

Tony Judt, de exemplu, într-o lucrare prezentată la Woodrow Wilson Center din Washington, 
în vara lui 1987, şi publicată sub titlul „The Dilemmas of Dissidence: The Politics of 
Opposition in East-Central Europe”, în Fast European Politics and Societies 2 : 2 (1988), 
pp. 185-240. Revistele Telos şi Cross Currents, conduse de intelectuali din Europa 
Centrală, erau la curent cu ceea ce se întîmpla, ca şi alte publicaţii, la fel de specializate, 
din Europa. Dar, înainte de evenimentele din 1989, foarte puţini specialişti sau intelectuali 
au dat atenţie unor astfel de publicaţii, iar majoritatea specialiştilor, în special cei din 
domeniile legate de politică, le-au luat prea puţin în serios. 


2 
PRINTRE PATETICE RUINE 


Leszek Kolakowski 


Leszek Kolakowski este unul dintre cei mai influenţi intelectuali polonezi, ale 
cărui scrieri au jucat un rol enorm în trezirea şi dezvoltarea opoziţiei anti- 
totalitare din Europa Centrală şi de Est. Implicat de multi ani în epopeea luptei 
neo-marxiste, „revizioniste ”, pentru un „socialism cu fata umană”, Kolakowski 
a ajuns la concluzia că sistemul era inevitabil corupt şi că nu exista nici o şansă 
reală de a fi îmbunătăţit treptat, prin reforme „de sus”. Acest eseu abordează o 
serie de teme fascinante, legate în mod direct de evenimentele din 1989 : logica 
internă, autodistructivă, a sovietismului ; limitele capacității de anticipare a 
ceea ce s-a numit odată „sovietologie” ; rolul Poloniei şi al Solidarităţii în 
de Mihail Gorbaciov în catalizarea şi stimularea colapsului sistemului. 

În comparație cu alte contribuţii la acest volum, eseul lui Kolakowski îl 
familiarizează pe cititor cu preistoria lui 1989, subliniind importanţa decisivă a 
crizelor din 1956 şi 1968, precum şi semnificaţia luptei pentru independenţă şi 
demnitate națională în unificarea mişcărilor anticomuniste. Previziunile sale 
privind dezbaterile viitoare asupra trecutului si a tentativelor de a obține „certificate 
de inocentă” sînt in consonantá cu contribuția lui Tony Judt la acest volum. 


OK OK 


Euforia este întotdeauna de scurtă durată, indiferent de ceea ce o provoacă. 
Euforia „postcomunistă” a luat sfîrşit, iar avertismentele cu privire la pericole 
iminente devin din ce în ce mai numeroase. Monstrul moare în felul său 
monstruos. Vom vedea un alt monstru luîndu-i locul, o serie de lupte sîngeroase 
între diferitele sale rămăşiţe ? Cite noi ţări se vor ivi din haos si cum vor fi ele: 
democratice, dictatoriale, national-fasciste, clericale, civilizate, barbare ? 
Vor năvăli în Europa milioane de refugiaţi, fugind de foamete şi război? 
Ziarele publică zilnic avertismente sumbre; multe dintre ele sînt scrise de 
oameni bine informati. Ştim cu siguranţă un singur lucru: nimic nu este sigur ; 
nimic nu este imposibil. 

Prevazind imprevizibilul 


Si atunci cind spunem ,,nimic nu este sigur”, ne gindim la o certitudine 
modestă, omeneste accesibilă („certitudine morală”, după cum ar fi spus 
Descartes), şi nu la certitudinea absolută, care este mai presus de puterea 
omenească. Ni se spune acum de către oameni de ştiinţă că, în diferite procese 
naturale, anumite evenimente minore pot declanşa în mod imprevizibil schimbări 
catastrofale, de mari proporţii, cu rezultate „imprevizibile”. Pentru a le putea 
anticipa, este nevoie nu doar de o cunoaştere mai bună, mai detaliată a condiţiilor 
iniţiale, ci de o cunoaştere absolută, pe care numai mintea divină o poate deţine. 

Procesele istorice fac parte din această categorie. „Legile istoriei” şi ,,inevita- 
bilitatea istorică” sînt falsuri hegeliano-marxiste. Nu a fost o necesitate istorică 
faptul că infanteria ateniană relativ vulnerabilă a învins puternica armată persană 
la Maraton. Dacă grecii ar fi pierdut — aşa cum ar fi anticipat în mod rational 
orice observator extern - istoria Europei nu ar fi fost aceea pe care o stim. 
Nu legi istorice au împiedicat uciderea lui Mahomed înainte de fuga acestuia 
din Mecca ; şi nici o lege istorică nu i-a poruncit lui Martin Luther, un călugăr 
obscur dintr-un oraş de provincie, să iniţieze dezbaterea despre cine are dreptul 
să ierte păcatele. Nu a existat nici o inevitabilitate cu privire la succesul 
Revoluţiei bolşevice - într-adevăr, o imprevizibilă coincidenţă a numeroase 
accidente a dus la victoria ei - sau cu privire la înfrîngerea Armatei Roşii de 
către polonezi în 1920 şi la eşecul ei de a cuceri Europa, sau cu privire la 
impunerea unei dictaturi în Germania de către Hitler. Aceste evenimente istorice 
memorabile au fost produse de întîmplare, sau, dacă se preferă astfel, de 
intervenţia miraculoasă a providentei. 

Cu înţelepciunea celui care cunoaşte deznodámintul, se poate explica in ce 
fel asemenea miracole au fost pregătite de o serie de evenimente care le-au 
precedat; asemenea explicaţii sînt facile; este mai înţelept să se spună că nici 
unul dintre aceste evenimente nu a fost atît de miraculos încît să se fi putut 
întîmpla in orice moment, în orice loc, in orice împrejurare. Circumstantele, 
totuşi, le-au favorizat, dar în nici un caz nu le-au determinat. Deseori distingem 
anumite ,,tendinte”, care ne aşteptăm să culmineze într-o zi printr-o catastrofă 
(în sensul original de „dezordine universală”, uneori distructivă, alteori benefică), 
cînd traiectoria unei mişcări se schimbă brusc. Dar nu putem niciodată - cu 
excepţia unor situaţii intimplátoare si de scurtă durată - să prevedem caracterul, 
ritmul sau ordinea acestei schimbări. Desigur, în majoritatea acţiunilor noastre, 
conştient sau nu, facem previziuni ; şi de cele mai multe ori nu sîntem dezamágiti. 
În mod firesc admitem că ziua de miine va semăna foarte mult cu cea de astăzi ; 

de fapt acesta este cel mai sigur mod de a trece prin viaţă. De cele mai multe ori 
ziua de miine seamănă, într-adevăr, foarte mult cu cea de astăzi - soarele 
răsare ; vara nu este zăpadă. 

Deşi mulţi au prevăzut căderea imperiului sovietic şi s-a dovedit că aveau 
dreptate, erau ei cu adevărat mai înţelepţi sau mai înzestrați cu darul profetiei 
decît cei care s-au aşteptat ca acesta să dureze o perioadă nedefinită? Nu ar 
trebui să se creadă că autorul acestor rînduri - care a formulat cu numeroase 
prilejuri asemenea previziuni, în termeni foarte generali, dar nu a prevăzut 
niciodată momentul sau ritmul - intenţionează să se justifice. El ar putea mai 
degrabă să se mîndrească pentru faptul că se află printre profeti credibili. 
Într-adevăr, s-au făcut previziuni, dar pe ce bază s-au făcut ele iniţial? A spune 
pur şi simplu că toate imperiile precedente s-au prăbuşit pînă la urmă este 
inutil, lipsit de sens, tinind cont că unele au supravieţuit în bune condiţii vreme 
de secole. Desigur, s-au putut observa (şi unii chiar au făcut-o) o serie de 
tensiuni grave - probleme insolvabile - care slăbeau şi distrugeau tirania 
multinațională sovietică : ineficienta economică evidentă ; persistenta sărăcie a 
populaţiei ; patimile naţionaliste ; criza legitimitatii o dată ce ideologia conducă- 
toare îşi pierduse ultimele rămăşiţe de vitalitate ; diferenţa tehnologică crescîndă 
dintre teritoriile „socialismului real” şi ţările democratice ; diversele semne de 
renaştere culturală şi religioasă. 

Totuşi, nici una dintre aceste fapte sau tendinţe - sau toate împreună - nu au 
putut justifica previziuni pe termen scurt. Acolo unde este declin, este de 
aşteptat ca sfîrşitul să survină într-o zi, dar nimeni nu poate evalua forţele de 
rezistenţă ale unui corp care imbátrineste înainte de moartea acestuia. După 
cum spune un proverb antic, nimeni nu este atit de bătrîn încît să nu mai poată 
supravieţui încă un an. Oamenii au trăit în mizerie vreme de decenii ; de ce n-ar 
fi făcut-o şi în continuare ? Patimile naţionaliste au fost întotdeauna prezente, 
dar rusificarea a putut progresa la fel de bine. Ideologia comunistă era în declin, 
dar nu ar fi fost posibil să se menţină puterea tiranică şi fără ideologie? 
Diferenţa tehnologică era din ce în ce mai mare, dar armata şi poliţia păreau a 
fi neatinse de aceasta şi bine pregătite. Mişcarea „disidentă” a existat, dar nu 
s-a extins dincolo de cîteva duzini de indivizi; a fost aproape neutralizată 
datorită persecuțiilor. Multi au gîndit in acest fel; cursul pe care l-au luat 
evenimentele i-a făcut să pară ridicoli. De ce „noi” am avut dreptate, iar „ei” 
s-au înşelat? Pentru că ei au pariat pe cel mai sigur mod de a face previziuni, 
ziua de mîine va semăna foarte mult cu cea de astăzi; „noi” am avut motive 
întemeiate pentru a face un pariu aparent mai riscant şi am cîştigat. De ce? 


PRINTRE PATETICE RUINE 65 


O scurtă istorie a comunismului 


După moartea lui Stalin, voința totalitară de a menţine puterea a supravieţuit, 
dar eficienţa şi abilitatea acesteia de a impune servitutea s-au redus din ce în ce 
mai mult, în ciuda perioadelor de regresiune şi de schimbare radicală a liniei 
politice. Un regim tiranic care, în mod neaşteptat, este făcut răspunzător pentru 
asasinate în masă şi care încearcă să le înlocuiască prin teroare selectivă, este 
condamnat. Genocidul nu mai era posibil - aşa cum fusese sub conducerea lui 
Iosif Visarionovici [Stalin] - cînd au fost afectate toate nivelurile aparatului de 
conducere, chiar şi cele mai înalte şi mai privilegiate. Siguranţa conducătorilor 
a îngăduit un control relativ şi mai puţin strict asupra celor conduşi, cu condiţia 
ca aceştia să fie obedienti, pasivi şi ignoranti şi să nu încerce să se revolte. 
Pe lîngă un anumit nivel de siguranţă fizică, s-a instituit şi o minimă siguranţă 
morală. 

Un mic exemplu va ilustra schimbarea. Cînd am vizitat Moscova, în octom- 
brie 1990, un prieten rus mi-a atras atenţia asupra unui fapt simplu, a cărui 
semnificaţie nu o remarcasem. Se ştia că sub Hruşciov s-a lansat un program 
relativ amplu de construcţii de locuinţe în oraşe ; un mare număr de oameni au 
obţinut locuinţe familiale. Oricit de neîncăpătoare şi de proastă calitate, acestea 
au restituit oamenilor dreptul la intimitate, coltisoare în care să poată respira in 
voie. Prietenul meu rus mi-a spus că fără aceste apartamente modeste, dar 
individuale, nici o mişcare de opoziţie nu ar fi fost posibilă. Ce nesăbuit a fost 
Hruşciov ! Era putin probabil ca oamenii care locuiau înghesuiți ca sardelele in 
barăci muncitoreşti mizerabile sau în mici apartamente locuite de mai multe 
familii, urîndu-se unii pe alţii şi spionîndu-se reciproc, îngrămădindu-se tot 
timpul, privaţi de orice moment de intimitate, să se gîndească la altceva decît la 
simpla supravieţuire. Îmbunătăţirea condiţiilor de trai s-a dovedit a fi primej- 
dioasă din punct de vedere politic. Departe de a-i mulţumi, de a-i face mai 
docili, după cum se aşteptau unii sovietologi, asemenea măsuri au deschis încet 
un spaţiu pentru gîndirea critică şi, în final, pentru răzvrătire. O mizerie uşor 
atenuată face mizeria mai dureroasă; ea operează pentru a elibera energia 
necesară revoltei. Mulţi observatori (pe lîngă un număr de experţi) au ştiut acest 
lucru din studiul istoriei. 

Cei mai activi şi mai neinfricati rebeli sovietici ai anilor '60 au fost expediati 
în lagăre de concentrare şi închisori psihiatrice sau forţaţi să emigreze ; unii 
au fost ucişi. Multi experti au oftat de usurare: v-am spus noi, puţinii nebuni 
de mîine vor pati precum cei de azi. Nu a fost să fie aşa; ,intelighentia" 
sovietică nu a pierdut niciodată ceea ce cistigase (sau nu a recîştigat niciodată 

ceea ce pierduse): goliciunea ridicolă a ideologiei marxist-leniniste a fost 
denuntatá şi prezentată în mod spectaculos tuturor. 

Şi ce se poate spune despre repetatele răzvrătiri şi revolte de la periferiile 
imperiului? Din nou, ele au fost tratate cu dispreţ de multi experti: asemenea 
agitaţie era fără rost; ştii cîte tancuri are armata sovietică şi de cîte poate 
dispune Polonia sau Ungaria? Dar trupe şi avioane ? Cite zile iti imaginezi că 
vor ajunge rezervele de combustibil ale Poloniei? Experții citeau ziarele care 
publicau din cînd în cînd rapoarte ale evaluărilor CIA asupra performanţei 
militare a blocului sovietic. Într-adevăr, avînd în vedere absenţa combustibilului, 
tancurilor şi avioanelor, avea vreun rost să te răzvrăteşti ? Stati cuminţi, polonezi, 
cehi, unguri neghiobi; acordurile de la Ialta sînt în vigoare; nimeni nu vă va 
ajuta ; cortina este veşnică; ziua de miine va semăna cu cea de astăzi; fiti 
cuminţi şi s-ar putea să vă faceţi viata mai bună ; rázvrátiti-vá şi veţi fi zdrobiţi. 
Expertii au grăit aşa. 

Trebuie subliniat faptul că revoltele, atunci cînd se produceau şi aveau o 
articulare ideologică, erau, de cele mai multe ori, socialiste în aparenţă. În afara 
cîtorva indivizi cu reputaţie de excentrici, cine s-ar fi gîndit, pînă la sfîrşitul 
anilor '80, să ceară reprivatizarea industriei? Ce au dorit polonezii in 1956 si 
cehii în 1968, dacă nu un socialism mai bun, eficient din punct de vedere 
economic, tolerant în probleme culturale, care să nu fie nici opresiv, nici 
mincinos ? Revoluţia maghiară din 1956 a fost declanşată de reinmormintarea 
lui Laszlo Rajk; Rajk a fost un călău stalinist torturat de alti călăi stalinisti. 
Ultima etapă a mişcării de opoziţie poloneze a început la sfîrşitul anului 1975, 
cu protestele împotriva amendamentelor la constituţie care, practic, urmăreau să 
legifereze apartenenţa Poloniei la blocul sovietic şi dictatura partidului ; aparent, 
protestatarii au apărat integritatea constituţiei staliniste din 1952. 

Dar sovieticii ştiau mai bine ; ei nu erau uşor de păcălit. Şi aveau dreptate. 
Ei ştiau că socialismul cu faţă umană era ca şi cum n-ar fi fost socialism, sau cel 
putin nu era socialism în sensul în care îl concepeau ei: un socialism caracterizat 
prin dictatura arbitrară a partidului, prin lipsa libertăţilor civile şi printr-o 
naţionalizare totală, inclusiv a gîndurilor oamenilor, a cunoaşterii istorice, a 
tuturor mijloacelor de comunicare, a tuturor relaţiilor umane. Că au avut 
dreptate, o dovedesc în mod evident evenimentele recente : încercarea de a crea 
un „comunism cu faţă umană” în Uniunea Sovietică nu a condus la nici un fel 
de comunism, la nici o faţă la care să priveşti. Poate exista crocodilul cu faţă 
umană, se întrebau scepticii sovietici, după patetica experienţă cehoslovacă ? 

Chiar atunci cînd acceptăm că deseori au loc evenimente neaşteptate care 
tulbură rutina zilnică (frigiderul se strică, un prieten moare subit de infarct, are 
loc un război civil „într-o ţară îndepărtată despre care ştim foarte puţin”), 
principiul potrivit căruia „ziua de mîine va semăna foarte mult cu cea de astăzi” 

nu este numai cel mai uşor şi cel mai sigur de adoptat din punct de vedere 
mental, dar este, de asemenea, şi cel mai raţional. Nu putem supravieţui dacă 
nu îl avem întipărit în conştiinţe. Trăind în pace vreme de mulţi ani, admitem că 
un război poate izbucni, dar nu o credem cu adevărat. Supraputerea sovietică a 
fost într-adevăr un animal periculos, dar comportamentul ei era cunoscut; 
puterile occidentale ştiau, în general, la ce să se aştepte. Şi totuşi, s-au produs 
surprize, aşa cum a fost invazia sovietică în Afganistan. Pentru oricine este 
obişnuit cu istoria imperiului, probabil cu excepţia preşedintelui Carter, în acel 
eveniment nu a fost absolut nimic care să nu corespundă principiilor de bază ale 
politicii sovietice. Lumea a fost un loc plin de neprevázut ; dar o dată ce maşina 
s-a dereglat, am simţit că pericolele au crescut, deşi la prima vedere părea a fi 
exact pe dos, în special atunci cînd imperialismul s-a rupt în bucăţi. Minima 
siguranţă de care ne bucuram în mod obişnuit s-a pierdut; reacţiile noastre de 
rutină nu se mai potriveau într-un mediu necunoscut; priveliştea noastră s-a 
întunecat şi, în loc de bucurie, s-au imaginat diferite scenarii sinistre pentru 
viitor, dintre care nici unul nu era în totalitate imposibil. Continuitatea s-a 
rupt; pînă la apariţia unei forme noi de stabilitate, fragilă chiar, va exista mai 
multă panică decît linişte. 

La dezmembrarea imperiului au contribuit mai multe forţe. Una dintre 
acestea, deşi modestă, a fost prezenţa acelor indivizi care au prevăzut cu 
obstinatie dezintegrarea lui. Cei care i-au anticipat existenţa pe termen nelimitat 
au contribuit - cu sau fără voia lor - la perpetuarea sa. Se ştie, desigur, cá in 
problemele politice sau economice previziunile nu sînt niciodată complet ino- 
cente. Noi nu sîntem ca meteorologii, ci influentám obiectul despre care vorbim. 
Cei care au prevăzut sfîrşitul jalnic al imperiului într-un viitor nu prea îndepărtat 
au dorit, aproape fără excepţie, ca aceasta să se întîmple. Cei care au crezut în 
perpetuarea lui se deosebeau mai mult între ei: unii erau tovarăşi de drum; alţii 
pur şi simplu acceptau şi aprobau permanenta diviziunii existente a lumii şi 
subliniau cu optimism (în mod ştiinţific, bineînţeles) toate semnele apropiatei 
„convergenţe” ; iar alţii, deşi ostili sistemului comunist, credeau că acesta era 
atit de puternic încît, în afara unui război global, nimic nu îl putea zdrobi. 

Probabil că este mai corect să spunem că, de fapt, colportorii perpetuării se 
înşelau, decît să spunem că profeţii sfîrşitului (sau doritorii sfirsitului) erau 
clarvăzători. Aceştia din urmă erau incapabili să introducă într-o singură ecuaţie 
factorii eterogeni, care au distrus palatul de mucava, aparent de nezdruncinat, 
al comunismului şi să calculeze data exactă la care se va sfárima ; astfel încît cu 
greu pot fi învinuiți. Primii au refuzat pur şi simplu să vadă şi să discearnă ceea 
ce era perfect vizibil ; pot fi învinuiți pentru această autoimpusá miopie. 

Ce a făcut Mihail Sergheevici ? 


Din moment ce cauzele catastrofei, atît cele interne, cît şi cele externe au 
fost multe şi disparate, este inutil să căutăm „cauza principală”, „factorul cu 
cea mai mare greutate” ; acelaşi lucru trebuie spus despre toate cutremurele 
istorice. 

Din mulţimea de factori, contribuţia personală a lui Mihail Sergheevici 
Gorbaciov nu poate fi omisă, deşi este evident că el a modelat evenimentele şi, 
în acelaşi timp, a fost modelat de acestea. El nu a venit la putere pentru a 
demola imperiul şi instituţiile comuniste. În mod repetat — şi, incredibil, pînă in 
momentul în care a hotărît dizolvarea partidului comunist - el şi-a declarat 
loialitatea faţă de comunism. Ce însemna acest lucru, nimeni, nici măcar el 
însuşi nu putea spune, dar probabil că nu a fost doar o încercare de a-i îmblînzi 
pe „conservatori”, „adepţii liniei dure”, „stalinişti”, ,reactionari", „militarişti” — 
nici un cuvînt nu este suficient de precis; în mod evident el se gîndea la ceva, 
oricît de vagi erau formulările sale. Inevitabil, el a fost văzut de unii ca un 
strateg sovietic abil care urmărea să inducă în eroare Occidentul, pentru ca 
acesta să lase garda jos astfel încît, ulterior, să poată fi strîns de git mai bine; 
alţii l-au perceput ca pe un reformator curajos care dorea numai să-şi conducă 
tara pe calea civilizaţiei, a decentei şi a respectului pentru lege. De fapt, a 
devenit din ce în ce mai clar că el nu avea nici un plan precis (nici măcar unul vag), 
că perestroika era o vorbă goală (iar glasnost nu), că, în general, reacţiona la 
evenimente nepregătit, în grabă. Totuşi, insistind în mod repetat asupra faptului 
că schimbări fundamentale, deşi prost definite, erau necesare de urgenţă, el a 
divulgat lipsa de încredere în sine a imperiului. O dată ce este perceput faptul 
că liderii unui imperiu se îndoiesc de legitimitatea acestuia, se poate presupune 
fără riscuri că sfîrşitul este aproape. Gorbaciov era conştient - nu este prost - 
că apelurile lui vor pune în mişcare forţe diverse care puteau împinge lucrurile 
mai departe decît dorea el, dar nu a reuşit să anticipeze amploarea energiilor 
sociale pe care le va elibera in mod neintentionat. El a sperat să păstreze 
reformele (indiferent ce insemnau acestea) între limitele stabilite de el însuşi — 
la început, se pare, aceste limite se identificau cu concepţia sa despre democraţie - 
dar s-a dovedit incapabil să stăpînească valurile în creştere; ca numeroşi alti 
reformatori din istorie, el a căzut pradă propriului său zel reformist, distrugînd 
ceea ce, în sinea sa, intenţiona să îndrepte şi să perfecţioneze. 

Ce a făcut Polonia ? 


Unul dintre lucrurile cele mai ridiculizate şi mai batjocorite de scriitorii şi 
gînditorii polonezi din secolul XX a fost ideea mesianismului polonez ; apărută 
în poezie şi filozofie după infringerea revoluţiei antirusesti din 1830, aceasta 
descria Polonia ca pe un „Cristos al naţiunilor”, ale cărui suferinţe şi crucificare 
vor mântui omenirea. Aceasta părea o fantasmă ridicolă, autoconsolatoare si auto- 
compensatorie dar, la o privire mai atentă, poate că a existat ceva adevăr în ea. 
Polonia, prima ţară care a înfrînt Uniunea Sovietică la scurt timp după revoluţie, 
a salvat Europa de pericolul comunismului şi probabil că a confirmat noţiunea 
hegeliană potrivit căreia în orice formă istorică pot fi distinse de la început 
rădăcinile propriului sfîrşit. Polonia a fost singura ţară invadată de armatele 
aliate ale lui Hitler şi Stalin ; această invazie a declanşat cel de-al doilea război 
mondial. A fost prima ţară care a luptat cu Al Treilea Reich şi una dintre cele 
două ţări ocupate (alături de Iugoslavia) care au continuat rezistenţa armată împotriva 
invadatorilor germani. După război, sub conducerea comunistă, a fost prima ţară 
care a dezvoltat, la nivel de masă, o mişcare cu caracter critic, articulată 
ideologic, care a culminat în 1956 prin schimbarea conducerii şi prin desemnarea, 
pentru prima dată, a unui lider de partid comunist fără investitura Moscovei, 
sfidînd într-adevăr Kremlinul. Dezamăgirea nu a întîrziat să apară. A fost prima 
tara în care ideologia comunistă a intrat în declin, în mod evident şi ireversibil. 
Şi a fost prima ţară în care o mişcare civică de mase, „Solidarnosc” (Solidaritatea), 
a apărut şi s-a întins ca focul asupra întregii ţări în 1980, aproape distrugînd 
maşinăria statului comunist. Polonia a fost cea dintii (şi singura) ţară unde, în 1981, 
a fost impusă în mod deschis o dictatură militară în momentul în care a devenit 
evident că partidul comunist se prăbuşea. Or, mişcarea democratică de opoziţie 
a supravieţuit, în ciuda represiunilor în masă; era hotărită să conteste din nou 
regimul. Polonia a fost singura ţară în care autorităţile comuniste s-au văzut 
silite să organizeze un referendum, pe care l-au pierdut, iar apoi, minunea- 
-minunilor, au declarat cu voce tare că l-au pierdut. A fost prima ţară care i-a 
obligat pe conducătorii comunişti să organizeze alegeri parţial libere, ale căror 
rezultate au fost atît de devastatoare, încît au dus la colapsul partidului şi la formarea 
primului guvern necomunist într-o ţară comunistă. Este corect să adaug că, 
totuşi, ca pret al succesului ei timpuriu, Polonia a fost depăşită curînd de alti 
intirziati ; alegerile sale complet libere au avut loc foarte târziu, in octombrie 1991. 

Un Mesia? Poate. Nu înseamnă că istoria Poloniei, după sau înainte de 
război, a fost o neîntreruptă paradă de virtute şi curaj; departe de aceasta. 
Totuşi, rolul ei de deschizător de drum în descompunerea lentă a sovietismului 
nu poate fi negat. 

Nationalismul, comunismul si stinga 


Un val de patimi naţionaliste şi ură se revarsă astăzi peste Europa postcomunistă : 
acesta a fost previzibil, prevázut si anticipat cu alarmá. Explicatia standard si 
deseori repetatá a acestui fenomen este aceea cá ideologiile nationaliste au 
pătruns in „vacuumul” lăsat de comunism ; că ele au fost „îngheţate” vreme de 
decenii şi topite de schimbările politice bruşte. Realitatea este mai puţin simplă. 
Nu a existat nici un „vacuum” ideologic, deschis brusc prin distrugerea vechiului 
regim ; ideologia comunistă încetase, cu ani înainte, să mai fie o concepţie 
viabilă. Iar patimile naţionaliste nu au fost chiar „îngheţate” ; ele se afirmaseră 
de multă vreme, în paralel cu slăbirea treptată a maşinăriei totalitare. Procesul 
începuse cu mai bine de treizeci de ani înainte de gloriosul an 1989! Acest an 
memorabil, cel puţin în cîteva ţări comuniste, nu a fost o explozie care a aruncat 
în aer o construcţie solidă, bine aşezată ; a fost mai degrabă ca spargerea din interior 
a unui ou, în care embrionul unui pui se maturiza de cîtva timp. Evenimentul, 
deşi a făcut posibilă tranziţia către o viaţă complet nouă, a fost mai puţin catastrofal 
şi mult mai puţin zgomotos decît o explozie. Totuşi, puiul a fost firav la început. 

În termeni doctrinari, comunismul a reprezentat anticiparea unei lumi în 
care toate mijloacele de mediere între individ şi specie in general - inclusiv 
națiunea - ar deveni inutile si, prin urmare, ar dispărea; era de aşteptat ca 
natura cosmopolită a capitalului şi internationalismul clasei muncitoare să 
pregătească sfîrşitul naţiunii, recunoscută a fi un anacronism istoric. Cu toate 
acestea, mişcarea leninistă, în timp ce accepta această filozofie, a promovat 
concomitent conceptul antimarxist de autodeterminare naţională ca pe un mijloc 
tactic pur distructiv care să contribuie - şi a făcut-o - la descompunerea 
regimului țarist şi a întregii ordini europene de după [Congresul de la] Viena, 
care dura de un secol. 

Comunismul ajuns la putere era menit să distrugă însăşi realitatea naţiunii ca 
focar al unei loialitati distincte a populaţiei (singura loialitate atotcuprinzătoare 
urma să fie aceea către statul sovietic şi către partid). Cu toate acestea, de la bun 
început şi aproape pînă la sfîrşit, partidul comunist a agitat şi a exploatat 
mişcările naţionaliste din alte părţi pentru a submina puterile „capitaliste” ostile. 
Această politică, deşi era justificată prin conceptul leninist de imperialism, a 
devenit curînd imposibil de deosebit de politica imperială ţaristă de odinioară. 
În interiorul statului sovietic, naționalismul ca ideologie şi expresie a senti- 
mentelor nationale era în principiu interzis, dar naționalismul rusesc (nu cel 
ucrainean sau georgian, desigur) a reapărut treptat în scenă în anii '30 şi a fost 
stimulat prin toate mijloacele în timpul războiului şi în perioada poststalinistă, 

în special în anii '60 şi mai tîrziu. A fost, nu fără inconsecvente, e drept, tolerat 
sau chiar încurajat ; rasismul îndreptat împotriva rasei galbene şi antisemitismul 
au fost ingredientele sale naturale. În ţările „satelit”, partidele aflate la putere 
s-au văzut obligate, pe măsură ce ideea comunistă intra în declin, să recurgă din 
ce în ce mai mult la nationalism ca la un instrument de autolegitimare. Ele au 
încercat cu disperare să se prezinte drept cea mai bună dintre posibilele personi- 
ficări ale tradiţiei naţionale ; limbajul oficial a fost din ce în ce mai mult împănat 
cu sloganuri patriotice. De fapt, o contradicţie între imaginea comunismului ca 
un splendid edificiu construit din nimic, într-un deşert cultural şi cea a comunismului 
ca o continuare a tot ceea ce era bun în tradiţia naţională a putut fi remarcată 
aproape chiar de la început. 

În Polonia, acest lucru a fost poate mai spectaculos decît în alte parti. 
Desigur, au existat şi limite. Totuşi, bătutul în toba megalomaniei naţionale a 
fost de obicei recompensat ; ura publică antigermană şi antisemită a fost uneori 
încurajată, alteori înăbuşită, în funcţie de interesele politice. Singurul lucru 
interzis cu stricteţe a fost menţionarea problemei independenţei naţionale ; 
oamenii trebuiau să se comporte ca nişte patrioţi adevăraţi, dar nu trebuiau să 
se refere niciodată la un amănunt: suveranitatea propriului lor stat. 

Astfel că nationalismele nu au sărit brusc afară dintr-un congelator ; le-a fost 
pur şi simplu acordat mai mult spaţiu de manifestare. Sentimentele şi loialitatile 
tribale şi naţionale au făcut întotdeauna parte, în mod firesc, din viaţa oamenilor ; 
„trib” sau „naţiune” corespund experienţei, dar „omenire” sau „umanitate” nu. 
Solidaritatea privilegiată de nişa culturală, istorică şi lingvistică a fiecăruia este 
un lucru de care oamenii au nevoie, nu ceva care poate fi interzis sau deplins. 
De ce trebuie să ne aşteptăm ca oamenii să devină cu desăvîrşire cosmopoliti, 
astfel încît unui francez să-i fie indiferent dacă ceva se întîmplă în Guatemala 
sau în Franţa ? Bineînţeles, sentimentele naţionale au un potenţial respingător ; 
în circumstanţe nefavorabile, ele pot da naştere la atitudini războinice şovine, 
alimentate de ură. Acest lucru însă nu este inevitabil întotdeauna şi pretutindeni. 
Dragostea pasionată duce adeseori la crimă, dar ar fi greşit să spunem că dragostea 
este criminală prin natura ei. Se poate face distincţie între patrioţi şi şovini ; 
ambele specii se regăsesc în orice naţiune europeană. Ostilitățile nationale au 
de-a face, în general, cu teritorii şi minorităţi. După secole de istorie europeană, 
populaţiile sînt amestecate pretutindeni pe continent; nu există graniţe etnice 
clare ; există multe insule lingvistice. Ura şi neîncrederea generate de aceste 
condiţii nu par să se evaporeze în viitorul apropiat. Se ştie că mişcările rasiste 
şi şovine se dezvoltă în mod periculos în multe părţi ale Europei de Vest, 
în mare măsură independent de evenimentele din Est; ideea statului-natiune 
pare să cîştige în popularitate în chiar epoca unificării europene. 

Vor aduce funeraliile comunismului în Europa schimbări importante pe 
harta politică a ţărilor occidentale, în special în ceea ce priveşte stînga, dacă 
această noţiune mai are vreun înţeles? Răspunsul: probabil că nu. Partidele 
social-democrate cu bune recomandări în privinţa convingerilor antitotalitare 
pot să-şi continue programele sociale - moderate sau nu - şi nu trebuie să se 
îngrijoreze prea mult de disoluția leninismului, deşi aripile lor stingi pot 
într-adevăr pierde din influenţă. În ceea ce priveşte partidele comuniste de rit 
moscovit, cea mai mare parte dintre cele europene au reuşit să-şi schimbe 
numele şi ideologia relativ devreme sau, din fericire, au sucombat. Există poate 
suspiciuni cu privire la fluturii social-democrati care au ieşit din respingătoarele 
crisalide comuniste ; dar o dată ce şi-au pierdut armura ideologică, ei nu mai 
pot fi ceea ce au fost odinioară. Partidul italian, după ce a abandonat - destul 
de tîrziu — secera şi ciocanul, va continua probabil să lupte pentru admiterea in 
„spectrul democratic” de pe poziţia ocupată anterior printre suporterii tiraniei ; 
poate se va micşora, dar poate supravieţui, rivalizind cu social-democratii. 

Celălalt partid comunist important, cel francez, se află într-o poziţie diferită. 
Stalinismul său incorigibil a fost pînă de curînd moderat şi bine intenţionat. 
Pînă la urmă, aceşti oameni erau comunişti nu pentru că aşteptau anumite 
condiţii politice, care să le aducă două posturi de importanţă minoră în guvernul 
socialist. Ceea ce doreau ei era puterea absolută, nimic mai puţin. Singura cale 
de a obţine o asemenea putere ar fi ca Armata Roşie să ocupe Franţa şi să-i 
numească pe comuniştii locali drept satrapii lor de încredere. Într-un asemenea 
scenariu, puterea partidului, măsurată după numărul de adepţi, nu ar avea foarte 
mare importanţă ; numai disciplina şi obedienta ar conta. Ar exista întotdeauna 
suficienţi oameni pentru a conduce lagărele de concentrare în mod eficient şi 
pentru a organiza repartizarea cupoanelor pentru pîine în mod haotic. Dar visul 
ocupaţiei sovietice s-a spulberat. Şi dacă liderul comunist, Marchais, ar afirma 
dintr-o dată că s-a convertit la democraţie, că urmează să se reformeze, aceasta 
ar reprezenta într-adevăr o mişcare periculoasă, pentru că Franţa ar muri de ris. 
Totuşi, partidul poate supravieţui o vreme în mod ambiguu, rivalizînd cu Frontul 
Naţional, hrănindu-se cu resentimente antieuropene şi accentuînd eterna problemă 
a şomajului. 

Cit despre diversele secte de stînga, de orientare trotkistá şi maoistá, ele pot 
supravieţui pentru că meritul lor, spre deosebire de partidele staliniste, a fost 
acela de a rămîne, în întregime şi din fericire, imune faţă de realitate. Deşi se 
pretindeau a fi independente ideologic de sovietism, ele au trăit sub umbrela 
,socialismului” sovietic; acum se pot auzi suspinele lor patetice la vederea 
tiraniilor sfarimate. Dar ele vor supravieţui probabil (cu excepţia, poate, a 
organizaţiilor strict teroriste sprijinite, direct sau indirect, de KGB) pentru că, 
deloc altfel decît sectele adventiste sau milenariste, au decis în mod voluntar să 
trăiască permanent în realitatea imuabilă a trecutului. Ele pot supravieţui vreme 

de secole, excomunicîndu-se reciproc sub acuzaţia de agenţi ai imperialismului, 
prezicînd în mod ştiinţific în fiecare an că anul următor va aduce criza mondială 
catastrofală şi ireversibilă a capitalismului şi, ca urmare, „masele” le vor acorda 
puterile dictatoriale pe care le merită, avînd în vedere corectitudinea teoriei lor 
ştiinţifice. Un prieten mi-a spus că a intilnit-o în America, cu mult timp în 
urmă, pe împărăteasa Bizanțului, care îşi păstrase neştirbită legitimitatea ei 
dinastică. Cinci secole nu pot abroga legitimitatea, din moment ce páginii nu 
avuseseră nici un drept să distrugă imperiul. Astfel, nu există nici un motiv în 
virtutea căruia moştenitorii legitimi ai lui Lenin şi Troțki nu ar continua să 
emită pretenţii în următoarea jumătate de mileniu. 

Aceasta nu înseamnă că ordinea politică a Europei de Vest şi sistemul ei de 
partide urmează să dureze la infinit. Această ordine se poate prăbuşi în urmă- 
toarele decenii, lăsînd loc uneia noi, care să reflecte modificarea prioritatilor 
din viata publică. Dar nu declinul comunismului face ca o asemenea redistributie 
a forţelor politice să fie imaginabilă. Victoria democraţiei nu este în nici un caz 
asigurată ; există diverse forme noncomuniste de tiranie. 


In căutarea trecutului glorios 


În mod previzibil, toate naţiunile care încearcă să construiască ceva nou pe 
molozul lăsat de comunism sînt acum în căutarea binecuvintatei lor inocente. 
Oamenii vor să se prezinte ca eroi ai rezistenţei; ei vor să apară ca fiind 
revoltați şi puri, vigilenti faţă de adevărații vinovaţi comunişti. Poti avea uneori 
impresia că, de-a lungul deceniilor de comunism, populaţia a fost formată 
dintr-o mînă de trădători mizerabili şi dintr-o masă de rebeli demni de admiraţie. 
Istoria reală a fost foarte diferită. Bineînţeles, există printre supraviețuitorii 
vechiului regim adevăraţi ucigaşi, oameni care au ordonat direct şi au dus la 
îndeplinire cele mai oribile sarcini - criminali din politia secretă, aparatcici 
aroganti si ingimfati, convinşi de vesnicia puterii lor; ei sînt, pe bună dreptate, 
priviţi cu dispreţ; unii ar trebui pedepsiţi. Dar purul adevăr este că în majori- 
tatea acestor ţări - Polonia sfirsitului anilor '70 si a anilor '80 este, din nou, 
o excepţie - mişcările de opoziţie antitotalitară au cuprins numai o neînsemnată 
minoritate. Aceşti oameni au salvat sufletele naţiunilor lor; pînă de curînd, 
toti ceilalţi preferau să traverseze strada la vederea lor. O majoritate covirsitoare 
a căutat să supravieţuiască adaptindu-se „sistemului” aparent etern, nu datorită 
unui angajament entuziast faţă de ideile comuniste, ci din simpla necesitate de 
a-şi duce viaţa într-o relativă siguranţă. Mişcarea de opoziţie în masă a început 
atunci cînd era evident pentru toată lumea (cu excepţia, poate, a anumitor 
sovietologi americani) că tigrul era pe moarte. 

Au existat şi indivizi care au crezut cu adevărat (din ce în ce mai puţini, 
fără îndoială), şi alţii ale căror conştiinţe au fost modelate şi reduse la o 
permanentă apatie, pasivitate şi lipsă de speranţă. Totalitarismul nu a fost 
niciodată satisfăcut de simpla suprimare a opoziţiei ; a făcut tot ce a putut ca toţi 
să servească drept complici activi. Şi, în mare măsură, a reuşit: marea majori- 
tate votau în alegerile fictive pentru a evita consecinţe neplăcute, deşi nu foarte 
grave ; luau parte la marsurile obligatorii cu ocazia marilor sărbători politice. 
Informatorii poliţiei puteau fi recrutaţi cu uşurinţă, cistigati prin acordarea unor 
privilegii neînsemnate, consimtind deseori să servească regimul în urma unor 
presiuni superficiale. Era normal ca pentru orice fel de treburi să fie solicitat 
sprijinul tuturor funcţionarilor de partid. Nu a constituit niciodată o problemă 
găsirea unor indivizi, care nu erau membri de partid, care să activeze în 
„parlamente” sau în diferite instituţii decorative, care nu aveau nici o putere, 
înfiinţate pentru a-i glorifica pe adevărații deținători ai puterii. Au existat, desigur, 
diferenţe între ţări, între fazele istorice ale dezvoltării (şi declinului) diverselor 
regimuri. Istoricii vor fi ocupati, timp de generaţii, căutînd să prezinte imaginea 
nedeformată a acelor ani. Imaginea populară care se va perpetua va fi, ca de 
obicei, o ficţiune, un certificat de inocentá naţională. Ne putem aştepta la fel de 
bine ca la un moment dat să apară, în special în Rusia, ceva similar cu 
Historikerstreit din Germania. 

Nu este uşor să convingi pe cineva că acele decenii de comunism au fost un 
fel de gol nefiresc în procesul istoric, o perioadă vidă, o ruptură totală a 
continuității, o simplă pierdere ; dar este dificil şi neplăcut să incluzi comunismul 
în succesiunea continuă a istoriei naţionale, pentru că în acest fel întreaga 
naţiune trebuie să poarte povara responsabilitatii. Există ceva ce se numeşte 
vinovăţie naţională ; altfel nu ar exista nici un motiv pentru care oamenii să aibă 
nevoie să-şi reabiliteze propria naţiune de vinovăția crimelor trecutului, la care 
ei personal nu au luat parte. A fost posibil ca jumătate din Europa şi jumătate 
din Asia să fi fost siluite de o mînă de nebuni setoşi de sînge, de Lenin şi Stalin? 
Asemenea lucruri nu se întîmplă; dar este frumos să ne gîndim că ele se 
întîmplă şi să trăim cu conştiinţa curată a victimei siluite. 

Şi din moment ce comunismul a fost groaznic (aşa a şi fost, într-adevăr), 
va fi normal să se creadă că trecutul precomunist, Rusia ţaristă în mod special, 
a fost un neîntrerupt carnaval. În ambele privinţe, percepţia istorică populară va 
avea prea putin de-a face cu realitatea. Nu are rost să deplingem acest lucru. 
Autoamăgirea este o componentă necesară a vieţii, atît pentru individ, cît şi 
pentru naţiune ; ne oferă siguranţa morală. 


Sursa: Reprodus cu permisiunea editorului de la Daedalus (Journal of the American 
Academy of Arts and Sciences), din numărul intitulat „The Exit from Communism”, 121 : 2 
(primăvara 1992): 43-56. 

CE A FOST SOCIALISMUL 
ŞI DE CE S-A PRĂBUŞIT EL? 


Katherine Verdery 


Interpretarea originală a antropologului american Katherine Verdery a „ceea 
ce a fost socialismul” se referă la natura moştenirilor leniniste şi se completează 
reciproc cu contribuţia politologului Ken Jowitt la volum. Ea discută experi- 
mentele socialismului de stat în Europa Centrală si de Est, concentrindu-se 
asupra fundamentelor economice şi sociale ale acestor sisteme. Deosebit de 
semnificativă este analiza ei asupra foloaselor supravegherii şi redistribuţiei, 
reprezentind cele două fețe („negativă ” şi „pozitivă ”) ale legitimării regimului. 
Subliniind influenţa reciprocă dintre constringerile şi disfunctionalitatile interne 
şi internaţionale, Verdery oferă un cadru de analiză pentru a înţelege deopotrivă 
„de ce” şi „cum” a avut loc colapsul comunismului. Ea arată cum capitalismul 
(relațiile de piață) a apărut în unele ţări înainte ca disoluția politică oficială a 
leninismului să aibă loc. Într-adevăr, timpul a contat enorm în competiţia dintre 
sistemul capitalist şi cel socialist. Verdery sugerează că eşecul socialismului de 
stat în a-l „prinde din urmă” pe rivalul său vestic a dus în final la nemulțumire 
pe scară largă, la disperarea elitelor şi la secătuire ideologică. În concordanță 
cu analiza lui Jowitt din ,,Extinctia leninista”, ea conchide subliniind că 
revoluțiile din 1989 au contestat toate normele, identitățile si certitudinile 
existente atit în Est, cît şi în Vest. 


OOK OK 


Uimitoarea dezintegrare a conducerii partidelor comuniste in Europa de Est, 
în 1989, şi desfăşurarea de mai lungă durată a acestui proces, între 1985 şi 1991, 
în Uniunea Sovietică, se numără printre cele mai însemnate evenimente ale 
secolului. Mai ales datorită faptului că nici cei specializaţi în problemele acestei 
regiuni şi nici cei aflaţi la nivel de decizie nu le-au prevăzut, aceste evenimente 
vor genera multe analize, pe măsură ce specialiştii vor dobindi acea înţelegere 
necesară a aspectelor deocamdată nesesizate. În prezentul capitol, intentionez să 
stimulez discuţia asupra cauzelor căderii socialismului de tip sovietic. Deoarece 

eu cred cá pentru a ráspunde la intrebare trebuie inteles modul in care ,a 
functionat" socialismul, voi incepe prin a analiza acest lucru, pentru ca apoi sá 
sugerez cum a avut loc intersectia decisivá dintre socialism si anumiti factori din 
contextul sistemului sáu mondial. 


Ce a fost socialismul ? 


Societăţile socialiste din Europa de Est şi din Uniunea Sovietică s-au deosebit 
între ele în multe privinţe - de exemplu, prin intensitatea, durata şi eficienţa 
controlului de la centru, prin gradul de susţinere sau de rezistenţă a populaţiei, 
prin măsura şi momentul începerii eforturilor de reformare. În ciuda diferenţelor 
din cadrul „sistemului socialist” (formerly existing socialism)! eu urmez aceeaşi 
linie pentru care au optat teoreticieni precum Kornai, alegînd un singur model 
analitic al acestuia?. În scopuri analitice, asemănările de familie dintre ţările 
socialiste au fost mai importante decît deosebirile, în acelaşi sens în care 
înţelegem cel mai bine societăţile franceză, japoneză, vest-germană şi nord- 
-americană considerîndu-le drept variante ale unui singur sistem capitalist. 
Recunoscind deci că descrierea mea se aplică mai bine anumitor ţări şi perioade 
decît altora, le consider totuşi pe toate sub o singură umbrelă. 

Timp de cîteva decenii, analiza socialismului a fost o industrie internaţională, 
în care erau angajaţi atît politologi din Occident, cit şi disidenti din Est. Din 1989 
această industrie a cunoscut o masivă infuzie de materie primă, pe măsură ce se 
deschid dosare altădată secrete şi se traduc lucrările specialiştilor din regiune 
(mai ales maghiari şi polonezi) asupra declinului propriilor lor sisteme socialiste’. 
Gusturile mele în ceea ce priveşte aceste teorii sînt „indigeniste” : de cea mai 
mare utilitate mi-au fost analizele est-europenilor referitoare la lumea în care au trăit. 
Expunerea ce urmează le datorează mult şi, pe măsură ce vor apărea noi 
cercetări, va fi perfecționată şi revizuită“. Datorită constringerilor de spaţiu şi 
timp, voi comprima elementele unei discuţii mai cuprinzătoare, subliniind în ce 
mod a fost organizată producţia şi ce consecinţe a avut această organizare asupra 
consumului şi pieţelor”. Cred că aceste subiecte oferă cea mai bună cale de 
acces spre a înţelege de ce conducerea partidului s-a prăbuşit mult mai rapid 
decît s-a anticipat. 


Producţia 


Din primele zile ale modelului „totalitar”, imaginea americanilor despre 
„comunism” a fost aceea a unui stat autocratic, atotputernic, care îşi impunea în 
mod implacabil voinţa asupra supuşilor săi. Chiar şi după ce majoritatea 

specialiştilor în problemele regiunii au încetat să mai folosească termenul 
„totalitar” în scrierile lor, imaginea autocrației totalitare s-a menţinut atit la 
nivelul publicului larg, cît şi la acela al multor politicieni; într-adevăr, pe 
această imagine şi-a fondat Ronald Reagan, în anii '80, viziunea sa despre 
„imperiul răului”. Şi totuşi, imaginea nu a fost în general corectă. Statele-partid 
comuniste nu au fost atotputernice : ele au fost relativ fragile. Deoarece liderii 
socialismului au reuşit doar partial şi cu intermitentá să obţină o atitudine 
pozitivă şi de sustinere din partea cetăţenilor lor - adică să fie percepuți ca 
legitimi - regimurile au fost subminate in mod constant de rezistenţă internă şi 
de forme ascunse de sabotaj la toate nivelurile“. Aceasta a contribuit mult la 
colapsul lor final. Voi descrie pe scurt cîteva dintre elementele nontotalitarismului 
socialist şi voi semnala cîteva surse de rezistenţă”. 

Fragilitatea socialismului începe de la sistemul de „planificare centralizată”, 
pe care centrul nu îl planifica şi nici nu îl controla în mod adecvat. Planificatorii 
de la centru stabileau un plan cu cantităţile a tot ceea ce voiau să se producă, 
cunoscute sub numele de obiective. Ei defalcau planul pe porţiuni adecvate 
executării şi estimau nivelul investiţiilor şi ce cantităţi de materii prime erau 
necesare, în cazul în care directorii întreprinderilor urmau să-şi îndeplinească 
obiectivele. Directorii au învăţat repede cá, pe lîngă faptul că obiectivele creşteau 
anual, deseori materialele cerute nu ajungeau la timp sau în cantităţile necesare. 
Prin urmare, ei răspundeau prin negocierea planului ce li se stabilise, cerind 
mai multe investiţii şi materii prime decît erau cu adevărat necesare pentru 
îndeplinirea obiectivelor lor. Fiecare director de întreprindere şi birocratii de la 
fiecare nivel umflau bugetele şi cererile în speranţa de a avea destul în momentul 
producţiei. (O consecinţă a procesului de negociere era, desigur, aceea că 
planificatorii de la centru aveau întotdeauna informaţii incomplete cu privire la 
ceea ce era cu adevărat necesar pentru producţie, şi aceasta micşora capacitatea 
lor de a planifica.) Apoi, în cazul în care directorii ajungeau cumva să aibă mai 
mult decît aveau nevoie dintr-un anumit material, ei îl stocau. Materialele 
stocate aveau două întrebuinţări : puteau fi păstrate pentru următorul ciclu de 
producţie sau puteau fi date unei alte întreprinderi în schimbul altor materiale 
care lipseau întreprinderii în cauză. Aceste schimburi sau trocuri de materiale 
au fost o componentă esenţială a comportamentului în cadrul planificării centralizate. 

Umflarea bugetelor şi stocarea materialelor au condus la lipsuri generalizate, 
motiv pentru care economiile socialiste sînt numite economii de penurie®. 
Lipsurile erau uneori relative, atunci cînd existau în realitate cantităţi suficiente 
de materiale şi muncă pentru un anumit nivel de producţie, dar nu în locul şi în 
momentul în care era nevoie de ele. Alteori, lipsurile erau absolute, deoarece 
lipsurile relative duceau deseori la o producţie mai scăzută sau - ca în România - 
deoarece articolele necesare producţiei sau consumului erau exportate. Lipsurile 

se datorau în primul rînd faptului că cei de la nivelurile de jos ale procesului de 
planificare cereau mai multe materiale decît aveau nevoie şi apoi stocau orice 
primeau. La baza comportamentului lor stătea ceea ce economiştii numesc 
constringeri bugetare slabe - adică, în cazul în care o întreprindere pierdea 
bani, centrul garanta pentru aceasta. În economia Statelor Unite, cu anumite 
excepţii (cum ar fi Chrysler şi sectorul de economii şi împrumut), constrîngerile 
bugetare sînt puternice : în cazul în care cheltuieşti mai mult decît ai, te ruinezi. 
Dar în economiile socialiste, nu conta dacă întreprinderile cereau investiţii 
suplimentare sau dacă stocau materii prime ; ele nu plăteau nici o penalizare 
pentru aceasta. 

Un exerciţiu de imaginaţie ne va ajuta să ilustrăm acest lucru - o fabrică de 
pantofi, să spunem, care produce pantofi şi ghete de damă. Planificatorii de la 
centru stabilesc obiectivele fabricii pe un an la o sută de mii de perechi de 
pantofi şi douăzeci de mii de perechi de ghete, pentru care, consideră ei, 
conducerea fabricii va avea nevoie de zece tone de piele, o jumătate de tonă de 
cuie şi o mie de livre de adeziv. Directorul (sau directoarea) fabricii calculează 
de ce anume ar avea nevoie în condiţii ideale, dacă muncitorii ar lucra continuu, 
în trei schimburi a cîte opt ore. Apoi adaugă ceva pentru acoperirea pierderilor, 
ştiind că muncitorii sînt leneşi şi că maşinile nu taie bine ; ceva pentru acoperirea 
furturilor, pentru că muncitorii fură întotdeauna cuie şi adeziv ; ceva pentru a 
face troc cu alte întreprinderi, în cazul în care îi va lipsi un material esenţial 
într-un moment critic ; şi ceva în plus, deoarece tăbăcăria livrează întotdeauna 
mai putin decît i se comandă. Astfel, directorul refuză planul care i s-a stabilit, 
spunînd cá nu poate produce acel număr de pantofi şi de ghete decît în cazul în 
care primeşte treisprezece tone de piele, în loc de zece tone, o tonă de cuie, în 
loc de o jumătate de tonă şi două mii de livre de adeziv, în loc de o mie de livre. 
Mai mult, el spune că are nevoie de două maşini noi de croit din Germania, 
fără de care nu poate produce nimic. Pe scurt, el îşi negociază planul. Apoi, cînd 
primeşte o parte din aceste bunuri, el le stochează, sau schimbă cu directorul 
unei fabrici de confecţii de piele adezivul care îi prisoseşte pentru o cantitate 
suplimentară de piele de porc. În cazul în care cantitatea de piele primită se 
dovedeşte, totuşi, insuficientă, el va produce mai puţine ghete şi mai mulţi 
pantofi, sau mai multă încălţăminte de mărimi mici, astfel încît să folosească 
mai puţină piele; nu contează dacă femeilor le îngheaţă picioarele în timpul 
iernii sau dacă femeile care poartă mărimi mari nu găsesc nimic de purtat. 

Datorită acestor fenomene de umflare a bugetelor şi stocare a materialelor, 
devine clar de ce penuria era endemică în sistemele socialiste şi de ce principala 
problemă a întreprinderilor nu era dacă puteau satisface (sau genera) cererea, 
ci dacă îşi puteau procura materialele necesare. Astfel, in timp ce problema 
cheie a agenţilor economici din economiile occidentale este aceea de a obţine 

profituri prin vînzarea lucrurilor, problema cheie a agenţilor economici ai 
socialismului era aceea de a procura lucruri. Firmele capitaliste concurează 
pentru pieţe in care vor obţine profit; întreprinderile socialiste concurau pentru 
a-şi maximiza capacitatea de negociere cu cei de la nivelurile superioare, care 
dispuneau de resurse. În societatea noastră, problema o reprezintă ceilalţi 
vînzători şi, pentru a-i întrece, trebuie să-l cîştigi pe cumpărător. Din această 
cauză, funcţionarii şi patronii de magazine zîmbesc şi se comportă prietenos cu 
cumpărătorul, deoarece vor să aibă clienţi ; clienţii pot fi nepoliticoşi, dar acest 
lucru îl va face pe funcţionar să se străduiască şi mai mult. În socialism, scena 
competiţiei se afla în altă parte: concurenţii tăi erau ceilalţi cumpărători, 
ceilalţi achizitori şi, pentru a-i întrece, trebuia să te comporti prietenos cu cei 
aflaţi la niveluri superioare, care te aprovizionau. De aceea, în socialism nu 
funcţionarul - furnizorul sau „vînzătorul” - erau prietenosi (ei erau de obicei 
nepoliticosi), ci achizitorii, clienţii erau cei care căutau să fie pe placul acestora 
prin zîmbete, mită sau favoruri. Activitatea de achiziţionare genera o întreagă 
reţea de relaţii de prietenie între cei care deţineau poziţii de conducere in 
sistemul economic şi birocratii lor, între funcţionari şi clienţii lor. Noi am numi 
asta corupţie, pentru că aprovizionarea nu este o problemă pentru capitalişti : 
problema este vînzarea. Pe scurt, la capitalişti este apreciată abilitatea de a 
vinde ; la directorii socialişti era apreciată abilitatea de a achiziţiona sau procura. 

Pînă acum, am descris clientelismul şi negocierea care subminau controlul 
efectiv de la centru al partidului. O slăbiciune similară în relaţiile de putere pe 
verticală decurge din modul în care producţia socialistă şi penuria au cultivat 
conştiinţa opozitionistá şi rezistenţa muncitorilor. Printre numeroasele lucruri 
care lipseau în sistemele socialiste se afla forţa de muncă. Directorii stocau 
forţa de muncă, la fel ca pe orice altă materie primă, deoarece ei nu ştiau niciodată 
de citi muncitori vor avea nevoie. Cincizeci de muncitori, muncind în trei schimburi 
de cîte opt ore, şase zile pe săptămînă, ar fi putut acoperi necesarul pentru 
îndeplinirea obiectivelor unei întreprinderi — dacă toate materialele erau disponibile 
pe întreaga durată a lunii. Dar aceasta nu se întîmpla niciodată. Mulţi dintre 
acei muncitori stăteau degeaba o parte a lunii respective şi, în ultimele zece zile, 
cînd, în sfîrşit, majoritatea materialelor erau disponibile, întreprinderea avea 
nevoie de 75 de muncitori care să lucreze suplimentar pentru a îndeplini planul. 
În consecinţă, directorul avea angajaţi 75 de muncitori, chiar dacă în majoritatea 
timpului el avea nevoie de mai puţini; şi din cauză că toţi ceilalţi directori 
procedau la fel, forţa de muncă era insuficientă. Aceasta oferea un sprijin 
convenabil, deşi neplanificat regimului, care garanta locul de muncă. 

Un rezultat important al lipsei de forţă de muncă a fost acela că directorii de 
întreprinderi aveau relativ puţine mijloace de constringere a muncitorilor. 
În plus, din cauza faptului că lipsurile în aprovizionare provocau atît de multă 

incertitudine în procesul de producţie, directorii trebuiau să transfere către 
muncitori mare parte din controlul asupra acestui proces, de teamă ca activitatea 
să nu stagneze?. Aceasta înseamnă că, din punct de vedere structural, în socialism 
muncitorii aveau, într-un anumit fel, o poziţie mai puternică în raport cu 
conducerea decît au muncitorii în capitalism. În acelaşi mod în care, prin 
negocierea cu birocraţii, directorii subminau puterea centrală, prin poziţia lor în 
procesul de producţie muncitorii o subminau pe aceea a directorilor. 

Mai mult decît atît, chiar organizarea locului de muncă alimenta opoziţia 
fata de controlul partidului. Prin intermediul sindicatelor dirijate de partid şi 
prin cumularea frecventă a funcţiilor politice cu cele de administraţie a între- 
prinderii, directivele partidului se făceau în mod continuu simţite în procesul de 
producţie - iar, din punctul de vedere al muncitorilor, acestea erau percepute ca 
inutile şi inoportune. Cei din conducerea sindicatelor fie că se amestecau fără 
rost, fie că nu contribuiau cu nimic la procesul de producţie ; îşi atribuiau însă 
meritele pentru rezultatele obţinute în producţie, despre care muncitorii ştiau că 
le aparţineau. Muncitorii participau cu dispreţ la ritualurile de producţie organi- 
zate de partid — aşa cum a stabilit sociologul Michael Burawoy în studiile sale 
asupra fabricilor maghiare - cum ar fi întreceri între echipe de lucru, zile de 
muncă voluntară şi campanii de producţie ; ei erau iritati de aceste manifestări 
impuse ale pretinsului lor angajament faţă de un socialism minunat”. De aceea, 
în loc de a consolida adeziunea muncitorilor, ritualurile de la locul de muncă 
ascuteau conştiinţa şi rezistenţa lor. Împotriva „cultului muncii” oficial, folosit 
pentru a motiva cadrele şi muncitorii să îndeplinească planul, multi muncitori 
au dezvoltat un cult opozitionist al nemuncii, imitindu-i pe conducătorii de partid şi 
încercînd să facă, pentru banii pe care îi luau, cît mai puţin posibil. Deseori, 
cadrele nu găseau nici o cale de a contracara acest sabotaj intern care, reducînd 
producţia, adîncea problemele economiilor socialiste pînă la punctul de criză. 

Astfel, chiar formele de control al partidului la locul de muncă tindeau să 
concentreze, să politizeze şi să atragă nemulţumirea populară, pe care societăţile 
capitaliste reuşesc să o disperseze, să o depolitizeze şi să o abată cu mai mult 
succes. În acest mod, socialismul a produs o sciziune între ,noi" şi ,ei", 
muncitori şi lideri de partid, bazată pe conştiinţa vie a faptului că „ei” ne 
exploatează pe „noi”. Această convingere a fost un alt lucru care a subminat 
regimurile socialiste. Folosind termeni gramscieni, experienţa trăită de oameni 
in socialism a împiedicat discursul utopic al acestuia să devină hegemonic - a 
împiedicat, adică a atenuat constrîngerea prin consimtámint!.. 

Partidele comuniste aflate la conducere au dezvoltat o diversitate de mecanisme 
destinate să ascundă faţă de supuşii lor această latură a caracterului lor, mecanisme 
proiectate să producă atitudini docile în rîndul supuşilor şi să garanteze că 
nemulţumirea nu se va transforma în opoziţie directă. Voi discuta pe scurt două 
dintre aceste mecanisme : aparatul de supraveghere şi redistributia produsului social. 

Supraveghere şi redistributie paternalistă 


În fiecare ţară, instituţii similare KGB-ului au servit la perpetuarea supravegherii, 
cu grade diferite de intensitate şi succes. Deosebit de eficiente au fost politiile 
secrete din Uniunea Sovietică, Germania de Est şi România, dar reţele de 
informatori şi colaboratori au funcţionat, într-o anumită măsură, în toate ţările. 
Acestea au format un sistem de ,,productie” foarte bine pus la punct, paralel cu 
sistemul de producţie a bunurilor - un sistem care producea hirtii ce conţineau 
poveşti reale sau falsificate despre oamenii peste care stăpînea partidul. Să 
numim produsul direct „dosare”, deşi subiecţii politici şi înclinațiile acestora, 
ce puteau fi folositoare regimului, constituiau produsul final. Acest sistem 
paralel de producţie era cel puţin la fel de important ca sistemul de producţie a 
bunurilor, deoarece producătorii de dosare erau mult mai bine plătiţi decît 
producătorii de bunuri. Imaginea pe care mi-am creat-o despre acest sistem paralel 
de producţie se datorează memoriilor detinutului politic roman Herbert Zilber : 


„Prima mare industrie socialistă a fost aceea de producţie a dosarelor... Această 
nouă industrie dispune de o armată de muncitori: informatorii. Lucrează cu 
echipament electronic ultramodern (microfoane, magnetofoane etc.), plus o 
armată de dactilografe, cu maşinile lor de scris. Fără toate acestea, socialismul 
nu ar fi putut supravieţui... În blocul socialist, oamenii şi lucrurile există numai 
prin dosarele lor. Întreaga noastră existenţă se află în miinile aceluia care deţine 
dosarele şi este construită de acela care le întocmeşte. Oamenii reali sînt doar 
reflectarea dosarelor lor”!?. 


Activitatea de producţie a dosarelor (şi prin aceasta a subiecţilor politici) 
a creat o atmosferă de neîncredere şi suspiciune, divizînd populaţia. Nu se ştia 
în cine se putea avea încredere, cine putea informa poliţia secretă despre 
atitudinile unei anumite persoane faţă de regim sau despre faptul că cineva lua 
cina împreună cu un american. Declaraţiile puteau la fel de bine să fie false. 
Informatorii care denuntau pe cineva nu erau niciodată întrebaţi care puteau fi 
motivele denuntului lor; cuvintele lor, născute poate din invidie, intrau direct 
în alcătuirea dosarului unei alte persoane - şi astfel în fiinţa sociopoliticá a altei 
persoane. Mai mult, la fel ca toate celelalte segmente ale birocraţiei, poliţia 
umfla cifrele ei de „producţie”, pentru cá un element adăugat dosarului era de 
multe ori mai important decît credibilitatea sa!?. Existenţa acestui tenebros 
sistem de producţie putea avea efecte grave asupra persoanelor „prelucrate” 
de el, iar presupunerea cá era omniprezent a contribuit mult, în cîteva tări, 
la succesul său în suprimarea opoziţiei nedorite. 

Dacă supravegherea a fost faţa negativă a problematicei legitimări a acestor 
regimuri, fata ei pozitivă a fost promisiunea redistributiei sociale şi a bunăstării. 
Atât în centrul ideologiei oficiale a partidului, cit şi în cel al eforturilor sale de 
a-şi asigura suportul popular a stat „paternalismul socialist”, care a justificat 
conducerea partidului prin pretenţia că partidul va avea grijă de trebuintele 
fiecăruia, colectînd produsul social şi punînd apoi la dispoziţia populaţiei orice 
avea nevoie aceasta: mîncare ieftină, locuri de muncă, îngrijire medicală, 
locuinţe la preţuri accesibile, educaţie şi aşa mai departe. Autorităţile de partid 
au pretins, de asemenea, că sînt capabile să estimeze şi să satisfacă aceste 
trebuinte mai bine decît indivizii sau familiile, care întotdeauna au tendinţa de 
a dori mai mult decît li s-ar cuveni. În aceasta constă paternalismul partidului : 
el juca rolul unui tată care oferă cadouri copiilor pe care îi consideră vrednici. 
Generosul tată-partid şi-a învăţat oamenii să formuleze trebuinte pe care apoi el 
le va satisface, dar i-a descurajat să aibă iniţiativa de a-şi satisface singuri aceste 
trebuinte. Promisiunile - contractul social de bază al socialismului - nu au 
trecut neobservate şi atîta timp cit condiţiile economice au permis îndeplinirea 
lor parţială, anumite regimuri socialiste şi-au cîştigat, ca urmare, legitimitatea. 
Dar acest lucru s-a dovedit imposibil de menţinut. 

Dincolo de efectele asupra atitudinilor oamenilor, paternalismul a avut 
consecinţe importante asupra întregului sistem de producţie analizat anterior, 
precum şi asupra consumului ; aici încep să discut de ce consumul a fost atît de 
important în rezistenţa faţă de socialism. Un partid care pretinde cá satisface 
trebuintele cetăţenilor săi prin redistributie şi insistă să facă exclusiv acest 
lucru - adică fără a antrena şi eforturile lor independente - trebuie să controleze 
un fond enorm de resurse pentru a-l redistribui. Nationalizarea mijloacelor de 
producţie a ajutat la obţinerea acestor resurse şi acelaşi lucru s-a realizat prin 
asidua orientare „productivistă”, cu planurile de producţie mereu suplimentate 
şi prin îndemnurile la eforturi sporite. 

Promisiunea redistributiei a fost un motiv in plus, pe lîngă argumentul 
meu anterior legat de lipsuri, pentru care socialismul a funcţionat în mod diferit 
de capitalism. Impulsul intern al socialismului nu a fost acela de a acumula 
profituri, ca acelea capitaliste, ci resurse care puteau fi distribuite. Aceasta 
reprezintă mai mult decît simpla ambiţie autarhică, de reducere a dependenţei 
de exterior: ea tinde să mărească dependenţa celor din interior. Efortul de 
acumulare a resurselor pentru redistributie implică aspecte pentru care profitul 
este complet irelevant. În capitalism, cei care administrează chioșcuri de limonadă 
se străduiesc să îi servească pe clienţii insetati în aşa fel încît să obţină profit şi 
să cîştige competiţia cu ceilalţi proprietari de chioșcuri de limonadă. În socialism, 
esentialul nu era profitul, ci relaţia dintre oamenii insetati şi cel care are 
limonada : centrul-partid care a colectat de la producători diversele ingrediente 
(lămîie, zahăr, apă) şi apoi a preparat limonada pentru a-i răsplăti, după cum 

considera de cuviinţă. Era irelevant dacă cineva realiza vreun profit: această 
operaţie sublinia superioritatea paternalistă a centrului asupra cetăţenilor săi - 
altfel spus, capacitatea acestuia de a decide cine primeşte mai multă limonadă 
şi cine mai puţină. 

Controlul asupra ingredientelor a întărit capacitatea centrului de a redistribui 
lucrurile. Dar această capacitate ar fi chiar mai mare dacă centrul ar controla nu 
numai lămiile, zahărul şi apa, ci şi lucrurile din care provin acestea: lămiii, 
solul pe care este cultivată sfecla de zahăr şi fabricile care o prelucrează, 
fintinile şi utilajele de forat. Adică, pentru birocraţia socialistă cel mai valoros 
lucru era să pună mîna nu numai pe resurse, ci pe acele resurse care produceau 
alte resurse utilizabile, care erau ele înseşi productive. Regimurile socialiste nu 
voiau numai ouăle, ci şi pasărea care făcea aceste ouă. De aceea, dacă logica 
internă a capitalismului este aceea de a acumula plusvaloarea, logica internă a 
socialismului a fost aceea de a acumula mijloace de productie!‘ 

Accentul pus pe păstrarea resurselor la centru pentru redistributie este unul 
dintre motivele pentru care produsele ţărilor socialiste s-au dovedit de atîtea ori 
necompetitive pe piaţa mondială. În esenţă, majoritatea acestor bunuri nu erau 
făcute pentru a fi vindute in mod competitiv : ele erau fie acumulate la centru, 
fie redistribuite la preţuri scăzute - efectiv distribuite. De aceea, faptul că o 
rochie era drăguță si bine lucrată sau uritá şi prost cusută era irelevant, din 
moment ce nu profitul era problema: rochia va fi „distribuită” la un preţ 
subventionat, şi nu vîndută. De fapt, scopul nu era acela de a vinde lucruri: 
centrul voia să menţină sub controlul său cît mai mult cu putinţă, pentru că în 
acest fel avea putere redistributivă ; şi voia să distribuie restul pentru că în acest 
fel îşi valida legitimitatea în faţa publicului. A vinde lucruri în mod competitiv 
era prin urmare irelevant. La fel de neesentiale erau şi ideile despre producţia 
„eficientă”, care pentru un capitalist ar mări profiturile prin micşorarea pierde- 
rilor de material sau prin scăderea salariilor. Dar orice intră în calculul profi- 
tului - costurile materialelor sau cele legate de forţa de muncă, sau vînzarea 
bunurilor - a fost, pînă foarte tîrziu, neimportant în socialism. În schimb, prin 
,eficientá" se înţelegea „folosirea integrală a resurselor existente", ,maximi- 
zarea capacităţilor date" mai degrabă decît cea a rezultatelor, totul în aşa fel 
încît resursele să fie redirectionate către un scop mai înalt decît satisfacerea 
trebuintelor populatiei. Cu alte cuvinte, ceea ce era rational în socialism 
diferea de raţiunea capitalistă. Amindouá sint stupide în felul lor, dar in sens diferit. 


Consumul 


Accentul pus de socialism pe redistributie duce la unul dintre cele mai mari 
paradoxuri ale unui regim paternalist care pretinde că satisface trebuintele. 
Faptul că trebuiau să acumuleze continuu mijloace de producţie pentru a mări 

puterea redistributivă i-a făcut pe liderii de partid să prefere industria grea 
(siderurgică, construcţii de maşini) în dauna industriei bunurilor de consum 
(alimentară sau uşoară). Pînă la urmă, o dată ce un consumator obținea ceva, 
centrul nu mai controla acel lucru; distribuţia lucrurilor servea mai puţin 
puterii centrale decît o făcea producerea lucrurilor pe care aceasta putea să le 
controleze în continuare. Fondul central obținea mai mult din înfiinţarea unei 
fabrici care să producă echipament de construcţie decît dintr-o fabrică de pantofi 
sau de ciocolată. Pe scurt, aceste sisteme se caracterizau printr-o tensiune 
fundamentală între ceea ce era necesar pentru legitimarea lor - redistribuirea 
lucrurilor către mase - şi ceea ce era necesar pentru puterea lor - acumularea 
lucrurilor la centru. Tensiunea s-a atenuat acolo unde oamenii erau mîndri de 
dezvoltarea economiei lor (cu alte cuvinte, construirea unei industrii grele 
putea, de asemenea, crea legitimitate) dar, din experienţa mea, efectele de 
legitimare ale redistributiei au fost mult mai importante. 

Fiecare tara a încercat să rezolve această tensiune în felul ei. De exemplu, 
Ungaria după 1968 şi Polonia în anii '70 au distribuit mai mult, în timp ce 
România şi Cehoslovacia au acumulat mai mult; dar tensiunea fundamentală a 
existat peste tot. Contractul social socialist garanta oamenilor mincarea şi 
îmbrăcămintea, dar nu promitea (aşa cum fac sistemele capitaliste) calitate, 
promptitudine şi diversitate. De aceea, modul de operare al sistemului tindea să 
sacrifice consumul în favoarea producţiei şi controlului produselor. Această 
paradoxală neglijare a consumului a contribuit la lungile cozi despre care am 
auzit atîtea (şi auzim despre ele, desigur, pentru că trăim într-un sistem pentru 
care consumul este esenţial). 

Subliniind această neglijare a consumului în comparaţie cu dezvoltarea bazei 
de resurse centrale, am vorbit pînă acum despre economia socialistă organizată 
formal - unii o numesc economie „primară” sau „oficială”. Dar aceasta nu 
este întreaga poveste. Atit timp cît centrul nu întîmpina nevoile oamenilor, 
s-au luptat să facă acest lucru ei înşişi, dezvoltind un vast repertoriu de strategii 
pentru obţinerea bunurilor de consum şi a serviciilor. Aceste strategii, numite 
economia „secundară” sau „neoficială”, cuprindeau un domeniu larg, începînd 
de la cvasilegal pînă la categoric ilegal!S. În majoritatea ţărilor socialiste nu era 
ilegal să ai o a doua slujbă pentru un venit suplimentar - făcînd tîmplărie, să 
zicem - dar pentru a face acest lucru oamenii furau deseori materiale sau 
foloseau in mod ilegal uneltele de la locul lor de muncă; sau puteau manipula 
bunurile statului pentru a le vinde pe ascuns. Vinzatorii din magazine puteau 
cîştiga favoruri sau sume suplimentare punînd deoparte, de exemplu, bunurile 
căutate pentru a le vinde clienţilor care dădeau bacşiş sau care le făceau vreun 
serviciu important în schimb. De asemenea, din economia secundară făcea 
parte şi aşa-numitul „lot personal” al ţăranilor cooperatori, care posedau lotul 

lor individual în mod legal şi cu care, teoretic, puteau face ce voiau: să cultive 
pentru consumul lor propriu sau pentru a vinde la piaţă la preţurile impuse de 
stat. Dar în ciuda faptului că proprietatea asupra lotului era legală, oamenii 
obțineau venituri mari din el nu numai datorită muncii asidue, ci şi de pe urma 
a ceea ce furau de la cooperativă : îngrăşăminte şi erbicide, nutreţ pentru porcii 
sau vitele lor, timp de lucru pentru propria praşilă sau recoltare, timp de lucru 
cu tractorul şi combustibil pentru aratul propriului lot şi aşa mai departe. 
Atunci, economia secundară, care alimenta o mare parte din trebuintele consu- 
matorilor, parazita economia de stat şi era strîns legată de aceasta. Ea s-a 
dezvoltat exact din cauza faptului că economia de stat tindea să ignore consumul. 
Este esenţial să fie sesizată interdependenta dintre cele două economii pentru a 
nu se crede că simpla demolare a sectorului de stat va permite în mod automat 
iniţiativei private - deja prezente în stadiu incipient - să înflorească. Dimpotrivă : 
sectoarele economiei secundare îşi vor pierde suflul şi vor muri dacă vor fi 
lipsite de sprijinul economiei oficiale, de stat. 

Reiese clar din ceea ce am spus pînă acum că în timp ce în societatea noastră 
consumul este considerat, în primul rînd, o problemă socio-economică, relativa 
neglijare a intereselor consumatorului în socialism a condus la o politizare 
extremă a consumului. În România, în anii '80 (un caz extrem), a tăia şi a mînca 
propriul tău vitel erau un act politic, pentru că guvernul interzisese sacrificarea 
viteilor : trebuia ca aceştia să fie vinduti ieftin fermelor de stat, pentru export. 
Sătenii români care mă serveau cu carne de vițel (după ce se asiguraseră de 
complicitatea mea) făceau acest lucru cu o satisfacţie deosebită. Era de asemenea 
ilegal ca orăşenii să meargă şi să cumpere patruzeci de kilograme de cartofi 
direct de la ţăranii care cultivau cartofi pe loturile personale, din cauză că 
autorităţile suspectau că ţăranii vor cere mai mult decît preţul stabilit de stat, 
imbogátindu-se în acest fel. Astfel, milițienii români opreau in mod curent 
maşinile al căror portbagaj era lăsat pe şasiu şi confiscau produsele pe care le 
găseau înăuntru. 

Consumul devenise politizat şi într-un alt mod : însăşi definiţia ,,trebuintelor” 
devenise o problemă de rezistenţă şi dispută. „Trebuinţele”, după cum stim din 
propria experienţă, nu sînt ceva dat: ele sint create, amplificate, extinse - 
în special datorită reclamelor. Rolul reclamelor este acela de a ne convinge că 
avem nevoie de lucruri despre care noi nu ştim că avem nevoie, sau că dacă 
sîntem nefericiti, aceasta se datorează faptului că avem nevoie de ceva (de un 
psihiatru, de o bere, de un Marlboro sau de o persoană). Trebuinta noastră are 
nevoie numai de un nume şi apoi poate fi satisfăcută cu un produs sau un 
serviciu. A găsi un nume stărilor neplăcute, a le desemna drept trebuinte şi a 
găsi produsul care să le satisfacă reprezintă sufletul economiei noastre. 
Prin contrast, socialismul, care nu s-a întemeiat pe născocirea unui număr 

infinit de lucruri pe care să le vîndă oamenilor, ci pe pretenţia de a satisface 
trebuintele de bază ale oamenilor, a avut o definiţie foarte putin infrumusetata 
a acestor trebuinte - pentru păstrarea egalitarismului socialist. Într-adevăr, unii 
disidenti maghiari au scris despre relaţia dintre socialism şi trebuinte ca despre 
o „dictatură”!7. Atita timp cit mincarea oferită era comestibilă, iar îmbrăcămintea 
care se putea procura te acoperea şi iti tinea de cald, trebuia să fie suficient. 
Dacă aveai probleme să găseşti pînă şi aceste lucruri, asta însemna că nu te-ai 
străduit suficient să cauţi. Nici un planificator nu îşi îngăduia să cerceteze ce fel 
de bunuri doreau oamenii sau să încerce să fixeze noi trebuinte corespunzătoare 
produselor nou create şi pieţelor nou apărute. 

Dar, în acelaşi timp, politica acestor regimuri a făcut din consum, în mod 
paradoxal, o problemă. Chiar pe măsură ce regimurile împiedicau consumul 
populaţiei, prin faptul că nu puneau bunuri la dispoziţia acesteia, ele insistau 
că, în socialism, standardul de viaţă se va îmbunătăţi continuu. Aceasta a 
stimulat apetitul consumatorilor, probabil pentru a încuraja efortul susţinut şi 
pentru a-i lega pe oameni de sistem. Mai mult, ideologia socialistă a prezentat 
consumul ca pe un „drept”. Organizarea sistemului a intensificat în continuare 
dorinţa consumatorului prin faptul că l-a privat de satisfacerea ei, făcînd astfel din 
aceasta tinta eforturilor, rezistenţei şi nemulțumirii lui. Antropologul John Borneman 
vede în relaţia dintre dorinţă şi bunuri un contrast major între capitalism şi 
socialism. Capitalismul, afirmă el, face în mod repetat ca dorinţele să fie 
concrete şi bine definite şi oferă bunuri concrete - chiar dacă mereu altele — 
pentru satisfacerea lor. Socialismul, prin contrast, a trezit dorinţa fără a o defini 
clar si o mentinut-o vie prin împiedicarea satisfacerii ei!$. 

Pe măsură ce oamenii deveneau tot mai alienati faţă de socialism şi mai 
critici la adresa de realizărilor lui, politizarea consumului i-a făcut, de asemenea, 
să conteste definițiile oficiale date trebuintelor lor. Ei au făcut aceasta nu numai 
prin crearea unei economii secundare, pentru a produce alimente, a confectiona 
îmbrăcăminte sau a lucra după program, dar şi, uneori, protestînd deschis. 
Liderii comunişti ai Poloniei au avut de-a face cu asemenea proteste cel puţin de 
două ori, în 1970 şi în 1980, cînd muncitorii polonezi au cerut insistent să aibă 
mai multă mîncare decît le-ar fi permis creşterile de preţuri dictate de guvern. 
Mai puţin generatoare de dezordine imediată au fost formele de protest în care 
populaţia a folosit stilurile de consum pentru a crea identități sociale de 
rezistenţă. Piaţa neagră de bunuri occidentale care a apărut peste tot a permis 
consumatorilor alienati să-şi exprime nemulţumirea faţă de propriile guverne 
prin genul de lucruri pe care alegeau să le cumpere. Cheltuiai întregul salariu pe 
o lună pentru o pereche de blugi, de exemplu, dar merita : a o purta însemna că 
ai putut face rost de ceva despre care sistemul a spus că nu ai nevoie şi nu ar 
trebui să-l ai. Astfel, bunurile şi obiectele de consum iti confereau o identitate 

contrastantă faţă de aceea dată de socialism, permitindu-ti să te diferentiezi ca 
individ în faţa presiunilor neînduplecate de omogenizare a competenţelor şi 
gusturilor tuturor într-o colectivitate uniformă. Obţinerea obiectelor devenise 
un mod de a-ţi construi propria identitate împotriva unui regim extrem de 
nepopular. 


Factionalism birocratic şi pieţe 


Înainte de a vedea de ce au căzut aceste sisteme, vreau să mă refer la încă 
o problemă: modul în care se făcea politica în cadrul birocraţiei de partid. 
Deşi a luat forme diferite şi specifice în fiecare ţară, acest aspect este important 
de menţionat, pentru că prăbuşirea socialismului s-a datorat în mare măsură 
modificării echilibrului dintre facțiunile care au apărut în aparatul de partid. 
Încă înainte de 1989, cercetătorii au subliniat cîteva forme de diviziune intra- 
-partinică. Sociologul polonez Jadwiga Staniszkis, scriind exact despre momentul 
tranziţiei, vorbeşte despre trei facţiuni - globaliştii, populiştii şi birocraţia de 
nivel mediu ; alţii, scriind la un nivel mai general, disting între elite „strategice” 
$1 „operative”, între birocraţia de stat şi „monopolul global”, între birocratie si 
elita de partid, între activiştii de partid „dinăuntru” şi „din afară” şi aşa mai 
departe!?. Un mod de a reflecta asupra logicii acestor divizări diverse este să 
observăm că ele disting între proprietate şi administraţie sau între oamenii care 
controlau activitatea de administraţie şi cei care făceau „muncă de teren”, 
intervenind în viata socială reală%. Putem căuta apoi tendinţele conflictuale 
generate de interesele diferite ale acestor grupuri - cum ar fi conflictele dintre 
„proprietarii” de la centru sau funcţionarii de birou, pe de-o parte, care puteau 
persevera cu obstinatie în politica de acumulare a mijloacelor de producţie fără 
a se preocupa de probleme ca productivitatea sau producţia, şi administratorii 
birocratici ai procesului de alocare sau lucrătorii de teren, pe de altă parte, care 
trebuiau să fie preocupaţi de aceste probleme. Deşi puterea sistemului în sine 
stătea în acumularea continuă, asemenea tendinţe necontrolate puteau împiedica 
activitatea celor care trebuiau de fapt să livreze resursele sau să le redistribuie. 
Fără investiţii reale şi resurse materiale solide, unităţile de nivel inferior nu 
puteau produce mijloacele de producţie pe care să se bizuie atît birocraţia, cit şi 
centrul. Dacă activitatea productivă ar fi atît de sufocată de „supraadministrare” 
încît nu s-ar produce nimic, aceasta ar pune în pericol puterea şi prestigiul 
birocraţiei redistributive. 

De aceea, atunci cînd acumularea la centru a mijloacelor de producţie a 
început să amenințe capacitatea de a produce a unităţilor de nivel inferior ; 
atunci cînd dezechilibrul persistent dintre investiţiile în industria grea şi cele în 
industria uşoară, între alocarea de resurse pentru investiţii şi pentru consum şi 

aşa mai departe au diminuat stocul de bunuri distribuibile ; şi atunci cînd 
tentativa centrului de a împiedica întreprinderile să-şi însuşească surplusul a 
creat dificultăţi în chiar procesul de producţie - atunci a apărut presiunea pentru 
o schimbare a prioritátilor. Presiunea a venit partial din partea societăţii căreia 
nu i se alocase destul şi partial din partea birocratilor înşişi, al căror prestigiu 
şi, din ce în ce mai mult, ale căror şanse de a-şi menţine puterea depindeau de 
posesiunea mai multor bunuri de alocat. Atunci a început să se audă despre 
descentralizare, despre rata de creştere, despre productivitate — într-un cuvînt, 
despre probleme de output, şi nu de input-uri, care reprezintă esenţa activităţii 
birocratice. Acestea sînt în general menţionate ca fiind limbajul „reformei”. 

Pentru acele grupuri care au devenit preocupate de probleme de output şi 
productivitate, soluţiile au implicat aproape întotdeauna introducerea unor 
mecanisme cum ar fi criteriul profitabilitatii şi pieţe mai libere. Aceasta însemna, 
totuşi, introducerea unei raţiuni subordonate, în contradicţie cu logica internă a 
sistemului şi amenintind, de aceea, conducerea neîntreruptă a partidului. Într-o 
anumită măsură, forţele pieţei creează probleme socialismului datorită motivelor 
tratate implicit sau explicit mai sus prin sublinierea contrastului dintre econo- 
miile capitaliste, constrinse de cerere, şi economia de penurie a socialismului 
(de exemplu, lipsa de interes a socialismului pentru vandabilitatea produselor 
sale). Dar, mai pe larg, pieţele creează probleme pentru că ele deplasează 
bunurile mai curînd lateral decît vertical, către centru, după cum o cer toate 
sistemele redistributive. Pieţele, de asemenea, presupun că interesul individual 
şi „mâna invizibilă” asigură binele comun, si nu mina călăuzitoare a partidului”. 
Pentru că aceste mişcări laterale şi premise individualizante răsturnau organi- 
zarea ierarhică a socialismului, mecanismele de piaţă au fost suprimate. Prin 
introducerea lor, reformatorii au deschis o cutie a Pandorei. 


De ce s-a prăbuşit ? 


Observațiile mele cu privire la modul de funcţionare a socialismului au 
subliniat deja cîteva dintre motivele colapsului său ; aş putea să mă refer acum 
la această problemă mai pe larg. Acest lucru impune, după părerea mea, să se 
facă legătura între particularitátile organizării sale interne (discutate mai sus) şi 
caracteristicile climatului extern, precum şi cu „istoria evenimentialá" recentă. 
Aceasta înseamnă să examinăm conjunctura specifică a două sisteme - ,,capitalist” 
şi „socialist”, pentru a folosi tipuri ideale - unul cuprinzîndu-l pe celălalt??. 

În termenii istoriei evenimentiale, cauza imediată a căderii socialismului 
est-european şi sovietic a fost o hotarire a guvernului maghiar: demontarea 
sirmei ghimpate dintre Ungaria şi Austria în preajma vizitei preşedintelui 


CE A FOST SOCIALISMUL ŞI DE CE S-A PRĂBUŞIT EL? 89 


George Bush şi repudierea ulterioară a tratatului cu RDG, care ar fi împiedicat 
emigrarea est-germanilor prin Ungaria. Acest apogeu al strategiei pe termen 
lung de deschidere către Vest a Ungariei a oferit o ocazie neaşteptată unor turişti 
est-germani de a-şi prelungi vacanţa în Germania de Vest; rezultatul final, 
tinind cont că, în această criză, Gorbaciov a refuzat să susţină guvernul est-german 
cu trupe sovietice, a fost căderea zidului Berlinului. Înțelegerea conjuncturii 
în care Ungaria a putut să-şi deschidă graniţele şi în care Gorbaciov a putut 
să refuze să-l ajute cu trupe pe Honecker necesită punerea în mişcare a modelului 
static descris mai sus şi plasarea lui în context internaţional. Aceasta implică 
să ne întrebăm în ce mod întîlnirea socialismului cu capitalismul mondial 
în schimbare a produs sau a agravat diviziunile factionale din interiorul parti- 
delor comuniste. 


Soluţii internaţionale la probleme interne 


Discutia mea asupra socialismului a indicat existenţa cîtorva puncte de 
tensiune în funcţionarea lui, care au afectat capacitatea de reproducție lărgită a 
sistemului. De-a lungul întregii lor existente, aceste regimuri au căutat să 
controleze astfel de tensiuni în diferite moduri, de la importantele reforme de 
piaţă din Ungaria în anii '60, pînă la respingerea reformei şi intensificarea 
constringerii în România. În toate aceste cazuri, controlarea tensiunilor a 
implicat luarea unor decizii care au deschis, într-o măsură mai mare sau mai 
mica, economiile politice socialiste capitalului occidental. Impulsul pentru 
această deschidere - critică pentru disoluția socialismului - a venit în primul 
rînd din interior, pe măsură ce liderii de partid au încercat să rezolve problemele 
structurale fără să recurgă la o reformă structurală majoră. Atitudinea lor în 
această privinţă aminteşte de „mentalitatea de jaf”, care vede în mediul extern 
o sursă de pradă care urmează să fie folosită, atunci cînd este nevoie pentru 
menţinerea sistemului, fără a se ţine cont de costuri. Această atitudine a fost 
vizibilă în tendinţa guvernelor socialiste de a trata comerţul exterior ca pe un 
sector rezidual, folosit pentru suplimentarea bugetelor, fără a constitui o parte 
integrantă a acestora”. Modul în care recursul oportunist la mediul extern a 
adus socialismul într-o relaţie mai strinsá cu capitalismul a avut consecinţe fatale. 

Intersecţia critică nu a avut loc in 1989 sau în 1987, ci la sfîrşitul anilor '60 
şi începutul anilor '70, cînd capitalismul global a intrat în criza sa ciclică din 
care încă se mai luptă să iasă. Dintre posibilele răspunsuri ale capitaliştilor la 
această criză (deprecierea monedei, reorganizare structurală etc.), unul dintre 
cele adoptate la început a fost acela de a oferi împrumuturi externe ; cantităţile 
masive de petrodolari, care au fost investite în băncile occidentale după schimbările 
în politica OPEC din 1973, au facilitat această opţiune. Prin împrumuturi, ţările 

occidentale au oferit destinatarilor posibilitatea de a cumpăra echipament de 
producţie sau de a construi infrastructuri pe termen lung, extinzind astfel pieţele 
străine pentru produse occidentale”. 

Împrumuturile au devenit disponibile exact în momentul în care în întreg 
blocul socialist fusese propusă prima rundă importantă de reforme structurale, 
realizată fără entuziasm şi în mare măsură abandonată, din cauza faptului că 
raţiunea de a fi a socialismului se potrivea prea putin cu criteriile profitabilitatii 
şi pieţei. De asemenea, şovăiala de a continua reformele s-a datorat în mare 
măsură Primăverii de la Praga, din Cehoslovacia, în urma căreia aparatul de 
partid din întreaga regiune a putut să înţeleagă pericolul pe care îl reprezenta 
reforma pentru monopolul puterii. Atunci, în loc de a reforma sistemul din 
interior, cele mai multe conduceri de partid au optat pentru a-şi rezolva proble- 
mele printr-o legătură mai puternică cu economia înconjurătoare : importind 
capital occidental şi folosindu-l pentru a cumpăra tehnologie avansată (sau, ca 
în cazul Poloniei, pentru a subventiona consumul), în speranţa de a îmbunătăţi 
randamentul economic. Împrumutul a devenit astfel un surogat al amplelor 
schimbări interne, care ar fi pus în pericol monopolul puterii partidului asupra 
societăţii şi ar fi subminat mecanismele interne ale socialismului. În acest fel, 
ciclurile interne ale celor două sisteme opuse s-au întretăiat brusc. 

La fel ca în cazul tuturor împrumuturilor internaţionale din acea perioadă, 
intenţia a fost aceea de a achita datoriile exportind produse finite pe piaţa 
mondială. La jumătatea anilor '70 era clar că piaţa mondială nu putea absorbi 
o cantitate suficientă de produse socialiste pentru a permite returnarea sumelor 
respective şi, în acelaşi timp, ratele din ce in ce mai mari ale dobinzilor s-au 
adăugat datoriei într-un ritm ameţitor. O dată cu decizia instituţiilor bancare 
occidentale, din 1979-1980, de a nu mai împrumuta alţi bani ţărilor socialiste, 
acestea au fost aruncate într-o dezordine totală. Am menţionat deja cîţiva dintre 
factorii care au făcut ca economiile socialiste să fie nişte competitori incapabili 
pe piaţa de export internaţională. Atitudinea de „jaf” faţă de economiile externe, 
organizarea fundamentală a sistemului împotriva noţiunilor de vandabilitate a 
produselor sale, accentul pe care economiile de penurie îl pun pe achiziţionare, 
şi nu pe vînzare, neglijarea consumului şi a producţiei destinate satisfacerii 
trebuintelor consumatorilor cu diverse produse de înaltă calitate - toate acestea 
arătau că un răspuns adecvat la criza de valută forte va avea un efect catastrofal 
asupra mecanismelor interne ale socialismului. La aceasta s-a adăugat şi faptul 
că economiile socialiste erau „demodate” ; după formularea lui Jowitt, „după 
70 de ani de eforturi sîngeroase, Uniunea Sovietică crease o industrie germană 
a anilor 1880 în anii 1980”%. 

În aceste condiţii, balanţa de putere s-a înclinat către facțiunea din interiorul 
Partidului Comunist al Uniunii Sovietice, care de multă vreme sustinuse reformele 

structurale, introducerea mecanismelor de piaţă şi a stimulentelor pentru profit, 
chiar cu preţul renunţării la „rolul conducător” al partidului. Alegerea, după 
cum au văzut-o Gorbaciov şi facțiunea sa, a fost între a păstra fie Uniunea 
Sovietică şi imperiul ei (prin reforme care să-i mărească randamentul economic 
şi legitimitatea politică), fie proprietatea colectivă şi monopolul partidului. 
Gorbaciov a fost dispus să le sacrifice pe cele din urmă pentru a le salva pe 
primele, dar a sfîrşit prin a le pierde pe toate. 

Deşi atenţia Vestului era aţintită asupra discursurilor experţilor de la Kremlin, 
aspectele mai importante ale reformei depindeau însă de acţiunile deseori 
neautorizate ale birocratilor care erau ocupați să creeze noi forme de proprietate 
pentru ei înşişi. Staniszkis descrie dezvoltarea a ceea ce ea numeşte „capitalism 
politic”, pe măsură ce birocratii creau în mod spontan, din interiorul birocraţiei 
economice de stat, propriile lor companii bazate pe profit. Pentru argumentul 
meu că legătura socialismului cu lumea capitalistă a fost hotíritoare pentru 
prăbuşirea lui este semnificativ faptul că toate exemplele pe care Staniszkis le-a 
ales pentru a ilustra aceste tendinţe se află la interfaţa dintre economiile socialiste 
şi lumea exterioară - în special companii noi care mijloceau comerţul exterior 
şi achiziţionarea de către stat a calculatoarelor occidentale”. De fapt, ea vede ca 
hotărîtoare sciziunea dintre grupul celor care administrau interfaţa dintre socialism 
şi lumea exterioară (cum ar fi cei din politica externă, contraspionaj şi comerţ 
exterior) şi cei care administrau socialismul în interior (cum ar fi cei din 
aparatul executiv de nivel mediu al partidului şi KGB-ul)?". Forme de privatizare 
apărute deja în 1987 în Polonia şi în 1984 în Ungaria” arată configuraţia, pe 
cale de deveni vizibilă, a ceea ce Staniszkis vede ca fiind scopul reformiştilor : 
o economie duală. O parte a acestei economii urma să fie administrată de la 
centru, ca şi înainte, iar cealaltă urma să fie reformată prin mecanisme de piata/ 
profit şi privatizare selectivă a proprietăţii de stat. Cele două urmau să coexiste 
in simbioza”’. 

Aceste forme de „capitalism politic” au apărut in parte datorită exploatării 
de către administratorii economici a penuriei endemice din socialism - penurie 
agravată acum pînă la proporţii de criză. Avînd proaspăta speranţă de a face 
profit, „capitaliştii politici” (eu îi numesc „întrepratcici”) vroiau să pună în 
circulaţie rezerve cunoscute numai de ei - pe care altfel le-ar fi acumulat - 
atenuînd astfel lipsurile, spre propriul lor profit. Ca rezultat, pînă şi birocratii 
sovietici şi polonezii antireformişti s-au văzut în situaţia de a-şi da asentimentul 
pentru activităţile intrepratcicilor, fără de care, după cum spune Staniszkis, 
„structura oficială a administraţiei economice era imposibil de condus”. 
La tolerarea lor a contribuit anarhia birocratică excesivă, pierderea controlului 
de către cei de la vîrf, care îşi avea originea în „inabilitatea superiorilor de a le 
furniza subordonatilor (administratori de nivel inferior) mijloacele de a-şi 

construi o strategie de supravietuire"?'. Pentru că nu mai puteau să garanteze 
livrările şi investiţiile, superiorii au fost nevoiţi să accepte orice soluţii au putut 
născoci subordonații lor mai întreprinzători - chiar cu preţul unor profituri 
ilicite din rezervele statului. Întrepratcicii au început curînd să privească acumulárile 
statului aproape în acelaşi fel în care Preobrajenski îi îndemnase odată pe liderii 
sovietici să privească agricultura : ca pe o sursă de acumulare primitivă. Ei au 
început să găsească tot mai atractivă ideea continuării „privatizării”, atît de 
importantă pentru creditorii occidentali. 

Este posibil (deşi improbabil) ca regimurile socialiste să nu se fi prăbuşit în 
cazul în care criza lor de valută forte şi consecinţa acesteia, intersecţia cu 
capitalismul, ar fi apărut într-un punct diferit al ciclicităţii capitalismului. Însă 
modul specific de administrare de către capitalism a propriilor crize s-a dovedit 
imposibil de aplicat sistemelor socialiste. Fără a intenţiona să prezint recenta 
„specializare flexibilă” a capitalismului ca fiind unitară sau dominantă (formele 
ei diferă de la un loc la altul şi ea coexistă cu alte forme socio-economice), am 
descoperit în literatura referitoare la aceasta un număr de caracteristici chiar 
mai defavorabile socialismului decît a fost varianta mai timpurie a „fordismului”, 
care a fost imitată parţial de sistemul de producţie sovietic. Aceste caracteristici 
includ : producţia de serie mică ; inventarierea exact-la-timp ; un ritm accelerat 
al inovatiilor ; reducerea drastică a timpului de circulaţie a capitalului datorită 
automatizării şi electronizării ; de asemenea, un timp de circulaţie mult mai 
mare în cazul consumului, concomitent cu îmbunătăţirea tehnicilor de creare a 
trebuintelor şi un accent sporit pe producţia de evenimente în locul celei de 
bunuri ; coordonarea economiei de către capitalul financiar ; accesul instantaneu 
la informaţii şi analize precise ; şi o descentralizare totală care creşte controlul 
managerial asupra muncii (în dauna esaloanelor superioare) ?. 

Cum se poate armoniza socialismul cu toate acestea? - socialismul cu 
accentul său pe producţia eroică pe scară largă a mijloacelor de producţie, cu 
resursele sale blocate prin acumulare - aici nu poate fi vorba de exact-la-timp ! - 
lipsit de orice stimulent sistemic pentru inovaţie, pentru care noţiuni ca „timp 
de circulaţie” sînt irelevante, cu neglijarea consumului şi cu definiţia sa penibilă 
a ,trebuintelor", cu circulaţia ingráditá şi secretoasă a informaţiei (exceptind 
zvonurile !), în care centrul nu putea avea nici o încredere şi cu lupta sa 
continuă de a menţine controlul asupra tuturor fazelor procesului de producţie ? 
De aceea, afirm că nu simpla întîlnire a socialismului cu capitalismul a dus la 
prăbuşirea celui dintii, ci faptul că s-a întîmplat să se intilneascá cu un capitalism 
de tip nou, „flexibil”. David Harley oferă o schemă pentru compararea „modernităţii 
fordiste” cu „postmodernitatea flexibilă”, care clarifică lucrurile mai departe : 
sistemele socialiste au mult mai multe în comun cu coloana „fordistă” din 
schema sa decît cu cea flexibilă“. 

Am să mai adaug un singur lucru, care leagă era specializării flexibile de 
colapsul socialismului. Un număr din ce în ce mai mare de specialişti au 
remarcat că în capitalism schimbarea este concomitentă cu o alterare în natura 
puterii statului: mai precis, o parte din funcţiile statului sint subminate**. 
Comerţul internaţional cu armament a ridiculizat monopolul statului asupra 
mijloacelor violente. Mobilitatea extraordinară a capitalului înseamnă că, pe 
măsură ce acesta se mută din zone cu impozite ridicate spre zone cu impozite 
reduse, multe state îşi pierd o parte din venituri şi din baza industrială, iar acest 
lucru le micşorează capacitatea de a atrage capital sau de a regla circulaţia 
acestuia. Retragerea capitalului poate acum disciplina toate guvernele statelor 
naţionale“. Coordonarea capitalismului global de către capitalul financiar 
încurajează mobilitatea capitalului, pentru care graniţele rigide ale statelor 
face comerţ speculativ au generat presiuni puternice pentru eliberarea capitalului 
imobilizat în structurile şi instituţiile de stat, prin diminuarea mărimii acestoras€. 

De aici, rezultă două consecinţe cu privire la colapsul socialismului. 
În primul rînd, grupurile din interiorul ţărilor socialiste, a căror poziţie în 
structura internă le-a înlesnit participarea în economia globală, aveau acum 
motive de a mări deschiderea propriului stat către capital - adică de a promova 
reforma. În al doilea rînd, controlul exercitat de statele socialiste asupra fluxurilor 
de capital către propriile lor ţări poate să fi făcut din ele ţinte speciale ale 
intereselor financiare internaţionale, dornice să-şi mărească oportunităţile prin 
subminarea statelor socialiste. Fiecare dintre aceste grupuri interne şi inter- 
naţionale şi-a descoperit propria şansă în interesul celuilalt. În orice caz, reiese 
cu claritate din politica agenţiilor internaţionale de împrumut că acestea tind să 
diminueze puterea statelor socialiste, din moment ce insistă asupra privatizării 
proprietăţii de stat — baza puterii şi a veniturilor acestor state. Privatizarea este 
împinsă înainte chiar şi in fata obiectiilor unor economişti că „prea mult efort 
este investit în privatizare şi prea puţin în crearea şi stimularea dezvoltării noilor 
firme private” - a căror intrare pe piaţă poate fi în realitate împiedicată de 
privatizare“. 


Nu este timp pentru socialism 


În loc să cercetez în continuare în ce mod specializarea flexibilă a impus 
schimbări în socialism, vreau să rezum argumentul meu, legîndu-l de noţiuni 
referitoare la timp. Timpul, după cum au arătat antropologii, este o dimensiune 
fundamentală a activităţilor umane, care ia diferite forme în diferite tipuri de 
societăţi. De exemplu, noţiunea occidentală de timp liniar, ireversibil, format 
din unităţi egale şi divizibile, este numai unul dintre modurile posibile de a 

conceptualiza timpul şi de a-l trăi. O construcţie culturală dată a timpului se 
ramifică în întreaga ordine socială. Calendarele, orarele şi ritmurile stabilesc 
însăşi esenţa vieţii de zi cu zi (motiv pentru care elitele, în special cele 
revoluţionare, le manipulează deseori), consolidează puterea şi inegalitatea şi 
afectează modul în care oamenii devin fiinţe sociale. 

Capitalismul există numai ca o funcţie a timpului - şi a unei anumite 
concepţii despre timp. Eforturile de a spori profiturile mărind viteza de circulaţie 
a capitalului reprezintă însăşi esenţa sa. De aceea, fiecare reorganizare majoră 
a capitalismului atrage după sine, în termenii lui Harvey, „compresia timp-spatiu” : 
o reducere a orizontului temporal al luării deciziilor private şi publice, ale cărei 
consecinţe cuprind spaţii tot mai largi datorită schimbărilor în tehnologia de 
comunicaţii şi de transport®®. Prin contrast, logica de bază a socialismului nu 
punea preţ pe creşterea vitezei de circulaţie a capitalului. Deşi retorica stalinismului 
sublinia că socialismul este un sistem extrem de dinamic, de cele mai multe ori 
liderii sovietici au acţionat ca şi cum timpul ar fi fost de partea lor. (Cînd Hruşciov 
a spus „vă vom îngropa”, nu a fost prea precis în ceea ce priveşte data.) 
Într-adevăr, am demonstrat că în România anilor '80, departe de a fi accelerat, 
timpul a fost treptat încetinit, nivelat, imobilizat si obligat să devină neliniar??. 

Ca şi reorganizarea capitalismului la sfîrşitul secolului al XIX-lea, actuala 
reorganizare atrage după sine o compresie timp-spatiu, pe care noi o percepem 
ca pe o enormă accelerare. Totuşi, socialismul cu care s-a intersectat nu a 
cunoscut o asemenea dinamică a comprimării timpului. În această lumină, 
semnificaţia perestroicii lui Gorbaciov a constat în recunoaşterea faptului că 
temporalitatea socialismului nu putea fi susţinută într-o lume capitalistă. Perestroika 
a inversat concepţia sovietică în privinţa aceluia a cărui definiţie a timpului şi 
ale cărui ritmuri erau dominante, precum şi a locului în care se afla dinamismul : 
acesta nu se afla în interiorul sistemului socialist, ci în afara lui, în Occident. 
Retorica lui Gorbaciov, începînd de la mijlocul anilor '80, este plină de cuvinte 
despre timp: Uniunea Sovietică trebuie să „ajungă din urmă”, să „accelereze” 
dezvoltarea sa, să se lepede de „puturoşenie” şi ,,inertie” şi să depăşească „era 
de stagnare”. Pentru el, schimbarea a devenit brusc o necesitate „urgentă”. 


[Prin] a doua jumătate a anilor şaptezeci... tara a început să-şi piardă avintul... 
Elemente de stagnare... au început să apară... Un fel de «mecanism de frînare» 
a afectat dezvoltarea socială şi economică... Inertia unei dezvoltări economice 
extensive a dus la impas şi stagnare”“. 


Acestea sînt cuvintele unui om prins de compresia spaţiului şi a timpului. 

Chiar pe măsură ce vorbea, noile tehnologii de comprimare a timpului/ 
spaţiului se răzbunau cumplit pe posibilele ritmuri de a controla politica, ale lui 
şi ale altor lideri, atunci cînd Radio Europa Liberă făcea ca vorbele lor să fie 

deodată interne şi internaţionale. Liderii sovietici nu mai puteau să-şi asume 
libertatea de a spune un lucru pentru consumul intern şi ceva diferit pentru 
lumea exterioară : erau acum prizonierii simultaneitatii. Rolul tehnologiei infor- 
mationale occidentale în subminarea socialismului a fost evident în cazul 
propagării grevelor Solidarităţii, în 1980, despre care veştile au fost transmise 
telefonic în Occident şi retransmise instantaneu către Polonia prin Radio Europa 
Liberă şi BBC, mobilizind milioane de polonezi împotriva partidului. Revolutiile 
din 1989 au fost mediatizate într-un mod similar. 

Sugerez deci că prăbuşirea socialismului a venit în parte din ruptura masivă 
produsă de coliziunea sa cu accelerarea capitalismului. Dacă este aşa, ar fi 
deosebit de util să ştim ceva mai mult despre experienţa celor care au lucrat la 
interfaţa dintre cele două sisteme temporale şi care nu s-au putut opri să nu 
realizeze cît de diferit era timpul capitalismului de al lor. Birocratii aflaţi sub 
presiunea de a creşte comerţul exterior şi veniturile de pe urma acestuia sau 
importatorii de echipament pentru calculatoare vor fi descoperit că eşecul în a 
se adapta la noţiuni străine cum ar fi viteză de circulaţie mărită îi putea costa 
valută forte. Ei vor fi experimentat direct tehnologiile occidentale de anihilare 
a timpului, realizînd în milisecunde o tranzacţie bancară care ar fi necesitat ore 
şi zile întregi de hirtogárie în sistemul lor financiar. A datorat ceva apariţia 
criteriilor de „profitabilitate” în economia de comandă poziţiei duale a acestor 
oameni? Au ajuns ei să se perceapă in mod diferit ca executanti? Pe scurt, 
în opinia mea, căderea socialismului nu se poate explica numai prin simpla 
intersecţie a ciclurilor temporale a două sisteme, ci prin interferența a două 
ordini temporale diferit constituite, împreună cu noţiunile respective de persoană 
şi activitate. 

Dacă economiile socialiste nu s-ar fi deschis către importul de capital şi 
către plata datoriilor, probabil că interferența cu accelerarea capitalistă ar fi fost 
mai putin zguduitoare - sau ar fi putut avea loc în termeni mai mult sau mai 
puţin egali. Dar definiţia capitalistă a timpului a prevalat, pe măsură ce debitorii 
socialişti se plecau în fata ordinelor acestuia (chiar şi atunci cînd le aminau), 
agravind astfel conflictul factionalist din interiorul elitei. Din cauză că liderii 
săi au acceptat hegemonia temporală a Vestului, timpul mesianic al socialismului 
s-a dovedit a fi apocaliptic. Ironia este că în cazul în care regimurile debitoare 
ar fi refuzat definițiile impuse din exterior — dacă s-ar fi unit pentru a nu plăti 
datoriile către Vest (care in 1981 se ridicau la peste 90 de miliarde de dolari“) — 
puteau să producă prăbuşirea sistemului financiar mondial, implinind peste 
noapte profeția amenințătoare a lui Hruşciov. Faptul cá acest lucru nu s-a 
întîmplat arată cît de esenţial a fost monopolul capitaliştilor asupra definiţiei 
realităţii sociale. 

Ce urmează ? 


Consecința intersectării crizelor sistemice ale socialismului şi capitalismului 
este însă mult mai complicată decît „capitalismul triumfător”. Ken Jowitt 
surprinde acest lucru printr-o neaşteptată metaforă, cea a extinctiei biologice şi 
a stergerii concomitente a graniţelor existente anterior între forme de viata. În 
splendidul său eseu „Extincţia leninistá", el urmăreşte implicaţiile metaforei 
după cum urmează: 


„LO caracteristică] a extinctiilor în masă... este aceea că ele afectează de obicei 
mai mult de o specie. În acest sens, colapsul leninismului european poate fi privit 
mai degrabă ca un vulcan politic decît ca un asteroid. Erupția unui vulcan 
afectează iniţial o arie delimitată (în acest caz circumscrisă regimurilor leniniste) 
dar, în funcţie de forţa ei, efectele devin, în mod treptat, dar dramatic, globale. 
Vulcanul leninist din 1989 va avea un efect comparabil asupra speciilor biologice 
liberale si ale «Lumii a treia» de pe întreg globul”. 


După ce descrie noile „specii” de regimuri care au apărut în forme schimbate 
de guvernămînt în Polonia, Ungaria, România şi in alte parti, precum şi 
alte forme noi de viaţă politică care au ieşit la suprafaţă în Iugoslavia 
şi Uniunea Sovietică, el reflectează asupra problemei mai largi a sfirsitului 
războiului rece : 


„Timp de o jumătate de secol am gîndit în termeni de Est şi Vest, iar acum Estul 
ca atare nu mai există. Axa principală a politicii internaţionale a «dispărut». 
Rusia termonucleară nu, dar in mod sigur Uniunea/Imperiul Sovietic(ă) da. 
«Extinctia» ei revizuie radical cadrul în care Vestul, Statele Unite înseşi, Lumea 
a treia şi ţările Europei de Est, fostul imperiu rus şi multe naţiuni în Asia s-au 
delimitat şi s-au definit. 

Extinctia leninistă va forţa Statele Unite [pentru a nu-i mai menţiona pe toţi 
ceilalţi] să reanalizeze semnificaţia propriei identități nationale”*?. 


Deci extinctia leninistă ne confruntă cu un vid conceptual. Jowitt conchide 
invocînd povestea biblică a Genezei („lumea era fără formă şi pustie”), a cărei 
temă este delimitarea şi denumirea noilor entităţi, ca ,naratiunea” cea mai 
potrivită pentru viitorul apropiat. 

După părerea mea, nu numai că Jowitt are perfectă dreptate, dar se poate 
merge chiar mai departe. Nu este vorba numai de noi identități politice, inclusiv 
a noastră, pe care vom avea misiunea să le delimităm şi definim - o misiune 
care, dacă exemplul Bosniei este de vreun folos, are o însemnătate extremă. 
Este vorba despre întregul arsenal conceptual cu ajutorul căruia instituţiile 

occidentale şi disciplinele ştiinţelor sociale au fost definite în acest secol. 
Pe măsură ce sînt parcurse lucrările ştiinţifice referitoare la procesele post- 
socialiste de „privatizare”, creare a „drepturilor de proprietate”, dezvoltare a 
,democratiei" sau „societăţii civile”, sau ,,constitutiilor” - pe scurt, propunerile 
pentru construcţia unui „stat liberal” — se strecoară o confuzie adîncă. Începem 
să observăm că aceşti termeni nu denumesc concepte utile: ele sînt elemente 
ale unei masive revoluţii politice şi ideologice care nu este în nici un caz limitată 
numai la „Est”. 

Dacă acest lucru este adevărat, atunci tot ceea ce ştim este incert şi ceea 
„ce urmează” rămîne de văzut. 

PRĂBUŞIREA REGIMURILOR COMUNISTE 
S.N. Eisenstadt 


În acest eseu provocator din punct de vedere teoretic, sociologul politic 
S.N. Eisenstadt subliniază rolul intelectualilor critici în pregătirea revoluțiilor 
din 1989. Aceasta este o temă importantă la care s-au referit şi alti colaboratori 
la acest volum (în special Timothy Garton Ash). Deşi remarcă asemănările cu 
rupturile revoluționare anterioare din istorie, Eisenstadt insistă asupra a ceea 
ce face ca revoluțiile din 1989 să fie momente cu adevărat noi, fără precedent, 
de transformare radicală a societăţilor, economiilor şi culturilor. El enumeră 
drept principale elemente de noutate : absenţa conştiinţei de clasă în rîndul 
revoluționarilor ; angajamentul lor fata de mijloacele nonviolente de rezistenţă şi 
opoziție ; absenţa evidentă a elementelor charismatice, utopice şi teleologice. 
Într-adevăr, din argumentatia lui Eisenstadt rezultă că acestea au fost tipuri noi 
de revoluţii, în care proiectele ideologice au fost respinse în mod programatic. 

Revolutionarii din 1989 s-au bazat pe o viziune largă a drepturilor civice şi 
ale omului şi s-au opus în mod constant încercărilor de a le fi încorsetate 
ideologic aspiraţiile. De aceea, concluzia lui Eisenstadt, în acord cu concluziile 
textelor lui Timothy Garton Ash şi Jeffrey C. Isaac selectate pentru volum, este 
aceea că revoluțiile din 1989 au reprezentat opusul ambifiei iacobine (sau 
marxiste) de a transforma lumea conform unui proiect escatologic (salvationist). 
În comparaţie cu revoluțiile clasice, aceste evenimente majore nu au sacralizat 
centrul politicii şi au refuzat să se lase absorbite de zelul misionar. Eisenstadt 
oferă o analiză instructivă asupra „cauzelor” şi „efectelor” revoluţionare, 
concentrindu-se asupra contradictiilor majore ale modernităţii. Interpretarea 
lui pe marginea riscurilor şi amenințărilor care urmează dramei revoluționare 
este apropiată de contribuţiile lui Bruce Ackerman şi Ken Jowitt la acest volum. 


I 


Prabusirea regimurilor comuniste din Europa de Est a fost unul dintre cele 
mai dramatice evenimente din istoria omenirii, in mod sigur cel mai dramatic de 
la cel de-al doilea război mondial încoace. Care este semnificaţia lor? Sint 
aceste revoluţii similare „marilor revoluţii” — războiul civil englez, revoluțiile 

americană, franceză, rusă şi chineză - care în multe privinţe au inaugurat 
modernitatea, creînd sistemul politic modern! ? Este probabil ca ele să ducă - 
după o posibilă perioadă turbulentă de tranziţie - la o epocă relativ stabilă a 
modernităţii, cu constitutionalismul liberal anuntind un anume „sfîrşit al istoriei” ? 
Sau ne spun ceva despre nestatornicia şi fragilitatea modernităţii, şi chiar ale 
regimurilor democratic-constitutionale. 


II 


Íntr-un anumit sens, evident, prăbuşirea regimurilor comuniste reprezintă 
revoluţii - schimbări de regim radicale, dramatice. Aceste schimbări, spre 
deosebire de multe dintre schimbările de regimuri din istoria Americii Latine 
sau a Asiei de Sud, au fost strîns legate de transformări ideologice şi culturale 
esenţiale. Procesul revoluţionar în sine, procesul social care a dus la aceste 
schimbări prezintă paralele interesante cu ceea ce s-a întîmplat în revoluțiile 
,clasice". Asocierea dintre revolte populare şi conflicte la centru - conflicte in 
jurul diferitelor încercări de reformă, începute în timpul scurtului regim Andropov, 
în special între „conservatori şi reformisti” - a fost într-adevăr foarte serioasă. 
Aceste conflicte, combinate cu revolte populare mai largi, au contribuit împreună 
la răsturnarea regimului comunist?. 

Un alt element comun acestor schimbări şi marilor revoluţii a fost importanţa 
hotaritoare a intelectualilor. Ei au jucat un rol esenţial în prăbuşirea regimurilor 
comuniste - ca puritanii in Anglia sau, într-o anumită măsură, ca intelectualii 
în America. Aproape că nu mai este nevoie să fie subliniat rolul jucat de diferitele 
cluburi iluministe în Revoluţia franceză sau contribuţiile intelighentiei ruse. 
Importante figuri intelectuale precum Havel, mai putin cunoscutii preoţi catolici 
din Polonia şi o mulţime de pastori protestanți est-germani au fost atît de activi 
în procesele de la sfîrşitul secolului XX, încît de multe ori s-a pretins că prăbuşirea 
regimurilor comuniste s-a datorat într-adevăr intelectualilor. Deşi diferitele grupuri 
de intelectuali au fost importante, modul lor de acţiune, precum şi orientarea lor 
fundamentală nu au fost cele ale intelectualilor din revoluțiile clasice. 

Participarea lor la accelerarea procesului de prăbuşire a regimurilor comu- 
niste din Europa de Est a contribuit mult la accentuarea elementului de protest 
moral în aceste revoluţii. Protestul popular nu se îndrepta doar împotriva 
greşelilor autorităţilor, era mai mult decît o simplă cerere ca acestea să se 
îndrepte, să se comporte mai bine. În plus, au existat declaraţii fundamentate pe 
înalte principii morale şi pronunţate în numele libertăţii - care a fost deseori 
numită societate civilă - făcute publice în primul rînd de către intelectuali. 
La fel ca în revoluțiile clasice, protestul moral a contribuit la căderea regimurilor. 
Combinarea acţiunilor politice ale unor grupuri numeroase şi diverse - cu 
participarea intelectualilor — atestă o strinsá relaţie istorică şi fenomenologicá 

cu acele mari revoluţii care au inaugurat viaţa politică modernă şi în care 
asemenea asocieri au fost fundamentale. 

În acelaşi mod, procesele care au dus la disoluția acestor regimuri - asocierea 
declinului economic cu o degradare a poziţiei lor internaţionale şi cu conştien- 
tizarea crescîndă, în rîndul unor segmente largi ale populaţiei, a contradictiilor 
clare dintre baza legitimitatii lor şi performanţele lor reale - amintesc într-o 
anumită măsură de procesele comune revoluțiilor clasice. 


III 


Asemănările, acolo unde există, sînt izbitoare şi în nici un caz întîmplătoare. 
Şi totuşi, diferenţele nu sint mai putin evidente - în special cele legate de noile 
tipuri de tehnologii, in special în comunicaţii - prin rolul pe care l-a jucat 
televiziunea în aceste revoluţii. Totuşi, chiar şi în această privinţă, diferenţele 
nu trebuie exagerate. Deşi nu a existat nici o televiziune sau un post de radio 
care să înregistreze sau să comenteze evenimentele marilor revoluţii, influen- 
tindu-le, inventarea tiparului şi utilizarea imprimeriilor în scopuri politice au 
contribuit esenţial la fiecare dintre revoluțiile anterioare. 

De o mai mare importanţă, desigur, este faptul că structurile economice abando- 
nate, dezvoltate de regimurile est-europene, au fost caracterizate de o economie 
politică relativ modernă, industrializată ; revoluțiile nu au reprezentat o răzvrătire, 
un protest împotriva unui ancien regime tradiţional şi autoritar sau un protest în 
numele iluminismului şi raţiunii împotriva unei autorităţi politice de mult consacrate. 

Dincolo de aceste diferenţe privind cadrul general şi cauzele, precum şi 
respectivele lor scenarii istorice concrete, au existat diferenţe semnificative în 
însuşi procesul revoluţionar. Mai întîi, ar fi dificil de precizat dacă au fost 
revoluţii burgheze sau proletare. Chiar şi în privinţa revoluțiilor clasice, aceste 
definiţii nu sînt întotdeauna folositoare sau edificatoare ; în privinţa eveni- 
mentelor din Europa de Est ele se dovedesc lipsite de sens. Dacă au existat 
anumite sectoare sociale predominante în provocarea căderii acestor regimuri, 
ele includeau intelectuali, specialişti talentaţi, uneori încurajați de muncitori, 
care nu păreau să fie purtătorii unei foarte puternice conştiinţe de clasă. 

Trebuie remarcată încă o diferenţă. Cu excepţia României, procesul a fost 
relativ lipsit de vărsare de singe, nonviolent. Acolo unde au avut loc proteste 
şi demonstraţii violente ele au fost, în perspectivă comparativă, foarte limitate. 
Nici violenţa, acolo unde s-a produs, nu a fost sanctificată şi sacralizată, aşa 
cum s-a întîmplat în majoritatea revoluțiilor clasice. Nu a existat o asemenea 
exaltare a violenţei nici în Europa de Est şi nici în Uniunea Sovietică. 
Dimpotrivă - oponenții regimurilor comuniste i-au acuzat pe cei de la putere 
pentru faptul că au recurs la violenţă în încercarea de a-i reprima pe aceia care 
ar fi vrut să-i înlăture de la putere”. 

Cu toate că tensiunile etnice şi naţionale au fost foarte puternice în toate 
aceste societăţi, violenta etnică a fost neobişnuită - cu excepţia cazului singular 
al Iugoslaviei - în procesul care a dus la căderea acestor regimuri. Numai 
ulterior, după căderea lor, asemenea conflicte au devenit mult mai pronunţate. 

Nivelul relativ scăzut al violenţei este evident prin faptul că vechii conducători, 
cu excepţia României, au fost îndepărtați fără vărsare de singe. Ei au fost rareori 
pedepsiţi ; puţini au fost judecaţi. Chiar şi în Germania, unde se intenţiona aducerea 
lui Honecker în faţa justiţiei, nu s-a întîmplat nimic ; a fost preluat de sovietici, 
iar de-abia recent anumiţi oficiali est-germani au compărut în faţa unei instanţe 
generale germane (nu est-germane). Este semnificativ faptul că tocmai în 
Germania - unde statul autonom est-german a fost desfiinţat - au fost declanşate 
cele mai multe proceduri judiciare. Între timp, Jivkov este judecat acum în 
Bulgaria şi poate că se vor produce şi alte evoluţii în aceeaşi direcţie. Vor avea 
loc poate şi alte procese, o oarecare vinátoare de vrăjitoare, dar este foarte putin 
probabil să existe ceva asemănător proceselor lui Carol I sau Ludovic al XVI-lea, 
„semiprocesului” lui George al III-lea în America sau execuţiei ţarului. 

În general, elitele conducătoare ale acestor regimuri (din nou, cu excepţia 
României) nu au opus rezistenţă ; ele au renunţat, abdicînd relativ cu uşurinţă. 
Multi ar fi încercat cu siguranţă să se agate de putere dacă ar fi putut conta pe 
sprijinul tancurilor sovietice. Totuşi, relativa uşurinţă cu care conducătorii, şi 
nu numai cei de la vîrf, dar şi cei din eşaloanele de mijloc ale partidului şi ale 
aparatului birocratic au renunţat sau, ca în Ungaria şi Bulgaria, au fost gata 
să-şi încerce norocul în noile alegeri parlamentare deschise, constituie un fapt 
oarecum surprinzător. De un interes deosebit, desigur, este faptul că eşaloanele 
de mijloc ale forţelor de securitate şi ale armatei nu au mai protejat conducătorii 
sau regimurile. Au abandonat fără preget puterea, şi asta nu pentru că au pierdut 
un război. Foarte surprinzător, mai ales dacă ne amintim că multe dintre aceste 
eşaloane de mijloc au beneficiat în mare măsură de pe urma acestor regimuri : 
aparatul de securitate şi armatele constituiau principalele vehicule pentru mobilitate 
socială. Şi totuşi, adeseori, diferitele eşaloane ale acestor organizaţii au cedat — 
de bună voie sau nu - fără rezistenţă. În mod similar, este important de remarcat 
că aproape toate schimbările de regim au fost efectuate în cadrul instituţiilor 
politice existente, al constitutiilor în vigoare. Chiar şi amendamentele iniţiale la 
textul constitutional, inclusiv cel mai radical - abolirea monopolului partidului 
comunist — au fost formulate sau ratificate în cadrele legislative ale regimurilor 
precedente, în parlamentele existente. Nu a fost nevoie să fie schimbată întreaga 
structură de guvernámint, să fie creat un nou cadru constitutional pentru a face 
acest lucru. Totul s-a realizat prin proceduri stipulate în constitutiile existente 
sau prin consultări extraparlamentare ratificate ulterior de parlamente. 

Deşi acum se negociază noile constituţii şi se înfiinţează comisii constitu- 
tionale pentru a face acest lucru, ele marchează in principal separarea de trecut. 

Cu toate acestea, nu se poate ignora faptul că schimbarea s-a produs relativ 
paşnic în cadrul instituţiilor constituţionale existente. Este mult prea devreme 
pentru a şti cît de stabile vor fi aceste aranjamente constituţionale. 

Acelaşi lucru este valabil şi pentru schimbările simbolice efectuate de exemplu 
în Ungaria, unde simbolurile comuniste au fost îndepărtate de peste tot, sau în 
Polonia, unde unii se aşteaptă ca vulturului polonez să îi fie reaşezată coroana scoasă 
de regimul comunist. Schimbarea numelui Republicii Cehoslovace în Republica 
Cehilor şi Slovacilor [înainte de stabilirea a două state separate] anunţă că alte 
importante schimbări simbolice şi structurale radicale ar putea fi instituite în 
curînd. Dar majoritatea acestor schimbări au fost efectuate în interiorul cadrelor 
constituţionale existente, prin proceduri şi procese constituţionale existente - 
sau, cel puţin, ratificate prin aceste proceduri. Foarte puţine schimbări s-au făcut pe 
alte căi. Aceste lucruri subliniază, desigur, existenţa unor diferenţe semnificative 
faţă de modul în care au evoluat revoluțiile clasice ale altor perioade. 


IV 


Astfel, programele politice, sociale şi culturale promulgate de revoluțiile din 
1989 diferă, de asemenea, în mod radical de cele din trecut. În toate, elementele 
charismatice şi utopice anterioare lipsesc in mod evident. Deşi au fost formulate 
revendicări ideologice pentru libertate şi economie de piaţă - care într-adevăr 
confirmă unele expectatii nerealiste, vag „utopice”- economia de piaţă nu a fost 
niciodată sanctificată în felul în care au fost luate în considerare „drepturile 
omului” de către Revoluţia franceză. Nu a existat nici o viziune totalistă, 
utopică, provenind din aşteptările escatologice ale unui nou tip de societate. 
Viziunea sau viziunile răspîndite în Europa Centrală şi de Est, cerînd eliberarea 
de sub regimurile autoritare sau totalitare represive, s-au bazat pe diverse 
corective pragmatice. Viziunile escatologice, ideea creării unei ordini sociale şi 
culturale complet noi în conformitate cu o anumită reţetă utopică şi orientată 
către un viitor milenarist au fost neînsemnate de-a lungul acestor ultimi anif. 

Absența acestei componente utopice sau escatologice s-a corelat cu o altă 
diferenţă esenţială, care are de-a face cu atitudinea grupurilor revoluţionare faţă 
de centru, faţă de construirea unui nou centru. In toate revoluțiile clasice, 
viziunile utopice şi escatologice, alături de sanctificarea violenţei, au favorizat 
o puternică tendinţă de charismatizare a politicii. Revolutionarii clasici au 
crezut că pot schimba societatea ; că, prin reconstrucţia charismatică a centrului 
politic, se poate realiza o schimbare totală a societăţii. În revoluțiile est-europene 
aproape că nu se poate vorbi despre o charismatizare a centrului sau a politicii, 
deşi se pot recunoaşte unele elemente ale unei asemenea convingeri. În mod 
similar, orice tendinţă de a reconstrui centrul ca o arenă liminală continuă 
rămîne foarte fragilă”. 

Cu alte cuvinte, elementul iacobin - atît de important în toate revoluțiile 
clasice, categoric în cea puritană (engleză), deşi mai puţin în America, dar foarte 
puternic în cea franceză şi chiar mai mult în revoluțiile rusă şi chineză, şi care 
a constituit esenţa tuturor regimurilor totalitare - lipseşte aproape cu desávirsire, 
deşi transpare din cînd în cînd, pe alocuri. Într-adevăr, „antipolitica” — retragerea 
din politica centrală, aşa cum a fost adoptată de György Konrád şi multi alţii - 
pare să fie mult mai mult în vogă astăzi în Europa Centrală şi de Est?. 

O altă componentă a revoluțiilor clasice, care lipseşte aproape în totalitate 
astăzi în Europa de Est, este cea a viziunilor universaliste, care subliniază rolul 
misionar al unor asemenea viziuni. Deşi prăbuşirea regimurilor comuniste în 
Europa de Est a fost percepută de participanţi şi de către alţii ca avînd o 
semnificaţie universală - lucru subliniat în mod continuu de media, in special 
de televiziune -, evenimentele nu au impus misiuni revoluţionare. Nu au existat 
idei susţinute de fanatici misionari. În pofida contactelor continue între diferitele 
mişcări de protest şi consultărilor într-adevăr comune, nu s-a dezvoltat nici o 
viziune utopică particulară, universalistă şi misionară, care să amintească de 
revoluțiile franceză şi rusă sau de revolta puritaná. Nu au existat armate 
revoluţionare care să migreze dintr-un loc într-altul, sperînd să remodeleze 
respectivele lor societăţi”. 

Cînd a venit in Polonia, Havel nu a adus cu sine o armată care să revolutioneze 
Polonia; el a venit ca şef al unui stat vecin şi prieten, pentru a vorbi în fata 
Seim-ului polonez. Nu a existat nici o Internaţională revoluţionară, ci numai o 
supraabundentá de grupuri de discuţie, seminarii şi altele asemenea, care puneau 
un accent deosebit pe temele de interes comun, cum ar fi societatea civilă, 
libertatea, democraţia constituţională si - într-o anumită măsură - economia de 
piaţă. A lipsit acea pornire misionară universalistă, un element central în multe 
dintre marile revoluţii, în special în Franţa şi în Rusia. În consecinţă, viitorul 
este mult mai deschis. Pentru că nu există nici o sanctificare utopică a politicii, 
viitorul nu este determinat de viziuni utopice totaliste, cu orientări misionare 
ferme. Fragilitatea elementelor utopice şi misionare a fost strîns legată de 
caracterul fundamental al intelectualilor, acela de Kulturtrdger; desi activi, de 
multe ori în poziţii centrale, nu au aspirat la rolurile caracteristice intelectualilor 
în marile revoluţii sau în multe dintre principalele mişcări sociale moderne. 

Viziunea pe care ei au reprezentat-o a fost diferită de cea revoluţionară 
clasică, ca de altfel multe dintre acţiunile lor. Majoritatea intelectualilor est-europeni 
au crescut şi au activat — chiar dacă au fost deseori reprimati si, în general, 
controlati peste măsură - în cadrul instituţiilor academice, profesionale sau 
literare moderne, recunoscute a le fi trădat unele dintre principalele idealuri. 
Deşi au protestat deseori împotriva viziunilor utopice totaliste în numele cărora 
se autolegitimau regimurile comuniste, unii erau pragmatici în mod deschis ; 
alţii vorbeau în numele libertăţii, elogiind idealurile societăţii civile si ale 

moralității personale. Ei nu mai erau purtătorii unor puternice viziuni escatologice 
iacobine, caracteristice atîtor intelectuali revoluționari clasici. 

Alti actori, cu totul secundari în marile revoluţii - în primul rînd purtătorii 
viziunilor şi mesajelor nationale, etnice şi, într-o anumită măsură, religioase - 
au devenit mult mai importanţi. Temele primordialiste şi religioase au jucat un 
rol esenţial, nu numai în Polonia, unde biserica a fost întotdeauna puternică, dar 
şi în alte locuri. Anumite biserici din Germania de Est au jucat un rol major în 
răsturnarea regimului, deşi nu într-un mod atît de dramatic ca în Polonia. 


V 


Cum se pot explica schimbárile revolutionare din Europa de Est? Urmeazá 
oare sá fie descoperite asa-zisele ,cauze" in másurá sá explice prábusirea 
regimurilor comuniste? Printre cauzele invocate in mod obişnuit se numără 
stagnarea economiei, deziluzia unor largi segmente ale populaţiei, pierderea 
legitimităţii acestor regimuri şi degradarea statutului lor international. 

Desi multe dintre cauzele declinului sistemului sovietic - diversele manifestări 
ale stagnării interne şi ale neputinței in arena internaţională - amintesc de 
declinul multor imperii, inclusiv al celor care au produs marile revoluţii clasice, 
acestea nu ne spun destul. Aşa cum asemenea cauze generale nu fac deosebire 
între imperii, între cel roman, bizantin şi abbasid, de exemplu, între schimbările 
dinastice din China (în special declinul dinastiei Ming) şi altele care au dat 
naştere marilor revoluţii, tot astfel ele nu explică motivele caracteristice ale 
declinului regimurilor comuniste”. De asemenea, ele nu sugerează direcţiile pe 
care le pot lua acum aceste societăţi. 

Pentru a putea explica ceea ce s-a întîmplat, este absolut necesar să privim 
atent contradicţiile caracteristice ale acestor regimuri, care, de fapt, erau legate 
de însăşi baza legitimitatii lor. La cel mai general nivel, contradicţiile şi-au avut 
originea în faptul că regimul sovietic, aşa cum a evoluat după institutionalizarea 
lui la începutul anilor '20, a fost definit de o combinaţie destul de neobişnuită 
de caracteristici. El a combinat caracteristici ,traditionale" — istorice, patrimo- 
niale şi birocratice specifice, desigur, in special imperiului țarist - cu cele ale 
unui regim modern, care mobiliza întreaga populaţie şi care îşi avea sorgintea în 
monolitismul mişcării şi ideologiei revoluționare". 

Regimul sovietic a alterat cîţiva dintre parametrii de bază ai relaţiilor centru — 
periferie care se dezvoltaserá sub regimul țarist - in special balanţa oarecum 
delicată dintre ataşamentul faţă de sistemul imperial şi relativa pasivitate politică 
a periferiei. Centrul revoluţionar a mobilizat şi activat periferia într-o foarte 
mare măsură dar, în acelaşi timp, a încercat să o controleze foarte sever în 
numele viziunii salvationiste comuniste, aşa cum a fost ea creată şi răspîndită de 
elita conducătoare şi de cadrele ei. 


110 S.N. EISENSTADT 


În consecinţă, contradicţiile cele mai semnificative - cele mai cuprinzătoare 
şi mai hotaritoare - dezvoltate de aceste regimuri îşi au originea în baza 
legitimitatii lor, în natura viziunii care combină premisele fundamentale ale 
modernităţii cu puternice orientări şi politici totalitare aplicate pe scară largă. 
Cea mai importantă dintre aceste contradicții a fost aceea dintre componenta 
democratic-participativă de legitimare a acestor regimuri şi cea totalitară, 
iacobină ; între nivelul înalt al mobilizării sociale realizat de aceste regimuri şi 
încercările de a controla în totalitate toate grupurile mobilizate. 

Aceste contradicții au devenit din ce in ce mai vizibile după perioada 
stalinistă, dar într-o anumită măsură şi după Hruşciov, perioade în care mobi- 
lizarea socială intensivă şi crearea instituţiilor s-au făcut în numele acestei 
viziuni. După cum a subliniat Ernest Gellner, criza produsă prin rutinizarea 
acestei viziuni, care a devenit chiar mai vizibilă după perioada Hruşciov, a scos 
în evidenţă contradicţiile inerente ale acestor regimuri!”. 

Cea dintii scenă în care contradicţiile au devenit vizibile a fost cea econo- 
mică - eşecul economiei planificate de a distribui in conformitate cu premisele 
sale. Stagnarea crescîndă din perioada Brejnev reprezintă punctul critic în 
articularea problemelor economice ale regimului sovietic. Cauzată de incapacitatea 
generală a planificării centralizate de a reglementa o economie modernă, relativ 
diversificată şi rutinată, stagnarea a fost agravată de povara extrem de grea a 
cheltuielilor militare. Din cauza orientărilor militare ferme ale regimului şi a 
dezvoltării armatei ca un sector autonom al societăţii şi economiei sovietice, 
dar şi a uriaşelor cheltuieli militare şi economice din perioada Brejnev, datorate 
politicii internaţionale sovietice în perioada războiului rece, a existat o tendinţă 
ascendentă a regimului de a mitui diferite sectoare ale societăţii prin intermediul 
unor privilegii subvenţionate. 

Esecul din domeniul economic a atins nervul central al regimului - în 
domeniul economic urma să fie realizată viziunea salvationistá a regimului ; 
domeniul economic a furnizat cel mai grăitor test al viziunii regimului. 

Contradictiile inerente ale acestor politici ar fi putut fi suprimate de un 
regim totalitar puternic - dar, în acelaşi timp, consecinţele unei asemenea 
reprimări ar fi slăbit sistemul în mai multe privinţe. O dată ce restrictia totalitară 
a fost ridicată - cum s-a întîmplat sub Gorbaciov - contradicţiile au explodat, 
amenintind însăşi existenţa sistemului. 


VI 


Contradictiile acestor regimuri explică unele dintre caracteristicile majore 
ale societăţii civile care s-a dezvoltat în interiorul lor, iar în acest context este 
esenţial să fie cercetate procesele de dezvoltare economică şi mobilizare socială 
care au avut loc sub comunism?. Procesele continue de mobilizare socială, de 

extindere a educaţiei şi de lărgire a numeroaselor grupuri şi organizaţii profesionale 
au creat în Rusia sovietică o diversitate largă de nuclee, de germeni ai societăţii 
civile. În acelaşi timp însă, societatea civilă nu a beneficiat de nici un fel de 
autonomie, nici măcar în măsura în care îi era permisă în timpul tarului!^. 
Controlul totalitar exercitat de regimul sovietic a erodat aproape complet 
fundamentele existente ale autonomiei societăţii civile. 

Totuşi, anumite nuclee ideologice instituţionale ale societăţii civile puteau fi 
descoperite în existenţa unor moduri de funcţionare formale, aparent legale, ale 
multor instituţii şi organizaţii. Chiar dacă accesul la asemenea proceduri era 
adesea doar formal, existenţa lor servea ca un fel de reper privind căile adecvate 
de a acţiona în arena publică. 

Nucleele ideologice ale unei asemenea societăţi civile îşi aveau originea în 
cîteva dintre premisele de bază ale acestor regimuri - în special în accentul pus 
pe libertate, emancipare şi participare la viaţa publică, care reprezentau compo- 
nente majore ale viziunii comuniste. Deşi aceste accente au fost suprimate de 
componentele iacobine ale regimurilor comuniste, acestea nu au putut niciodată 
să nege sau să elimine complet aceste teme. Aceste nuclee sau germeni de 
societate civilă au început să se dezvolte pe măsură ce unele dintre contradicţiile 
respectivelor regimuri au devenit mai vizibile, dar şi din ce în ce mai debilitante. 

Încercările repetate ale acestor regimuri de a mitui părţi largi ale sectoarelor 
profesionale şi mai educate ale societăţii au născut una dintre direcţiile majore 
de dezvoltare a societăţii civile în Rusia, Uniunea Sovietică şi, chiar într-o mai 
mare măsură, în Europa de Est. Acestor sectoare ale societăţii le-au fost alocate 
spaţii mai largi, în care li s-au permis un fel de activităţi cvasiautonome, dar 
niciodată în arena politică centrală. 

O dată cu slăbirea continuă a regimurilor şi cu creşterea, în interiorul 
sectoarelor de la conducere, a gradului de conştientizare privind necesitatea 
reformelor, au început să se dezvolte, într-o mare varietate de forme, tentative 
din ce în ce mai accentuate de a influenţa arena politică centrală. În acelaşi 
timp, nu era clar în ce măsură procedurile constituţionale sistematice din arena 
centrală vor evolua sau îşi vor găsi adepţi. 

Aceste nuclee de societate civilă au fost mai puternice în Europa de Est, unde 
guvernarea comunistă totalitară a fost de mult mai scurtă durată, unde anumite 
tradiţii ideologice şi instituţionale ale societăţii civile au fost mai puternice - 
chiar dacă nu deosebit de puternice în comparaţie cu cele din Europa occidentală. 

În mod similar, avînd în vedere durata mai scurtă a guvernării comuniste, 
tradiţiile mai puternice ale regimurilor parlamentare şi existenţa, ca în cazul 
Bisericii catolice din Polonia, a unui număr de sectoare autonome ale societăţii, 
toate aceste evoluţii au fost mult mai puternice în regimurile comuniste din 
Europa de Est decît în Rusia - şi în aceste tari ele au devenit esenţiale în 
răsturnarea regimurilor comuniste”. 

VII 


Caracteristicile specifice ale contradictiilor regimului sovietic şi ale regimurilor 
comuniste oferă punctul de pornire pentru posibile explicaţii privind deosebirea 
dintre revoluțiile sau schimbările de regim din Europa de Est şi toate revoluțiile 
clasice. Aceste revoluţii nu au fost orientate împotriva regimurilor ,,traditionale” , 
premoderne sau chiar modernizatoare. Ele nu au fost rebeliuni sau proteste 
împotriva regimurilor autoritare tradiţionale, împotriva dreptului divin al monarhilor, 
care au avut loc în numele modernităţii sau iluminismului. Ele au fost, mai 
degrabă, o rebeliune şi un protest împotriva a ceea ce a fost perceput, din ce în 
ce mai mult, de către sectoare largi ale societăţilor est-europene, ca reprezentînd 
o blocare şi o denaturare a modernităţii de către regimurile totalitare. Deşi aceste 
regimuri au blocat şi au denaturat modernitatea şi dezvoltarea în mai multe 
feluri, în ceea ce priveşte aspectele lor de bază, simbolice şi instituţionale, ele 
au fost societăţi foarte moderne. 

Asemenea altor regimuri moderne, legitimarea lor îşi avea originea în tipurile 
„clasice” de experienţă revoluţionară (engleză, americană, franceză) - legitimarea 
noului centru a fost formulată în termeni care presupuneau transformări extensive 
ale relaţiilor centru - periferie. Acolo a avut loc o infiltrare crescindá a centrului 
către periferie, dar şi o ciocnire a periferiei cu centrul, culminînd, deseori, cel 
puţin prin ştergerea diferenţelor simbolice dintre centru şi periferie, făcînd 
astfel din apartenenţa la colectivitate un echivalent al participării la centru’®. 

Modernitatea acestor regimuri este, în mod paradoxal, cel mai bine evidenţiată 
de faptul că toate au anunţat alegeri. Deşi este foarte adevărat că alegerile erau 
fictive, cum erau şi constitutiile, se poate pune întrebarea de ce tarii s-au opus 
alegerilor, în timp ce liderii sovietici le-au impus. Ei au impus alegeri pentru că 
legitimitatea regimului, formulată în termeni politici moderni, accepta necesi- 
tatea participării politice ; apelul la ceva similar dreptului divin al monarhilor 
era de neconceput. „Divinul” era vocea poporului, o viziune escatologică 
secularizată născută din imaginaţia poporului sau a unui sector imaginar al 
acestuia — proletariatul sau ceva similar. În consecinţă, aceste regimuri au 
promovat constituţii moderne, chiar dacă în practică ele erau la fel de fictive ca 
şi alegerile. Atit constitutiile, cît şi alegerile au atestat faptul că aceste regimuri 
totalitare, prin modul lor de legitimare, prin relaţiile între centru şi periferie, 
dar şi prin programul lor politic şi cultural total, au fost regimuri moderne. 
Într-adevăr, programul lor politic şi cultural a făcut parte din modelul cultural 
al modernităţii. 

Orientările politice şi culturale caracteristice promovate de aceste regimuri 
s-au dezvoltat din tensiunile inerente ale programelor culturale ale modernităţii - 
în special tensiunile dintre elementele iacobine şi cele liberale sau pluraliste ale 
acestui program. Orientările iacobine, cu credinţa lor în posibilitatea trans- 

formării societăţii prin acţiuni politice totaliste sînt foarte moderne, chiar dacă 
rădăcinile lor istorice merg înapoi la surse escatologice medievale. 

Elementul iacobin există sub diferite infátisári - în multe mişcări populiste, 
fundamentaliste sau fasciste — şi într-adevăr în toate societăţile moderne, inclusiv 
în cele constitutional-democratice. Există, de asemenea, în mişcările naţionaliste. 
După cum a subliniat deseori Norberto Bobbio, elementul iacobin este puternic 
şi în fascism, şi în comunism, fiecare dintre acestea reprezentînd, într-un fel, 
imaginea în oglindă a celuilalt”. 

În societăţile constituţionale pluraliste - în Statele Unite, Marea Britanie sau 
Franţa - elementul iacobin este îngrădit ; el constituie numai o singură componentă 
a ordinii constituţionale pluraliste globale. În regimurile totalitare, ideologiile şi 
structurile pluraliste au fost suprimate aproape cu desăvîrşire, dar n-au fost 
niciodată distruse complet. Această reprimare sugerează că s-au dezvoltat 
contradicții serioase nu numai în privinţa performanţei economice, dar si în 
privinţa premiselor politice de bază. 


VIII 


Din punctul de vedere al condiţiilor economice şi sociale şi al instituţiilor, 
societăţile comuniste nu au fost societăţi tradiţionale sau subdezvoltate în sensul 
în care aceşti termeni sînt folosiţi pentru a caracteriza aşa-numita Lume a treia, 
ea însăşi o entitate extrem de eterogenă. Structurile lor economice au fost cele 
ale unei economii politice relativ industrializate şi urbanizate. Mai mult, modul 
lor caracteristic de industrializare a fost legat de mobilizarea socială pe scară 
largă şi de extinderea educaţiei, condiţii care nu sînt îndeplinite întotdeauna în 
Lumea a treia. S-a dezvoltat o aparenţă de egalitate, chiar dacă sub o formă 
foarte sărăcăcioasă. În ce priveşte straturile inferioare şi de mijloc, nu a fost 
numai o aparenţă. 

Evoluţiile instituţionale - extinderea educaţiei, posibilitatea participării 
politice, controlate, dar potenţial semnificative, precum şi legătura lor cu 
industrializarea — au fost create chiar de regim. Acestea nu au fost în afara 
regimului ; ele au generat contradicţiile majore din interiorul regimurilor. Atit 
societatea sovietică, cît şi societăţile comuniste nu au fost pur şi simplu înapoiate 
şi subdezvoltate, aspirînd să devină moderne. Mai degrabă, ele au fost societăţi 
moderne sau pe cale de a deveni moderne, care, încercînd să le ajungă din urmă 
pe cele mai dezvoltate, au selectat şi combinat elementele instituţionale şi 
ideologice iacobine ale modernităţii. 

De aceea, revoluțiile împotriva regimurilor comuniste din Europa de Est si 
împotriva regimului totalitar din Rusia trebuie văzute ca rebeliuni împotriva 
anumitor tipuri ale modernităţii, care au negat în practică alte elemente, mai 
pluraliste, ale modernităţii, în timp ce în mod oficial instituiau anumite componente 

centrale ale premiselor lor. Rebeliunile sau procesele revoluţionare, ca şi diferitele 
încercări de reformă, împreună cu noile mişcări politice şi sociale din ceea ce 
a fost odinioară URSS, au fost rebeliuni sau proteste împotriva unei reprezentări 
greşite, a unei interpretări viciate a modernităţii. Ele au reprezentat o desfăşurare 
a dinamicii civilizaţiei moderne. 


Ix 


Contradictiile caracteristice modernitatii, care defineau aceste regimuri, sint 
cele care furnizează bazele unei explicaţii a faptului că diferitele grupuri aflate 
la conducere - şi nu numai cele de la vîrf, dar şi cele din eşaloanele de mijloc 
ale aparatului birocratic, ale armatei şi forţelor de securitate - au capitulat atît 
de uşor. Toate erau extrem de mobilizate şi trecuseră prin procese intense de 
socializare politică. Fiind grupurile cele mai socializate politic ale regimului, 
ele erau socializate în numele a două componente sau orientări diferite. Una era 
reprezentată de elementul iacobin, escatologic, transformat într-un cadru totalitar. 
Dar ei erau socializati şi în numele libertăţii, participării şi democraţiei - chiar 
dacă aceste elemente erau pervertite şi reprimate. Socializarea politică a acestor 
grupuri putea să intensifice cu uşurinţă, în condiţii propice, procesul de conştien- 
tizare a contradictiilor dintre premisele regimurilor şi performanţele acestora. 
Este dificil de ştiut cît de în serios şi-au luat aceste grupuri idealurile. Însă o 
dată ce lucrurile au început să se schimbe, iar impactul televiziunilor străine a 
crescut, temele mai democratice au avut un ecou mai larg - in mod paradoxal - 
probabil din cauza socializării politice primite. Aceasta poate explica în parte 
puternica predispozitie a unor largi sectoare ale acestor societăţi de a asculta 
mesajele radio şi televizate transmise de Occident; de asemenea, poate explica 
şi impactul acestor mesaje. 

Dacă prăbuşirea regimurilor comuniste în Europa de Est trebuie explicată în 
termeni diferiţi de cei ai revoluțiilor ,clasice", care au introdus programul 
politic al modernităţii, există totuşi similarități : relaţia strînsă dintre protestele 
populare, luptele de la centru şi grupurile de intelectuali care s-au format ; rolul 
protestelor morale; sublinierea legitimitatii unui asemenea protest, care este 
centrală în toate cazurile. Toate acestea au fost caracteristici specifice marilor 
revoluţii, specifice procesului politic modern care a fost anunţat de acestea. 
Din punctul de vedere al dezvoltării unor asemenea teme, se pare că în procesul 
de prăbuşire a regimurilor comuniste s-a dezvoltat un paralelism destul de 
interesant - pe lîngă mari diferente în detaliile concrete - în ceea ce priveşte 
unele dintre acele evoluţii din Occidentul contemporan, în special referitoare la 
anumite evoluţii care au fost deseori denumite ca „postmoderne” : de-charisma- 
tizarea centrelor ; slăbirea viziunii politice utopice asupra întregii societăţi şi a 
componentei misionar-ideologice. Chiar şi atunci cînd credinţa în democraţie şi 

în economia de piaţă scoate la iveală asemenea elemente, există o tendinţă 
concomitentă a multor orientări utopice de a se dispersa ; sferele „cotidiene” si 
semiprivate ale vieţii au devenit centrale!*. 


X 


Faptul cá prábusirea regimurilor comuniste pare sá ducá la institutionalizarea 
unor regimuri noi si, judecind dupá aparente, democrat-constitutionale - a unor 
societáti mai moderne - nu inseamná cá o asemenea institutionalizare se va face 
cu uşurinţă. Este acum pe deplin recunoscut faptul cá tranziţia este fragilă. 
Numeroasele capcane economice, marile agitatii şi tulburări sociale care însoțesc 
tranziţia de la economiile de comandă comuniste la anumite tipuri de economie 
de piaţă, fragilitatea tradiţiilor constituţionale şi democratice în ţările est-europene, 
precum şi ameninţarea continuă a intensificării loialitatilor etnice, primordialiste 
au devenit din ce în ce mai vizibile. Există întotdeauna posibilitatea unui colaps 
economic şi a unei anarhii generale. 

Însă problemele nu au luat naştere pur şi simplu datorită prăbuşirii imperiilor 
„tradiţionale”, tranziţiei de la unele societăţi „premoderne” la societăţi pe 
deplin moderne sau dintr-o modernitate denaturată la un stadiu relativ paşnic, 
care poate foarte bine constitui semnalul unui anumit fel de „sfîrşit al istoriei”. 
Tulburările vizibile de astăzi din Europa de Est reprezintă o dovadă a existenţei 
unor probleme şi tensiuni inerente modernităţii, demonstrînd fragilitatea potenţială 
a întregului proiect al modernităţii. 

Aceste tulburări pun în evidenţă tensiunile inerente caracteristice procesului 
politic modern. Cele mai importante sînt tensiunile dintre concepţiile diferite şi 
adeseori contradictorii despre „voinţa generală” şi relaţia dintre aceste concepţii 
şi reprezentarea intereselor separate ale diferitelor sectoare ale societăţii, de 
exemplu tensiunile dintre diversele politici, luate laolaltă, şi politica binelui 
comun, dintre articularea şi agregarea diferitelor interese, pe de o parte, şi ale 
diferitelor concepţii ale binelui comun, pe de alta, dintre - pentru a folosi 
formularea lui Bruce Ackerman - politica de rutină şi politica ,revolutionará" ^. 

Contrar presupunerilor multor analişti care utilizează teoria alegerii raţionale 
(rational-choice), mobilizarea sprijinului în jurul liderilor şi programelor, realizată 
în principal, deşi nu numai, prin intermediul partidelor şi mişcărilor sociale, nu 
se bazează pur şi simplu pe reunirea mai multor interese separate. Asemenea 
mobilizare are loc, în egală măsură, în jurul articulării diferitelor concepţii ale 
binelui comun ; ea joacă un rol central în mobilizarea suportului politic. Asemenea 
mobilizare se va concentra deseori, aşa cum a arătat Alessandro Pizzorno, în 
jurul simbolurilor de identitate colectivă - identitate politică, socială sau etnică — 
precum şi în jurul concepţiei înrudite de bine comun al întregii societăţi, care 
este mai strîns legată de componentele primordialiste şi sacre ale legitimárii??. 

XI 


Astfel de tensiuni sînt inerente tuturor regimurilor moderne. În regimurile 
autoritare şi totalitare, ele sînt reprimate, dar niciodată distruse. În regimurile 
democrat-constitutionale relativ stabile, tensiunile pot fi atenuate, dar ele mocnesc 
întotdeauna, gata să erupă, aşa cum au şi fost, în cazul unor schimbări intense. 
Tensiunile şi fragilitatea potenţială ale regimurilor democrat-constitutionale — 
în esenţă, ale tuturor celor moderne - sînt amplificate de faptul că regimurile 
moderne evoluează într-un context intern şi internaţional extrem de variabil, 
aflat în continuă schimbare. Condiţiile care duc la institutionalizarea şi continui- 
tatea lor sînt, prin ele înseşi, inerent instabile. 

În orice situaţie de schimbare rapidă, societăţile moderne pot dezvolta 
tendinţe în mare măsură contradictorii în ceea ce priveşte dezvoltarea condiţiilor 
care duc la institutionalizare, la perpetuarea şi continuitatea regimurilor democrat- 
-constitutionale. Asemenea situaţii produc schimbări în definirea graniţelor 
politicului?!, văzut ca domeniul oportun de activitate a statului ; în structurile 
centrului puterii ; în măsura în care diferitele sectoare ale societăţii civile au 
acces la aceste centre ; în natura legăturii dintre sectoare şi dintre acestea şi stat ; în 
categoriile de drepturi care sînt extinse asupra anumitor sectoare ale societăţii. 

Din punctul de vedere al construirii societăţii civile şi al relaţiilor ei cu statul, în 
asemenea situaţii de tranziţie, evoluţiile pot urma cîteva directii?. Se pot include 
aici dezvoltarea unor noi sectoare autonome ale societăţii civile ; activarea 
politică a unor asemenea sectoare prin activităţile multiplelor elite şi contra-elite ; 
lărgirea diverselor domenii de legătură dintre stat şi societate, care include atît 
activarea „vechilor” tipuri, cum ar fi corpurile consultative, cît şi dezvoltarea unora 
noi - aflate în diferite grade de concordanţă cu organizarea democrat-constitutionala. 

Dimpotrivă, procesele de ,,tranzitie” pot evolua într-o direcţie complet 
diferită. Ele pot contribui la subminarea condiţiilor care favorizează dezvoltarea 
şi continuitatea regimurilor democrat-constitutionale. Necontenitele tranzitii 
sociale şi economice pot să modifice uşor distribuţia de putere din interiorul 
principalelor sectoare ale societăţii, erodînd multe centre autonome de putere, 
creînd un vid de putere. Mai mult, politicile al căror scop iniţial a fost acela de 
a slăbi centrele semimonopoliste de putere existente - cum ar fi, de exemplu, 
cele legate de institutionalizarea statului bunăstării sociale - pot amplifica 
puterea politică şi administrativă a statului într-o asemenea măsură, încît să 
distrugă bazele de putere independente. După cum au demonstrat Tocqueville, 
Marx şi Weber, spectrul birocratizării tuturor domeniilor principale ale vieţii 
sociale şi politice a revenit continuu în discursul politic al societăţilor moderne, 
cu o intensitate accentuată doar de dezvoltarea regimurilor totalitare. 

Există şi alte posibilităţi. Multe dintre sectoarele societăţii civile existente, 
cu domeniile lor interconectate complexe, pot constitui piedici în restructurarea 

relaţiilor dintre societatea civilă şi stat. Însăşi apărarea acestor sectoare le poate 
transforma din ce în ce mai mult în sectoare corporative înguste sau atribuite şi 
poate periclita acceptarea lor iniţială de către noile centre şi structuri comune în 
curs de apariţie. În sfîrşit, atît vechea structură asociativă, cit şi noile sectoare ale 
societăţii civile pot fi subminate, putînd da naştere la mase extrem de instabile. 
În multe cazuri similare, astfel de procese au fost intensificate de apariţia noilor 
comunităţi national-colective şi etnice şi a conflictelor destructive care au rezultat. 

Asemenea evoluţii sau tranzitii - fie de la regimuri nondemocratice la cele 
democrat-constitutionale, fie în cadrul regimurilor democrat-constitutionale - 
sint strins legate de tensiunile inerente proceselor politice moderne dintre 
diferitele şi deseori contradictoriile concepţii ale voinţei generale şi relaţia 
dintre aceste concepţii şi reprezentarea intereselor separate ale diverselor sectoare 
ale societăţii ; adică, tensiunile dintre politicile diverse luate laolaltă şi politica 
binelui comun, dintre politica de rutină şi cea revoluţionară. 


XII 


În aceste situaţii, ca în multe altele care implică schimbări intense în cadrul 
regimurilor moderne, confruntarea dintre diverse moduri de legitimare şi diverse 
aspecte ale procesului politic modern devine deosebit de acută. Toate tensiunile 
şi problemele au devenit extrem de vizibile în procesele de tranziţie din Europa 
de Est. Asemenea perioade de schimbare - de tranziţie - nu sint în nici un caz 
excepţionale. Ele sînt, cum reiese de mai sus, extrem de obişnuite, tinind de 
contextul intern şi internaţional în continuă schimbare al lumii contemporane. 
În asemenea perioade, articularea protestelor iese în evidenţă ca o componentă 
importantă a procesului politic. Cele mai intense teme şi mişcări de protest sînt 
acelea în care articularea intereselor separate concrete devine strîns legată de 
promovarea diferitelor concepţii ale binelui comun. 

Ubicuitatea acestor tensiuni din cadrul regimurilor democrat-constitutionale 
moderne subliniază una dintre cele mai importante provocări care stau în faţa 
acestor regimuri - şi anume, cum să creeze o anumită structură in care diferitele 
perspective asupra binelui comun să poată concura fără a submina însăşi 
posibilitatea de funcţionare a sistemului. Ea pune problema naturii unei baze 
(sau a bazelor) comune de acceptare a unui regim democrat-constitutional - 
dincolo de acceptarea regulilor jocului - şi a posibilităţii existenţei acestor 
elemente comune în condiţiile unei baze multiple de legitimare, atîta timp cît 
nici una dintre ele nu devine predominantă. 

Ubicuitatea acestor tensiuni indică faptul că una dintre provocările majore 
continue care stau în faţa regimurilor constituţionale moderne o constituie, 
pe lîngă necesitatea de a se asigura că actorii politici principali vor adera la regulile 
curente ale jocului, capacitatea acestora de a încorpora protestul, de a redefini 

graniţele politicului, de a transforma bazele de legitimare a acestor regimuri. 
Marile crize ale acestor regimuri - precum cele din anii '30 in multe dintre 
ţările europene - au fost de obicei asociate cu eşecul de a realiza asemenea 
transformări interne. 

Regimurile constituţionale occidentale, după cel de-al doilea război mondial, 
chiar dacă nu şi între cele două războaie mondiale, au demonstrat că, în ciuda 
temerilor continue referitoare la criza statului sau a capitalismului, au în mare 
măsură capacitatea de a se autotransforma. În Occident nu s-a prăbuşit nici un 
regim democratic după sfîrşitul celui de-al doilea război mondial. Într-adevăr, 
tendinţa generală pare să se îndrepte în direcţia opusă, luînd în considerare 
faptul că regimurile autoritare - în Spania, Portugalia, Grecia şi, foarte recent, 
în America Latină - au devenit democratice. În mod similar, cîteva ţări din afara 
Europei - India, Japonia si Israel - au fost capabile să menţină regimuri 
democrat-constitutionale după sfîrşitul celui de-al doilea război mondial - la fel 
ca şi Germania şi Italia — cele două ţări în care prăbuşirea democraţiei în 
perioada interbelică a fost cea mai dramatică. 

Dar chiar şi în cadrul acestor regimuri nu se poate face abstracţie de 
posibilitatea unei crize sau a unui colaps. Aceasta este, evident, chiar mai 
valabil în cazul regimurilor constituţionale pe cale de constituire în Europa de 
Est. Stadiile iniţiale ale prăbuşirii regimurilor comuniste - caracteristicile relativ 
paşnice, care le-au distins de marile revoluţii - au sugerat că ele ar putea 
demonstra o asemenea capacitate de autotransformare. În acelaşi timp însă, 
tulburările care însoțesc tranzitiile dau naştere la noi îndoieli cu privire la 
această capacitate. Asemenea îndoieli se datorează nu numai condiţiilor specifice 
ale acestor tranzitii, dar şi combinațiilor de condiţii inerente regimurilor moderne, 
în special ale celor democrat-constitutionale. De aceea, evoluţiile din Europa de 
Est aruncă o lumină importantă asupra problematicii modernităţii, asupra 

ANUL ADEVARULUI* 
Timothy Garton Ash 


Scrierile istoricului şi jurnalistului britanic Timothy Garton Ash despre soarta 
Europei Centrale, despre apariția mişcărilor independente care contestau regimurile 
leniniste, despre natura revoluțiilor din 1989 şi despre urmările acestora au 
anticipat uimitor de bine cursul evenimentelor şi au fost deosebit de influente. 
În această profundă analiză referitoare la annus mirabilis 1989, Garton Ash 
propune o comparație între revoluțiile europene de la 1848 şi marile transformări 
care au început o dată cu evenimentele din 1989. El insistă asupra rolului 
intelectualilor în formularea limbajului şi strategiei de eliberare. Fără a nega 
importanța acțiunii de masă, Garton Ash evidențiază importanţa crucială a 
rezistenţei intelectualilor împotriva ideologiei comuniste. În opinia sa, sfirşitul 
comunismului în Europa Centrală si de Est în 1989 poate fi înțeles ca fiind 
rezultatul unei dispute între o serie de idei cărora le trecuse timpul şi o altă serie 
de idei cărora le sosise timpul. 

Ca si Jeffrey Isaac (dar spre deosebire de G.M. Tamás şi Tony Judt), Garton 
Ash vede moştenirea disidentei ca fiind extrem de semnificativă în modelarea 
noilor comunităţi politice. De asemenea, el oferă o interpretare care aruncă o 
lumină asupra cauzelor prăbuşirii, insistînd asupra rolului lui Gorbaciov, 
circumstanțelor internaționale (procesul Helsinki) şi a faptului că elita conducă- 
toare îşi pierduse convingerea în dreptul ei de a guverna. Un alt punct important 
al acestei contribuţii este insistența autorului asupra rolului iniţiativelor societății 
civile în renașterea noțiunii de cetățean şi a practicii acesteia. Eseul lui Garton 
Ash identifică unul dintre riscurile majore cu care se confruntă aceste societăți, 
printre care prejudecățile naţionaliste, inegalitatea, sărăcia şi nemulțumirea 
maselor. Dar, afirmă el, chiar dacă perspectivele sumbre vor deveni realitate în 
unele ţări, aceasta nu va diminua semnificaţia lui 1989 ca reprezentind o 
afirmare pasionată a destinului democratic al Europei. 


*  Reprodus cu permisiunea editorului din Timothy Garton Ash, Foloasele prigoanei. 
Lanterna magică, Editura Fundaţiei Culturale Române, Bucureşti, 1997, pp. 386-406. 
Traducere din limba engleză de Corina Popescu (n.ed.). 

Garton Ash foloseşte termenul ,refolutie" pentru a sugera natura duală a 
transformărilor în curs de desfăşurare : o combinaţie de reforme treptate şi de 
Schimbări revoluționare, un amestec de continuitate şi discontinuitate cu trecutul 
comunist. De aceea, schimbările din 1989 sînt văzute ca un rezultat al încercă- 
rilor de a reforma sistemul „de sus” şi „de jos” de a-l modifica fundamental, 
adică de a-l distruge. 


OK OK 


Acesta a fost anul cind a murit in Europa de Est comunismul. 1949-1989. 
Fie-i tárina uşoară! Iar epitaful său ar putea suna astfel: 


Nimic din tot ce-a făcut în viaţă 
N-a fost mai bun decit că a murit. 


Lucrul acela care se instalase pe nou-croitele teritorii ale Poloniei, Cehoslovaciei, 
Ungariei, României şi Bulgariei şi în nou-creata Republică Democrată Germană 
după 1949, lucrul numit, în funcţie de punctul de vedere, „socialism”, „totali- 
tarism”, „stalinism”, „dictatură a unui birou politic”, „socialism real”, „capitalism 
de stat”, „dictatură exagerată” sau, mai neutru, „sistem de tip sovietic” - lucrul 
acela nu va mai învia niciodată. Şi se poate afirma că, din moment ce nu mai 
putem vorbi despre comunism, n-ar mai trebui să vorbim despre o Europă de 
Est, cel puţin nu cu majusculă. Vom avea, în schimb, din nou o Europă Centrală, 
o Europă Centrală şi de Est, o Europă de Sud-Est, o Europă de est cu „e” mic 
şi, mai ales, popoare, naţiuni şi state. 

Desigur, chiar şi fără o răsturnare politico-militară în interiorul Uniunii 
Sovietice vor mai fi multe conflicte, multă nedreptate şi mizerie în aceste 
ţinuturi. Dar va fi vorba de altfel de conflicte, de altfel de nedreptate şi mizerie : 
noi şi vechi, postcomuniste dar şi precomuniste. În cazul cel mai rău, s-ar putea 
totuşi să-şi facă apariţia noi dictatori : dar vor fi altfel de dictatori. Nu vom mai 
vedea niciodată sistemul acela, caracterizat prin concentrarea puterii politice şi 
economice şi a instrumentelor de coercitie în mîinile unui singur partid leninist, 
care se manifesta din punct de vedere sociologic ca o nouă clasă, în state cu o 
suveranitate limitată în mod arbitrar. 

Bineînţeles, dacă umblăm pe străzile din Praga, Varşovia sau Leipzig îi mai 
găsim încă urmele cenusii şi familiare: fațadele aplatizate in stil neoclasic 
stalinist din toate pieţele Victoriei, bulevardele Lenin, oţelăriile, santierele 
navale, funcţionarii superiori între două vîrste, cu început de chelie, şi minciunile 
lor prefabricate, formularele pe hîrtie proastă ce trebuie completate în patru 
exemplare, cozile, atitudinea gen „ne facem că muncim şi vă faceţi că ne 
plătiți”. Şi totuşi dovezile palpabile ale existenţei acestui sistem sînt înlăturate 

cuo viteză care le provoacă, în mod sigur, ceva nelinişte conservatorilor. 
(În Polonia există un plan de păstrare a vechilor elemente de decor într-un pare 
de distracţii. Denumirea propusă e Stalinland.) 

Dacă in 1989 a fost sfîrşitul, care a fost începutul sfîrşitului ? Citind presa 
sau ascultind-o vorbind pe doamna Thatcher ai crede că istoria a început cu 
Gorbaciov. În extrema cealaltă, unii obişnuiesc să spună că, în Europa de Est, 
comunismul era osîndit de la naştere. Această teză poate fi, la rîndul ei, avansată 
în mai multe forme. Se poate spune că ideologia comunistă era incompatibilă cu 
cultura politică a Europei Centrale şi de Est, cu toate că nu e clar de ce această 
cultură politică ar trebui să se oprească brusc la atât de arbitrara frontieră vestică 
a Uniunii Sovietice. Pe de altă parte, se poate afirma că această idee minunată - 
comunismul - a fost ucisă în faşă numai pentru că populaţia Europei de Est n-a 
ajuns la ea prin mijloace proprii, ci i-a fost impusă de o putere străină, care nici 
ea n-o înţelegea pe deplin. Sau se mai poate spune : comunismul este incompatibil 
cu natura umană, punct. Fie din pricina unei malformații congenitale, fie pur şi 
simplu ca rezultat al aplicării brutale a forcepsului, fapt e că moartea comu- 
nismului era hotáritá încă de la naştere. Între aceste două poziţii extreme, unele 
persoane din ţările în chestiune ţin să atragă atenţia asupra diverselor presupuse 
„Ocazii pierdute” sau momente de cotitură la care, o dată ajunsă, istoria Europei 
de Est n-a reuşit să cotească. În această categorie conduc anii 1956 şi 1968. 

Cum se întîmplă de obicei, un element de adevăr există în toate aceste 
pretinse explicaţii, deşi unele conţin mai mult adevăr decît altele. Churchill a 
declarat: „N-am devenit prim-ministru al Regelui pentru a prezida acţiunea de 
lichidare a Imperiului Britanic” şi a continuat să facă aproape exact acelaşi lucru. 
Gorbaciov a ajuns la putere propunînd salvarea Imperiului sovietic şi prezidează 
operaţiunea de dezintegrare a acestuia. Că Moscova le-a permis fostelor tári- 
-satelit să hotărască singure ce guvernare doresc era evident o condiţie sine qua non. 
Însă natura şi direcţia proceselor locale de autodeterminare nu pot fi înţelese 
studiind politica sovietică. Cauzele se află în altă parte, în istoria fiecăreia 
dintre aceste ţări, în interacţiunile lor cu vecinii lor est-europeni şi cu acea 
Europă mai liberă şi mai prosperă ce se întinde la vest, la nord şi la sud de ele. 

Dacă aş fi constrîns să precizez o dată anumită pentru „începutul sfirsitului” 
în cadrul acestei istorii interne a Europei de Est, aceasta ar fi luna iunie 1979. 
Judecata mea ar putea fi considerată drept excesiv de polonocentrică, dar eu sînt 
convins că primul mare pelerinaj al Papei în Polonia a fost momentul de 
cotitură. Atunci s-a văzut prima oară acea masivă, susţinută şi totuşi profund 
paşnică şi disciplinată manifestare de uniune socială, mulţimea paşnică ridi- 
cîndu-se împotriva Partidului-Stat, lucru care a constituit atît pecetea distinctivă 
cît şi principalul catalizator local al schimbărilor din 1989, în toate ţările, cu 
excepţia României (şi chiar în România, violenţa nu a pornit, iniţial, din partea 

mulţimii). Vizita Papei a fost urmată, un an şi ceva mai tîrziu, de naşterea 
Solidarităţii, iar fără vizita Papei e îndoielnic că ar fi existat o Solidaritate. 

Exemplul Solidarităţii a fost contagios. A fost gestul de pionierat al unui nou 
fel de politică în Europa de Est (şi nou nu numai acolo): o politică de 
autoorganizare socială şi de negociere a tranziţiei dinspre comunism. Figurile, 
formele şi problemele anilor 1980-1981 în Polonia erau fundamental deosebite 
de tot ce cunoscuse Europa de Est între 1949 şi 1979; în multe privinţe, acestea 
le prevesteau pe cele care au ieşit la iveală în toată Europa de Est în 1989. Dacă 
e ceva adevăr în această apreciere, atunci se potriveşte într-un fel special faptul 
că în 1989 s-au întîlnit, în fine, liderul Rusiei şi pontiful polonez. Fiecare în 
felul său, atît de diferit de al celuilalt, ei au declanşat amindoi evenimentele 
care au urmat. 

Ca să găsim, totuşi în istoria Europei, un an comparabil cu 1989 trebuie să 
căutăm mult mai departe decît 1979 sau 1949. Anul 1789 în Franţa ? 1917 în Rusia ? 
Sau, ca să venim mai acasă, 1918/1919 în Europa Centrală ? Dar 1918/1919 era 
a doua etapă a unui război mondial. Paralela cea mai apropiată o constituie cu 
siguranţă 1848, anul primăverii popoarelor. Dezvoltate numai în cîteva paragrafe, 
astfel de comparații nu sînt mult superioare unui joc de societate. Şi totuşi, ca si 
jocurile de societate, pot fi amuzante şi mai pot ajuta uneori la concentrarea minţii. 

1848 a izbucnit, potrivit lui A.J.P. Taylor, „după patruzeci de ani de pace şi 
de stabilitate”, în vreme ce Lewis Namier îl defineşte, uzînd de o aritmetică mai 
puţin frivolă, într-un fel, drept „rezultatul a treizeci şi trei de ani rodnici de 
pace europeană, menţinută cu grijă pe o bază conştient contrarevolutionara”. 
Revoluţia, scrie Namier, „s-a născut cel puţin în aceeaşi măsură din speranţe şi 
din nemulțumiri”. Exista, fără îndoială, un fundal economic şi social: recoltele 
slabe şi malnutritia. Însă „numitorul comun era de ordin ideologic”. fl citează 
pe exilatul Louis-Philippe care declară că a iniţiat „une insurrection morale” şi 
pe regele Wilhelm de Wiirttemberg care se scuză în faţa ministrului Rusiei la 
Stuttgart, un Gorceakov, cu cuvintele: „Je ne puis pas monter a cheval contre 
les idées". lar Namier îşi intitulează superba sa carte „Revoluţia intelectualilor”. 

Şi 1989 a izbucnit din celebrarea a „patruzeci de ani de pace şi stabilitate 
în Europa”. Vă mai amintiţi a patruzecea aniversare a NATO din luna mai? 
Pentru „Europa de la Yalta”, ca şi pentru „Europa de la Viena” în secolul 
trecut, problema era totdeauna : pace si stabilitate în folosul cui? Oamenii de 
rînd din Europa Centrală şi de Est au simţit pe pielea lor ascutisul ambelor 
formule. Şi aici, o aritmetică ceva mai riguroasă ar putea reduce acei patruzeci 
de ani la numai treizeci şi trei, căci poate numai după zdrobirea revoluţiei din 
1956 în Ungaria liderii sovietici au putut fi absolut siguri că Vestul nu va 
interveni pe cale militară pentru a tulbura această pace - menţinută cu grijă, pe 
o bază contrarevolutionara. 

O revoluţie născută în egală măsură din speranţe si din nemulțumiri? 
Din nou, da. Mai precis, existau ,nemultumirile" de ordin economic, copleşi- 
toare în Polonia şi România, persistente, deşi mai puţin dramatice, în alte părţi. 
În această ordine de idei, istoricul Fritz Stern a reamintit în mod oportun 
declaraţia făcută de Mirabeau în ajunul Revoluţiei franceze : „Deficitul national 
este tezaurul naţiunii”. Înlocuiţi „deficit” cu „datorie externă” şi veţi afla unul 
din principalele motive pentru care Polonia şi Ungaria s-au aflat în frunte, în 
prima jumătate a lui 1989. Dar, spre deosebire de ceea ce s-a petrecut în Polonia 
in august 1980, nu strîngerea şurubului economic a precipitat protestul de masă 
din ţările est-europene în 1989. Speranţele politice au facut acest lucru, si 
indignarea în faţa represiunii cu care regimurile locale au încercat să nimicească 
aceste speranţe. 

La fel ca cea din 1848, şi aceasta poate fi numită „o revoluţie a intelectualilor”. 
Desigur, faptul că muncitorii şi-au arătat din nou muşchii în cursul a două valuri 
greviste în 1988 a fost ceea ce i-a adus, pînă la urmă, pe comuniştii din Polonia 
la prima Masă rotundă din 1989. Desigur, mulțimile de oameni care au demonstrat 
pe străzi în toate celelalte ţări est-europene au fost cele care i-au dat jos pe 
vechii conducători. Dar politica revoluţiei n-au făcut-o muncitorii sau ţăranii. 
Au făcut-o intelectualii: dramaturgul Vâclav Havel, medievalistul Bronistaw 
Geremek, editorul catolic Tadeusz Mazowiecki, pictorița Bärbel Bohley la 
Berlin, dirijorul Kurt Masur la Leipzig, filozofii Janos Kis si Gaspar Miklós 
Tamâs la Budapesta, profesorul de la Institutul Politehnic Petre Roman şi poetul 
Mircea Dinescu la Bucureşti. Istoria l-a întrecut pe Shelley, căci poeţii au fost 
recunoscuţi drept legislatori ai acestei lumi. Mulţimile din Piaţa Venceslas 
scandau „Trăiască studenţii ! ”, „Trăiască actorii ! ". Iar sociologia forumurilor 
opoziţiei (Noul Forum, Forumul Democrat, Forumul Civic), a partidelor şi a 
cadidatilor parlamentari era clar comparabilă cu cea a Parlamentului de la 
Frankfurt sau a Congresului Slav de la Praga. Hundert zwanzig Professoren... 

Ca şi în 1848, numitorul comun era ideologic. Istoria internă a acestor 
revoluţii este istoria unei serii de idei cărora le-a venit vremea şi a unei serii de 
idei cărora le-a trecut vremea. La prima vedere, ar putea să pară o afirmaţie 
surprinzătoare. Căci nu încetase oare ideologia de a mai fi o forţă activă cu 
multi ani înainte ? E sigur oare că cei aflaţi la putere nu mai credeau nici o iota 
din palavrele pe care le debitau, că nu se mai aşteptau ca supuşii lor să creadă 
că ei, stăpînii, credeau în toate astea ? E probabil ca acesta să fie, în majoritatea 
cazurilor, adevărul, deşi cine ştie ce putea crede cu adevărat un bătrîn ca Erich 
Honecker, comunist încă din prima tinereţe? (Nu trebuie niciodată să sub- 
estimăm capacitatea omenească de autoamăgire.) 

Cu toate acestea, unul din lucrurile pe care aceste revoluţii le-au pus în 
evidenţă, ex post facto, a fost tocmai cît de important era încă stratul rezidual de 

ideologie. Puţini dintre cîrmuitori se mulţumesc să recunoască pur şi simplu: 
„Noi avem pîinea şi cuțitul şi voi nu! ”. „Avem puterea fiindcă am pus mina pe ea.” 
Ideologia a fost totdeauna o spoială de legitimare, dînd poate celor aflaţi la 
putere şi slugilor lor politico-birocratice, cel puţin parţial, şi posibilitatea de a 
se amăgi singuri în privinţa rolului care le revine. În acelaşi timp, importanţa ei 
era vitală pentru ocuparea semantică a sferei publice. Combinația de cenzură si 
de monopol aproape total al Partidului-Stat asupra mijloacelor de comunicare în 
masă le-a pus la dispoziţie armata de ocupaţie semantică : sub forma degradată, 
intrată în rutină, a noului limbaj, ideologia reprezenta munitia acestei armate. 
Oricât de dispretuite şi de lipsite de credibilitate erau aceste structuri ale 
minciunii organizate, ele continuau să exercite o funcţie de blocaj esenţială. Nu 
mai mobilizau pe nimeni, dar împiedicau încă articularea publică a unor aspirații 
împărtăşite de toată lumea şi a unor adevăruri comune. 

Mai mult, pretinzînd de la cetăţeanul de rînd semne, în aparenţă nevinovate, 
de conformism exterior, sistemul reuşea cumva să-l implice. E uşor acum să 
uităm că, pînă mai ieri, aproape toţi oamenii din Germania de Est şi din 
Cehoslovacia duceau o viata dublă, afirmind sistematic un lucru in public şi cu 
totul altceva în particular. A fost aceasta o temă centrală a operei de eseist a lui 
Vâclav Havel din ultima decadă şi o temă asupra căreia a revenit în mod 
emotionant în discursul pe care l-a ţinut, ca preşedinte, de Anul Nou 1990. 
Lucrul cel mai rău dintre toate, spunea el, a fost „climatul moral devastat. 
Sîntem cu toţii bolnavi moralmente, fiindcă ne-am obişnuit cu toţii să spunem 
un lucru şi să gîndim altceva”. Şi mai departe: „Ne-am deprins cu toţii cu 
sistemul totalitar, l-am acceptat ca pe o realitate de neschimbat şi prin aceasta 
l-am menţinut în viaţă... Nimeni dintre noi nu este doar victimă a acestui 
sistem, căci am ajutat cu toţii, împreună, la crearea lui”. „Linia de conflict” 
esenţială, scrisese cîndva Havel, nu trecea între popor şi stat, ci trecea, mai 
degrabă, prin mijlocul fiecărui individ, „căci fiecare dintre noi, în felul său, 
este şi o victimă şi un sprijinitor al sistemului. Am văzut, pe un steag de 
deasupra altarului, într-o biserică din Berlinul de Est, o inscripţie care exprima 
aceeaşi idee fundamentală. Scria: „Eu sînt Cain şi Abel”. 

Ca să poţi înţelege ce-a însemnat pentru oamenii obişnuiţi să stea în mijlocul 
acelor imense mulţimi din pieţele Europei Centrale, scandîndu-şi propriile lor 
lozinci create spontan, trebuie mai întîi să faci efortul de imaginaţie de a 
înţelege cum este să plăteşti zilnic acest tribut de ipocrizie publică. Stînd acolo 
şi scandind lozinci împreună, acei bărbaţi şi acele femei nu vindecau doar rana 
societăţii lor divizate ; îşi vindecau şi rănile sufletului lor divizat. Tot ceea ce 
tinea de cuvînt, de presă, de televiziune era de primă importanţă pentru aceste 
mulţimi de oameni. Pentru ei ocupaţia semantică era la fel de agresivă ca şi o 
ocupaţie militară : curățirea mediului lingvistic era la fel de vitală ca şi curățirea 

mediului fizic înconjurător. Lunga coadă de fiecare dimineaţă din Piaţa Venceslas, 
oamenii care stăteau cu răbdare la rînd în gerul dimineţii cetoase ca să cumpere 
un ziar intitulat „Cuvîntul liber” reprezentau pentru mine unul din marile 
tablouri simbolice ale anului 1989. 

Motto-ul anului - şi nu numai în Cehoslovacia - era Pravda Vitézi, vechiul 
slogan husit pe care îl adoptase Masaryk, „Adevărul va învinge”, sau în 
versiunea latină a unor vremuri şi mai îndepărtate, Magna est veritas et praevalebit. 
Cum se spune in Anglia, o inmormintare e şi un „moment al adevărului” ; 
pentru comunism a fost, aşadar, un an al adevărului. Aceste regimuri au vietuit 
prin cuvînt şi au pierit prin cuvînt, în sensul cel mai real cu putinţă. 

Căci ce s-a petrecut de fapt, la urma urmei? Cîteva mii, apoi zeci de mii, 
apoi sute de mii de oameni au ieşit pe străzi. Au rostit cîteva cuvinte. „Demisia ! ” 
au spus ei. „Nu vom mai fi sclavi! ”, „Alegeri libere! ", „Libertate ! ”. Şi zidurile 
Ierihonului s-au prăbuşit. Iar, o dată cu zidurile, s-au facut pur şi simplu tándári 
partidele comuniste. Cu o rapiditate uluitoare. Pînă la sfîrşitul anului 1989, 
Partidul Socialist Muncitoresc Ungar s-a scindat în două, majoritatea membrilor 
săi părăsindu-l de-a dreptul. A urmat la rînd, în ianuarie 1990 Partidul Unit 
Muncitoresc Polonez. În decurs de numai trei luni, Partidul Socialist Unit din 
Germania de Est a rămas fără rolul său conducător, fără denumire şi fără cel 
puţin jumătate din membri. Decăderea internă a acestor partide aminteşte de o 
vorbă a unui poet german de la 1848: „Monarhia a murit, cu toate că monarhii 
mai sînt încă în viaţă”. 

Cu singura (şi semnificativa) excepţie a României, aceste revoluţii s-au 
remarcat şi prin aproape completa lor lipsă de violenţă. Ca şi mişcarea Solidarităţii 
din anii 1980-1981, ele au fost o istorică contradicţie în termeni, nişte „revoluţii 
paşnice”. Nu s-au dárimat nici un fel de Bastilii, nu s-au înălţat ghilotine. 
Felinarele de pe străzi au servit doar la iluminat. Numai în România s-au văzut 
tancuri şi plutoane de execuţie. În alte părţi, singura violenţă care s-a manifestat 
a fost cea a poliţiei, la început. Tinerii demonstranți din Berlinul de Est şi din 
Praga aşezau luminari aprinse în fata cordoanelor de poliţie, care le răspundeau 
cu bastoanele de cauciuc. Marseieza anului 1989 îndemna nu „aux armes, 
citoyens" , ci „aux bougies, citoyens". Analiza raţională a situaţiei şi tradiţia de 
nonviolenta pot fi intilnite în istoria mişcărilor democratice de opoziţie din 
Europa Centrală şi de Est, pe tot parcursul anilor ’80. În parte, e vorba de o 
abordare pragmatică : partea adversă deţinea toate armele. Dar era vorba şi de 
o chestiune de ordin etic. Un enunţ despre cum vor trebui să stea, de acum 
înainte, lucrurile. Doreau să înceapă aşa cum doreau să continue. Istoria, 
spunea Adam Michnik, îi învățase că cei care încep prin dárimarea unor Bastilii 
sfirgesc prin a şi le construi pe ale lor. 

Şi totuşi, la fel de remarcabilă, istoriceşte vorbind, era şi lipsa (deocamdată, 
şi cu excepţia clară a României) unei violenţe majore contra-revolutionare. 

Poliţia s-a comportat brutal în Germania de Est numai pînă la 7 octombrie şi, 
mai ales, de ziua celei de a patruzecea aniversări a creării statului; iar în 
Cehoslovacia pînă la şi, în special, de 17 noiembrie. În Polonia, desfăşurarea 
sistematică de forte contrarevolutionare a durat peste şapte ani, de la declararea 
„stării de urgenţă” pe 13 decembrie 1981 si pînă în primăvara lui 1989. Însă 
imediat ce s-au pornit revoluțiile (sau, în Polonia şi Ungaria, ,refolutiile") am 
putut asista la o uimitoare lipsă de contramăsuri coercitive. Conducătorii 
comunişti şi-au zis şi ei, ca regele Wilhelm Württemberg, că „nu se poate urca 
pe cal împotriva unei idei”. Ne vedem însă obligaţi să ne punem întrebarea : şi 
de ce nu? Mare parte din istoria modernă a Europei Centrale constă tocmai din 
acţiunile unor cîrmuitori care au pornit călare la luptă împotriva unei idei. Mare 
parte din istoria contemporană a Europei Centrale, începînd din 1945, constă 
din acţiunile unor cîrmuitori care au pornit-o cu tancurile împotriva unor idei. 
Înainte de 1989, cel mai potrivit motto pentru istoria oricărei parti din această 
zonă nu era „Pravda Vitézi” , ci versurile unui poet polonez din secolul al XIX-lea, 
Cyprian Norwid: 


Bravi generali, oştiri nevoie mare 

Şi bravi agenţi secreti, bărbaţi, femei 
Cu ce duşmani se luptă oare ei ? 
Nişte idei... nimica nou sub soare ! 


Atunci de ce nu mai era la fel în 1989? Se pot sugera trei motive. Ar putea 
fi etichetate, respectiv, „Gorbaciov”, „Helsinki” şi „Tocqueville”. Noua direcţie 
în politica sovietică, botezată pe 25 octombrie de Ghenadi Gherasimov „doctrina 
Sinatra” — „I had it my way”, cum cita el greşit celebrul vers al cîntecului -, 
spre deosebire de doctrina Brejnev, era evident un factor esenţial. În Germania 
de Est, Moscova nu numai că a pus fără menajamente în vedere conducerii că 
trupele sovietice nu vor putea fi folosite la reprimarea internă, ci, se pare, a 
făcut şi tot posibilul ca să se afle - de către cei din Vest, dar şi de către populaţia 
interesată - care este poziţia ei. În Cehoslovacia, Uniunea Sovietică a dat ajutor 
revoluţiei printr-o bine programată condamnare retrospectivă a invaziei Pactului 
de la Varşovia în 1968. Pe tot cuprinsul Europei Centrale şi de Est, oamenii au 
tras în fine un profit de pe urma cronicei dependente a elitelor lor conducătoare 
de Uniunea Sovietică ; deoarece, lipsite de cîrja mitralierelor sovietice, acestor 
elite nu le mai rămînea nici un picior pe care să se sprijine. România era 
excepţia care confirmă regula. Nu din întîmplare tocmai in acest stat, atîta 
vreme cel mai independent de Moscova, rezistenţa braţului înarmat al celor 
aflaţi la putere a fost mai crincená, mai sîngeroasă şi mai îndelungată. 

Totuşi, factorul „Gorbaciov” nu este singur suficient ca să se poată explica 
de ce aceste elite dominante n-au făcut mai cu vigoare uz de propria lor poliţie, 

încă redutabilă, şi de forţele lor de securitate într-o ultimă tentativă de a-şi 
apăra puterea şi privilegiile. E prea hazardat să sugerám că insistența constantă, 
perseverentă a Occidentului asupra anumitor norme internaţionale de conduită 
internă, dorinţa liderilor est-europeni de a-şi cîştiga o respectabilitate inter- 
naţională şi legătura sensibilă dintre aceasta şi creditele în valută forte de care 
aveau atîta nevoie, pe scurt factorul „Helsinki”, au jucat măcar un rol oarecare 
în oprirea miinii celor care, altfel, ar fi putut da ordin să se tragă? 

Şi totuşi nimic din toate acestea nu i-ar fi oprit, dacă ar fi fost în continuare 
convinşi că sînt în drept să conducă. Al treilea factor, şi poate cel în ultimă 
instanţă decisiv, este acea caracteristică a situaţiilor revoluţionare descrisă, cu 
mai bine de un secol în urmă, de către Alexis de Tocqueville : elita conducătoare 
îşi pierde credinţa în propriul ei drept la cîrmuire. O mînă de puştani au ieşit pe 
străzi şi au azvirlit nişte vorbe. Poliţia i-a bătut. Pustanii au spus: n-aveţi 
dreptul să ne bateti! Iar cirmuitorii cei suspuşi şi atotputernici le-au replicat, de 
fapt: Da, n-avem dreptul să vă batem. N-avem dreptul să ne păstrăm puterea 
prin forţă. Scopul nu mai justifică mijloacele ! 

De fapt, elitele cîrmuitoare şi slugile lor înarmate s-au distins prin totala lor 
nepregătire de a susţine în vreun fel acele lucruri în care atîta vreme au pretins 
să creadă si prin graba aproape indecentă cu care au imbrátisat lucruri pe care 
atîta vreme le denuntaserá drept „capitalism” şi „democraţie burgheză”. În toată 
Europa de Est s-a făcut auzit filfiitul paşnic al hainelor întoarse pe dos: azi îl 
denuntau pe Walesa, a doua zi il aplaudau; azi îl imbrátisau pe Honecker, a 
doua zi îl băgau la închisoare ; azi tunau şi fulgerau contra lui Havel, a doua zi 
îl alegeau preşedinte. 


Anului 1848 i s-a spus Primăvara naţiunilor sau Primăvara popoarelor - 
Vólkerfrühling, wiosna ludów. În toate ţinuturile revoluționarii au vorbit în 
numele „poporului”. Dar solidaritatea internaţională a „poporului” a fost ruptă 
de conflicte, vechi şi noi, între naţiuni, în vreme ce solidaritatea pe plan intern 
a „poporului” a fost ruptă de conflicte între grupuri sociale - care au început să 
fie cunoscute drept „clase”. „Socialismul şi naționalismul, ca forte de masă, 
sînt amîndouă produsul anului 1848”, scrie A.J.P. Taylor. Iar timp de un secol 
după 1848, pînă la congelarea în comunism, Europa Centrală a fost un cîmp de 
luptă între naţiuni şi clase. 

Pentru ce, ori pentru cine a fost 1989 o primăvară? Pentru „popor”? 
Dar în ce sens? „Wir sind das Volk”, se striga la primele mari demonstraţii 
din Germania de Est: noi sîntem poporul. Dar peste numai cîteva săptămîni 
se striga „Wir sind EIN Volk”: sîntem o singură naţiune. În Polonia, în 
Ungaria, în Cehoslovacia, în România se vedea la demonstraţii o mare 
de steaguri naţionale, iar oamenii cîntau într-un glas vechile imnuri naţionale. 


130 TIMOTHY GARTON ASH 


În Ungaria şi în România decupaseră simbolurile comuniste din centrul 
drapelului lor. În Germania de Est, la început n-au fost nici steaguri, nici 
imnuri. Dar, treptat, steagurile şi-au făcut apariţia, flamuri tricolore simple, 
fără stema cu ciocanul şi compasul a RDG ; steagul celor din Germania de Vest 
şi, mai demult, steagul Germaniei unite. 

În orice comentariu de gazetă asupra Europei de Est se poate citi invariabil 
că există gravul pericol ca ceva numit ,nationalism" să reînvie în această 
regiune. Dar ce Dumnezeu înseamnă asta? Înseamnă că oamenii sînt din nou 
mîndri de a fi cehi, polonezi, unguri sau germani, le saltă inima la vederea 
steagului şi li se pune un nod în git atunci cînd se intonează imnul national ? 

Patriotismul nu e nationalism. A-ti redescoperi mindria de a aparţine naţiunii 
tale nu implică în mod necesar ostilitate faţă de alte naţiuni. Aceste mişcări au 
fost toate, fără excepţie, patriotice. N-au fost toate naţionaliste. În realitate, la 
primii lor paşi cele mai multe dintre noile regimuri s-au arătat în mod sensibil 
mai puţin naţionaliste decît predecesorii lor comunişti. În Polonia guvernul 
Mazowiecki a adoptat o atitudine pronunţat mai liberală si mai luminată decît 
oricare alt guvern precedent, atît faţă de chestiunea evreilor cit şi faţă de cea a 
germanilor, atrăgîndu-şi chiar criticile national-comunistilor în privinţa problemei 
germane. În prima lui cuvintare publică în calitate de preşedinte, Vaclav Havel 
a ţinut special să mulţumească „tuturor cehilor, slovacilor şi membrilor altor 
naţionalităţi”. Afirmația făcută anterior la televiziune că Cehoslovacia le datorează 
germanilor scuze pentru expulzarea celor din regiunea sudetă după război a fost 
aspru criticată - de comunişti. În România, revoluţia a început printr-un moment 
în care locuitorii de etnie română ai Timişoarei au făcut cauză comună cu 
concetatenii lor de etnie maghiară. Ar trebui ca cineva să-şi dea foarte multă 
silintá pentru ca tratamentul la care sînt supuse minoritățile maghiară şi germană 
în România de după revoluţie să fie mai rău decît era pe timpul lui Ceauşescu. 

Desigur, există si contraexemple. Unul dintre cele mai urîte aspecte ale 
revoluţiei germane au fost excesele sprijinului popular pentru o campanie dusă 
de partid şi guvern contra polonezilor ,,contrabandisti şi profitori” şi contra 
abuzurilor comise de studenţii negri şi de ,muncitorii-oaspeti" (Gastarbeiter) 
vietnamezi. În viaţa politică a opoziţiei din Ungaria încleştarea dintre Forumul 
Democrat Maghiar şi Liber-Democrati nu a fost lipsită de un substrat etnic, unii 
dintre membrii primei formaţii punind la îndoială „maghiaritatea” unora dintre 
membrii celeilalte, care, la rîndul ei, a răspuns cu acuzaţii de antisemitism. Mii 
de bulgari au protestat public împotriva hotáririi noului guvern de a acorda 
minorităţii turco-musulmane drepturile ce i se cuveneau. 

Dacă privim puţin mai înainte, există conflicte, evident potenţiale, în legătură 
cu alte minorităţi : în special cu maghiarii din România, cu românii din Uniunea 
Sovietică (Moldova), cu germanii din Polonia, România şi Uniunea Sovietică, 

cu ţiganii din mai multe tari. Există potenţiale utilizări politice ale antisemitismului. 
Există dificultatea de a găsi o combinaţie între Cehia şi Slovacia, care să-i 
satisfacă deplin şi pe slovaci şi pe cehi. Şi există deosebite probleme de frontieră, 
în primul rînd cea a graniţei germano-polone de după 1945, stabilite pe linia 
Oder-Neisse. 

Şi totuşi, în comparaţie cu problemele Europei Centrale din 1848 sau din 
1918/1919, este o listă destul de scurtă. Majoritatea naţiunilor îşi au statul lor lor şi 
s-au obişnuit cu noile lor frontiere. Din punct de vedere etnic, harta este mult 
mai omogenă decît era la 1848 sau la 1918; cum observa Ernest Gellner, arată 
acum mai degrabă ca o pictură de Modigliani decît ca un tablou al lui Kokoschka. 
(Principalii autori au fost, bineînţeles, Hitler şi Stalin: uneltele de pictură cu 
care au creat această hartă au fost războiul, deportările şi masacrul în masă.) 
Conflicte nationale şi etnice se pot ivi din nou, atît între aceste state, cit şi in 
interiorul lor, cum s-a întîmplat în Europa de Est şi înainte de ultimul război, 
mai ales dacă situaţia lor economică se va deteriora. Sau aceste conflicte 
naţionale şi etnice ar putea fi treptat atenuate, cum s-a întîmplat cu cele din 
Europa occidentală după ultimul război, mai ales dacă situaţia economică a 
acestor ţări se va îmbunătăţi în cadrul unui proces de integrare într-o piaţă 
comună şi o comunitate europeană mai ample. Vom vedea. Dar în analele 
istoriei trebuie să se arate că 1989 n-a fost un an de conflicte naţionale şi etnice 
acute în Europa de Est, situată la apus de frontiera sovietică. Dimpotrivă chiar : 
a fost un an de solidaritate, atit înăuntrul naţiunilor cit şi între naţiuni. La sfîrşitul 
anului toate statele din Europa Centrală şi de Est care se eliberaseră singure au 
dat sprijin simbolic şi umanitar poporului (popoarelor) din România. O primăvară 
a naţiunilor nu este în mod necesar şi o primăvară a ,,nationalismului”. 

În orice caz, lucrul cel mai izbitor nu era limbajul apartenenţei naţionale. 
Acesta era absolut previzibil. Izbitoare erau celelalte idei şi cuvinte care 
ajunseseră cap de afiş, ca să spunem aşa. Unul dintre acestea era „societate”. 
În Polonia, ţară stigmatizatá deseori drept „naţionalistă”, cuvîntul cel mai des 
folosit pentru a denumi poporul, prin opoziţie cu autorităţile, nu era ,natiune" ; 
era spoteczenstwo, societate. Şi în Cehoslovacia cuvîntul „societate” era folosit 
într-un mod similar, iar aici n-avea cum să fie un simplu sinonim sau un 
eufemism pentru ,natiune" deoarece acoperea două naţiuni. În ambele cazuri 
era la fel de semnificativ să se vorbească despre autodeterminare socială, pe cît 
era de semnificativ să se vorbească despre autodeterminarea naţională. 
Pretutindeni se punea accentul pe unitatea conştientă a intelectualitatii, munci- 
torilor şi ţăranilor. Desigur, această unitate fusese, în oarecare măsură, creată 
de existenţa unui inamic comun. Cînd a fost zdrobită puterea comunistă şi a 
început o adevărată viaţă politică parlamentară, interesele contradictorii de 
ordin social erau bine articulate. Astfel, probabil că în noul parlament polonez 

grupul cel mai distinct şi mai decis nu îl alcătuiau comuniştii sau membrii 
Solidarităţii, ci ţăranii din toate partidele, care colaborau şi conspirau între ei 
pentru a-şi promova interesele lor sectoriale. 

Nu e mai puţin adevărat că diviziunile sociale nu mai erau nici pe departe la 
fel de profunde ca în secolul al XIX-lea, ori ca la începutul secolului XX şi că 
ele nu minau, în nici un fel, revoluțiile. E aici o ironie a istoriei. Căci, in mare 
măsură, unitatea socială care a contribuit decisiv la sfîrşitul comunismului 
fusese chiar opera comunismului. Din combinaţia acţiunii deliberate de nivelare 
cu diverse absurditati neintentionate rezultase la scara întregii societăţi o distri- 
butie a avutiei nu atît egalitară, cît talmeş-balmeş. Un profesor universitar 
cîştiga mai putin decît un miner, un inginer mai putin decît un táran-fermier. Un 
instalator plătit cu cîţiva dolari sau cu cîteva mărci o ducea mai bine decît un 
prinţ lipsit de valută. Muncitorul locuia în acelaşi tip de casă ca şi inginerul sau 
scriitorul : iar planul apartamentelor le era aproape identic, chiar dacă decorul 
era diferit. În acelaşi timp, îi unea pe toţi conştiinţa existenţei acelei mari 
diviziuni dintre clasa conducătoare a comuniştilor, nomenklatura, şi tot restul 
populaţiei. În toate aceste ţări cei din această categorie erau ei - oni (cuvînt 
devenit celebru datorită cărţii de interviuri cu stalinişti polonezi a Teresei 
Toranska), bonzii. „Ei” puteau fi distinşi după îmbrăcăminte, după maşinile lor 
cu perdele negre, după spitalele şi magazinele cu circuit închis, după limbajul 
şi după modul lor de comportament. Cînd mulţimii masate într-o piaţă din 
Praga i s-a cerut să lase loc de trecere unei ambulante, au făcut acest lucru 
scandînd : „Noi nu sîntem ca ei! Noi nu sîntem ca ei! ". 

În acelaşi timp, exista un nivel remarcabil de înalt al conştiinţei politice a 
publicului. Şi aceasta era, în parte, tot un rezultat al sistemului. Toată lumea 
trecuse prin şcoală, iar învătămîntul era, încă din primii ani, extrem de politizat. 
Mulţi au reacţionat împotriva acestei politizări printr-o retragere fermă în viaţa 
privată si printr-un apolitism aproape programatic. Însă, datorită politizării 
sistemului de învăţămînt şi ubicuitátii ideologiei, nimeni nu mai putea avea vreo 
îndoială că vorbele şi ideile contează, că au consecinţe reale în viaţa de zi cu zi. 

Un concept care a jucat un rol central în gîndirea opoziţiei din anii '80 a fost 
cel de „societate civilă”. 1989 a însemnat o primăvară a societăţilor care aspirau 
să devină civile. S-ar putea ca ideea rudimentară pe care oamenii obişnuiţi o 
aveau despre ce înseamnă construirea unei societăţi civile să nu-l satisfacă pe 
teoretician. Dar o idee aveau totuşi şi în ea se includeau mai multe cerinţe de 
bază. Vor trebui să ia fiinţă forme de asociere - nationale, regionale, locale, 
profesionale - care să fie voluntare, autentice, democratice şi, una peste alta, să 
nu fie controlate sau manipulate de partid sau de Partidul-Stat. Oamenii vor 
trebui să fie ,,civilizati”, adică politicoşi, toleranti şi, mai presus de toate, 
nonviolenti. Civilizati şi cetăţeni. Ideea de apartenenţă cetáteneascá trebuia să 
fie luată în serios. 

Comunismul a reuşit să pervertească multi termeni esentiali pentru istoria 
Europei, printre care, şi nu în cele din urmă, aşa cum s-a precizat în repetate 
rînduri pe parcursul acestei cărţi, cuvîntul „socialism”. Nu se ştie cum, n-a reuşit 
însă să pervertească şi cuvintele ,,cetatean” şi ,civic" cu toate cá le folosea, 
totuşi, în sensuri pervertite ; de pildă, în apelurile la „responsabilitate civică”, 
insemnind de fapt „Tăceţi din gură şi lásati-ne pe noi să ne ocupăm de studenţii 
ăştia care nu-şi văd de treabă”. De ce n-au reuşit să corupă şi aceste cuvinte e 
o întrebare interesantă - la care n-am nici un răspuns pregătit - însă fapt este că, 
atunci cînd parlamentarii Solidarităţii au trebuit să găsească un nume pentru 
grupul lor, i-au spus „Clubul Parlamentar Cetáfenesc" ; mişcarea cehă şi-a luat 
numele de Forum Civic ; iar grupările de opoziţie din RDG au început prin a se 
defini drept Bürgerinitiativen, adică initiative ale cetăţenilor sau initiative civice. 
(În cazul Germaniei de Est, cuvîntul a fost în realitate importat din Germania 
Occidentală, dar rămîne faptul că a fost ales acest termen şi nu altul). Iar limbajul 
cetăţeniei s-a dovedit important în toate aceste revoluţii. Oamenii se săturaseră 
să mai fie simple componente dintr-o societate atomizată în mod deliberat ; 
doreau să fie cetăţeni, bărbaţi şi femei cu personalitate individuală, cu demni- 
tatea şi cu responsabilitatea lor, cu drepturi dar şi cu îndatoriri, asociaţi în mod 
liber între ei într-o societate civilă. 

Mai este un ultim aspect căruia i se cuvine poate o scurtă menţiune, 
în legătură cu autodefinirea revoluţiei. Cum observa Ralf Dahrendorf, Karl Marx 
a exploatat ambiguitatea termenului german de biirgerliche Gesellschaft, care se 
poate traduce fie prin „societate civilă”, fie prin „societate burgheză”. Marx, 
sustine Dahrendorf, a combinat în mod deliberat cele două „citadele” ale 
modernităţii, rod, unul, al revoluţiei industriale, celălalt al Revoluţiei franceze - 
burghezul şi cetăţeanul. Mi-a venit în minte această observaţie atunci cînd, 
la unul din mitingurile de la Leipzig, l-am auzit pe unul dintre vorbitori chemind 
la solidaritate cu acea biirgerliche Bewegung din Cehoslovacia. Mişcare burgheză ! 
Dar, dacă stau să mă gîndesc, mi se pare că în această utilizare aparent greşită 
a termenului rezidă un adevăr mai profund. Căci ceea ce afirmau de fapt 
mişcările de opoziţie din tot estul şi centrul Europei, alături de o mare parte a 
„poporului” care le susţinea, era: Da, are dreptate Marx, cele două lucruri sînt 
strîns legate, iar noi le vrem pe amindouá ! Drepturi civile, drepturi de proprietate, 
libertate economică şi libertate politică, independenţă financiară şi independenţă 
intelectuală, una se sprijină pe cealaltă. Aşa că, da, vrem să fim cetăţeni, 
dar vrem să fim şi clasă de mijloc, din moment ce majoritatea cetăţenilor din 
jumătatea mai norocoasă a Europei fac parte din clasa de mijloc. Vrem să fim 
şi Biirger, şi biirgerlich ! Te duce gîndul la Tom Paine, dar şi la Thomas Mann. 

A fost, aşadar, o primăvară a naţiunilor, dar nu neapărat a nationalismelor ; 
a societăţilor care aspiră să fie civile; şi mai presus de toate a cetăţenilor. 


134 TIMOTHY GARTON ASH 


Primăvara cetăţenilor a schimbat de acum chipul Europei. Ceea ce părea 
doar posibil la începutul anului 1989 părea sigur la începutul lui 1990. Va exista 
o nouă Europă, pentru care termenul de „Yalta” nu va mai fi o prescurtare 
adecvată. În această Europă vor avea un alt loc ţările numite pînă acum 
est-europene, iar Germania va fi cel puţin mai puţin divizată. 

Anul 1848 s-a terminat prost, datorită combinării forţelor reacționare interne 
şi externe ; decisive au fost însă cele externe. Nici un fel de forţe externe de 
reacţie comparabile nu se vedeau la începutul lui 1990. Prusacii îşi făceau 
propria lor revoluţie, nu mai le reprimau pe cele din vecini. Austriecii nu 
înăbuşeau reforma-revolutie din Ungaria, ci îi dădeau tot ajutorul. Dar ruşii? 
Aici transformarea era de-a dreptul miraculoasă, pînă intr-atit încît persoane 
oficiale importante din Marea Britanie şi din Statele Unite au lăsat să se înţeleagă 
că ar putea saluta o intervenţie militară sovietică destinată să zdrobească forţele 
armate ale Securităţii din România. Dar nu, în privinţa României, ca şi în privinţa 
Cehoslovaciei, Ungariei, Poloniei şi Bulgariei, liderii şi comentatorii sovietici, 
începînd cu Gorbaciov, şi-au luat o expresie angelică şi au declarat că nu le-ar 
trece niciodată prin minte să intervină în afacerile interne ale altui stat suveran. 

Cu toate acestea, mişcarea populară de autodeterminare naţională şi socială 
nu s-a oprit brusc pe graniţa vestică a Uniunii Sovietice. Ceea ce se petrecuse 
în Europa de Est a încurajat nemijlocit statele baltice, ca să nu mai vorbim de 
românii din Moldova Sovietică. Dar dacă s-ar clătina şi terenul politic din 
Ucraina ? La începutul lui 1990 era perfect posibil să se imagineze desincronizări 
sau răsturnări în interiorul Uniunii Sovietice. Părea însă rezonabilă îndoiala că 
pînă şi o conducere conservatoare şi militară ar putea încerca de la Moscova să 
utilizeze forţa armată pentru a restabili dominaţia rusă la vest de frontierele 
sovietice din 1945. Nu aveau oare destulă bătaie de cap încercînd să-şi menţină 
imperiul în interiorul frontierelor sovietice postbelice? Din punct de vedere 
logic, dacă invadau una din ţările est-europene, ar fi trebuit însă să le invadeze 
pe toate. Şi atunci, pe cine ar fi „restaurat” ? Partidele comuniste de pînă mai 
ieri, nişte „hopa-Mitică” ce se făcuseră ţăndări ? Era evident cá o răsturnare in 
interiorul Uniunii Sovietice ar fi complicat mult viaţa din noua Europă şi ar fi 
afectat în mod direct evoluţia evenimentelor într-o Germanie încă parţial ocupată 
de trupe sovietice. Dar nu ar fi fost suficient pentru ca harta să revină la 
înfăţişarea ei de dinainte de 1989. 

În legătură cu această nouă Europă sînt de pus nenumărate întrebări, dintre 
care cea mai presantă este, evident: cum poate ajuta Occidentul tranziţia fostelor 
state comuniste spre o democraţie liberă? Eu unul mi-am pus o întrebare ceva 
mai putin evidentă: nu „Cum îi putem ajuta?” ci „Cum ne-ar putea ajuta ei? ". 
Ce anume ar putea aduce aceste aproape o sută de milioane de europeni cu 
experienţa lor dură de patruzeci de ani, noii Europe şi nouă, celor din Vest? 

Cehii erau incintati să sublinieze cá '89 e '68 întors cu capul în jos. Dar una 
dintre deosebirile marcante între '68 şi '89 era, prin comparaţie, lipsa unor 
intelectuali occidentali care să descopere în aceste regiuni exotice noi utopii, 
„socialismul cu chip uman” şi fabuloasa „cale a treia”. 

Avem de-a face, desigur, cu un întreg caleidoscop de noi partide, programe 
şi curente, si ar fi aproape o insolentá să le subsumăm unui „mesaj” unic. 
Şi totuşi, dacă se ia în consideraţie ceea ce susţin în realitate aceste diverse 
partide în chestiunile fundamentale de politică, economie, drept şi relaţii 
internaţionale se va vedea că există un remarcabil consens subteran. În domeniul 
politic afirmă cu toţii : nu există „democraţie socialistă”, există numai democraţie. 
Iar prin democraţie ei înţeleg democraţia multipartită, parlamentară, aşa cum 
este ea practicată în Europa de vest, de nord şi de sud. Afirmă cu toţii: 
nu există „legalitatea socialistă”, există numai legalitate. Şi înţeleg prin asta 
supremaţia legii, garantată prin independenţa, statornicită prin constituţie, 
a judiciarului. Mai afirmă, şi pentru întreaga stîngă aceasta este, poate, afirmaţia 
lor cea mai importantă: nu există ştiinţă „economică socialistă”, există numai 
ştiinţă economică. lar economic înseamnă nu o economie socialistă de piaţă, 
ci o economie socială de piaţă. Nu Ota Sik, ci Ludwig Erhard. Există, desigur, 
puternice diferende în interiorul acestor ţări; există, de pildă, adepţi ai lui 
Friedman şi ai lui Hayek. Se pot auzi chiar păreri favorabile despre Keynes. 
Însă direcţia generală este absolut limpede ; către o economie al cărei principal 
mecanism de creştere e piaţa, în condiţiile proprietăţii private extinse asupra 
mijloacelor de producţie, de distribuţie şi de schimb. Tranzitia la un asemenea 
sistem pune probleme fără precedent, la care vor trebui găsite soluţii originale. 
În cele mai multe din aceste ţări există încă o largă opinie favorabilă distribuţiei 
egalitare a avutiei astfel create şi unui stat care să ofere o puternică protecţie socială. 
Însă modelul de bază s-ar situa, tinind seama de cele trei componente esenţiale — 
politica, justitia şi economia -, undeva între Elveţia reală şi Suedia reală. 

Suedia - sau, după cum a ţinut să sublinieze unul dintre economiştii sovietici 
de frunte, Suedia de sud - pare să fie acum idealul acceptat, în principiu, 
de oricine se consideră socialist, de la Berlin pînă la Vladivostok. Însă dacă 
Marx ar reveni pe pămînt n-ar defini el oare modul de producţie al Suediei drept 
capitalist ? Cu alte cuvinte, principalul argument al stîngii ar părea să nu se mai 
refere la cel mai bun mod de a produce avutie, ci doar la modul optim de ao 
distribui. (O critică mai radicală a formelor de producţie de succes o întîlnim la 
Verzi, mai degrabă decît la socialişti.) 

Din raţiuni pur practice şi istorice, statul urmează în mod clar să joace un rol 
mai important în fostele tari est-europene decît în majoritatea ţărilor din Vest, 
cîţiva ani încă de acum înainte. Dar asta nu înseamnă neapărat şi că oamenii vor 
dori acest lucru. Dimpotrivă, fiindcă au avut parte de atîtea intervenţii ale 

statului atîta vreme, s-ar putea ca ei să decidă că doresc un amestec cît mai 
redus cu putinţă din partea statului. Sondajele de opinie şi anchetele sociologice 
nu sînt de prea mare folos, în acest caz, deoarece majoritatea oamenilor abia au 
început să mediteze la aceste probleme, ca să nu mai vorbim că abia au început 
să dea piept cu ele în realitatea dură a tranziţiei economice. Vor vedea dacă le 
place prăjitura abia cînd vor gusta din ea. În rîndul intelectualilor care au 
început să se confrunte cu aceste probleme se face simțită, după mine, mai 
curînd primejdia contrară: aceea de a considera economia de piaţă drept un 
leac pentru toate suferinţele fie ele de natură socială, politică sau economică. 
De aici popularitatea de care se bucură Hayek. Aproape că s-ar putea spune că 
piaţa liberă e ultima dintre utopiile central-europene. 

Astăzi e uşor de uitat că s-a pretins că în comunism au fost create nu numai 
forme noi şi superioare de politică, justiţie şi economie, ci şi o modalitate nouă, 
superioară, de organizare a raporturilor dintre state. Acestei noi modalităţi i s-a 
spus ,,internationalism socialist” şi a fost contrapusă „naţionalismului burghez”. 
Există numeroase exemple de internationalism burghez - G7, OECD, FMI, 
NATO, GATT - însă din perspectiva istoriei europene cel mai dramatic este 
exemplul Comunităţii Europene. Există numeroase propuneri, prea numeroase 
ca să poată fi înşirate măcar, care privesc noile forme de raporturi interstatale 
aflate în faţa Europei de Est. Ca să dăm un singur exemplu, oamenii politici de 
marcă din Polonia au readus în discuţie ideea unei confederaţii între Polonia şi 
Cehoslovacia. Dar dacă se pune întrebarea care anume este modelul aşezat la 
baza noilor raporturi dintre aceste state, modelul de rezolvare a conflictelor 
nesolutionate de ordin national, etnic şi economic dintre ele, răspunsul va fi 
limpede. Modelul este Comunitatea Europeană. 

Aceasta înseamnă nu numai că ar dori cu toţii să intre în CE actuală, pe cît 
de deplin şi de curînd posibil. Mai înseamnă şi că aceste state speră că 
inamicitiile dintre ele şi conflictele lor nerezolvate de ordin istoric vor putea fi 
depăşite la fel cum au fost depăşite, să zicem, cele dintre Franţa şi Germania. 
Acest lucru este valabil, mi se pare mie, şi pentru acele grupări care nu recunosc 
în mod explicit Comunitatea Europeană drept model. Desigur, trebuie să umbli 
mult prin Europa Occidentală ca să dai de „europeni” atit de entuziaşti - adică 
de suporteri ai unei comunităţi supranationale numite Europa - cum vei găsi in 
Europa de Est la fiecare pas. Călătorind înainte şi înapoi între cele două 
jumătăţi ale acestui continent divizat, m-am gîndit uneori că veritabila diviziune 
este cea dintre cei (din Vest) care au parte de Europa şi cei (din Est) care cred 
în ea. Pretutindeni, în toate regiunile, expresia cu care se rezumă de obicei ceea 
ce se petrece este „întoarcere în Europa”. 

Şi totuşi, ce anume, ca să ne repetăm întrebarea, pot aduce aceşti entuziaşti 
noii Europe ? Dacă nu mă înşel în analiza de la care pornesc, ei nu pot oferi idei 
fundamental noi în privinţa marilor chestiuni de politică, economie, drept sau 

raporturi internaţionale. Ideile cărora le-a venit vremea sînt cele vechi, cunoscute, 
bine verificate. (Ideilor noi le-a trecut vremea.) Deci tot ce ne pot ei oferi sînt 
problemele lor fără precedent, interesante din punct de vedere teoretic, dar împovă- 
rătoare în practică? Ne vin la uşă ca nişte cerşetori care n-au decît răbojul unor 
ani irositi? Sau oare s-ar putea să aibă, sub haina roasă, vreo comoară ascunsă ? 

Călătorind prin această parte a lumii în ultimul deceniu, am dat peste 
comori : exemple de mare curaj moral şi de integritate intelectuală, camaraderie, 
prietenie profundă, viaţă de familie ; timp şi spaţiu pentru conversaţia serioasă, 
pentru muzică şi literatură, netulburate de zgomotul perpetuu al mijloacelor 
noastre de transport şi al lumii noastre obsedant telecomunicative ; mărturii de 
creştinism în forma sa originară cea mai pură ; mai pe larg, o calitate a raporturilor 
dintre oameni, bărbaţi şi femei, din medii diferite şi de credinţe cîndva opuse cu 
înverşunare - un ethos al solidarităţii. Aici devine acută primejdia idealizárii 
sentimentale, căci vizitatorul privilegiat se bucură de aceste avantaje fără să le 
plătească şi preţul. Nu încape nici o îndoială că, orice fel de socoteală cantitativă 
sau utilitară am face, preţul trebuie să fi fost mult mai mare decît avantajele. 
Şi totuşi, ar fi şi mai greşit să pretindem că aceste comori nu existau cu adevărat. 
Existau. lar pentru mine unul, după 1989, întrebarea întrebării este: Dar dacă 
nici unul din aceste lucruri bune nu vor supravieţui eliberării ? Era oare comuni- 
tatea doar o comunitate creată de destin, o Schicksalsgemeinschajt ? Erau doar 
foloasele adversitatii sorții ? 

Chiar dacă nu are loc nici o răsturnare a situaţiei din Uniunea Sovietică, nici 
o desincronizare violentă sau o cotitură spre un regim ne-liberal într-una sau 
alta din ţările est-europene, nu se vor pierde, pur şi simplu, aceste comori în 
goană - atit de înţeles - după bunăstare ? Cum observa sec un prieten maghiar : 
„Am supravieţuit la patruzeci de ani de comunism, nu-s deloc prea sigur că voi 
supravieţui unui singur an de capitalism”. Şi nu va fi vorba doar de impactul 
atomizant al consumismului, una dintre cele mai puternice arme cunoscute de 
om. Va fi vorba de impactul mult mai dur şi mai traumatic al tentativei de 
trecere de la o economie planificată la o economie de piaţă, cu toate loviturile 
care 1 se asociază: şomaj, dislocare, injustitie. 

Să ne luăm dorinţele drept realităţi nu serveşte nimănui. Se poate creiona, 
din păcate, la un nivel destul de ridicat de plauzibilitate analitică, un tablou 
sumbru al perspectivelor fostei Europe de Est în anii '90; perspective în care 
viitorul postcomunist seamănă foarte bine cu trecutul precomunist: în loc de o 
Europă Centrală s-ar putea să vedem, mai degrabă, o Zwischeneuropa, o zonă 
intermediară dependentă, alcătuită din state slabe, dominată de prejudecăţi 
nationale, de inegalitate, sărăcie si Schlamassel. 1989 s-ar putea, in acest caz, 
să apară, celor care au luat parte la evenimentele lui şi celor care i-au scris istoria, 
doar ca un scurt moment luminos între suferinţele zilei de ieri şi cele ale zilei 
de mîine. 

Această soartă nu e de neevitat. Dacă ea va putea fi evitată depinde într-o 
măsură semnificativă de angajarea şi de buna-credintá ale Vestului in general, 
ale Europei de Vest in special şi ale Germaniei mai ales - sau, mai degrabă, ca 
să ne exprimăm în termeni mai potriviti cu noua Europă, ale unei Germanii care 
rămîne occidentală. 

Şi totuşi, chiar dacă ar fi să se împlinească perspectivele cele mai sumbre, 
ceva va rămîne, cel puţin în memorie, în cultură, în spirit. Europenii din acele 
ţinuturi ne vor fi oferit, cu o limpezime şi o claritate izvorite din experienţa lor 
amară, dacă nu altceva, atunci măcar reafirmarea valorii a ceea ce noi detinem, 
a vechilor adevăruri şi a modelelor verificate, a celor trei elemente esenţiale ale 
democraţiei liberale şi a Comunităţii Europene - singura casă comună europeană 
care există. Pe plan intelectual, spiritual aş putea chiar spune, „1989” în Europa 
de Est este un complement vital al acelui „1992” al Europei Occidentale. 

„Litwo ! Ojczyzno moja! ty jesteś jak zdrowie” , aşa începe cel mai celebru 
dintre toate poemele în limba polonă „Pan Tadeusz” al lui Adam Mickiewicz : 


Lituanie, patria mea, eşti cum e sănătatea. 
Cit trebuie să fii de prețuită, îi e dat să ştie 


Doar celui care te pierde. 


Dacă în loc de Lituania vom pune cuvîntul „Europa”, s-ar putea să aflăm şi 
lecţia cea mai profundă a acestui an al miracolelor, anul '89. 


Note 


Sursa: Reprodus cu permisiunea autorului din Timothy Garton Ash, The Magic Lantern 
(Londra: Vintage, 1990), pp. 131-156. Copyright © 1990, 1993 Timothy Garton Ash. 

SEMNIFICATIILE LUI 1989 
Jeffrey C. Isaac 


Teoreticianul politic american Jeffrey C. Isaac oferă, în articolul său profund, 
o interpretare critică a punctelor de vedere dominante, adeseori contradictorii, 
privind revoluțiile din 1989 şi rolul noțiunilor disidente de libertate şi drepturi 
în demolarea regimurilor leniniste. Inspirat de critica lui Karl R. Popper asupra 
istoricismului, Isaac respinge interpretările moniste care asociază acestor eveni- 
mente o Semnificație singulară şi propune o interpretare multilaterală, care să 
recunoască pluralitatea semnificaţiilor asociate. Cel mai important element din 
analiza sa îl reprezintă efortul de a recupera si adinci viziunea asupra vieţii şi 
acţiunii politice produsă de gindirea si practica disidenfei est-central-europene. 
În acest sens, interpretarea sa diferă radical de viziunile lui G.M. Tamás şi Tony 
Judt asupra disidentilor, văzuţi ca visători naivi, lipsiţi de orice legături 
profunde cu societățile în numele cărora pretindeau că vorbesc. 

Cititorii ar trebui să ia notă de pledoaria lui Isaac pentru o viziune lipsită 
de prejudecăţi, antidogmaticá asupra politicii democratice. Recunoscind meritele 
liberalismului, el argumentează că moştenirea a ceea ce intelectualii critici 
est-europeni numeau „antipolitică” nu ar trebui eliminată din discuție cu 
uşurinţă. Cu alte cuvinte, spre deosebire de cei care anunţă victoria democraţiei 
liberale ca pe o realizare care nu pune probleme, Isaac consideră că noile idei şi 
stiluri de a face politică născute din experienţa disidentei, inclusiv a formelor extra- 
parlamentare de participare şi a spiritului societăţii civile, reprezintă posibilităţi 
democratice relevante pentru viitorul democraţiei în „Est” şi în „ Vest”. 


x k OK 


„Istoria, în ansamblul ei, ar putea să existe numai în ochii unui observator aflat în 
afara ei şi în afara lumii. Istoria, în ultimă instanţă, există numai pentru Dumnezeu.” 


(Camus, 1956, p. 189) 


„Istoricistul nu recunoaşte că noi sîntem aceia care selectám şi ordonăm faptele 
în istorie... In loc să recunoască faptul că interpretarea istorică ar trebui să 
răspundă unei nevoi născute din problemele practice şi deciziile cu care ne 

confruntăm, istoricistul crede că... prin contemplarea istoriei putem descoperi 
secretul, esenţa destinului uman. Istoricismul încearcă să afle Calea pe care 
omenirea este destinată să păşească ; încearcă să descopere Cheia Istoriei sau 
Semnificaţia Istoriei... [Cu toate acestea] istoria nu are nici un înțeles...” 


(Popper, 1971, p. 269) 


În 1789, Vechiul Regim a căzut, acompaniat de zgomotul zidurilor care se 
prăbuşeau (Camus, 1956, p. 26). Marcind o epocă a revoluţiei democratice, 
procesul revoluţionar a reţinut atenţia lumii!. Immanuel Kant a vorbit în numele 
multor gînditori „luminaţi” cînd a observat că: „Revoluţia unui popor înzestrat, 
pe care am văzut-o desfăşurîndu-se acum poate reuşi sau poate suferi un eşec... 
această revoluţie, spun, cu toate acestea, trezeşte în inimile tuturor spectatorilor... 
o dorinţă de participare foarte apropiată de entuziasm...” (1963, p. 148). 
Cu aproape două sute de ani mai tîrziu, zidurile s-au prăbuşit din nou, de 
această dată în estul Europei. Simbolizat în mod atît de dramatic de căderea 
zidului Berlinului, întregul edificiu al guvernării comuniste - o suprastructură 
cu adevărat imensă, care îşi copleşea populaţia — s-a prăbuşit şi, împreună cu el, 
„cortina de fier” care separa Europa de ea însăşi, iar opoziţia democratică, mult 
timp ţintă a persecuțiilor si marginalizării, a fost împinsă către putere?. 

Ce înţeles au aceste evenimente ? Care este semnificaţia lor pentru cetăţenii 
a ceea ce era numită odată Europa de Est? Care este semnificaţia lor pentru 
democrați, în zorii unui nou secol? Istoria intelectuală de după 1789 dovedeşte 
că este imposibil să se ajungă la o singură interpretare în cazul unor evenimente 
de o asemenea amploare. De mai bine de două sute de ani, scriitorii au polemizat 
cu privire la semnificaţia Revoluţiei franceze. Deoarece ne reevaluăm continuu 
propria persoană, comunităţile noastre politice şi problemele cu care se confruntă 
acestea, reconsiderăm în mod firesc şi acele episoade şi evenimente fundamentale, 
care ne-au modelat trecutul şi care ne ajută să ne definim identitatea politică. 
În acest sens, istoria nu are nici o semnificaţie absolută, ultimă ; ea este continuu 
interpretată şi reinterpretată istoric. Asupra acestui lucru vor cădea probabil de 
acord toţi filozofii şi istoricii. 

Există, cu siguranţă, o serie de posibile interpretări ale lui 1989. Şi totuşi, 
s-a format în prezent un puternic consens în numele unei interpretări declarat 
liberale. Cel mai faimos, într-adevăr notoriu, exponent al acestui punct de 
vedere este un scriitor care, intoxicat cu Hegel, nu a înţeles încă aşa cum trebuie 
lecţiile istoricismului. Francis Fukuyama, în influentul său eseu „Sfirşitul 
istoriei” şi, ulterior, în cartea sa cu acelaşi nume, a proclamat că am ajuns la 
„punctul final al evoluţiei ideologice a omenirii şi la universalizarea democraţiei 
liberale occidentale ca formă finală a guvernării umane” (1989, p. 4). Fukuyama 
nu a fost singur în entuziasmul său. Marc Plattner, co-editor al Journal of 

Democracy (înfiinţat în 1996), i-a susţinut punctul de vedere, declarind că acum 
ne găsim într-o „lume cu un principiu dominant de legitimare, democraţia” (1992). 

Un asemenea optimism hegelian a fost contestat de către multi democrați 
liberali. Jean-Francois Revel a avertizat împotriva „prea grăbitei presupuneri cá 
mişcarea de democratizare reprezintă un fel de milenarism inversat, sosirea 
împărăției eterne a istoriei” (1991, pp. 14-15). Probabil cá cea mai gravă 
afirmaţie de un egal scepticism a fost formulată de Samuel P. Huntington. 
„A spera într-un sfîrşit benign al istoriei”, scrie el, „este omeneşte. A aştepta să 
se intimple aceasta este nerealist. A planifica să se intimple aceasta este 
dezastruos” (Huntington, 1989, pp. 3-11). Totuşi, nu este nevoie să fii hegelian 
pentru a sustine că revoluțiile din 1989 reprezintă triumful liberalismului. 
Într-adevăr, explicaţia sofisticată a lui Huntington cu privire la „al treilea val”, 
în desfăşurare, de transformare liberal democratică, face parte dintre numeroasele 
eforturi de a dezvolta strategii mai realiste şi mai constructive pentru asigurarea 
triumfului liberalismului, pe care Fukuyama îl anunţă prematur doar“. În ciuda 
unor semnificative divergențe de opinii, numeroşi analişti liberali sînt de acord 
că principala problemă la ordinea zilei este tranziţia către democraţia liberală. 

Deşi cred că această interpretare liberală are multe părţi bune, consider că 
este viciată din punct de vedere politic şi moral. Este viciată din punct de vedere 
politic pentru că marginalizează şi/sau ignoră forme importante de politică 
practicate de opoziţia democratică central-europeană, forme care nu sînt acoperite 
în mod adecvat de liberalism. Este viciată din punct de vedere moral pentru că, 
procedind astfel, rezolvă în grabă şi prematur cîteva probleme foarte complexe 
legate de semnificaţiile şi mostenirile anului 1989, excluzind astfel anumite căi 
importante de acţiune politică. Mai precis, minimalizează importanţa formelor 
de activitate politică neelectorale, extraparlamentare - în special tipurile de 
iniţiative civice care au jucat un rol important în rezistenţa împotriva comu- 
nismului - în opoziţia faţă de autoritarism şi în constituirea unor adevărate 
spaţii de politică democratică. Deşi „politica înaltă” a instituţiilor democratice 
liberale normale este importantă, acestea au nevoie să fie completate — şi uneori 
contestate — de forme mai viguroase, fundamentale de cetăţenie. Acest lucru 
este valabil în special într-o perioadă în care mase de oameni se confruntă cu 
dificultăţi economice şi frustrări, iar instituţiile politicii democratice de masă nu 
pot să compenseze aceste suferinţe şi sînt într-adevăr percepute deseori ca fiind 
un aspect al problemei. Interpretarea liberală a lui 1989, pe care o critic, omite 
aceste lucruri. 

Trebuie subliniat faptul că, atunci cînd critic interpretarea liberală, nu 
intentionez să acuz liberalismul in general. Un număr de democrați liberali au 
lansat critici la adresa democraţiei liberale existente în realitate, care se suprapun 
substantial peste argumentele democratice apărate în acest eseu?. Ar fi o mare 

greşeală să tratăm liberalii nediferentiat şi să-i declarăm pe toţi slujitori ai 
organizării instituţionale liberale existente. Totuşi, există un punct de vedere 
liberal, predominant în prezent, care slujeşte într-adevăr structurilor consacrate 
şi care caută să încorporeze în mod inteligent revoluțiile democratice din 1989 
în cadrul lor. Această versiune a liberalismului - un liberalism monist, dacă a 
existat vreodată aşa ceva - merită să fie criticată. 

În spiritul criticii formulate de Popper la adresa istoricismului, voi respinge 
ideea că anul 1989 a avut o semnificaţie unică. El are multiple semnificaţii. 
Deşi, în multe privinţe, indică un triumf al liberalismului, în alte privinţe el 


democratice au relevanţă pentru viitorul democraţiei in „Est” şi în ,,Vest”®. 


Triumful liberalismului ? 


În timp ce eseul din 1989 al lui Fukuyama a exprimat un sentiment de 
entuziasm liberal, destul de răspîndit în rîndul politicienilor şi comentatorilor 
media”, specialiştii liberali, care au sesizat vulnerabilitatea istoricismului său, 
nu s-au delimitat complet de prognoza lui în ceea ce priveşte sfîrşitul ideologiei. 
Stephen Holmes, de exemplu, în sarcastica sa recenzie la cartea lui Fukuyama, 
observa că: „În întreaga lume postcomunistă... observăm valuri de schimbare 
radicală care pînă acum arată ca o revoluţie liberală”. „Nu este revoluţia 
liberală”, se întreba el retoric, „cel mai semnificativ fapt al vieţii politice 
contemporane ? " (Holmes, 1992a, pp. 27, 33). Contrar afirmațiilor lui Fukuyama, 
liberalismul nu este escatologic; dar este stabil, impartial, deschis şi liber. 
Ceea ce se întîmplă, sugerează Holmes, este în mod sigur o transformare 
liberală, una mai complexă şi mai problematică decît triumful proclamat de 
Fukuyama, cu toate acestea, o reabilitare a liberalismului. 

După cum scrie Gale Stokes în recenta sa istorie a revoluțiilor central- 
-europene : „Revoluţia lor nu a fost o înnoire totală, ci mai degrabă abandonarea 
unui experiment eşuat în favoarea unui model deja existent, democraţia pluralistă” 
(Stokes, 1993, p. 260). Aceasta este în mod sigur interpretarea dominantă a lui 1989. 
De aceea, Bruce Ackerman identifică anul 1989 cu „reîntoarcerea liberalismului 
democratic revoluţionar”, renasterea proiectului politic inaugurat de cei care au 
formulat Constituţia Statelor Unite (Ackerman, 1992, p. 1). Ralf Dahrendorf, 
în subtila sa Reflections on the Revolution in Europe, scrie că: „În esenţa sa, 

revoluţia europeană din 1989 reprezintă respingerea unei realităţi insuportabile 
care, după cum am văzut, nu se putea menţine şi, mai mult, reprezintă reafir- 
marea unor idei vechi. Democraţie... pluralism... cetăţenie... nu sînt tocmai 
idei noi”. Ceea ce a triumfat, insistă Dahrendorf, nu este nimic altceva decît 
ideea unei „societăţi deschise”, o idee liberală, printre ai cărei precursori s-au 
numărat Locke, Hume, Madison, Kant şi, mai recent, Raymond Aron şi Karl 
Popper (Dahrendorf, 1990, pp. 27, 75-76). Această teză a fost articulată în 
modul cel mai convingător de către Timothy Garton Ash, care susţine că 
revoluțiile europene „nu pot oferi nici un fel de idei fundamental noi în privinţa 
marilor întrebări ale politicii, economiei, legislaţiei sau relaţiilor internaţionale. 
Ideile cărora le-a sosit timpul sînt unele vechi, familiare, deja testate" - ideile 
liberale referitoare la supremaţia legii, guvernarea parlamentară şi o justiţie 
independentă (Garton Ash, 1990a, p. 154). 

Cei care subscriu la acest punct de vedere nu cred neapărat că triumful 
liberalismului a fost deja asigurat. Într-adevăr, majoritatea nu sînt convinşi de 
acest lucru. Valerie Bunce (1990) formulează o nelinişte comună atunci cînd 
observă că „problema care îi preocupă cel mai mult pe cei din Est şi din Vest 
deopotrivă... este dacă noile regimuri din Europa de Est vor reuşi in názuinta 
lor de a deveni adevărate democraţii liberale"?. Pentru că aceasta este o 
problemă, politologii şi teoreticienii constitutionalismului, de orientare liberală, 
şi-au îndreptat atenţia către probleme de inginerie constituţională şi politică. 
După cum observă Stephen Holmes în numărul inaugural al East European 
Constitutional Review, revista nou înfiinţatului Center for the Study of 
Constitutionalism in Eastern Europe de la University of Chicago Law School: 
„Din Albania pînă la [Ţările] Baltice şi, mai recent, chiar pînă în Rusia, se fac 
încercări de a crea instituţii politice liberal-democratice... Şansele de succes ale 
tranziţiei către democraţie liberală variază de la ţară la ţară... [dar] crearea 
instituţiilor va avea consecinţe importante pe termen lung pentru stabilitatea şi 
eficienţa guvernării democratice” (Holmes, 1992b). Bruce Ackerman este de 
acord cu această opinie. Într-o perioadă de agitaţie şi nesiguranţă, insistă el, 
„dificultatea în arta guvernării constă în abilitatea de a folosi aceste momente 
trecătoare pentru a construi fundamente noi şi mai solide pentru democraţia 
liberală” (Ackerman, 1992, p. 27). Analiştii occidentali şi-au îndreptat cu 
înverşunare atenţia către această dificultate în arta guvernării. O multitudine de 
cărţi şi articole ştiinţifice dezbat virtuțile şi viciile schemelor electorale alternative, 
riscurile prezidentialismului sau parlamentarismului, caracterul revizuirii juridice şi 
logica constitutionalismului. Reviste noi, ca Journal of Democracy şi East 
European Constitutional Review, îşi concentrează atenţia asupra celui mai bun 
mod de realizare a tranziţiei către o democraţie liberală funcţională şi stabilă în 
Europa Centrală. 

Totuşi, opinia că anul 1989 a aşezat Europa Centrală pe drumul tranziţiei 
liberal-democratice nu aparţine numai multor teoreticieni occidentali importanţi ; 
ea este creditată şi de reflectiile central-europenilor înşişi, cîţiva dintre ei destul 
de cunoscuţi pentru rolul lor în opozitiile democratice împotriva comunismului. 
De exemplu, Jânos Kis a susţinut că: 


„Alternativa cu care se confruntă acum Ungaria este fie de a crea o democraţie 
constituţională, multipartinică şi o economie de piaţă mixtă, fie de a regresa în 
declin economic şi balcanizare politică. Şansa de realizare a primei variante este 
foarte slabă. Totuşi, aceasta este singura noastră şansă pentru generaţiile următoare. 
Nu putem alege alt teren, mai favorabil realizării valorilor libertăţii, egalităţii şi 
fraternității. Trebuie să încercăm să folosim această mică frîntură de şansă, aici 
şi acum”. 


(Kis, 1989, p. 241)? 


Adam Michnik a exprimat deseori o idee similará - nu existá decit douá 
alternative de viitor pentru Europa de Est, viitorul Occidentului, al democratiei 
liberale şi compromisului politic, sau căderea în xenofobie si tribalism turbulent 
(Michnik, 1990a, 1990b). În apărarea celui dintii, el scrie că: 


„în perioada postcomunistă, valorile liberale, codificate în scrierile lui John 
Stuart Mill şi Alexis de Tocqueville, precum şi în cele ale lui Hayek, renasc cu 
adevărat. Prin rezistenţa lor împotriva comunismului, ele îşi redescoperă viziunea 
asupra libertăţii civile, visurile de parlamentarism, de pluralism politic şi cultural, 
de toleranţă şi aspiraţia către o ţară liberă de orice formă de dictatură ideologică”. 


(Michnik, 1991a, pp. 70-72)" 


György Konrad, a cărui lucrare Antipolitics a fost o adevărată biblie a 
opoziţiei democratice împotriva comunismului, a sintetizat probabil cel mai 
bine această înţelegere de sine: „De ce sînt liberal? Pentru că sînt sceptic fata 
de tot ceea ce este uman, faţă de identitatea noastră colectivă ; deoarece pentru 
mine nu există instituţii, persoane sau concepte care să fie sacrosancte sau 
deasupra oricărei critici... Pentru mine, liberalismul este, înainte de toate, un 
stil: cosmopolit, civilizat, personal, ironic...” (Konrad, 1990, p. 189). 

Cum să înţelegem această aparentă convergenţă dintre specialiştii occiden- 
tali şi foştii disidenti răsăriteni cu privire la interpretarea liberală a lui 1989? 
Există motive, cred, de a considera mai puţin relevant entuziasmul liberal al 
intelectualilor central-europeni. După cum observa un comentator, nu atit 
liberalismul ca doctrină filozofică sau politică, cît liberalismul ca atitudine a 
fost experimentat în renaşterea la care se referea Michnik. „Liberalismul”, 
scrie Szacki, „apare ca o utopie în Europa de Est, ca o viziune a unei societăţi 
exemplare, care se opune în modul cel mai evident realităţilor sistemului 


SEMNIFICATHLE LUI 1989 145 


comunist” (1990, p. 472). Trebuie desluşite sensurile în care foştii opozanți se 
declară a fi liberali; cu alte cuvinte, propriile lor percepții nu pot fi luate ca 
atare dacă dorim să înţelegem loialitatile lor din prezent. Dincolo de acest 
lucru, nu există nici un motiv de a favoriza concepţiile lor asupra revoluțiilor la 
declanşarea cărora au contribuit. Cu mult timp în urmă, Tocqueville sublinia că 
revoluționarii pot să perceapă deformat evenimentele la care au participat. 
caracteristicile aproape inevitabile ale transformărilor revoluţionare. În ciuda 
importanţei pe care, trebuie să o recunoaştem, o deţin afirmaţiile lui Michnik şi 
Konrâd, nu avem nici un motiv să considerăm că reprezintă ultimul cuvînt în 
privinţa subiectului nostru. 

Un mod mai bun de tratare a presupusului triumf al democraţiei liberale ar 
fi să scindăm această idee într-un număr de enunturi distincte, urmînd ca fiecare 
să fie evaluat pe baza propriei relevante. Atunci, problema nu este dacă 
liberalismul a triumfat sau nu, ci in ce sens sau sensuri a triumfat. Permiteti-mi 
să sugerez că există cel puţin trei sensuri distincte în care se poate considera că 
liberalismul a triumfat. În fiecare dintre ele, liberalismul a triumfat, dar nu fără 
ambiguitate. 

Mai întîi, am putea vorbi despre triumful practic al instituţiilor democratice 
liberale. Pare destul de clar că o dată cu căderea comunismului, regimurile 
politice monopoliste au fost înlocuite de organizări mai „poliarhice”. Diferitele 
coaliţii opozitioniste de tip „forum civic” au condus rapid la negocieri în jurul 
mesei rotunde între conducerile comuniste şi elitele politice democratice, cu 
privire la tranziţia către o democraţie liberală. Au fost adoptate constituţii, în 
unele cazuri definitive, în altele provizorii, care stabileau oficial funcţiile publice 
şi conţineau declaraţii ale drepturilor. Au luat fiinţă instituţiile democratice 
liberale - separatia puterilor, alegeri la intervale regulate, pe bază competitivă, 
sisteme de partid. Partidele politice au înlocuit şi au cooptat mişcările demo- 
cratice de opoziţie, canalizînd şi „însumînd” cererile politice într-o manieră 
flexibilă, „normalizată” politic. S-au organizat alegeri mai mult sau mai puţin 
libere şi s-au realizat cu succes schimbările de guverne. În acest sens, putem 
vorbi în sens descriptiv despre institutionalizarea democraţiei liberale, un proces 
care poate fi justificat parţial prin imperativele structurale de organizare a 
diversităţii politice şi parţial prin cerinţele financiare ale unei economii moderne, 
care funcţionează într-o economie capitalistă globală. Ar fi imposibil să se nege 
că liberalismul a triumfat în acest sens". 

Şi totuşi, procesele politice din Europa Centrală sînt încă în continuă 
schimbare. Multe dintre problemele constituţionale esenţiale — restituirea pro- 
prietatilor naţionalizate sub comunism, aşa-numita „lustraţie” a foştilor comunişti 
şi, mai general, statutul nomenclaturii — rămîn încă nerezolvate. Transformarea 

radicală şi precipitată a vieţii economice şi, o dată cu ea, declinul vizibil al 
standardului de viaţă al multor central-europeni au alimentat un sentiment larg 
răspîndit de indignare publică, care, la rîndul său, a catalizat ideologiile şoviniste. 
Problema minorităţilor naţionale, care este endemică în regiune, a exacerbat 
asemenea ideologii. Cu alte cuvinte, populismul autoritar constituie un compe- 
titor real al democraţiei liberale’?. Probabil că la fel de amenințătoare este 
incertitudinea geopolitică din fosta Uniune Sovietică, precum şi dezmembrarea 
brutală a Iugoslaviei, amîndouă adăugîndu-se sentimentului de anxietate publică 
şi simbolizind nesiguranța institutionalizárii democratic-liberale din Europa 
Centrală. Alternativa tribalistă împotriva căreia au avertizat Kis şi Michnik 
rămîne încă posibilă. 

Limitele triumfului liberalismului, în acest prim sens, ne duc la cel de-al doilea 
sens în care putem să vorbim de o reabilitare liberală — triumful liberalismului 
ca un imperativ etico-politic. Puţini teoreticieni liberali ar nega marile dificultăţi 
care copleşesc în prezent liberalismul în Europa Centrală. Ideea este, cred eu, 
că acestea sînt văzute mai curînd ca obstacole în faţa proiectului de construire 
a democraţiei liberale decît ca alternative plauzibile ca atare. Din acest punct de 
vedere, deşi succesul liberalismului nu este încă asigurat, alternativele sînt, 
în mod evident, de nedorit. Oricare ar fi problemele ei, democraţia liberală este, 
am putea spune, adoptind faimoasa glumă a lui Churchill, cea mai putin rea 
dintre formele de guvernămînt. Dacă dorim să trăim într-o economie de piaţă 
modernă şi să ne bucurăm de avantajele ei, şi dacă dorim să evităm războaiele 
civile în societăţi caracterizate de tot felul de diferenţe de neînlăturat, atunci 
democraţia liberală este la ordinea zilei. Ceea ce Holmes numeşte „proiect 
constituţional”, iar Ackerman „artă a guvernării” devine astfel o necesitate 
urgentă. 

Există mult adevăr şi în această afirmaţie. Nu se poate pune sub semnul 
întrebării puterea de atracţie a constitutionalismului liberal dacă se iau in 
considerare tragedia bosniacă, apariţia ideologiilor şoviniste în Slovacia, România 
şi Ţările Baltice, ascensiunea neliniştitoare a unor politicieni precum Jirinovski 
în Rusia sau retorica antisemită a lui Csurka în Ungaria. Valul anticomunist de 
vinátoare de vrăjitoare, care a infectat dezbaterea politică, amenintind să 
cantoneze societăţile central-europene într-o înverşunată învinuire a trecutului 
şi să ofere un teren fertil demagogiei politice, dovedeşte importanţa libertăţilor 
civile liberale, cum ar fi prezumția de nevinovăție şi procesul legal adecvat!*. 
Maniera lipsită de sensibilitate şi de multe ori ostilă în care au fost tratate 
minoritățile nationale şi religioase subliniază importanţa tolerantei liberale”. 

După cum a arătat Ulrich Preuss, două logici constituţionale rivale privind 
cetăţenia continuă să-şi dispute întîietatea în Europa Centrală : o concepţie civilă, 
care îi defineşte ca fiind cetăţeni pe toţi aceia care se supun uneia şi aceleiaşi 

legi şi o concepţie etnică, care defineşte cetăţenia în termenii apartenenţei la un 
grup etnic sau national distinct (Preuss, 1993)!°. Cea de-a doua concepţie este 
profund ostilă proceduralismului guvernării reprezentative liberale şi, urmînd 
scrierile lui Carl Schmitt, se bazează pe apelurile către o voinţă populară 
omogenă etnic împotriva acelor „interese speciale” - minoritățile nationale, 
capitalul străin, politicienii - văzute ca obstacole în calea unei suveranitati 
populare autentice'’. O asemenea viziune, nu lipsită de atracţie acum in Europa 
Centrală, este pur şi simplu o altă versiune de dreapta a „democraţiei totalitare”, 
identificată cu mult timp în urmă de Jacob Talmon (1970). În lumina tuturor 
acestor lucruri, este greu să nu fim de acord cu opinia lui Stephen Holmes : 


„Cea mai dificilă problemă cu care se confruntă astăzi ţările din Europa de Est 
este crearea unui guvern care poate aplica reforme eficiente mentinind, în acelaşi 
timp, încrederea publică şi fără să renunţe la procedura democratică de a fi făcut 
răspunzător pentru actele sale... Pe de altă parte, cel mai mare pericol politic 
este... spiritul antiparlamentarismului... În consecinţă, în Europa de Est, astăzi, 
dificultatea constă în a-i împiedica pe liderii extraparlamentari să obţină suport 
public pe baza unor forme de legitimare nedemocratice şi neelectorale”. 


(Holmes, 1993b, pp. 23-24)! 


Ín acest sens, democratizarea liberalá este un imperativ etico-politic. Pentru 
că singura alternativă macro-politicá pare să fie o combinaţie teribilă de autori- 
tarism, război civil şi declin economic!?. Totuşi, chiar şi aici este necesară o 
oarecare precauţie. Care este relaţia dintre proiectul liberal şi celelalte posibilităţi 
pe care le întrevăd cu teamă liberali ca Holmes şi Garton Ash? Sînt aceste 
alternative simple obstacole care trebuie combătute ? Răspund ele la temerile 
presante care decurg din înseşi imperfectiunile tranziţiei democratice liberale, 
în special din problemele endemice create de dezorganizarea economică şi 
alienarea politică??? Pot fi îndepărtate cu uşurinţă toate aceste dificultăți? În 
scopul argumentului meu voi lăsa deoparte ceea ce ar putea fi numită alternativa 
populist-autoritară, pentru că este în mod clar atît antiliberală, cît şi anti- 
democratică, o alternativă care trebuie combătută, oricît de viabilă ar părea din 
punct de vedere politic. Dar nu există nici o altă alternativă la democraţia 
liberală ? Şi, în definitiv, o alternativă democratică mai radicală nu ar putea juca 
un oarecare rol în combaterea populismului autoritar ? 

Aici lucrurile se complică şi ne deplasăm către cel de-al treilea sens în care 
se poate spune că democraţia liberală a triumfat, nu pur şi simplu ca rezultat al 
forţelor structurale sau al imperativelor etico-politice, ci ca împlinire a opoziţiei 
democratice faţă de comunism. Să ne întoarcem la cîteva dintre afirmaţiile 
istorice citate mai sus, şi anume că „revoluţia lor nu a fost o înnoire totală, 

ci mai degrabă abandonarea unui experiment eşuat în favoarea unui model deja 
existent...”, că „scopul comun nu a fost numai acela de a-i îndepărta pe 
ticăloşi, ci şi acela de a construi democraţia liberală” (Stokes, 1993, p. 260; 
Bunce, 1990, p. 403). Mulţi comentatori liberali nu au prezentat pur şi simplu 
o prognoză politică, ci şi o interpretare istorică, în sensul că instituţiile 
democratice liberale sînt rezultatul dorit al revoluțiilor, sau cel putin dorit de 
partea cea mai progresistă a conducerii democratice a revoluțiilor. O asemenea 
perspectivă repetă o schemă progresistă atractivă, riguroasă, apartinind secolului 
al XIX-lea, care opune forţele de eliberare forţelor reacţiunii, pe reformatorii 
democratici liberali reactionarilor comunişti coalizati cu ideologii nationalisti. 
Succes revoluţionar contra eşec reactionar. Opțiunile par clare. 

Asemenea celorlalte sensuri în care se poate spune că democraţia liberală a 
fost reabilitată, există mult adevăr şi în punctul de vedere care susţine că 
democraţia liberală reprezenta de multă vreme scopul revoluţionarilor înşişi. 
Remarcile lui Michnik, Kis şi Konrâd citate anterior arată, cu certitudine, că 
acest punct de vedere este plauzibil. Şi, la un nivel chiar mai profund, princi- 
palele opoziții democratice din Europa Centrală - Mişcarea pentru Libertáti 
Civile şi mai tîrziu Forumul Civic în Cehoslovacia, Opoziția Democratică în 
Ungaria, precum şi Comitetul pentru Auto-Apărare Socială şi Solidaritatea din 
Polonia - toate ceruseră pînă in 1989 să se pună capăt guvernării comuniste şi 
să se instituie democraţia liberală multipartinică, cereri care reflectau cu acuratețe 
poziţia adoptată de multă vreme de principalii activişti, dintre care mulţi îşi 
începuseră carierele ca disidenti pentru drepturile omului”. Iar la un nivel si 
mai profund, dacă studiem scrierile cele mai importante ale principalilor intelec- 
tuali disidenti - Havel, Konrad, Michnik, Kuron, Kis - nu este greu de observat 
că o temă recurentă este aceea a necesităţii existenţei unor limite în politică, 
o temă care are în mod sigur rezonanţă liberală. 

Şi totuşi aici, din nou, lucrurile devin mai complicate. Dacă studiem mai 
profund concepţiile opozanților democrați, vom descoperi cá, deşi acestea sînt 
democratice, nu este clar dacă sînt, fără echivoc, democratic liberale. Aceasta 
nu înseamnă cá ele sînt antiliberale?. Ideile liberale de libertate individuală şi 
instituţii liberale de guvernămînt constituţional sînt cu siguranţă apreciate ca 
ingrediente necesare ale libertăţii şi demnităţii umane. Dar ele nu sînt privite ca 
fiind suficiente de către multi dintre opozantii democrați. Există, dacă vreţi, 
o „plusvaloare” democratică pe care interpretarea liberală a anului 1989 o confiscă 
în mod tacit. 

Într-adevăr, liberalii admit în treacăt acest lucru. Ackerman, de exemplu, 
elogiază şi critică deopotrivă viziunea „antipolitică” împărtăşită de persoane 
precum Konrâd şi Havel. Rolul acesteia în rezistenţa faţă de totalitarism a fost 
demn de laudă. Dar apelurile ei la integritate existenţială, susţine el, sînt 


SEMNIFICATHLE LUI 1989 149 


insuficient de practice pentru construcţia liberală. ,Dispretul heideggerian 
pentru Iluminism în general şi pentru consumerismul occidental în particular” 


x” 


al lui Havel „are o intonatie autoritară”. Într-adevăr, Chiar ideea „vieţii în 
adevăr” - un simbol al opoziţiei democratice - este „fără îndoială primejdioasă, 
dacă adevărul este înţeles cu o pasiune filozofică înverşunată” (Ackerman, 
1992, pp. 32-33). 

Ce înţelege exact Ackerman prin ultima sa remarcă referitoare la pasiunea 
filozofică înverşunată este clarificat de o observaţie făcută de Timothy Garton 


Ash: 


„Acum aşteptăm multe lucruri de la politicienii unei democraţii parlamentare 
care funcţionează bine. Dar «a trăi în adevăr» nu este unul dintre ele. De fapt, 
esenţa politicii democratice ar putea fi caracterizată ca «functionind pe jumătate 
în adevăr». Democraţia parlamentară este, în realitate, un sistem de duplicitate 
adversarială limitată, în care fiecare partid încearcă să prezinte o parte a adevărului 
ca şi cum ar fi întreg adevărul”. 


(Garton Ash, 1990b, p. 52) 


Garton Ash exprimă în mod explicit ceea ce Ackerman afirmase doar 
implicit - anume că prea multă integritate, conştiinţă, „autenticitate” reprezintă 
o anatemá pentru democraţia liberală, care necesită o anume frivolitate în 
privinţa adevărului si a cinstei pentru a funcţiona cum trebuie?. Cel mai 
sofisticat argument în acest sens a fost prezentat de Elisabeth Kiss, care susţine 
că deşi viziunea „antipoliticii” dezvoltată de opozantii democrați a jucat un rol 
foarte important în a inspira şi organiza opoziţia împotriva comunismului, 
această viziune este insuficientă ca model de politică normală, curentă într-o 
societate complexă. „Noua ordine socială care va apărea în Europa Centrală şi 
de Est şi gradul în care aceasta va încuraja aspiraţiile democratice”, susţine ea, 
„vor depinde în mare măsură de guverne, parlamente şi partide”. Din cauză 
că „antipolitica” opozanților a renegat asemenea instituţii în favoarea unor 
activităţi mai autentice, ea „se transpune defectuos în perioada postcomunistă” 
(Kiss, 1992, pp. 230, 226). 

Kiss identifică direct contradictia legată de ideea că anul 1989 reprezintă o 
îndeplinire a viziunii opoziţiei, evidențiind tensiunile frapante dintre democraţia 
liberală, care se institutionalizeazá în prezent, şi aspiraţiile multora dintre cei 
care au luptat cu cea mai mare fermitate împotriva comunismului. Avînd în 
vedere acest lucru, ne putem întoarce la observaţia lui Holmes că principala 
sarcină cu care se confruntă democraţii liberali este aceea de „a-i împiedica pe 
liderii extraparlamentari să obţină suport public pe baza unor forme de legitimare 
nedemocratice şi neelectorale”. Problema este simplă. Sînt oare antidemocratice 
toate eforturile extraparlamentare de a obţine suport public pe baza unor forme 

de legitimare nedemocratice şi neelectorale? Sau există forme de politică 
democratică care sînt democratice tocmai datorită faptului că se află în afara 
instituţiilor parlamentare şi electorale ? Voi demonstra că există asemenea forme 
de politică şi că ele au fost experimentate pentru prima dată de opozantii 
democrați. Una dintre multiplele semnificaţii ale lui 1989 este importanţa 
permanentă a unor asemenea forme de politică. 


Politica antipolitică revăzută 


În mai multe privinţe, opoziţia democratică central-europeană poate fi văzută 
ca fiind animată de principiile liberale de neutralitate statală, supremație a legii, 
responsabilitate guvernamentală şi inviolabilitate a vieţii private. Confruntîndu-se 
cu un stat comunist arbitrar şi represiv, aceste opoziții au început prin initiative 
pentru drepturile omului, monitorizind abuzurile guvernamentale, formulind 
petiţii pentru a repara anumite nedreptati şi demascind cazurile de violare 
grosolană a drepturilor omului, recunoscute de legile internaţionale şi de înseşi 
constitutiile comuniste. 

Şi totuşi, asemenea iniţiative au necesitat o formă democratică mai radicală 
de practică politică. Aspectul politic al activităţii lor provenea în parte din 
simplul fapt că într-un stat totalitar toate iniţiativele independente, de orice fel, 
îşi asumau o importanţă politică, cel puţin implicit, deoarece contestau monopolul 
partidului asupra legitimitátii politice. Astfel, aceasta poate fi văzută ca nefiind 
altceva decît o tactică sau, în cel mai bun caz, ca o strategie de a cîştiga, în 
timp, o deschidere democratică liberală. Dar ceea ce a ajuns să fie cunoscută 
sub numele de „politică antipolitică”, indiferent de motivațiile initiale - care in 
mod sigur au diferit de la persoană la persoană - a fost mai mult decît o 
strategie. Ea s-a dezvoltat ca o formă alternativă de politică. Chiar mijloacele 
acesteia — care au fost continuu automonitorizate cu scrupulozitate — i-au devenit 
scopuri. Politica antipolitică a fost, pe scurt, ceea ce politica antipolitică a 
făcut. Ceea ce a făcut a fost să organizeze forme de solidaritate şi asistenţă 
pentru cei persecutați si marginalizati, în condiţiile unei constringeri extreme”. 
A fost necesar un puternic spirit de solidaritate şi participare pentru a susţine 
aceste initiative în fata represiunii statului şi a indiferentei sau ostilitatii deschise 
a maselor. Într-unul dintre primele sale apeluri, KOR, Comitetul Polonez pentru 
Auto-Apărare Socială, a declarat: 


„activitatea socială independentă, care a reapărut în cursul ultimilor cîţiva ani, se 
bazează, înainte de toate, pe structurarea unei autentice opinii publice, pe apărarea 
împotriva represaliilor, pe formularea de cerinţe sociale autentice şi pe spargerea 

monopolului statului asupra răspîndirii informaţiilor. Participarea la aceste activităţi 
este deschisă tuturor... Este necesar să ne organizám pentru a apăra drepturile 
fiecăruia”. 

(„Appeal to Society”, 1985, pp. 481-482) 


În ce moduri conţine această practică de organizare a „societăţii civile 
împotriva statului” pentru „a apăra drepturile fiecăruia” forme de politică 
nonliberale, dar democratice ? Voi sugera un răspuns analizînd o singură iniţiativă, 
grupul cehoslovac pentru drepturile omului Carta 77. 

După cum se ştie destul de bine, Carta 77 s-a format în 1976 ca o comunitate 
ad-hoc ai cărei membri au încercat să protesteze faţă de arestarea unui grup rock 
de avangardă, numit Oamenii de Plastic ai Universului. Carta s-a constituit în 
jurul proiectului unei declaraţii de protest, care făcea apel la principiile de 
legalitate afirmate în Acordurile de la Helsinki, pe care regimul ceh le semnase. 
Dar a devenit repede nucleul unei serii de iniţiative independente, al căror scop 
era democratizarea societăţii cehe?. 

În anumite privinţe, Carta 77 a fost declaraţia de protest, deoarece de la bun 
început ea a respins orice organizare formală sau apartenenţă explicită. Oricine 
semnase pur şi simplu Carta, prin însuşi faptul că făcuse acest lucru, era un 
„cartist”26. Cartiştii se considerau mai degrabă o „iniţiativă civică” decît o 
„opoziţie clasică” sau o „mişcare” an După cum a fost formulat într-un document 
al Cartei (Document nr. 9/1984), o inițiativă civică reprezintă „o inițiativă 
comună, în desfăşurare, a cetățenilor de toate vîrstele, ocupațiile, opiniile 
politice şi credinţele religioase. Aceştia sînt legaţi între ei printr-un sentiment al 
responsabilitátii publice pentru situaţia existentă şi de o hotárire de a lua măsuri 
pentru a îndrepta starea de lucruri deprimantă din prezent” („Open Letter...”, 
1984, p. 16). O iniţiativă civică este o formă deschisă de asociere voluntară, un 
exerciţiu de responsabilitate civică pentru „starea de lucruri”. Dar ea nu este un 
grup de interese sau o mişcare de masă, pentru că evită organizarea formală şi 
refuză puterea politică. Ea operează în sfera societăţii civile, independentă de 
instituţiile politice oficiale şi formale şi caută mai degrabă să influenţeze „opinia 
publică” decît să exercite puterea politică. 

În multe privinţe, această concepţie a iniţiativei civice a fost adoptată ca o 
necesitate strategică provenind din dorinţa de a evita o provocare frontală la 
adresa puterii statului totalitar”. Dar ea reflectă, de asemenea, o înţelegere 
teoretică specifică a politicii moderne, elaborată cu consecvență în documentele 
Cartei. În „Scrisoarea deschisă către Mişcarea pentru Pace Britanică” din 1984, 
de exemplu, se declară că: 


„Carta 77 nu constituie o mişcare în sensul acceptat. (Aceştia nu sînt însă 
«strugurii acri» ai unui oarecare grup cripto-opozitionist, care vegetează într-o 

societate totalitară, ci o strategie pe care am urmat-o cu consecvență pornind de 
la convingerea noastră că ea reprezintă un factor nou în depăşirea crizei politice 
şi morale globale.) Carta 77 este mult mai preocupată să promoveze şi să extindă 
sensul de responsabilitate menţionat anterior decît să devină o mişcare de masă 
şi să cîştige numărul maxim posibil de suporteri ; oricum, ea nu este în poziţia 
de a-şi stabili scopuri politice precise, cel puţin nu în sensul în care cuvîntul 
«politică» a fost înţeles pînă acum [sic]”. 

(„Open Letter...”, 1984, p. 16) 


Acest argument este formulat chiar mai clar într-unul dintre cele mai serioase 
şi mai revelatoare documente ale Cartei 77, „Declaraţia cu ocazia celei de-a 
opta aniversări a Cartei 77”. Carta nu respinge organizarea sau obiectivele 
politice formale, se susţine în această declaraţie, datorită oportunismului sau 
necesităţii strategice. Ea procedează astfel pentru că: 


„scopul ei este într-adevăr fundamental diferit. Este mai profund şi mai cuprinzător : 
scopul ei este acela de a repune în drepturi oamenii, văzuţi ca adevăraţi subiecţi 
ai istoriei... [care] prin însăşi natura sa transcende complet cadrul simplelor 
schimbări ale sistemului de putere, adică al schimbării, în final, a unei ideologii 
pentru o alta, a unui grup de conducători pentru un altul. Această încercare 
reprezintă o critică potenţială a oricărui sistem pentru că orice sistem, chiar şi cel 
mai bun, ascunde în interiorul său o tendinţă de a se ridica deasupra oamenilor. 
De aceea, Carta 77 are un scop care este valabil în orice circumstanţe”. 


(Document nr. 2/1985, „Commission...”, 1988, p. 150) 


Trei idei cheie sînt exprimate în aceste documente : faptul că există o „criză 
globală” a responsabilitatii politice şi morale, că pentru a aborda această criză 
este necesară participarea cetăţenilor obişnuiţi şi că aceasta face din Cartă, 
înțeleasă ca un set de idei şi initiative relevante „în orice circumstanţe”, nu 
numai o reacţie la totalitarism, ci, mai general, la criza politicii moderne. 

Aceste idei au fost de mult asociate cu scrierile lui Vâclav Havel. Dar extra- 
ordinara diversitate a documentelor cartiste arată cu claritate că, oricît de 
influent a fost, fără îndoială, Havel, aceste idei au avut o circulaţie destul de 
largă printre opozantii democrați cehi. Într-adevăr, în timp ce Carta includea 
indivizi avînd multe orientări politice diferite - democrați radicali, socialişti 
democrați, comunişti reformatori, trotkisti independenţi, liberali, conservatori 
religioşi — însăşi forma iniţiativelor Cartei i-a adus la o uimitoare convergenţă 
către o înţelegere comună a politicii activităţilor lor. Ei vorbeau de o „politică 
antipolitică”, de un tip de responsabilitate şi iniţiativă etică ce mergea dincolo 
de politică „în sensul curent” sau „aşa cum este înţeleasă in mod obişnuit”. 
Aceasta a fost o politică republicană cu profunde rezonanţe arendtiene“. A fost 
antiteleologică în sensul cá pentru cartişti erau mai putin esenţiale motivațiile 

sau scopurile acţiunii decît modurile de acţiune în sine. Şi a fost o încercare de 
„a ajunge la o nouă formă de politică, sau, mai degrabă, la o renaştere a modului 
în care era înţeles odată termenul de «politică», a modului în care era practicată 
şi care este, astăzi, aproape uitat” - o încercare de a renaşte cetăţenia activă 
(Document nr. 2/1985, „Commission...”, 1988, p. 161; Document nr. 1/1987, 
„Commission...”, 1988, pp. 276-285). Aceste teme au fost elaborate într-un 
eseu remarcabil al lui Vâclav Benda intitulat „The Parallel Polis”, care a fost 
iniţial publicat în samizdar în 1978 şi a generat o dezbatere intensă în rîn- 
durile opoziţiei democratice cehe. Din această discuţie au apărut o serie 
de teme importante. 

Mai întîi, democraţii cehi vedeau politica în termeni nonstrategici, deşi nu 
antistrategici. În timp ce căutau întotdeauna obiective specifice — într-adevăr, 
prin aversiunea împotriva ideologiilor grandioase, ei au transformat specificitatea 
în virtute - ei aspirau prea putin să influenţeze direct politica publică. Pentru ei, 
politica a reprezentat în primul rînd un mod de a fi şi de a acţiona astfel încît să 
devină conştienţi de puterea lor şi să-şi afirme demnitatea într-un mod concret. 
După cum a scris despre „polis-ul paralel” Ivan Jirous, directorul muzical al 
Oamenilor de Plastic şi un important radical în cultură : 


„EI nu luptă pentru putere. Scopul său nu este să înlocuiască puterile existente cu 
o putere de alt fel, ci mai degrabă să creeze, sub această putere - sau în afara ei —, 
o structură care respectă celelalte legi şi în care vocea puterii conducătoare se 
aude numai ca un ecou insignifiant dintr-o lume care este organizată într-o 
manieră complet diferită”. 
(Benda et al., 1988, p. 277) 
Este, desigur, important de reamintit că „maniera complet diferită” la care 
se referă el este maniera insensibilă şi represivă a totalitarismului în declin. 
Dar punctul său de vedere are, poate, o relevanţă mai generală. În faţa unui 
sistem politic a cărui putere pare stabilă şi dincolo de orice transformare 
radicală, el insistă asupra necesităţii de a crea polis-uri independente sub regim, 
dar în afara acestuia. Asemenea comunităţi nu se adresează în primul rînd 
statului sau sistemului politic oficial ; activităţile pe care le întreprind „reprezintă 
scopul lor. Prin ele se împlineşte tendinţa înnăscută a oamenilor de a crea 
lucruri de valoare. Dind un sens vieților lor şi ale celor apropiaţi lor, oamenii 
sînt capabili să reziste în fata desertáciunii care ameninţă să-i înghită” (Benda et 
al., 1988, pp. 228-229). 
Ladislav Hejdanek a formulat o temă similară: 


„O asemenea regenerare [democratică] este posibilă numai sub forma unor iniţiative 
libere asumate de indivizi sau de grupuri restrinse, care vor să sacrifice ceva în 

interesul unor scopuri şi valori mai înalte... Orice independenţă începe prin 
aceea că fiecare dintre noi ne luăm vieţile în serios, decizînd pentru ce merită să 
ne asumám responsabilitatea, fiind pregătiţi să ne dedicăm energia, munca şi viata 
pentru ceva de valoare sau, mai precis, mai degrabă pentru cineva decît pentru ceva”. 


(Benda et al., 1988, pp. 242-243) 


Rezonantele arendtiene - a crea valori, a rezista deşertăciunii, a regenera 
democraţia - sînt izbitoare. Cartiştii s-au perceput pe ei înşişi ca rezistind 
„pierderii sensului lumii” (worldlessness) şi dezrădăcinării caracteristice totalita- 
rismului şi, mai general, vieţii moderne. 

Cartistii îşi descriau comunitatea ca pe o „mică insulă într-o mare de apatie”, 
ca pe ,,virfurile vizibile ale aisbergului" nemulțumirii (Benda er al., 1988, p. 232). 
Pentru cartisti, insularitatea polis-urilor paralele a fost una dintre virtutile lor 
fundamentale. O asemenea insularitate le-a permis s4 se protejeze in fata unui 
stat represiv, dar şi să stabilească ziduri protectoare in jurul activităţilor altfel 
amenințate să fie ,inghitite" de conformitatea şi consumerismul societăţii 
industriale moderne”. După cum a scris Havel: „Mi se pare că noi toţi, estici 
şi vestici, ne confruntăm cu o sarcină fundamentală, de la care toate celelalte ar 
trebui să pornească. Această sarcină este aceea de a rezista cu vigilenta, 
inteligenţă şi atenţie, dar în acelaşi timp cu totală dăruire, la fiecare pas şi peste 
tot, forţei iraționale a puterii anonime, impersonale şi inumane - puterii ideologiei, 
sistemelor, aparatelor, birocraţiei, limbajelor artificiale şi sloganurilor politice” 
(Havel, 1987a, p. 153). 

Insulele de angajare şi solidaritate civică improvizate de democraţii cehi au 
reprezentat pentru ei cel mai eficient mod de a practica o asemenea rezistenţă. 
Curajul şi convingerea demonstrate de cetăţenii acestor insule îi distingeau de 
masa care îi înconjura, amenintind să-i înghită. Apropierea realizată prin 
apartenenţa la comunitate şi prin urmărirea scopurilor lor îi lega în moduri în 
care organizaţiile de masă nu ar fi putut să o facă niciodată. Aceşti cetăţeni 
puteau să-i vadă şi să-i audă pe semenii lor. Ei puteau să simtă direct rezultatele 
acţiunilor lor. Ei se puteau afirma personal afirmîndu-şi cetăţenia. Cine erau 
aceşti cetăţeni? Artişti, scriitori, istorici - persecutați, angajaţi în posturi 
inferioare calificării lor, aflaţi, bineînţeles, în nesiguranţă - dar şi comercianţi, 
gospodine, studenţi, chiar muncitori. Ei proveneau din toate sferele de activitate, 
iar ceea ce îi distingea era ataşamentul lor faţă de un principiu, şi nu originile 
sau statutul lor social*?. 

Carta 77 şi anexele ei nu erau elite în sensul convenţional. Ele erau elite 
numai în sensul de oameni uniţi de un refuz comun de a fi inghititi de confor- 
mitatea care îi înconjura. Membrii ei „trăiau în adevăr” acolo unde majoritatea 
trăiau o minciună. Acolo unde majoritatea trăiau ca supuşi care acceptă structura 
societăţii, care îi priva de putere, participînd la ritualuri de obedientá în ciuda 

indoielilor lor, cartistii trăiau ca nişte cetățeni care aveau curajul convingerilor lor. 
Totuşi, cartiştii refuzau să se considere un tip superior de persoană, tot aşa cum 
refuzau să îi considere inevitabil corupți pe indivizii obişnuiţi, mai conformisti. 
După cum nota Vâclav Havel în faimosul său eseu „The Power of the Powerless”, 
este absolut imposibil să distingi între un membru conformist al societăţii şi un 
cetăţean adevărat, independent, pentru că linia care îi separă pe cei doi „trece 
de fapt prin fiecare persoană”. Fiecare este, în anumite privinţe, complice al 
structurilor curente ale societăţii de masă ; dar nimeni nu este atît de adînc prins 
în ele încît să fie incapabil de un oarecare tip de independenţă în anumite 
împrejurări. Granițele care separă insulele de mări sînt, de aceea, în continuă 
schimbare. În acelaşi timp, legăturile dintre insule şi mări variază. După cum 
susţine Havel: „Nu se poate afirma că există o mică enclavă de oameni «complet 
independenţi» într-un ocean de «oameni complet dependenţi», fără nici o inter- 
acţiune între ei. Există o enclavă de «relativ independenţi» care îmbunătăţesc cu 
perseverenţă, treptat şi discret mediul «relativ dependent» care îi înconjoară, 
datorită intelesului eliberator din punct de vedere spiritual şi stimulator din 
punct de vedere moral pe care îl are propria lor independenţă” (Benda et al., 
1988, p. 237). În acest fel, polis-urile paralele nu sînt în întregime preocupate 
de sine, în ciuda insularitatii lor**. Ele tintesc dincolo de ele înseşi, avînd un 
„efect de iradiere” asupra mediului lor înconjurător, un efect produs de forţa 
exemplului lor, de stînjeneala celor care nu au reuşit să ia o poziţie, de presiunea 
morală indirectă exercitată asupra regimului. În acelaşi timp, ele descoperă 
locul adecvat al responsabilitatii politice - iniţiativa civică a unor persoane 
reale, actionind în numele lor, gindind şi vorbind în numele lor (Havel, 1987b, 
pp. 103-104). 

După cum ar trebui să fie clar, iniţiativele independente ale Cartei 77, în 
special intensa dezbatere cvasipublică asupra opoziţiei însăşi au constituit, 
probabil, cel mai semnificativ tip de iniţiativă, au implicat o feorie a puterii 
democratice, ale cărei enunturi au fost cel mai bine formulate în faimoasele 
eseuri ale lui Havel, „The Power of the Powerless” şi „The Politics of Conscience”. 
În această viziune, totalitarismul a fost versiunea cea mai extremă, malignă şi 
grotescă a unei tendinţe mai generale a societăţii moderne de a supune indivizii 
unei „forţe iraționale a puterii anonime, impersonale şi inumane - puterii 
ideologiei, sistemelor, aparatelor, birocraţiei, limbajelor artificiale şi sloga- 
nurilor politice”. Cu alte cuvinte, politica modernă, inclusiv politica democratică 
liberală, este o politică de privare de putere civică, justificată de avantajele - 
uneori palpabile, deseori iluzorii - unei societăţi de masă. Conform formulării 
lui Havel, omul este tratat ca „un membru obedient al unei gloate de consum” ; 
„în loc de a participa liber la luarea deciziilor economice, la viaţa politică şi la 
progresul intelectual, tuturor le este în realitate oferită o şansă de a alege liber 

ce maşină de spălat sau ce frigider vor să-şi cumpere” (Havel, 1992a, p. 60). 
Cartiştii, împărtăşind părerile unor democrați liberali radicali ca John Dewey si 
Hannah Arendt, consideră aceasta ca pe un pact faustian, care condamnă 
indivizii unei societăţi moderne la o viaţă de pasivitate, conformism şi irespon- 
sabilitate politică. Supunerea faţă de totalitarism a fost numai o formă extremă 
a unei asemenea iresponsabilitáti, dar nu singura. Pentru că problemele legate 
de drepturile omului, dezastre ecologice, insecuritate economică şi ameninţarea 
războiului, toate indică necesitatea unui tip de iniţiativă civică, care să acţioneze 
împotriva naturii societăţii industriale moderne. 

Acest tip de responsabilitate civică în sens larg a animat opoziţia democratică 
cehoslovacă si - nu ar fi greu de demonstrat - a jucat, de asemenea, un rol 
important în animarea celorlalte opoziții democratice central-europene. Sensul 
responsabilitatii le-a determinat să reziste puterii totalitare şi să pledeze pentru 
instituţii democratice liberale. Dar, de asemenea, le-a făcut să considere asemenea 
instituţii insuficiente cîtă vreme „orice sistem, chiar cel mai bun, ascunde în el 
însuşi o tendinţă de a se ridica deasupra oamenilor” (Document nr. 2/1985, 
„Commission...”, 1988, p. 150). Deoarece democraţia liberală reprezintă ea 
însăşi un sistem, este la rîndul său expusă la această corupere. Totuşi, în ciuda 
criticii lor asupra politicii democratice liberale de partid şi a „tehnologiei 
puterii” proprii acesteia, cartiştii au recunoscut valoarea constitutionalismului 
liberal, dar în acelaşi timp au recunoscut limitele sale într-o epocă a consu- 
merismului şi puterii birocratice. Ambele puncte au fost clarificate în scrisoarea 
deschisă către mişcarea britanică pentru pace : 


„Poziţia voastră «unilaterală», aşa cum s-a manifestat, este, în relaţie cu structurile 
democratice şi mecanismele politice clasice, foarte apropiată de sensul şi forma 
propriilor noastre încercări. (Aici trebuie să subliniem din nou convingerea 
noastră profundă că aceste structuri constituie o bază vitală, care a fost negată 
sau falsificată întotdeauna cu preţul unui rău mai mare; dar, în acelaşi timp, 
sîntem conştienţi că declinul acestor structuri a contribuit mult la crearea actualei 
crize globale şi că, fără noi impulsuri radicale şi transformări regeneratoare, nu 
poate fi găsită nici o cale de ieşire din criză.)” 


(Document nr. 9/1984, „Open Letter...”, 1984, p. 17). 


Instituţiile democratice liberale, cu alte cuvinte, reprezintă „o bază vitală” a 
libertăţii umane. Dar ele trebuie să fie completate şi revigorate de „noi impulsuri 
radicale”, iniţiative civice care contestă modul normal de funcţionare a acestor 
instituţii şi corupţia la care acestea sînt expuse continuu. 

Initiativa civică şi democraţie liberală 


După cum am sugerat deja, această viziune a iniţiativei civice care se opune 
puterii intolerabile pare, în multe privinţe, liberală. Ea afirmă importanţa 
stabilirii limitelor de exercitare a autorităţii colective. Ea pretuieste instituţiile 
politice democratice liberale. Accentul pe care îl pune pe importanţa protestului 
şi disidentei este cu siguranţă compatibil cu teoria politică liberală şi cu practicile 
constitutionalismului liberal”. În toate aceste privinţe, politica opoziţiei demo- 
cratice central-europene se încadrează în parametrii liberali. La un nivel mai 
profund, preceptul de a „trăi în adevăr” pare perfect compatibil cu punctul de 
vedere rawlsian, potrivit căruia există o multitudine de căi de a trăi „o viaţă 
bună”, iar cel mai mare rău în politică este de a o face pe una dintre ele 
obligatorie (Rawls, 1993). Antipolitica central-europeană a societăţii civile a 
fost în mod explicit voluntară şi în mod conştient insulară. Deşi era deschisă 
tuturor celor care puteau fi interesaţi, ea nu a intenţionat niciodată să încorporeze 
masele într-un proiect politic hegemonic şi, cu atit mai putin, să constringá 
oamenii să trăiască „autentic”. În acest sens, ea s-a perceput ca un mod de 
existenţă printre multe altele şi a respectat în mod remarcabil celelalte moduri 
de existenţă, o orientare politică în întregime compatibilă cu teoria şi prac- 
tica liberală3€. 

Şi totuşi ar fi o greşeală să înţelegem de aici că, prin urmare, aceasta se 
potriveşte perfect într-o perspectivă liberală. Politica antipolitică, în mod clar, 
nu este antiliberală. Dar aceasta nu o face să fie liberală. Deşi are multe puncte 
în comun cu liberalismul, există şi puncte de tensiune importante. 

La nivel politic, există un dezacord empiric profund, care nu este legat de 
importanţa instituţiilor democratice liberale, ci se referă la modul normal de 
funcţionare a acestora într-o societate industrială modernă. În concepţia demo- 
cratică liberală, principala atributie a politicii este aceea de a asigura instituţii 
responsabile, limitate, care sînt răspunzătoare în faţa justiţiei. Principala virtute 
a instituţiilor liberale existente în realitate - parlamente reprezentative, partide 
competitive, tribunale independente, sisteme impartiale de legi, birocratii guver- 
namentale - este aceea că ele îşi îndeplinesc atribuţiile, nu perfect, bineînţeles, 
dar mai bine decît în orice altă posibilă alternativă. Din acest motiv, imperativul 
politicii democratice liberale este de a întări aceste instituţii şi, prin „proiectare 
instituţională”, să le facă să meargă mai bine, mai corect şi receptiv. 

Politica antipolitică se întreabă dacă instituţiile liberale existente îşi îndepli- 
nesc această atributie. Ceea ce reiese cu claritate din literatura cartistă şi din 
literatura disidentei central-europene, în general, este faptul că impersonalitatea 

şi consumerismul societăţii moderne, birocratizarea organizaţiilor politice şi 
degradarea comunicării politice, datorată manipulării cinice a limbajului şi 
imaginilor, produc o politică superficială, cetăţeni neangajati şi dominaţia 
intereselor corporative bine organizate şi implantate. 

În acest sens, există o paralelă uimitoare cu scrierile criticilor pragmatici ai 
democraţiei americane, cum ar fi John Dewey şi C. Wright Mills. Ca şi aceşti 
gînditori, cartiştii par să creadă că, într-o epocă de consumerism de masă 
şi administraţie birocratică, energiile utopice ale liberalismului s-au epuizat. 
În 1956, C. Wright Mills scria că: 


„Probabil nimic nu are mai multă importanţă... decît victoria retorică şi colapsul 
intelectual şi politic al liberalismului american... liberalismul a fost sărăcit din 
punct de vedere organizatoric... liberalismul-aflat-la-putere a vlăguit grupurile 
liberale independente, lipsindu-le de baza de masă, făcîndu-i pe liderii mai vechi 
să fie dependenţi de centrul federal şi nedoritori să mai antreneze noi lideri... 
Este mult mai sigur să celebrăm libertăţile civile decît să le apărăm ; este mult 
mai sigur să le apărăm ca pe un drept formal decît să le folosim într-un mod 
eficient din punct de vedere politic... ca retorică, termenii-cheie ai liberalismului 
au devenit numitorul comun al vocabularului politic ; în această victorie retorică... 
liberalismul a fost modificat dincolo de orice utilitate pe care o poate avea ca mod 
de a defini problemele şi de a stabili strategiile”. 


(Mills, 1956, pp. 333-335)" 


Argumentul lui Mills nu se referea la faptul cá este ceva gresit in legáturá cu 
valorile liberale de autonomie individualá sau cu practicile liberale de guvernare 
constituţională. Se referea la faptul cá instituţiile reale ale societăţii liberale 
recunosc doar de formă asemenea valori şi practici, dar nu le susţin efectiv. 

Un sentiment foarte asemănător este dezvoltat de cartişti atunci cînd notează 
că, în timp ce structurile democratice liberale sînt extrem de importante şi nu 
pot fi repudiate, „sîntem conştienţi că declinul acestor structuri a contribuit 
mult la crearea actualei crize globale şi că, fără noi impulsuri radicale şi 
transformări regeneratoare, nu poate fi găsită nici o cale de ieşire din criză” 
(Document nr. 9/1984, „Open Letter... ”, 1984, p. 17). Pentru că structurile 
democratice liberale au intrat în „declin”, este necesar să stimulăm noi impulsuri 
şi să ne angajăm în iniţiative civice pur şi simplu pentru a împlini valorile 
liberale. Pentru că democraţii central-europeni au operat cu o înţelegere extrem 
de critică a funcţionării reale a politicii democratice liberale, ei au perceput 
iniţiativele civice ca fiind semnificative nu numai ca un mod de a se opune 
comunismului, ci şi ca un mod de a susţine libertatea individuală şi puterile 
atribuite individului, într-o societate de masă modernă. 

Acest tip de initiative civice pe care le practicau - petiţii, proteste, dezbateri 
critice intense, nesupunere civilă - nu sint antiliberale. Dar între ele şi instituţiile 

,normale" ale politicii liberale există o tensiune profunda**. Ele sînt, după cum 
spune Holmes, extraparlamentare. Ele impun politicienilor cerinţe etice contrare 
„duplicităţii adversariale" de care vorbeşte Garton Ash. Ele implică un stil 
diferit de politică, mai rebel şi mai participativ decît formele normale ale 
politicii democratice liberale. Ele nu se prezintă ca alternative mai cuprinzătoare 
la democraţia liberală. Pentru cartişti, este deopotrivă de neconceput şi de 
nedorit ca toţi să poată „trăi în adevăr” împreună, într-o societate industrială 
modernă. Majoritatea oamenilor sînt preocupaţi de alte lucruri, iar instituţiile 
democraţiei liberale, aşa imperfecte cum sînt, în mod normal li se potrivesc 
perfect. Dar aceste instituţii sînt expuse cronic corupţiei, iar avantajele pe care 
le oferă — securitate, oportunităţi economice - sînt, prin urmare, precare. 
În consecinţă, este necesară o politică mai rebelă care să le reîntărească şi să le 
păstreze onestitatea. 

După cum există o tensiune între aceste practici politice şi politica liberală 
normală, tot astfel există o tensiune între idealurile după care se conduc şi 
anumite valori liberale. Filozofia politică liberală se remarcă deseori prin ceea 
ce Rawls a numit atît de adecvat „teoria subţire a binelui” (thin theory of the 
good) (Rawls, 1971). În această perspectivă, justiţia liberală este codificarea 
unor anumite drepturi şi libertăţi de bază, care permit indivizilor să-şi urmeze 
propria versiune a unei vieţi bune. Politica liberală este calea legitimă de a 
proteja drepturile şi libertăţile de bază, de a garanta că exercitarea puterii 
politice este sensibilă faţă de opinia publică şi totuşi nu violează libertăţile 
individuale. Această perspectivă a ,,prioritatii dreptului” asupra binelui public a 
fost formulată concis de Benjamin Constant: „Libertatea noastră trebuie să 
consiste în mulţumire paşnică şi independenţă personală. Partea de suveranitate 
naţională, pe care în antichitate o deţinea fiecare, nu a fost nicidecum o 
presupunere abstractă, aşa cum este în zilele noastre... Pierdut în mulţime, 
individul nu poate percepe aproape niciodată influenţa pe care o exercită. 
Niciodată voinţa sa nu îşi va lăsa amprenta asupra întregului ; nimic nu confirmă 
în ochii lui propria cooperare” (Constant, 1988, p. 316). Constant nu neagă 
faptul că politica este importantă. Guvernul reprezentativ liberal este un instrument 
menit să regleze treburile comune, astfel încît indivizii să-şi poată urmări binele 
personal. De aceea, este esenţial ca indivizii să-şi monitorizeze guvernul şi să 
îl facă răspunzător prin procesul politic. Dar, pentru Constant, politica este în 
serviciul unei societăţi civile care este ea însăşi în mod normal dincolo de 
politică. Ca şi Rawls, el vede crearea oricărui bine public, dincolo de un anumit 
minimum ,,subtire”, ca fiind amenințătoare pentru libertatea civilă pe care o 
preţuiesc indivizii liberali moderni“. 

Scriitori ca Havel şi Konrâd împărtăşesc convingerea liberală că încercarea 
de a constitui o singură „voinţă generală” omogenă este tiranică. Ei susţin ideea 

că orice societate liberă trebuie să asigure spaţii pentru iniţiativele individuale 
autonome. Dar ei pun sub semnul întrebării credinţa liberalilor în instituţiile 
reprezentative şi, implicit, contestă concepţia conform căreia societatea civilă 
este in mod normal dincolo de politică“. Amintiti-vá de remarca lui Ivan Jirous, 
conform căreia iniţiativele civice trebuie să îngăduie oamenilor „să reziste 
în fata deşertăciunii care ameninţă să-i înghită”. Pentru politica antipoliticá, 
impersonalitatea, birocratizarea şi dominaţia caracteristice societăţii moderne 
ameninţă să-i înghită pe oameni în multiple moduri. În această concepție, 
descrierea făcută de Benjamin Constant omului liberal - „nimic nu confirmă în 
ochii lui propria cooperare” - este o descriere mult prea exactă a privárii de 
putere civică şi a alienării caracteristice societăţii industriale moderne. Pentru 
ca asemenea experienţe să nu genereze frustrare şi resentiment, ele trebuie bine 
direcționate si stăvilite prin initiative civice. Atunci, oriunde injustitia se face 
simțită, ea trebuie contestată. Si, deşi statul reprezintă o sursă principală pentru 
o mare parte din injustitia lumii în care trăim, el nu este singura sursă“. 

Libertatea, aşadar, necesită un angajament conştient în treburile publice. 
Deşi un asemenea angajament nu este contrar individualismului liberal, el se 
bazează pe un sentiment de solidaritate mai puternic decit cel susţinut in mod 
obişnuit de teoria politică liberală sau de instituţiile politice liberale. Deşi ideile 
liberale tind să sublinieze importanţa protejării indivizilor de forţe extra- 
-individuale - în mod obişnuit politice - politica antipolitică implică o viziune 
mai arendtiană asupra indivizilor, văzuţi ca locuind într-o lume comună, care, 
în moduri complexe, impune asupra lor anumite responsabilităţi etice. A ignora 
aceste responsabilităţi înseamnă a nu-ţi păsa de lumea in care trăieşti ; înseamnă, 
de asemenea, să nu fii cinstit cu tine însuţi, să-ţi dai demnitatea pentru anumite 
avantaje, să te supui unui fel de diktat în numele confortului sau al sociabilit&tii. 
O asemenea supunere este periculoasă, mioapă, greşită — este greu de găsit aici 
termenul moral cel mai potrivit - deşi asta nu înseamnă că ar putea sau ar trebui 
proscrisă. Responsabilitatea civică nu este, atunci, un imperativ politic strict ; 
ar fi deopotrivă imposibil şi de nedorit să o impunem. Într-adevăr, încercarea de 
a o impune este incompatibilă cu natura ei, pentru că iniţiativa civică este 
esențialmente voluntară. Dar ea este mai mult decît un imperativ moral in sens 
rawlsian, o problemă care ţine de o simplă şi complet întîmplătoare alegere 
individuală. Este un imperativ etic, o obligaţie fermă de a acţiona în numele 
demnităţii puse sub ameninţare de tendinţele vieţii moderne?. Ea ocupă spaţiul 
dintre libertatea individală şi puterea statului, iar sfera ei legitimă de manifestare 
şi afirmare este societatea civilă”. 

Este de înţeles de ce personalităţi precum Kis, Konrâd şi Michnik gravitează 
în jurul liberalismului, pentru că, pe de-o parte, filozofia lui de dreapta oferă un 
antidot puternic împotriva tipului de colectivism impus multă vreme de comunism, 

iar, pe de altă parte, aceasta este singura alternativă macropolitică posibilă 
la populismul de dreapta. În condiţiile postcomunismului, practica politicii 
antipolitice presupune mari riscuri, deoarece este o politică perturbatoare, 
iar condiţiile postcomunismului par să necesite reglementare şi ordine ; o politică 
insistînd asupra eticii într-o perioadă în care majoritatea oamenilor par să 
dorească normalitate. Dacă Holmes are dreptate, şi construirea unor instituţii 
parlamentare stabile este la ordinea zilei, s-ar părea că renegarea politicii 
antipolitice şi adoptarea poziţiei liberale este un imperativ strategic. Dar urmează 
două obiecţii importante. 

Mai întîi, este important să vedem dacă o asemenea mişcare ar implica o 
luare de atitudine, o schimbare notabilă de la o politică a iniţiativei civice şi 
neincrederii în puterea institutionalizatá la o politică de „normalizare politică”. 
În acest sens, trebuie să respingem interpretarea whig a democratizării liberale 
ca reprezentînd o împlinire a opoziţiei democratice. În al doilea rînd, ştiind, 
împreună cu Popper, că pericolul de a acţiona cu convingerea că misiunea 
noastră este stabilită de Istorie, trebuie să actionám cu prudenţă in fata ideii cá 
există o singură opţiune „la ordinea zilei”. Într-adevăr, multi dintre opozantii 
democratici care susţin liberalismul, ca Havel şi Konrad, au acţionat deja cu o 
asemenea prudenţă. Ei au reuşit să meargă pe o cale dificilă, care combină 
sprijinul pentru democraţia liberală cu iniţiative civice mai radicale. Această 
cale merită mai multă atenţie. În spiritul scepticismului popperian, atunci, 
trebuie să înţelegem că antipolitica opoziţiei democratice central-europene nu 
este încă passé, că este in continuare relevantă, atit pentru „democraţiile in 
devenire” din Europa Centrală cît şi, în general, pentru politica democratică din 
societăţile industriale avansate. 


Mostenirile politicii antipolitice 


Stephen Holmes are dreptate ; institutionalizarea democraţiei parlamentare 
este o sarcină urgentă. Dar trebuie să observăm că el are numai parţial dreptate. 
Pentru că din asta nu rezultă că toate energiile trebuie canalizate în această 
direcţie şi nici că acele energii care sînt canalizate în altă parte constituie 
ameninţări extraparlamentare pentru tranziţia democratică. Deşi în perioada 
postcomunistă politica antipolitică nu poate pretinde că este singurul mijloc de 
politică democratică, aceasta nu înseamnă că trebuie lichidată acum în numele 
democraţiei“. Într-adevăr, as sugera cá politica antipolitică poate fi văzută, 
în mai multe privinţe, ca ocupind acelaşi spaţiu pe care l-a ocupat sub comunism - 
acela al unei minorităţi marginalizate de democrați care îşi asumă initiative 

civice în speranţa, în credinţa că „un act pur moral care nu are nici o speranţă 
pentru un efect imediat şi vizibil poate, treptat, indirect şi în timp, să capete 
semnificaţie politică” (Havel, 1990, p. 115). Există cel puţin trei căi în care o 
asemenea politică rămîne în continuare relevantă pentru politica central-europeană. 
O scurtă analiză a acestor trei căi ne va duce la o evaluare mai cuprinzătoare a 
relevantei antipoliticii pentru politica democratică în general. 

Prima este organizaţională. Mai simplu formulat, iniţiativele civice antipoli- 
tice continuă să funcţioneze în perioada postcomunistă. Carta 77, de exemplu, 
nu a fost dizolvată, în ciuda faptului că mulţi dintre fondatorii şi liderii ei 
activează în politica de partid. Deşi a fost lipsită în multe privinţe de principala 
ei raison d’être - opoziţia faţă de statul-partid comunist - ea continuă să 
acţioneze în numele drepturilor omului şi în sprijinul libertăţilor civile 
democratice“. De asemenea, continuă să aibă un „efect de iradiere” asupra 
eforturilor de democratizare din alte parti ale Europei Centrale. 

La sfîrşitul anului 1991, de exemplu, numeroşi membri ai opoziţiei demo- 
cratice maghiare au constituit Carta '91, o „iniţiativă civică” asemănătoare în 
multe privinţe Cartei 77. Reactionind atunci cînd a reieşit că guvernul maghiar — 
condus de partidul conservator numit Forumul Democratic Maghiar - punea in 
primejdie libertăţile constituţionale, Carta a prezentat şaptesprezece puncte în 
numele democraţiei liberale. În decurs de două luni, semnaseră peste 5.000 de 
persoane. Gyórgy Konrad, unul dintre co-fondatori, a descris Carta '91 ca fiind 


„O iniţiativă civică ungurească... Societatea civilă caută continuu şi experimentează 
forme potrivite de exprimare. Ea nu doreşte să înlocuiască democraţia reprezen- 
tativă, ci doar să plaseze clasa politică şi, în sens mai restrîns, administraţia 
guvernamentală, în contextul unei societăţi democratice... Este important ca 
politica, sau polis-ul, adică discutarea tuturor problemelor noastre, să nu devină 
un soi de flecăreală îndepărtată, undeva deasupra noastră”. 


Konrad subliniază că această artă nu este o descoperire nouă, ci „o dezvoltare 
suplimentară a instrumentarului mişcării democratice, în stilul autoorganizării 
opiniei civile, stilul potrivit, înainte de toate, indivizilor” (Konrâd, 1992, 
pp. 36-37)%. 

Carta este o iniţiativă democratică explicit pro-liberală. Dar este şi explicit 
extraparlamentară şi „antipolitică”, căutînd să ridice nivelul dezbaterii publice 
asupra sistemului politic şi să încurajeze o cultură politică mai participativă. 
Ea vede clasa politică democratică liberală ca fiind necesară şi periculoasă, 
avînd nevoie de sprijin şi de o intensă monitorizare civică sceptică şi de critică. 
După cum sublinia un comentator, Carta apare din alienarea multor foşti membri 
ai opoziţiei democratice faţă de „noua politică orientată spre putere şi birocra- 
tizată”. Carta 

„arată că intelighentia se întoarce partial la rolul ei de dinainte de 1989: de 
«mediocratie» în formarea opiniei publice cultivate... Pentru că vocea ei nu va 
mai fi atît de influentă ca odinioară, ea se va pierde în vuietul bătăliei dintre 
diferitele interese sociale. Sarcina fostei Opoziţii Democratice va fi aceea de a 
articula opiniile diferitelor grupuri care fac politică şi de a extinde şi explora încă 
o dată spaţiul dintre stat şi societate. În acest sens, Carta Democratică a dat 
vechii opoziții o şansă de a-şi găsi un rol nou”. 

(Bozoki, 1992, pp. 13-17) 


O altă iniţiativă determinată de experienţa politicii antipolitice este Adunarea 
Helsinki a Cetăţenilor, un produs al legăturilor internaţionale formate între 
disidentii central-europeni şi activiştii pentru pace occidentali. Inspirată de 
faimosul „Apel de la Praga” al Cartei 77, lansat în 1985, Adunarea a fost 
fondată în 1990 pentru a educa o „societate civilă internaţională”, o reţea de 
organizaţii şi iniţiative cetăţeneşti care să depăşească graniţele statelor naţionale. 
După cum Mary Kaldor, unul dintre fondatorii Adunării, i-a descris politica : 
„ea nu se adresează guvernelor decît în măsura în care li se cere să garanteze 
libertatea de a călători şi libertatea de a se întruni, astfel încît grupurile de 
cetăţeni să se poată intilni şi comunica. Este o strategie a dialogului, o încercare 
de a schimba societatea mai degrabă prin acţiunea cetăţenilor decît prin cea a 
guvernelor... pe scurt, de a crea o nouă cultură politică. Într-o asemenea situaţie, 
comportamentul guvernelor fie se schimbă, fie devine din ce în ce mai puţin relevant” 
(Kaldor, 1989, p. 15). După cum se spune în Apelul de la Praga al Adunării, 
din 1990: „depăşirea divizării Europei este, în primul rînd, sarcina societăţii civile, 
a cetăţenilor actionind împreună în asociaţii, mişcări, instituţii, initiative şi cluburi 
autoconstituite dincolo de graniţele naţionale” („Helsinki Citizens...”, 1991, p. 72). 

Adunarea este organizată în şase comisii permanente pe probleme de demo- 
cratizare. Ea monitorizează drepturile omului şi discriminarea minorităţilor şi 
femeilor, publică regulat un buletin şi rapoarte speciale, asigură contactele şi 
suportul necesar iniţiativelor civice în Europa Centrală. Ea nu se percepe ca fiind 
un adversar sau rival al procesului formal de democratizare liberală, ci ca un 
auxiliar democratic, care oferă un debuşeu pentru o participare directă şi mai intensă 
in politica de masă şi în formarea opiniei publice. După cum notează Kaldor : 


„Deci ce fel de organizaţie sîntem noi? ... Noi nu sîntem reprezentanţii societăţii 
civile ; noi sîntem o parte a societăţii civile. Dacă am fi reprezentanţi ai societăţii 
civile, noi nu am fi diferiţi de parlament... De fapt, noi nu reprezentăm pe 
nimeni, cu excepţia mişcărilor şi instituţiilor în care sîntem implicaţi. În multe 
cazuri, nu reprezentăm pe nimeni altcineva decît pe noi înşine. lar puterea 
noastră nu stă în cei pe care îi reprezentăm, ci în ceea ce facem - în ceea ce 
spunem, în ideile noastre, în căutarea adevărului, în proiectele pe care ni le 
asumăm. Ea stă în energia şi angajamentul nostru”. 


(Kaldor, 1991, p. 215) 

După cum subliniază Bozoki, asemenea iniţiative vor fi în mod necesar 
marginalizate în perioada postcomunistă, datorită logicilor structurale ale libera- 
lizării şi introducerii economiei de piaţă şi datorită banalitatii generale aduse de 
ascensiunea consumerismului*’. Dar ele au fost marginalizate şi sub Vechiul 
Regim. Un cinic ar putea susţine că atunci cînd Kaldor spune că puterea 
Adunării stă în iniţiativele civice, ea spune de fapt că nu are putere deloc, pentru 
că puterea iniţiativelor civice este în mod sigur eclipsată de puterea forţelor 
politice, mai organizate şi cu contacte mai importante. Într-adevăr, dacă problema 
este integrarea europeană, drepturile minorităţilor sau pacea în Iugoslavia, este clar 
că eforturile Adunării nu au dat multe roade. Şi totuşi, eşecul lor de a avea un 
impact clar şi imediat asupra politicii nu înseamnă că nu au avut semnificaţie 
morală sau chiar politică. Experienţa opoziţiei democratice sub comunism 
ne-a învăţat ceva, şi anume că asemenea eforturi pot avea un impact surprinzător 
şi nedeterminabil dincolo de suprafaţa aparentelor, ajutînd la maturarea anumitor 
valori, astfel încît ele să poată ieşi la suprafaţă şi să aibă efect în circumstanţe 
adecvate. 

Aceasta ne duce la cel de-al doilea sens în care politica antipolitică rămîne 
relevantă, un sens mai direct politic. Deşi orice asemenea evaluări sînt în mod 
necesar impresioniste şi incomplete, este posibil totuşi să facem unele aprecieri 
în această privinţă, iar cazul ceh este instructiv în acest sens. Există în primul 
rînd exemplul lui Havel însuşi, care, într-un interval de cîteva luni, din scriitor 
disident aflat în închisoare a devenit preşedintele unei republici de curînd 
eliberate. Cel mai remarcabil la Havel este faptul că pare să reprezinte un nou 
tip de politician, capabil de reflecţie personală şi de a exprima public dificultăţile 
de practicare a politicii democratice şi necesitatea unor forme de cetăţenie mult 
mai responsabile. Havel a emis o serie continuă de discursuri publice asupra 
dificultăţilor noii situaţii. În Discursul către Sesiunea de Deschidere a Adunării 
Helsinki a Cetăţenilor, el a reflectat asupra transformărilor impuse de tranziţia 
de la disidentá la conducere. El observa: 


„S-a dovedit cá indiferent cît de dificil este să rástorni un sistem totalitar, este 
chiar mai dificil să construieşti din ruinele acestuia un sistem mai nou şi mai 
bun. De cînd am intrat în lumea politicii înalte, noi am realizat că în această lume 
trebuie să se ţină seama de diferitele interese, de diferitele ambiţii, de echilibrul 
de putere reprezentat de diferite grupări... De aceea, o persoană din lumea 
politicii înalte este forţată să se poarte diplomatic, să manevreze. Pur şi simplu, 
ne găsim acum într-un alt spaţiu... şi avem un cu totul alt tip de responsabilitate 
decît atunci cînd eram în opoziţie”. 


Aceasta îi sună ca o concesie lui Garton Ash ; „trăind în adevăr” ar părea acum 
passé. Şi totuşi, Havel continuă prin a spune că cerinţele „politicii înalte” nu pot 
altera „esenţa eforturilor şi idealurilor noastre, chiar dacă formele şi modurile 
în care aceste idealuri sînt puse în practică s-au modificat” (Havel, 1991, p. 74). 

Refuzul de a permite noilor circumstanţe să-i schimbe ideile şi eforturile 
explică, desigur, de ce acest şef de stat, singurul dintre şefii de stat europeni, 
consideră că merită să se adreseze Adunării. Cartea lui Havel, Summer Meditations 
(Havel, 1992b), prezintă o relatare grăitoare şi personală a eforturilor sale de a 
duce mai departe şi de a personifica idealurile „vieţii în adevăr” într-un mod 
care rămîne compatibil cu cerinţele unei funcţii publice. Care este semnificaţia 
acestui lucru? Este Havel pur şi simplu o persoană unică, al cărei stil de 
conducere nu are nici o importanţă generală? Ce i-a adus bun stilul sáu de 
conducere ? În mod sigur nu a reuşit să evite dezmembrarea Cehoslovaciei ; 
nu a reuşit nici să lupte împotriva valului de acuzaţii reciproce. Acestea sînt 
întrebări indreptátite. Dar, în cazul Cehoslovaciei, merită luat in considerare, la 
fel de bine, cu cît ar fi putut fi mai dificile lucrurile dacă Havel nu ar fi fost tipul 
de preşedinte care este. 

Totuşi, relevanta politică a antipoliticii se întinde dincolo de problema 
retoricii sau stilului de conducere al lui Havel. Recent, Havel s-a angajat într-o 
discuţie publică, extrem de încordată şi cu implicaţii politice, cu primul-ministru 
ceh, Vaclav Klaus, asupra semnificației conceptului de societate civilă. Klaus, 
urmîndu-l pe Hayek, a susţinut că societatea civilă reprezintă sfera tranzacţiilor 
individuale. Havel, dimpotrivă, a insistat că societatea civilă „oferă oamenilor 
spaţiu social pentru a-şi asuma partea lor de responsabilitate pentru evoluţiile 
sociale, cultivă spiritul de solidaritate dintre oameni şi dragostea faţă de propria 
comunitate şi face să se poată trăi o viaţă plină, variată”. Miza acestei dezbateri 
filozofice o constituie un număr de probleme politice foarte importante. 

Prima se referă la ritmul şi caracterul reformei economice. Klaus vede în 
extinderea rapidă a pieţei esenţa libertăţii ; Havel vede piaţa ca pe o instituţie 
necesară, dar una care, de asemenea, ameninţă multe forme de asociere impor- 
tante şi care, de aceea, trebuie reglată şi îngrădită în anumite feluri”. A doua 
problemă este reforma administrativă regională. În timp ce Klaus vede descentra- 
lizarea ca pe un mod de a slăbi agenţiile politice ale terapiei economice de şoc, 
Havel o vede ca pe un mod de a asigura căi importante pentru a ajunge la o 
cetăţenie democratică. Cea mai interesantă dezbatere, probabil, se referă la 
adoptarea unei legi a organizaţiilor nonprofit. Havel a lăsat să se înţeleagă clar 
că vede aceste organizaţii ca pe elemente esenţiale ale societăţii civile şi a 
susţinut ferm o lege care stabileşte clar regulile pentru organizaţiile nonprofit şi 
care le scuteşte de plata impozitelor. După cum a relatat Radio Europa Liberă, 
în discursul său cu prilejul Anului Nou 1994, „Havel a spus clar că el consideră 
descentralizarea administraţiei de stat şi adoptarea legii organizaţiilor nonprofit 
ca fiind doi paşi importanţi pe care Republica Cehă ar trebui să-i facă pentru a 
crea condiţiile sociale si legale pentru societatea civilá"??. Poziţia lui Havel în 
aceste dezbateri sugerează că politica antipolitică poate inspira în probleme 

importante de politică publică, punind accentul pe modurile în care aranjamentele 
juridice şi politice pot asigura suportul dezvoltării asociaţiilor voluntare şi 
iniţiativelor civice. Deşi iniţiativele civice sînt întotdeauna voluntare şi niciodată 
creaţia statului, un stat democratic poate fi capabil să încurajeze asemenea 
iniţiative. Între „instrumentarul democratic” al activităţii de masă şi „proiectul 
instituţional” al elitelor politice, atunci, poate fi loc pentru o anumită instruire 
politică creativă”. 

Politica antipolitică, aşadar, continuă să existe organizational şi să aibă un 
oarecare impact asupra culturii politice şi politicii publice central-europene. 
Dar, probabil, cea mai mare relevanţă a sa este hermeneutică sau interpretativă. 
Chiar dacă politica antipolitică nu are în prezent o existenţă concretă şi nici un 
fel de influenţă evidentă, ea va rămîne totuşi relevantă ca un moment istoric 
crucial al trecutului recent. În The Book of Laughter and Forgetting, Milan 
Kundera prezintă o scenă frapanta : 


„În februarie 1948, liderul comunist Klement Gottwald a ieşit în balconul unui 
palat baroc din Praga pentru a vorbi în fata sutelor de mii de concetáteni... 
Gottwald era încadrat de tovarăşii săi, cu Clementis aşezat foarte aproape de el. 
Ningea, era frig şi Gottwald avea capul descoperit. Îndatoritorul Clementis şi-a 
scos căciula de blană de pe cap şi a aşezat-o pe capul lui Gottwald. Secţia de 
propagandă de partid a distribuit sute de mii de copii ale unei fotografii a 
balconului cu Gottwald, o căciulă de blană pe capul său şi camarazii stîndu-i 
alături, vorbind despre naţiune... Patru ani mai tîrziu, Clementis a fost acuzat de 
trădare si spînzurat. Secţia de propagandă l-a şters din istorie si, evident, din 
toate fotografiile. De atunci, Gottwald a stat în acel balcon singur. Acolo unde 
stătea odată Clementis, există numai zidul gol al palatului. Tot ce rămîne din 
Clementis este căciula de pe capul lui Gottwald”. 


(Kundera, 1981, p. 3) 


Tinta lui Kundera era obliterarea istoriei de către comunişti, o ţintă comună 
a scriitorilor disidenti. El subliniază absurditatea încercării de a şterge istoria şi 
arată că efortul nu poate avea niciodată succes deplin, pentru că urmele trecutului 
rămîn. Argumentul lui Kundera are o relevanţă mai largă. „Lupta omului 
împotriva puterii”, insistă el, „este lupta memoriei împotriva uitării” (Kundera, 
1981, p. 3)?. Hannah Arendt prezintă un punct de vedere asemănător : „Ceea 
ce salvează problemele muritorilor de la inerenta lor inutilitate nu este altceva 
decît această neîncetată discuţie asupra acestora, care la rîndul ei rămîne inutilă 
dacă din ea nu se nasc anumite concepte, anumite repere pentru aducerea 
aminte viitoare şi chiar pentru simpla referinţă” (Arendt, 1977, p. 220). 
Iniţiativele politice ale opoziţiei democratice central-europene reprezintă o 
mărturie a ceea ce pot face cetăţenii conştienţi şi responsabili în apărarea 
demnităţii lor şi pentru a-şi exercita puterile în circumstanţe dificile. Asemenea 


SEMNIFICATHLE LUI 1989 167 


eforturi pot să nu facă parte din repertoriul normal al politicii democratice 
liberale. Ele pot să reprezinte momente trecătoare de acţiune democratică, 
destinate să se şteargă sau să fie încorporate în organizaţii şi instituţii mai 
birocratice”. Dar acesta este cu atit mai mult un motiv de a ne aminti de ele. 
Pentru că urmele unor asemenea initiative rămîn în libertăţile recunoscute acum 
prin lege, în iniţiativele curente, care continuă să fie inspirate de ele, şi în 
germenii fertili ai iniţiativelor care urmează să fie asumate. 

Timothy Garton Ash vorbeşte despre aceasta atunci cînd se întreabă dacă 
asaltul consumerismului nu va distruge „comorile” perioadei de opoziţie în 
graba pentru îmbogăţire. El răspunde că, într-o asemenea eventualitate, „ceva 
va rămîne, cel putin în memorie, in cultură, in spirit. În cel mai rău caz, 
europenii de dincolo au reafirmat, cu o claritate şi o fermitate născute dintr-o 
experienţă amară, valoarea a ceva ce noi deja avem, a vechilor adevăruri şi a 
modelelor verificate... ale democraţiei liberale” (Garton Ash, 1990a, p. 156). 
Garton Ash are dreptate că iniţiativele democratice care au dus la anul 1989 
furnizează o moştenire simbolică valoroasă. Dar eu consider că opinia sa este 
prea linistitoare. În mod sigur, ele ne vor reaminti că merită să lupti pentru 
democraţia liberală în sine şi că democraţia liberală este într-adevăr rezultatul 
unei lupte cîştigate cu efort. După cum observa cu mult timp în urmă Frederick 
Douglass cu privire la Revoluţia americană: 


„A spune acum că America a avut dreptate, iar Anglia s-a înşelat este mult prea 
simplu. Oricine poate spune acest lucru, laşul nu mai puţin decît falnicul viteaz 
poate perora cu dezinvoltură despre tirania Angliei... Este la modă să se procedeze 
astfel; dar a fost o vreme cînd... [acest lucru] a pus la încercare sufletele 
oamenilor. Cei care au făcut acest lucru au fost socotiți la vremea lor drept 
conspiratori care aduc nenorocire, agitatori şi rebeli, oameni periculoşi. A sta de 
partea dreptăţii, alături de cei slabi împotriva celor puternici, alături de cei 
oprimati împotriva opresorilor ! Acesta este meritul, cel care, dintre toate celelalte, 
pare a nu mai fi la modă în zilele noastre”. 


(Douglass, 1950) 


Dar pentru Douglass, scopul rememorării Revoluţiei nu era acela de a-i 
asigura pe americani de valoarea a ceea ce ei deja au, ci era acela de a zdruncina 
sentimentul lor general de siguranţă, de a-i tulbura şi de a apăra noile iniţiative 
abolitioniste care mergeau dincolo de politica constituţională curentă. Memoria 
istorică a antipoliticii opoziţiei democratice şi a glorioaselor revoluţii din 1989, 
la realizarea cărora a contribuit, poate avea o funcţie similară. Ne poate, de 
asemenea, reaminti de un fel de curaj şi convingere, de un fel de acţiune politică 
creativă, care operează împotriva naturii normalitatii democratice liberale. 

Aici ne întoarcem la întrebarea cu care am început. Anul 1989 reprezintă 
pur şi simplu triumful valorilor vechi, liberale sau al unora noi. Ar trebui să fie 

clar acum că, formulate astfel, nici una dintre alternative nu este plauzibilă. 
Democraţia liberală a triumfat, dar cu ezitări şi cu rezultate incerte. Politica 
antipolitică nu este în rezonanţă cu liberalismul şi totuşi nu este clar antiliberală. 
Este nouă, dar nu complet nouă. Tipurile de iniţiative civice iniţiate de opoziţia 
democratică nu au apărut de novo. Există antecedente şi modele pe care le-au 
urmat, în mod sigur s-au inspirat din revoltele anterioare împotriva comunismului 
şi, în general, din luptele politice nonviolente din secolul XX. Garton Ash se 
referă la ele ca la o „comoară”. Probabil neintentionat, expresia reaminteste 
discuţia Hannei Arendt despre „tradiţia revoluţionară şi comoara ei pierdută” 
(Arendt, 1977). Au fost cu siguranţă noutăţi în „instrumentarul democratic” al 
disidentilor central-europeni - conceptul de „revoluţie autolimitată”, succesul 
practicării nonviolentei împotriva dictaturilor posttotalitare, probabil însăşi ideea 
de „iniţiativă civică”. Dar la un nivel mai profund, politica antipolitică poate fi 
percepută pur şi simplu ca una dintre multele situaţii din istoria modernă, în 
care cetăţenii obişnuiţi au improvizat forme noi de acţiune democratică şi forme 
noi de opoziţie împotriva unei puteri opresive?^. Nu a fost „nouă” ; dar nici nu 
a fost asimilabilă repertoriului politicii democratice liberale normale. 

O asemenea comoară se află acum în primejdia de a fi îngropată. Dar ea nu 
s-a retras încă din politică, nici nu a fost îndepărtată din memorie. Va continua 
să joace un oarecare rol în Europa Centrală, marginal în mod sigur, dar probabil 
un rol semnificativ în susţinerea unei culturi politice democratice şi în asigurarea 
unui debuseu pentru o participare politică sănătoasă. Totuşi semnificaţia ei nu 
se limitează la lumea postcomunistă. Într-adevăr, ea are o relevanţă profundă 
pentru lumea „occidentală”, lumea capitalismului avansat şi a democraţiei 
liberale. Pentru că, dacă am dreptate, deşi politica antipolitică ne poate reaminti 
valoarea a ceea ce avem, ea ne poate, de asemenea, reaminti de limitele a ceea 
ce avem”. 

În Est, misiunile construcţiei liberale impun limite asupra antipoliticii. 
Resursele şi energiile politice sînt insuficiente şi în timp ce „întrecerea” dintre 
tranziţia democratică liberală şi iniţiativa civică nu este un joc de sumă zero, 
sînt multe situaţii în care trebuie considerat că ar fi aşa“. Şi oricît de mult ar 
susţine teoreticienii politici existenţa unui sens sănătos al tragicelor ambiguitati 
din politică, există momente în politică cînd sînt în joc mize importante şi 
trebuie acţionat. Dacă democraţii liberali din parlament sînt atacați de populistii 
autoritari, există momente în care un democrat trebuie să tacă şi să accepte 
falsitáti parlamentare. Atunci cînd există ameninţarea anarhiei, poate fi necesar 
ca nesupunerea civică să fie evitată, chiar dacă ea pare complet justificată în 
principiu. În Europa Centrală, politica antipolitică mai poate să joace un rol, 
dar vor exista momente în care ea se va întoarce la o politică democratică 
liberală mai convenţională. Este greşit să se supraestimeze ,,amenintarea” 

initiativelor civice la adresa ordinii constitutionale. Într-adevăr, după cum o 
ilustrează Carta '91, există momente în care iniţiativa civică asigură un suport 
indispensabil pentru o asemenea ordine. Dar vor exista alte momente în care 
pretenţiile de „normalizare” vor învinge. 

Dar dacă societăţile postcomuniste suferă din cauza unui deficit de liberalism, 
societăţile democratice liberale pot foarte bine să sufere din cauza unui exces de 
liberalism. Devine din ce în ce mai evident în Occident că democraţia liberală 
suferă datorită unui soi de criză de legitimare, care se manifestă printr-o 
preocupare crescîndă şi pe scară largă pentru faptul că instituţiile ei nu mai sînt 
adecvate, că nu reuşesc să realizeze propriile idealuri declarate, să sprijine o 
politică publică coerentă, un mod de viaţă relevant sau, la nivel popular, 
sentimentul că fiecare individ îşi exercită puterea. Există multe simptome ale 
acestei crize — un sentiment răspîndit de frustrare faţă de politicieni, partide 
politice, „interese speciale” şi mass-media ; apariţia „noilor mişcări sociale”, 
care operează în afara canalelor stabilite şi politizează noi sfere ale vieţii 
sociale, fie ele legate de feminism, sexualitate, rasă sau ecologie; reacţia 
conservatoare şi deseori xenofobă împotriva acestor mişcări, care a căpătat o 
puternică forţă retorică“. Dacă democraţia implică un fel de identificare a 
cetăţenilor cu legile care îi guvernează, ceea ce este cel mai surprinzător în 
legătură cu momentul actual este sentimentul general al alterităţii şi alienárii 
prin care trec cetăţenii obişnuiţi ai democratiilor liberale. Aşa cum descria 
Constant, majoritatea cetăţenilor se simt „pierduţi în mulţime” ; nimic nu 
confirmă în ochii lor „propria cooperare”. După cum a observat Constant, 
„pericolul” democraţiei liberale este acela că oamenii vor deveni atit de absorbiți 
de viata privată, încît puterea va evolua dincolo de controlul lor. Lipsiti de 
sentimentul că fiecare dintre ei îşi exercită puterile şi fără concepţia unei 
iniţiative civice sănătoase, asemenea cetăţeni reprezintă un teren fertil pentru 
anxietăţi, resentimente şi autoritarism??. Această virtuală eclipsă totală a vieţii 
publice democratice in democratiile liberale occidentale face ca experienţa 
politicii antipolitice să fie deosebit de relevantă, atit ca sursă de inspiraţie, cit şi 
ca sursă de exemple concrete“. Deşi central-europenii au mult de învăţat de la 
„noi” despre modul în care funcţionează democraţia liberală, noi avem mult de 
învăţat de la ei despre practica cetăţeniei democratice. 

Care sînt, atunci, semnificaţiile lui 1989? Cea dintii este aceea că democraţia 
liberală reprezintă cel mai atractiv mod de a organiza politica la nivelul statului 
naţional şi că tranziţia către democraţia liberală în Europa Centrală şi în alte 
parti ale lumii constituie un imperativ etico-politic. A doua semnificaţie este 
faptul că iniţiativele civice continuă să aibă o putere remarcabilă de a rezista 
„forţei iraționale a puterii anonime, impersonale, inumane” (Havel) si cá este 
necesar ca iniţiativele civice să reziste corupţiei care este endemică democraţiei 

liberale. Cum să împăcăm aceste concluzii? Este nevoie ca ele să fie 
reconciliate ? Probabil că, datorită cerinţelor strategice ale manevrelor politice 
sau ale proiectului constituţional, la un anumit moment va trebui operată o 
alegere. Dar probabil că ar trebui să dăm atenţie vorbelor lui Albert Camus: 
„În vremurile dificile în care trăim, ce pot să sper mai mult decît să am puterea 
de a nu exclude nimic şi de a învăţa să împletesc, din fisii de negru şi alb, o 
singură coardă întinsă la maximum?” (1968, p. 169). Dacă anul 1989 a avut o 
semnificaţie singulară, aceasta este că orice fel de monism, chiar cel liberal, 
este ostil libertăţii, iar efortul de a exclude anumite perspective în numele 
intereselor Istoriei va fi sortit eşecului. 

Mihaly Vajda oferă o prognoză foarte asemănătoare. Vezi Mihaly Vajda (1990, pp. 51-53). 
Michnik este, de asemenea, de acord cu afirmaţia lui Dahrendorf că problema esenţială 
acum este pur şi simplu între cei care preferă „ceea ce Popper numeşte «societate 
deschisă» şi cei care preferă o societate închisă” (Paradowska, 1991 p. 101). 

Această declaraţie diferă de punctul de vedere al lui Fukuyama pentru că nu se bazează 
pe nici o metafizică istorică şi poate fi explicată cauzal prin metodele specifice istoriei. 
Vezi Bozoki şi Sukosd, 1993. 


Vezi Elster, 1992 şi secţiunea specială „Dilemmas of Justice” (1992). 


. Vezi, de exemplu, Ogrodzinski şi Szlajifer, 1992 şi Michnik, 1990b. Vezi de asemenea 


Gebert, 1991. Pentru cercetări mai profunde ale rădăcinilor sociale psihologice ale 
exclusivismului, vezi Michnik, 1991b, Siklova, 1991 şi Kohak, 1992. 

Jiirgen Habermas a dezvoltat o distincţie asemănătoare in Habermas, 1989 şi mai recent 
în Habermas, 1992. 

Vezi Schmitt, 1988, în special pp. 11-17, 68-76. Pentru critici, vezi Holmes, 1993a, 
pp. 37-60 şi Keane, 1988, pp. 153-190. 

Timothy Garton Ash a formulat o apreciere uimitor de asemănătoare : 


„Problema imediată, prin urmare, este: Ce variantă de politică democratică poate, 
pe de-o parte, să asigure un guvern care să fie suficient de puternic, stabil şi 
consecvent pentru a menţine rigurozitatea necesară strategiei fiscale, monetare şi 
economice pe o perioadă de cîţiva ani, în timp ce, pe de altă parte, să fie suficient 
de flexibilă şi sensibilă pentru a absorbi cea mai mare parte a inevitabilelor 
nemulțumiri populare prin canale parlamentare sau, cel putin, legale, prevenind 
astfel recursul la mijloace extraparlamentare, ilegale şi, în cele din urmă, anti- 
democratice ? ". 


(Garton Ash, 1990c, p. 54) 


Pentru o evaluare pesimistá a perspectivelor democratiei liberale combinatá cu o interesantá 
pp. 299-331. 

Literatura referitoare la dificultăţile economice ale tranziţiei democratice liberale este 
imensă. Vezi în special Przeworski, 1991; Offe, 1991; Comisso, 1991. În problema 
demobilizării politice şi alienării, vezi Bozoki şi Sukosd, 1993 şi Arato, 1994. 

Vezi Tismăneanu, 1992; Stokes, 1993; şi, pentru cea mai clară relatare a ultimelor zile 

Cea mai mare slăbiciune a pasionatei şi pătrunzătoarei lucrări a lui Stephen Holmes, 

liberalismul unor scriitori ca Schmitt si nonliberalismul unor scriitori ca Arendt si Lasch. 
Într-un mod ironic, Holmes reiterează un artificiu retoric clasic din timpul războiului 
rece - cineva este fie cu liberalismul, fie împotriva lui. El elaborează asupra nelinistilor 
hobbesiene care sînt cauza unui asemenea „liberalism al fricii” în Holmes, 1994. 
Relatarea filozofică cea mai pătrunzătoare a acestei poziţii, oferită de un liberal contem- 
poran, este Shklar, 1984. 

Pentru evaluări generale importante ale antipoliticii, vezi Garton Ash, 1990d şi Goldfarb, 1989. 
Despre formarea Cartei 77, vezi Skilling, 1981. Despre numeroasele initiative care au apărut 

26. Carta a avut iniţial 241 de semnatari, dintre care 40 de procente erau muncitori ; pînă în 
1987, au semnat 1.300 de persoane. Influenţa ei s-a extins mult mai mult. După cum 
observa Ladislav Hejdanek, unul dintre principalii fondatori : 


„A acţiona şi a trăi în spiritul Cartei 77 a fost în mare măsură posibil, chiar fără să 
semnezi. Scopul Cartei nu a fost acela de a obţine cît mai multe semnături cu 
putinţă, ci acela de a convinge cît mai mulţi oameni cu putinţă că ei ar putea şi ar 
trebui să se comporte faţă de stat ca nişte cetăţeni curajoşi şi — acesta era lucrul 
principal - cá ei ar putea şi ar trebui să se comporte faţă de concetátenii lor ca nişte 
prieteni, parteneri şi camarazi”. 


(citat în Skilling, 1981, pp. 41-43) 


27. Vezi, de exemplu, interviul cu Marta Kubisova, Vaclav Havel, Peter Uhl şi alti lideri 
cartişti („Polish KOR...”, 1979). 

28. Cercetarea clasică asupra acestei strategii a fost Michnik, 1985. Scris în 1976 în timpul 
formării KOR, Comitetul pentru Apărarea Muncitorilor Polonezi (ulterior reorganizat 
sub numele de Comitetul pentru Auto-Apărare Socială) acest eseu a avut de asemenea un 
impact puternic asupra opoziţiei democratice din Cehoslovacia şi Ungaria. 

29. Vezi, de exemplu, Havel, 1987a. Vezi de asemenea influentul Konrâd, 1984. 

30. Vezi Isaac, 1994. 

31. Eseul lui Benda şi multe răspunsuri la el au fost publicate ca o carte (Skilling şi Wilson, 1991). 
Pentru o versiune mai prescurtată a acestei dezbateri, vezi Benda et al., 1988. 

32. După cum observa disidentul maghiar Gyórgy Bence, „ceea ce au vrut să facă disidentii 
a fost să-şi ridice propriile bastioane şi să trăiască în interiorul lor o viaţă comunitară 
demnă de nişte indivizi liberi” (Citat în Stokes, 1993, p. 22). 

33. Vezi Havel, 1987b, pp. 78-80, asupra faptului că „disident” este o etichetă ataşată 
„oamenilor obişnuiţi cu griji obişnuite, care se deosebesc de restul numai prin aceea că 
afirmă cu voce tare ceea ce restul nu pot spune sau se tem să spună”. 

34. Deşi insularitatea iniţiativelor civice a fost una din principalele lor virtuţi, ea a ridicat, 
de asemenea, probleme care au constituit o sursă continuă de dezbatere între cartişti, în 
legătură cu eficienţa strategică şi cu un sentiment periculos de superioritate morală. 
Despre prima problemă, vezi, de exemplu, Anonymous, 1988. Despre cea de-a doua, 
vezi „Discussion...”, 1979. 

35. Despre nesupunere civilă, vezi Rawls, 1971 şi Zwiebach, 1975. Despre nonconformism 
şi contestare, mai general, vezi Kateb, 1992, pp. 1-107, 240-266. 

36. Probabil cele mai influente articulări ale acestui respect sînt eseurile lui Adam Michnik 
„Why You Are Not Signing...” şi „Maggots and Angels” din cartea sa Letters from 
Prison. A existat, de asemenea, o dezbatere fascinantă pe această temă între cartisti, 
provocată de Vaculik, 1979. 

37. Pentru evaluarea asemănătoare a lui Dewey, vezi Dewey, 1927. 

38. Vezi Carter, 1973. Vezi, de asemenea, discuţia asupra „repertoriilor” mişcării şi activităţii 
sociale în Tarrow, 1994. 

39. Există, desigur, democrați liberali care ar merge chiar mult mai departe decît Rawls în 
recunoaşterea importanţei participării mai generale în politică şi în sfera publică. 
Vezi Dahl, 1989, Guttman, 1993 şi Ryan, 1993. Aceşti democrați liberali tind încă să 
pună mai mult accent pe „proiectul constituţional” decît pe iniţiativa şi revolta civice. 
Dar există puncte de contact importante între asemenea democrați liberali participativi 
şi vederile cartiste. Pentru cel mai clar punct de contact, vezi Walzer, 1984. La fel cum 

. Vezi Siklova, 1993 şi Pithart, 1993. 

am argumentat cá nu se poate vorbi despre triumful liberalismului decit in sensuri 
particulare, la fel aş argumenta cá este necesar să distingem între diferitele înţelesuri ale 
liberalismului şi diferitele feluri de liberalism şi că nu se poate vorbi de liberalism în general. 
Pentru o sugestie inteligentă privind această idee de bază vezi Kolakowski, 1990. 
Pentru aceasta vezi Cohen şi Arato, 1992, pp. 29-82, 345-420. 

Vezi Lefort, 1985. 

Crezul moral al antipoliticii ar suna cam aşa: Este greşit să constrîngi, incompatibil cu 
exigenţele conştiinţei şi cerinţele bunei creşteri ; liberalismul este cel mai bun sistem 
politic atât timp cît refuză să permită constrîngerea legală. Dar liberalismul este insufi- 
cient într-o lume a injustitiei şi răului. Este imperios din punct de vedere moral să 
rezistăm surselor de privare de putere, inclusiv celor legate chiar de instituţiile liberale. 
Dar nu putem spera să realizăm o justiţie perfectă. Tot ceea ce se poate spera este o modestă, 
autolimitată căutare a dreptăţii. Noi vom pune în practică iniţiative civice şi vom spera 
ca ele să aibă un oarecare efect, fără să-i condamnăm pe cei care nu fac astfel sau să căutăm 
să-i fortám să facă astfel. Noi acceptăm valorile şi instituţiile democratice liberale. Dar 
este necesar şi bine ca iniţiativele civice să le înfrunte şi să conteste injustitia lor. 
Pentru o discuţie interesantă asupra unora dintre implicaţiile unui asemenea punct de 
vedere, vezi Walzer, 1991. 

După cum insistă Claude Lefort: „Cei care îşi exercită responsabilitatea publică nu au 
obligaţia de a jura loialitate constituţiei. Este posibil, de exemplu, ca desconsideratia 
anumitor indivizi pentru alegeri, pentru decizia majorităţii, pentru demagogia de partid 
să fie combinată cu dorinţa pentru independenţă, libertatea gîndirii sau cuvîntului, 
sensibilitatea pentru alţii, examenul de conştiinţă, curiozitatea pentru culturile străine 
sau dispărute - toate purtind semnul spiritului democratic" (1990, p. 1). 

Vezi Hromadkova, 1992, p. 69. Vezi şi Hejdanek, 1990, pp. 96-98 şi Trojan, 1990, 
pp. 100-102. 

Carta însăşi este reprodusă la pp. 35-37 din Konrâd, 1991. Vezi şi pp. 27-28. 


Aceasta nu înseamnă negarea faptului că noile condiţii au creat probleme foştilor 
disidenti, care au avut mari dificultăţi de adaptare la complexitatile noului mediu şi au 
dus la declinul evident al importanţei lor acum, cînd comunismul a fost înlăturat. Vezi, 
de exemplu, Bauman, 1993, pp. 113-130 şi Michael, pp. 141-154. Michnik a comentat 
cu sinceritate asupra acestui lucru: „Da, astăzi politica devine normală, iar celor care 
nu tratează politica asemenea unui joc, ci ca pe un mod de a apăra valorile fundamentale, 
începe să le fie greu să-şi găsească un loc. Va deveni încă şi mai greu în viitor. Acest 
lucru ar fi putut fi anticipat şi nu este nevoie să disperăm” (Paradowska, 1991, p. 96). 
În această privinţă Havel este aproape de vederile multor democrați liberali occidentali, 
care resping dogmatismul filozofiei hayekiene. Vezi Dahl, 1990, pp. 224-228 şi Dahrendorf, 
1990, pp. 90-108. 

Vezi Pehe, 1994, pp. 12-18. 

Pentru unele reflecţii interesante pe această temă, vezi Cohen şi Rogers, 1992 şi 
răspunsurile lui Paul Hirst, Jane Mansbridge, Phillippe Schmitter, Andrew Szasz şi Iris 
Marion Young. Vezi de asemenea Wainwright, 1989, 1994, în special pp. 115-236 şi 
Walzer, 1994, pp. 189-191. 

Jeffrey Goldfarb prezintă o discuţie pătrunzătoare a acestor texte (1989, pp. 109-118). 
Opinia că acestea sînt trecătoare este cel mai adesea asociată cu scrierile lui Hannah 
Arendt, în special cu On Revolution (1977). Pentru cea mai pătrunzătoare discuţie 


174 JEFFREY C. ISAAC 


privind această temă în opera ei, vezi Miller, 1979. Vezi şi Wolin, 1994. Pentru opinia 
că acestea fac parte din procesul de „politică dualistă”, motiv pentru care rutinele 
normale ale democraţiei liberale sînt periodic reconfigurate prin mişcări radicale, vezi 
Ackerman, 1991 şi Cohen şi Arato, 1992, în special pp. 492-563. 

54. Pentru un argument similar privind mişcarea pentru drepturi civile din Statele Unite, 
vezi minunata King, 1992. La un nivel mult mai teoretic, se poate argumenta că politica 
antipolitică a reprezentat o redistribuire a sferei publice burgheze a secolului al XIX-lea 
în condiţiile schimbate ale unei societăţi industriale moderne tirzii, viziune asociată cu 
opera lui Habermas şi dezvoltată de Arato şi Cohen. Habermas însuşi sugerează o 
asemenea interpretare în Habermas, 1991. 

55. Această problemă este subliniată în diferite moduri şi de Lefort, 1990; Reidy, Jr., 1992 
şi Elshtain, 1993. 

56. Vezi Arato, 1993, în special pp. 631-646. 

57. Vezi Maier, 1994b; Kitschelt, 1993. Cu referire particulară la cazul american, vezi 
Greider, 1992; Dionne, 1992 şi, cel mai recent, Phillips, 1994. 

58. Pentru o discuţie interesantă, vezi Brown, 1993. 

59. Harry Boyte, de exemplu, scrie despre comunitatea de masă organizindu-se într-un stil 
cartist în Boyte, 1989. Vezi şi Flacks, 1993. 

O MIE NOUĂ SUTE OPTZECI ŞI NOUĂ: 
SFÎRŞITUL CĂREI EPOCI EUROPENE? 


Tony Juat 


În acest eseu, istoricul Tony Judt examinează rolul mitului politic în formarea 
identității europene postcomuniste. În multe privinţe, urmările revoluțiilor din 
1989 se aseamănă cu situația de după cel de-al doilea război mondial : există 
o foarte acută nevoie de a-i identifica pe cei „vinovaţi ” şi de a aplica justiția 
pentru răzbunare. Există, de asemenea, o tentatie necontrolată de a da o formă 
concretă vinovăţiei si de a evita o acceptare lucidă a trecutului. Au ieşit la 
suprafaţă noi mituri referitoare la rezistenţa naţională împotriva comunismului, 
pentru a se evita o analiză completă a formelor larg răspîndite de complicitate 
şi colaborare cu regimurile leniniste. Articolul său pune în evidenţă îngrijoră- 
toarea revenire a populismului, naționalismului şi antisemitismului în societățile 
postcomuniste şi apariția mişcărilor antiiluministe. Categoriile, îndelung utilizate, 
de ,,stinga” şi „dreapta ” şi-au pierdut înţelesul lor originar. Una peste alta, 
Europa a inaugurat o eră de anarhie etnică şi confuzie politică. 

Prin atenţia acordată dezordinii, frustrărilor, pierderii moralității şi stării 
de indispozitie generală, Judt se află de partea celor care sînt sceptici cu privire 
la implicaţiile liberale generale ale valului revoluționar din 1989 în Europa 
Centrală şi de Est. Contribuţia sa oferă o contrapondere necesară interpretărilor 
mai optimiste privind viitorul regiunii. Este demnă de remarcat insistența lui 
Judt asupra necesităţii de a distinge între diferitele nuanţe de anticomunism. 
Nu toţi cei care S-au opus impunerii stalinismului au fost neapărat prieteni ai 
democraţiei şi există riscul ca asemenea distincţii să tindă să se estompeze în 
euforia de după 1989. Pentru Judt, incertitudinile politice, economice şi culturale 
fac din Europa Centrală şi de Est un teritoriu propice fantasmelor create de 
propriul extaz în fata tradiţiilor nationale eroice. Acestea însă sînt exact opusul 
a ceea ce valorile liberale tind să apere şi pot favoriza fragmentarea, separarea 
şi demagogia cinică. De aceea, memoria manipulată politic este prezentată ca 
o ameninţare ce poate descuraja apariția unei Europe postcomuniste democratice. 

„Fiecare epocă este un sfinx care se scufundă în abis imediat ce ghicitoarea sa a 
fost dezlegată.” 


(Heinrich Heine) 


Europa postbelică a fost clădită pe un fundament de mituri şi uitare. Această 
afirmaţie nu este atit de cinicá sau de dispretuitoare pe cit poate părea; miturile 
au fost de multe ori pozitive şi folositoare, au existat multe lucruri care trebuiau 
uitate, iar rezultatele, în special în jumătatea occidentală a continentului, au fost 
impresionante. Pe de altă parte, aceste exerciţii de autoconstructie colectivă nu 
sînt, în mod necesar, predestinate a fi inutile. Tratatele care au pus capăt 
războaielor religioase din timpul Reformei, Războiului de treizeci de ani şi 
războaielor napoleoniene au depins toate de încercări la fel de ambitioase de a 
lăsa la o parte trecutul şi toate au reuşit într-o anumită măsură ; efectele lor se 
simt încă şi astăzi. Dar, din motive specifice cadrului istoric al secolului XX, 
aranjamentul postbelic s-a dovedit deosebit de iluzoriu, fapt ce devenise deja 
clar in Europa de Est la începutul anilor '80 şi de importanţa căruia s-a convins 
toată lumea datorită lui 1989 şi a evoluţiilor ulterioare. Scopul acestui eseu este 
de a încerca să înţeleagă era care tocmai s-a încheiat în contextul ei istoric şi de 
a schiţa cadrul general al termenilor în care Europa poate gîndi despre sine, pe 
măsură ce intră într-un stadiu nou şi distinct al istoriei sale. 

După 1945 multe lucruri trebuiau uitate. Cea mai evidentă, iar acesta este un 
subiect la care m-am referit în altă parte, a fost experienţa ocupaţiei şi a 
colaborării — sau, în cazul unor ţări precum Germania sau Italia, unde fascismul 
a venit la putere în urma unui proces intern, memoria a peste un deceniu de 
dictatură!. Dincolo de acestea, se află amintirea amară a primului război mondial 
şi a soluționării sale inadecvate, resentimentele şi injustitiile produse de Tratatul 
de la Versailles, căderea economică din deceniile interbelice, ea însăşi o moştenire 
a primului război mondial, dar exacerbată de politicile comerciale autarhice şi 
antagoniste, dilemele nerezolvate ale secolului al XIX-lea privind inegalitatea 
socială şi cucerirea imperială şi, eclipsîndu-le pe toate, un sentiment profund de 
declin şi decadenta, răspîndit pe întreg continentul. Acest ultim sentiment, desi 
cel mai puţin concret dintre problemele pe care le-a moştenit Europa, a fost şi 
cel mai important într-un anumit sens. El a fost împărtăşit de cei din generaţia 
care a venit la putere în 1945 şi explică dezgustul lor comun pentru răspunsurile 
inadecvate ale democratiilor la criza interbelică, precum şi mai vechea lor 
susceptibilitate faţă de apelurile fascismului şi comunismului deopotrivă. El se află 
în spatele sentimentului multor intelectuali că „Auschwitz” reprezintă mai mult 
decît o simplă atrocitate germană : Holocaustul a fost punctul culminant şi declinul 
final al civilizaţiei europene. Pînă în mai 1945, nu numai cele mai faimoase 
oraşe ale Europei zăceau îngropate în moloz, ci însuşi spiritul continentului. 

A lăsa toate acestea la o parte, a imagina o Europă nouă, mai bună au fost 
o întreprindere uriaşă. Ea nu putea fi îndeplinită numai prin strategie şi planificare. 
Marshall, Beveridge, statul bunăstării sociale, planurile multianuale şi nationa- 
lizarea au fost condiţiile necesare reconstrucției europene, dar ele singure ar fi 
fost insuficiente. Ceea ce le-a dat un sens au fost anumite mituri fondatoare, 
privind, în majoritatea lor, probleme de vinovăţie şi iertare. Succesul acestor 
mituri este ilustrat de faptul că nu au fost repetate greşelile din 1919, chiar dacă 
în 1945 a existat mai multă vinovăţie reală în jur. Din motive de prudenţă şi de 
strategie în acelaşi timp, Germania (ambele Germanii) a fost încorporată rapid 
în comunităţile internaţionale în termeni relativ nediscriminatori. În Franţa şi 
Italia, războaie civile potenţial distrugătoare au fost înăbuşite în faşă de către 
guverne postbelice puternice, cu preţul îngropării vechilor duşmănii şi amintiri 
ale crimelor fasciste sau ale actelor venale de colaborationism?. Sentimentelor 
naţionaliste şi suspiciunilor naţionale, care modelaseră politica europeană începînd 
cu sfîrşitul secolului al XIX-lea, li s-a interzis manifestarea, fiind inmormintate 
într-un trecut ale cărui consecinţe groaznice erau acum evidente şi, prin consens 
general, inacceptabile. Singurele obiective colective acceptabile în Europa 
Occidentală au fost de această dată cele sociale (sub forma legislaţiei redistri- 
butive egalitare), economice (sub forma obiectivelor de producţie) şi inter- 
naţionaliste (sub forma unei multitudini de posibile instituţii, europene şi 
mondiale). 

În Europa de Est a avut loc un proces similar, similaritatea sa fiind mascată 
de interesele ideologice şi geopolitice în care a fost exprimat de obicei. Resenti- 
mentele amare ale micilor tari din regiune - susţinute insuficient la Versailles 
sau Saint-Germain, trunchiate sau abandonate în cursul manevrelor diplomatice 
de după aceea, lipsite în cele mai multe cazuri de o clasă politică competentă, 
de resurse economice sau de mijloacele de a le exploata raţional, avînd nevoie 
de justiţie socială sau de mijloacele de a exprima nemulţumirea şi, cel mai 
recent, victimele principale ale unui război din care ele nu au obţinut nici un 
avantaj — au fost rapid îngropate sub mitul impus al internationalismului frátesc 
şi sub presupunerea (parţial adevărată) că se produsese o transformare revolu- 
tionará. Aici, de asemenea, potentialele războaie civile, cauzate de diviziunile 
din timpul războiului sau de dinaintea lui, au fost reprimate de sus, iar acolo 
unde au fost aplicate pedepse, acest lucru a ascuns, în cele mai multe cazuri, 
o afacere cinică, întreprinsă mai mult pentru a asigura o implantare fermă a 
autorităţilor comuniste decît pentru a-i elimina pe cei responsabili de colaborarea 
cu naziştii sau de crime politice pe plan intern. În Italia republicană, din motive 
asemănătoare, administratorii, poliţiştii şi ceilalţi care serviseră vechiul regim 
şi pe susţinătorii financiari externi ai acestuia şi-au păstrat deseori poziţiile, 
realitatea continuității pe care o reprezentau fiind acoperită de un mit al renasterii 

şi revoluţiei. În Europa de Est, ca şi în Europa de Vest, a existat într-adevăr o 
schimbare reală, radicală - directionatá către redistributie, producţie si noi 
instituţii internationale - dar şi aici miturile fondatoare au apărut de la început 
şi au căpătat prioritate. 

Nevoia unei asemenea rupturi radicale cu trecutul - o ruptură discursivă nu 
mai putin decît una politică — derivă din circumstanţele speciale ale momentului’. 
În Europa de Vest, întregul proces a fost pus în mişcare de francezii aflaţi în 
căutarea securităţii. După 1945, francezii au făcut ceea ce căutaseră să realizeze 
după 1918, dar de data aceasta cu mai mult succes. După o serie de starturi 
greşite între anii 1945 şi 1947, experţii francezi au înţeles că perspectiva lor cea 
mai bună nu stătea în a duce mai departe antagonismul franco-german existent 
spre avantajul lor, ci în „europenizarea” problemei lor : încorporarea Germaniei 
de Vest, cu resursele şi potenţialul ei, într-o comunitate europeană în care 
germanii să fie legaţi de francezi, iar francezii să înceteze să se mai teamă de 
germani. Adăugarea Italiei şi a Benelux-ului a fost, în acest context, mai mult 
praf în ochi. Personalităţi ca Schumann sau Monnet au căutat să atribuie 
dimensiuni europene intereselor Franţei. În această privinţă, ei au reuşit, în 
general, pînă în 1990. 

Mitul unei „Europe unite” nu a fost complet iluzoriu. În fiecare etapă - in 
1950, in 1958, în Actul Unic European şi în proiectul de la Maastricht - 
diplomaţii europeni şi purtătorii lor de cuvînt intelectuali au fost constrînşi să 
descrie în termeni normativi, chiar etici, viziunea unui continent care intrecuse 
ca un eşec, o recunoaştere a faptului că „Europa” a fost şi poate fi numai suma 
intereselor separate ale membrilor săi. Ca un boxer de categorie mijlocie umflat 
la dimensiuni de categorie grea, „ideea europeană” a lansat promisiunile unei 
unităţi pan-europene şi a oferit speranţă şi prosperitate fiecăruia şi tuturor 
statelor calificate pentru includere. Reputația mitului ,Europei" a depins de 
faptul că acesta nu a fost niciodată pus la încercare. Includerea a trei ţări mai 
sărace din Europa de Sud (Grecia, în 1981, Spania şi Portugalia cinci ani mai 
tîrziu) a forţat resursele unei entităţi bazate pe o constantă creştere economică 
şi pe o considerabilă bogăţie colectivă. După 1989, ameninţarea generată de 
colapsul comunismului a depăşit capacităţile de absorbţie ale Europei de Vest, 
într-un moment în care economiile sale nu mai erau în creştere. Mitul a explodat. 

Vest-europenii aveau, de cîtva timp, îndoielile lor cu privire la „ideea 
europeană”. Prima generaţie postbelică a fost fericită să creadă în el, să-şi pună 
speranţele în miracolul a treizeci de ani de dezvoltare susţinută şi să aibă parte 
de beneficiile oferite de „euro-călătorie”, „euro-modă” şi aşa mai departe. 
Copiii lor, deşi au respins identitatea naţională şi au fost destul de fericiţi să fie 
,europeni", nu au moştenit credinţa în creştere economică si securitate materială : 

în anii '60 ei le-au găsit neatractive din punct de vedere estetic şi nesatisfăcătoare 
din punct de vedere moral; după 1973 (şi în special din 1987) ei le găsesc 
profund neconvingătoare. În ciuda întregii discuţii despre o monedă europeană 
comună, iminenta desființare a frontierelor, 1992 şi toate acestea, un număr tot 
mai mare de tineri (vest-)europeni începuseră, cu mult înainte de 1989, să se 
distanteze de mitul postbelic. Acest fapt a fost mult mai putin vizibil în locuri 
precum Grecia sau Spania, sau chiar Italia, unde „Europa” oferă încă perspectiva 
unei modernitati cosmopolite nerealizate, decît a fost in Germania, Danemarca, 
Marea Britanie sau chiar în Franţa, unde rolul ei de ecran în spatele căruia pot 
fi urmărite interesele naţionale s-a diminuat. 

Ironia, desigur, este că locul in care „Europa” a continuat să funcţioneze ca 
un mit influent şi ca un proiect comun a fost Europa de Est, unde disidentii, 
tinerii şi chiar conducătorii comunişti cu vederi reformiste au dorit cu pasiune 
să aibă parte de beneficiile personale, politice şi morale ale „europenităţii”, să 
se „reîntoarcă” în Europa de care au fost izolaţi prin ataşarea lor forţată la un 
mit diferit şi vizibil disfunctional, „socialismul”. Aici, de asemenea, „Europa” 
a fost un mit, un limbaj, dar a fost o parte a unei strategii de a evada dintr-un 
trecut fără speranţă: prin „reîntoarcerea în Europa”, Polonia, Cehoslovacia, 
Ungaria şi vecinii lor puteau nu numai să depăşească înapoierea economică cu 
ajutor de la Bruxelles, dar puteau găsi tăria de a lupta şi de a învinge forţele 
întunericului din propriile tradiţii nationale - cum, în mare parte, au căutat să 
facă de Gaulle şi Adenauer prin tratatul lor istoric din 1963. 

Ceea ce urmărim, începînd din 1989, este erodarea continuă a acestor iluzii 
în teritoriile eliberate ale Europei de Est, care are loc simultan cu stingerea 
ultimelor reminiscente ale mitului vestic. Aceste evoluţii sînt corelate. Dacă nu 
ar fi fost unificarea Germaniei, ea însăşi cea mai directă şi mai importantă 
consecinţă a evenimentelor din 1989, nici Germania şi nici Franţa nu s-ar 
confrunta cu dilemele lor actuale. Francezii nu ar mai suferi datorită efectelor 
pe termen scurt ale ratelor înalte ale dobinzilor practicate de germani şi datorită 
înţelegerii faptului că, pe termen lung, Europa lor, în care Franţa a fost 
principalul beneficiar al puterii economice germane, nu mai există; germanii 
nu s-ar confrunta, pentru prima oară din 1950, cu perspectiva unei economii 
marcate de probleme serioase şi, o dată cu aceasta, cu nevoia de a regîndi 
gradul de importanţă pe care ar trebui să îl atribuie faptului de a fi „europeni” 
mai degrabă decît germani, tinind cont că cele două pot să nu mai fie compatibile. 
Această dilemă franco-germană nu numai că a deteriorat ideea europeană, dar 
a dovedit că aceasta este vulnerabilă şi mitică. În Europa de Vest, astăzi, 
„euro-convorbire” sună cinic, atunci cînd nu sună cu totul naiv?. 

Între timp, graba cu care vest-europenii (în special francezii) au abandonat 
entuziasmul initial faţă de o Europă de Est eliberată a slăbit serios poziţia 

pro-europenilor din fostele teritorii comuniste. Din moment ce Uniunea Europeană 
nu se grăbeşte să admită în mijlocul ei ţări precum Ungaria sau Polonia (cu atit 
mai puţin ţări ca Lituania, România sau Slovenia), de teama costurilor supli- 
mentare pentru subsidii şi a competiţiei din partea economiilor bazate pe salarii 
reduse (fără a mai menţiona fluxul mărit de forţă de muncă „imigrantă”), ideea 
de Europa pare nu doar puţin discreditată la Praga, Budapesta sau Varşovia. 
Ca rezultat, aceiaşi disidenti intelectuali, care au fost în modul cel mai sincer 
„europeni” în declaraţiile şi idealurile lor, sînt acum discreditati in fata electo- 
ratului local: aparent naivi şi rupti de sentimentul local, ei sînt acuzaţi de a fi 
purtătorii de cuvînt ai unui interes străin, cosmopolit, care este contrar nevoilor 
naţiunii. Aderarea la comunitatea occidentală este acum singura opţiune a 
politicii externe in cea mai mare parte a Europei de Est, dar afecțiunea pentru 
„Europa” este nepopulară. 

O dată cu declinul ideii europene, redusă acum la pragmatism economic şi 
la uniformitate administrativă, s-au năruit şi alte iluzii postbelice. Miracolul 
economic european a fost construit parţial pe importul de forţă de muncă 
ieftină, din afara Europei (sau, în orice caz, din afara Comunităţii Economice 
Europene). Politica „uşilor deschise” din anii '50 a avut în plus avantajul de a 
răspunde idealurilor postbelice privind dreptul la azil, libera circulaţie a persoa- 
nelor şi lichidarea discriminărilor etnice şi naţionale. Nemaifiind nevoie de ei, 
văzuţi ca o povară economică şi ca o ameninţare socială, aceşti „muncitori 
oaspeţi” şi copiii lor sînt acum ,,imigranti” sau „străini”. Începînd cu sfîrşitul 
anilor '60, englezii, francezii şi scandinavii au ridicat bariere împotriva celor 
din afară, proces care a atins acum punctul culminant, o dată cu cele mai 
recente legislații din Franţa şi Germania; unificarea Germaniei şi evoluţiile 
concomitente de după 1989 au evidenţiat, într-o manieră deloc confortabilă, un 
proces care se afla deja în desfăşurare. 

Războiul civil din Iugoslavia, care a contribuit în mare măsură la „problema 
imigratiei”’, a năruit alte două pretuite iluzii postbelice. Dacă, in mod greşit, 
s-a presupus că primul război mondial a fost războiul menit „să pună capăt 
tuturor războaielor”, cel de-al doilea război mondial a creat într-adevăr senzaţia, 
pentru mulţi ani, de a fi cu adevărat aşa ceva, cel puţin în privinţa Europei. 
Pericolul unui dezastru nuclear, crearea NATO şi impunerea puterii sovietice 
păreau să excludă pentru totdeauna un răspuns militar la crizele intra-europene. 
datorate unor crize cvasicoloniale (ca în Franţa sau Grecia), fie unor percepții 
eronate privind realităţile puterii globale (ca în Ungaria în 1956). Că europenii 
ar putea să intre în conflict pentru asemenea probleme tradiţionale cum ar fi 
graniţele, naționalitatea sau pretenţiile teritoriale pe baze etnice părea de neima- 
ginat; că ei ar putea face acest lucru in maniere care amintesc in mod straniu 

de conflictele de odinioară, lăsate pînă acum pe seama cărţilor de istorie, ar fi 
apărut ca înfiorător şi absurd cu numai cinci ani în urmă. 

Mai mult, evenimentele din Iugoslavia au arătat nu numai măsura în care 
Europa a fost incapabilă să iasă din propriul trecut, dar şi cît de artificial a fost 
un alt mit al continentului: capacitatea nou dobinditá de acţiune colectivă 
susţinută. Nu am ajuns încă la sfîrşitul războaielor intra-europene şi este clar 
acum că un loc numit „Europa” poate face puţin în privinţa acestora. Că a existat 
odată un motiv pentru a crede altceva a fost un mit susţinut într-o perioadă, din 
1949 şi pînă în 1989, cînd Europa era, de fapt, în mod fericit lipsită de putere, 
cînd acţiunea sau pasivitatea Statelor Unite sau a Uniunii Sovietice reprezentau 
singura variabilă semnificativă din politica internaţională. Promisiunile mai 
generale ale lumii postbelice - dorinţele reafirmate ale Naţiunilor Unite privind 
„reunirea” continentului şi acţiunea colectivă europeană - s-au bazat pe faptul 
că nu au fost puse la încercare niciodată. 

Probabil, cel mai grăitor semn că în ultimii ani a avut loc o schimbare 
profundă îl constituie nepotrivirea, irelevanta multor categorii descriptive folosite 
în mod convenţional pentru a înţelege afacerile europene. Nu mai are nici un 
sens să caracterizezi pe cineva ca fiind „socialist”, de exemplu ; în Europa de 
Est termenul este extrem de compromis (deşi nostalgia pentru stabilitatea de 
dinainte de 1989, în ţări care trec printr-o revoluţie economică traumatizantă, 
poate să-i mai ofere o scurtă viaţă politică). În Europa de Vest există politicieni 
şi partide politice care îşi desfăşoară activitatea sub această denumire, dar nici 
ei şi nici electoratul lor nu îi atribuie cuvîntului vreo semnificaţie istorică. 
Partidul laburist din Marea Britanie se luptă să se elibereze de orice asociere cu 
munca, deşi pînă acum i-a lipsit curajul comuniştilor italieni care, asemenea 
crestin-democratilor italieni, şi-au schimbat numele în efortul de a şterge 
asocierile din trecut. 

Dar aceasta este mai mult decît o problemă de denumiri. În Europa de Est 
înşişi termenii de „stînga” şi „dreapta” nu mai înseamnă ceea ce au însemnat 
odinioară, iar cei care îi folosesc sînt deseori percepuți de oponenții lor sau 
chiar de propriul electorat ca apartinind unei alte parti a spectrului politic. 
În locuri ca Ungaria sau Slovacia, vechea acceptiune a termenilor de „populist” 
şi „occidentalizant”, utilizaţi pentru a desemna deosebirea istorică dintre conser- 
vatorii naționaliști si modernizatorii liberal-urbani, nu mai are nici un înţeles — 
graniţele sînt estompate atît de către partidele conservatoare cu rădăcini rurale, 
care fac presiuni pentru aderarea la structurile europene, cit şi de foştii comunişti, 
care exploatează prejudecățile religioase, provinciale si neo-slavofile. 

Această problemă a categoriilor este acută în special în Europa de Est, unde, 
pentru aproape cincizeci de ani, identitatea naţională colectivă a fost determinată 
în mare măsură de natura relaţiilor cu Uniunea Sovietică : cît de apropiate erau, 

cînd şi dacă au fost întrerupte de revolte şi cu ce rezultat, gradele de autonomie 
în probleme de religie, politică economică şi relaţii externe etc. După 1989 toate 
acestea s-au spulberat (şi au fost transferate într-un spaţiu intermediar între 
istorie şi memorie, de unde vor fi recuperate numai cu dificultate). Într-o 
regiune al cărei trecut recent nu oferă termeni bine definiti care să descrie 
realităţile politice şi sociale, este tentant să se şteargă din arhivele publice orice 
referire la perioada comunistă, ca şi cum aceasta nu ar fi fost decît un interludiu 
nefericit şi trecător - în locul lui găsim un trecut mai vechi, care l-a substituit 
ca sursă de identitate şi referinţă. Acest lucru este profund înşelător. În Europa 
de Est, ca şi în Europa de Vest, ceva important s-a întîmplat între 1939 şi 1989; 
explicarea conflictelor dintre cehi şi slovaci sau dintre sîrbi şi croaţi ca fiind 
„antagonisme istorice eterne”, ca şi cum trecutul european aşteptase numai 
momentul ca să se răzbune pe iluzoriul interludiu postbelic, este la fel de lipsită 
de sens ca a pune renaşterea „capetelor rase” (skinheads) neo-naziste în Germania 
pe seama unei anumite probleme extraistorice a ,germanitátii", care provine 
din negura unui trecut incert. 

Această tendinţă de a trata Europa de după 1989 ca pe nimic altceva decît o 
reluare a trecutului poate avea sens numai dacă cineva demonstrează în mod 
satisfăcător că perioada care tocmai s-a încheiat a fost într-adevăr aceea care a 
început cu Ialta sau o dată cu invadarea Poloniei de către Hitler, şi că sfîrşitul 
iluziilor postbelice ne lasă mai mult sau mai puţin acolo de unde am pornit. 
Dar categoriile anului 1939 sînt, aşa cum am sugerat, de putin folos ; ele insesi 
sînt o parte a epocii care s-a închis acum, iar utilizarea lor curentă subliniază 
vidul politic actual. Acolo unde promisiunea viitorului a contribuit odată la 
justificarea programelor şi limbajelor politice şi sociale, trecutul, chiar denaturat, 
este tot ce rămîne. În loc de a mobiliza idei şi oameni în numele a ceea ce va 
urma, liderii naţionali şi etnici invocă timpurile trecute. Desigur, reactionarii au 
făcut întotdeauna acest lucru. Ceea ce s-a schimbat este faptul că acum ,,reactiunea” 
ocupă atît propriul teren, cît şi pe cel al radicalilor de odinioară. Acest lucru 
este valabil pentru Franţa la fel de mult ca şi pentru Slovacia sau Croatia’. 

În ce priveşte epocile apuse, avem de-a face astăzi nu numai cu perioada 
1945-1989, dar şi cu perioada 1917-1989. A spune că pînă de curînd Europa a 
funcţionat sub semnul Holocaustului sau sub cel al lui Hitler nu explică suficient 
sau precis ceea ce a apărut nou în 1989. Pentru ambele părţi ale Europei de 
după 1945, la fel ca pentru Europa (comunistă, fascistă şi liberală) de dinainte 
de 1939, referinţa esenţială a fost revoluţia lui Lenin. Acesta a fost evenimentul 
care nu numai că a modelat geopolitica în secolul nostru, dar a dat şi o nouă 
viaţă tradiţiei revoluţionare a secolului al XIX-lea. Din cauza a ceea ce s-a 
întîmplat la St. Petersburg în 1917, perspectiva şi limbajul revoluţiei au fost 
înţelese ca un mod influent şi atrăgător de a gîndi despre viaţa publică şi 

acţiunea colectivă în vremurile noastre. Ea este cea care a oferit stîngii comuniste 
şi chiar celei necomuniste o escatologie comună şi le-a asigurat, cel puţin pînă 
în 1968, un limbaj comun, chiar dacă denaturat. Fără acel limbaj şi fără acea 
referinţă nu există nici un proiect politic radical în gîndirea europeană, iar 
le-am înţeles pe deplin. 

Totuşi, 1917 a fost, de asemenea, o parte a unei tradiţii distincte şi mai 
îndelungate. Lenin a furnizat stîngii europene mijloacele de a sustine moştenirea 
Revoluţiei franceze în circumstanţe sociale şi internaţionale care, pînă în 1900, 
amenintaserá ca limbajul anului 1789 să devină, in mod iremediabil, inadecvat 
şi imprecis. Cu alte cuvinte, el a salvat mitul politic revoluţionar, deşi cu preţul 
a avut o oarecare importanţă, din moment ce, în situaţia care a urmat revoluțiilor 
de la 1848, cea mai mare parte a energiilor radicale ale Europei s-au îndreptat 
către mişcările naţionaliste de diferite tipuri sau, altfel, şi-au moderat ambițiile 
şi au intrat în curentul principal al politicii liberale, cel puţin în fapt, dacă nu şi 
cu numele. Confuzia generată de mutarea centrului revoluţionar de la Paris la 
Frankfurt şi apoi la Moscova a fost depăşită prin asocierea progresului revolu- 
tionar cu producţia industrială, caracteristică secolului al XIX-lea ; dacă Rusia 
ar putea depăşi Vestul în privinţa industrializării, atunci pretenţiile ei revolutio- 
nare ar fi legitimate retrospectiv. 

Dacă am ajuns la sfîrşitul epocii revoluţionare puse în mişcare de Lenin, 
atunci, într-un anumit sens, am închis şi epoca inaugurată de predecesorii săi 
francezi în 1789. Această concluzie nu va fi o surpriză pentru mulţi dintre aceia 
care, în Franţa, au proclamat deja de citva timp sfîrşitul acestei epoci; dar în 
timp ce justificările lor se bazează pe transformările interne din Franţa, inclusiv 
pe stadiul final al declinului propriului partid comunist francez, ele sînt acum 
confirmate la o scară pan-europeană de colapsul regimului bolşevic, întruchi- 
parea instituţională a epocii revoluţionare europene. Implicatiile sînt uimitoare 
prin faptul că atît limbajul, cît şi proiectele vieţii politice europene se întemeiază 
direct pe termenii de referinţă în care a fost înţeleasă pînă acum moştenirea 
Revoluţiei franceze. În lipsa referintei pe care ea o reprezintă, caracteristicile 
distinctive ale stîngii şi dreptei se estompează, aşa cum au început deja să o facă 
în unele părţi ale Europei. Fără escatologia revoluţiei, „socialismul” nu are 
sens. Mai important, probabil, este faptul că fără semnificaţia acordată lui 
„1789”, elementele constitutive ale liberalismului politic european, cealaltă 
mare moştenire a erei revoluţionare, îşi pierd forma. Din acest motiv, teore- 
ticienii politici şi filozofii din Ungaria, Polonia, Germania, Franţa, Italia şi din 
alte părţi s-au orientat în ultimii ani către tradiţia anglo-americană de gîndire 
politică liberală, care este cumva diferită, pentru a vedea ce poate fi altoit pe 
zguduitul trunchi continental. 

Revolutiile, desigur, nu sînt singurele repere ale trecutului. Evenimentele de 
după 1989 sugerează că o nouă eră se apropie de sfîrşit, cea a statului-natiune 
al secolului al XIX-lea. Sfîrşitul statului-natiune a fost prea in pripă anunţat in 
ultimele decenii, presupusul rezultat al unei economii globalizate şi al unei 
euroficări reuşite, cel putin a jumátátii vestice a continentului. Dacă se poate 
vorbi de aşa ceva, reacţia împotriva Maastricht-ului şi reacţia postcomunistă 
violentă din Est ar indica la prima vedere o prezenţă prea viguroasă, în general, 
a ideii naţionale. Ce reprezintă, pînă la urmă, unificarea Germaniei, ascensiunea 
lui Jean-Marie Le Pen, dezmembrarea Cehoslovaciei şi a fostei Uniuni Sovietice 
şi colapsul Iugoslaviei, dacă nu dovezi ale unor renaşteri naţionale necontrolate ? 

Dovezile sînt înşelătoare pentru că ele confundă identitatea naţională cu 
statul-naţiune!. Statele-natiune europene din ultimul secol s-au format fie 
printr-o expansiune reuşită a unor state dinastice ale modernităţii timpurii într-un 
teritoriu adiacent din punct de vedere lingvistic, fie prin prăbuşirea unui vechi 
imperiu - sau prin ambele, ca în cazul Germaniei şi Italiei. Fie că s-au format 
devreme (de exemplu, Grecia, Belgia, Serbia şi Italia), fie în ultima fază a 
construcţiei statale de după primul război mondial (de exemplu, Cehoslovacia, 
Austria, Polonia, Iugoslavia, Țările Baltice etc.), aceste tari nu au fost niciodată 
omogene din punct de vedere etnic, cultural sau social. Unele dintre ele au 
devenit astfel în cursul celui de-al doilea război mondial sau după război, 
ca rezultat al unor schimburi forţate de populaţie. Aceasta a subliniat pur şi 
simplu faptul că asemenea state erau, în aproape toate cazurile, produsele 
diplomaţiei Marilor Puteri (sau ale eşecului acesteia). Acestea sînt statele care 
se dezmembrează acum. Noile linii de ruptură variază, dar modelul este constant. 
Din Spania pînă în Belgia, din Italia pînă în Iugoslavia, din Cehoslovacia pina 
în Marea Britanie (un caz marginal), statele europene se divid în regiuni. 
Acordul din secolul al XIX-lea asupra Europei, el însuşi sedimentul plăcilor 
imperiale în mişcare, se sfarima”. 

Epoca al cărei sfîrşit îl marchează aceste evenimente este cea care a început 
in 1848, urmînd eşecului revoluțiilor din acel an. Începînd de atunci şi pînă în 1945, 
naționalismul şi progresul industrial au înlocuit revoluţia şi transformările sociale 
într-o mare parte a Europei. Faptul că sentimentul nationalist şi configuratiile 
finale ale statelor-natiune europene nu s-au potrivit întotdeauna ajută la explicarea 
conflictelor interne ale noilor state şi a disputelor lor inversunate cu vecinii - 
naționalismul polonez, maghiar, german şi italian s-au orientat după percepţia 
insuficientei ariei lor geografice şi prezenţa minorităţilor nedorite pe teritoriul 
lor. Cel de-al doilea război mondial şi colonizarea forţată care i-a urmat au pus 
capăt unor asemenea dispute, dar au contribuit, de asemenea, şi la o subminare 
radicală a fragilei legitimitati a noilor state - între internationalismul sovietic şi 
promisiunea Europei, raţiunea lor de a exista părea ambiguă. Odată liberi să-şi 


190 TONY JUDT 


urmeze propriile scopuri - sau în cazul occidental să profite de promisiunile 
unei Europe transnationale - slovenii, croații, flamanzii, lombarzii şi catalanii 
nu au văzut nici un motiv serios pentru a accepta termenii unor acorduri mai 
vechi, care păreau acum mai mult restrictive decît eliberatoare. 

Un alt mod de a reflecta asupra colapsului acordurilor din secolul al XIX-lea 
(considerind aici că secolul al XIX-lea a luat sfîrşit o dată cu infringerea 
Puterilor Centrale în 1919) este acela de a observa promptitudinea cu care 
intelighentia unei mari părţi a continentului a împărtăşit aceeaşi soartă cu 
noţiunea de identitate extrateritorială. Pînă în 1919, ideea de „intelectual 
european” era aproape necunoscută, fiind considerată un fel de oximoron. 
Un intelectual era, aproape prin definiţie, reprezentantul, purtătorul de cuvînt, 
teoreticianul unei naţiuni (în cazul naţiunilor noi sau candidate la acest statut) 
sau al unui curent politic sau cultural din interiorul unei naţiuni (ca în cazul 
Franţei). În cazurile cele mai extreme (de exemplu, cehii sau croații) intelectualii 
erau națiunea ; nobilimea sau burghezia urbană era identificată cu imperiul 
(austriac, în acest caz), în timp ce ţăranilor le lipsea orice fel de conştiinţă sau 
de reprezentare colectivă. Intelectualii (fie iertat anacronismul) au inventat sau 
reinventat națiunea, miturile, limbajul, cultura şi revendicările ei. De la Fichte 
la Masaryk, prin Palacky şi Kossuth, semnul distinctiv al intelectualului era 
locul său ca făuritor al naţiunii. Chiar şi Jaurés sau Croce, fără a-i mai menţiona 
pe Julien Benda sau Giovanni Gentile, au fost, în primul rînd, intelectuali 
naţionali, preocupaţi de dezbaterile interne, indiferent cît de mare era reputaţia 
lor internaţională. 

După 1919 şi cu efect sporit după 1945, intelectualii au fost internationalizati — 
sau, dacă nu, au aderat ei, în mod dezastruos (ca în Germania, Franţa sau 
România), la o estetică fascistă agresivă. Ideea europeană, ca un substituent 
pentru tipul de nationalism despre care s-a crezut că a produs 1914 şi moştenirea 
acestuia, a cîştigat o oarecare atracţie, consolidată după 1945 de ideea intelec- 
tualului ca purtător de cuvînt al unei lumi marcate de probleme morale. Printr-un 
ciudat paradox, acest proces a fost încetinit numai în Franţa, datorită cazului 
particular al ascendentei intelectuale franceze, postbelice, care însemna că un 
intelectual francez putea fi atît francez, cît şi universalist, fără nici o contradicţie 
aparentă. În alte parti - în Italia sau in Germania de Vest, de exemplu - 
intelectualii se adresau în mod voit unei audienţe cosmopolite şi şi-au asumat un 
rol nou, ca purtători de cuvînt împotriva ideii nationale". În Europa de Est, 
intelectualul naţionalist a dispărut, desigur, după 1945, fiind înlocuit de intelec- 
tualul progresist, socialist sau comunist, a cărui viziune era în mod necesar 
non-nationalá, cu atit mai mult cu cit atit de multi dintre intelectualii est- si 
central-europeni erau exilați în propriile lor tari, deseori reîntorcîndu-se 
acasă după ani petrecuţi în afara ţării, ca refugiaţi, din cauza autoritarismului 

autohton şi fascismului străin deopotrivă. Dar o dată cu declinul legitimitatii 
comunismului, intelectualii din Europa de Est şi-au asumat un rol nou şi dificil : 
ei au devenit critici ai regimului impus de sovietici, nu în numele naţiunii 
oprimate, ci în numele cetăţeanului individual şi al ideii („europene”) de 
libertate şi drepturi. 

Intelectualii si statul-natiune au, în istoria modernă, o relaţie strinsá si 
simbiotică. Ruperea acestei legături semnalează o criză de ambele parti. Lipsiti 
de justificări intelectuale pentru existenţa lor şi neavînd un imperiu sau nişte 
imperii de care să caute să se elibereze, statele-natiune din Europa pot să se 
bazeze numai pe necesitatea economică şi politică sau pe interesul local. În orice 
caz, astăzi, acesta din urmă pare să se îndrepte fie către „Europa” (ca fortăreață 
sau protector), fie, dacă nu, către o divizare multiplă - fie către amîndouă, 
pentru regiuni ca Lombardia, Slovenia sau Catalonia, unde entitatea naţională, 
din care au făcut parte pînă acum, pare mai mult o cheltuială decît un cîştig. 
Pentru intelectualii din aceste regiuni, argumentul interesului local nu este 
atrăgător. Aceasta nu înseamnă negarea prezenţei foarte reale a intelectualilor 
»nationalisti” in Ungaria sau Serbia, apologeti ai ambițiilor - de fortificare pe 
plan intern si de revansá - liderilor lor politici; dar asemenea intelectuali, 
personaje precum Csurka, sint constrinse, de aceea, sá foloseascá un limbaj 
care este deosebit de respingátor pentru sensibilitátile comunităţii intelectuale 
internationale, educată de lecţiile celui de-al doilea război mondial. Cei mai 
multi intelectuali europeni, confruntati cu criza actuală, îşi pot pierde speranţa 
pentru „Europa”, dar asta este tot ce au. 

Din acest motiv, poate că epoca a cărei criză o trăim acum nu a început în 1945, 
nici în 1917, şi nici măcar în 1848, 1815 sau 1789. Trăim, într-un anumit sens 
particular, sfîrşitul iluminismului european. La prima vedere, aceasta ar părea 
o afirmaţie ciudată. Pînă la urmă, Europa este încă un continent a cărui viaţă 
politică şi culturală este modelată de visul raţiunii, progresului şi tolerantei 
care s-a desfăşurat în secolul scurs între Revoluţia engleză şi Revoluţia franceză - 
sau, dacă vreţi, între revoluţia ştiinţifică şi cea industrială. Într-adevăr, în 
măsura în care forma politică specifică a iluminismului european a fost despo- 
tismul luminat - al Mariei Tereza şi al lui Iosif al II-lea, al lui Frederic cel Mare 
şi al lui Ludovic al XIV-lea - noi trăim acum, mai mult ca oricînd, entuziasmul 
pentru ideea iluministă. Ce este la urma urmei „Bruxelles” dacă nu o renaştere 
a aspiratiei spre o administraţie universală eficientă, debarasată de separatisme 
şi condusă prin calcul raţional şi supremaţia legii, pe care marii monarhi ai 
secolului al XVIII-lea s-au străduit fără succes să o instituie în ţările lor 
şubrede ? Într-adevăr, însăşi raţiunea idealului Comunităţii Europene i-a conferit 
acestuia atracţie în ochii multor intelectuali europeni - şi in special pentru acea 

intelighentie profesională educată, care vede în Bruxelles o evadare din practicile 
şi separatismele mărginite, la fel cum avocaţii, comercianții şi scriitorii secolului 
al XVIII-lea făceau apel la monarhii luminati, peste capetele parlamentelor şi 
dietelor reacționare. În acest sens limitat, iluminismul european este încă viu şi 
nevătămat şi trăieşte prin Jacques Delors. 

Şi totuşi iluminismul este în criză. Prin aceasta nu vreau să spun că sîntem 
pe cale să uităm lecţiile revoluțiilor modernităţii timpurii, să abandonám raţiunea 
discursivă şi gindirea experimentală, să respingem premisele modernităţii sociale 
şi politice — desi nu ar trebui să ne indepártám prea repede din minte ideea că există 
gînditori influenţi în Europa de astăzi care ar face exact acest lucru. Totuşi, există 
un nou contra-iluminism pe cale de a se afirma, iar simptomele lui sînt importante. 

Printre acestea, cea mai evidentă este criza intelectualilor europeni. Ea poate 
fi interpretată în două sensuri. În sens funcţional, intelectualii sînt de prisos, iar 
ei sînt conştienţi de acest lucru. În Europa de Est, influenţa lor politică este în 
declin; ei sînt percepuți ca marginali din punct de vedere cultural şi ca un 
impediment, amintind de vremurile in care majoritatea audienței lor nu a vrut 
să li se alăture şi prelungind în mod supărător conştiinţa disidentă cu care 
majoritatea ungurilor, cehilor, slovacilor, polonezilor şi a celorlalţi au avut şi 
continuă să aibă puţine în comun. În marginalitatea lor, ei nu vorbesc nici în 
numele statului, nici către acesta. Ei şi-au pierdut rolul de purtători de cuvînt 
autodesemnati ai celor întemnițați, singurul rol pe care l-au avut vreodată cu 
adevărat în Europa Centrală şi de Est, iar în societăţi unde nu există nici o 
subcomunitate cosmopolită integrată, ei sînt lipsiţi de sprijin. Intelighentia 
evreiască din Viena sau Budapesta fin-de-siécle poate că era marginală în Imperiu, 
în general, dar ea reprezenta o parte foarte reală a unei foarte reale micro- 
-societati, şi de pe această platformă putea să se adreseze lumii. Astăzi, intelectualii 
cehi sau unguri nu au o asemenea platformă şi, de aceea, se adresează lumii de 
nicăieri. Aceasta nu este o poziţie confortabilă sau care poate fi susţinută. 

Într-un sens asemănător, intelectualii din Europa de Vest sînt, de asemenea, 
lipsiţi de sprijin. La Paris, care este încă inima intelectuală a continentului, are 
loc o dezbatere interminabilă, agonizantă, asupra dispariţiei rolului intelec- 
tualilor. Rolul clasic al intelectualului occidental, de autoritate-surogat atît pentru 
print, cit şi pentru popor, a fost pierdut. Identitatea şi importanţa statului s-au 
estompat prin aparenta europenizare a puterii şi privatizarea resurselor, în timp 
ce atitudinea morală a maselor a fost eclipsată de marile teorii ale progresului 
uman care au desemnat poporul - sau elemente privilegiate ale acestuia - ca 
fiind vehiculele schimbării raţionale. În cuvintele lui Margaret Thatcher, „societatea” 
nu există. Intelectualii pot să vorbească, să scrie şi să facă declaraţii etice 
importante, dar ei înşişi nu mai au o teorie care să explice de ce ar trebui să-i 
asculte cineva. 

Acesta este cel de-al doilea element al declinului intelectualilor. Iluminismul 
a transmis un ideal al cunoaşterii, convingerea că înţelegerea realitatilor naturale, 
sociale şi spirituale stă în puterea omului, iar cei care le înţeleg - oameni de 
ştiinţă, filozofi, specialisti în teorie socială - pot pretinde in mod special atenţia 
celor care conduc şi a celor conduşi deopotrivă. Această idee fundamentală - 
viziunea care domină modernitatea europeană - a fost atacată acum din atît de 
multe direcţii, încît am uitat cît de importantă este. A fost condamnată în forma 
ei marxistă ca fiind o afirmare arogantă şi periculoasă a puterii umane ; în forma 
ei ştiinţifică, fiind considerată o neînțelegere naivă şi nu mai putin periculoasă 
a misterelor naturii ; în forma ei economică, ca reprezentînd o încredere absurdă 
şi autodistructivă în mitul productivităţii şi transformării ; şi în forma ei filozofică, 
fiind considerată o eroare esenţială a obiectivismului raţional. 

Există, desigur, multe contradicții şi multă confuzie în aceste atacuri asupra 
moştenirii iluminismului. Neo-heideggerienii de dreapta pot vedea societatea 
industrială ca pe copilul vitreg şi vicios al raţiunii discursive, dar propriile 
lor argumente nu sînt mai puţin cufundate în postulatele postiluministe ; neo- 
-heideggerienii de stînga (Havel poate fi un astfel de caz) îşi exprimă un dezgust 
aproape mistic pentru distrugerile politice şi economice produse de modernitatea 
nechibzuită, supra-încrezătoare, dar îi opun acesteia idealurile de libertate 
individuală şi valorile civice, care şi-au căpătat forma modernă în perioada 
iluministă. 

Această confuzie cu privire la ceea ce găsesc neatractiv la lumea noastră 
criticii ei, şi din ce motive, face ca, la prima vedere, să fie mai greu de observat 
cît de caustică este tema comună faţă de postulatele pe baza cărora am dezvoltat 
societatea începînd din secolul al XVIII-lea. Atacurile directe asupra discursului 
rational însuşi, deşi sînt în modul cel mai evident dispretuitoare faţă de tot ceea 
ce înseamnă a fi „iluminat”, sînt probabil cele mai puţin importante datorită 
caracterului lor marginal si autocontradictoriuP. Nu îi ascultă multă lume pe 
derridienii extremisti, nici măcar Derrida însuşi. Dar pretenţia mai generală şi 
mai superficială, potrivit căreia nu a mai rămas nimic important în care să 
crezi, idealurile sint o fátárnicie, progresul este o iluzie, iar interesele proprii, 
imediate, reprezintă singurul scop individual care poate fi susţinut (neexistînd 
unele publice), s-a mutat acum din sfera jargonului public în cea a discursului 
cultural. Liber-cugetătorul din sfera publică - viziunea lui Kant asupra ilumi- 
nismului - există încă; acesta este intelectualul. Dar pentru ca o asemenea 
persoană să-şi îndeplinească rolul ei esenţial - în sensul habermasian de a vorbi 
rational în şi către o sferă publică - ea trebuie să împărtăşească cu auditoriul ei 
o epistemologie comună. Trebuie să existe un sens convenit cu privire la 
alcătuirea proiectelor colective raţionale şi la scopurile care merită să fie 
urmărite. Astăzi, intelectualul european nu poate oferi în mod credibil motive 

dincolo de grija pentru gîndurile pe care le exprimă, iar aceasta este cu adevărat 
o schimbare imensă în gîndirea europeană. În cuvintele lui Bertrand Russell, 
noi descoperim că în cer şi pe pămînt există, de fapt, mai putin decît s-a visat 
în filozofia noastră. 

Marx nu a fost primul care a sesizat că istoria are mai multă imaginaţie decît 
oamenii. Indiferent ce se întîmplă acum în Europa, acest lucru va duce undeva. 
Ceea ce am vrut să subliniez în acest eseu este că „undeva” va arăta foarte 
diferit de Europa pe care o ştim începînd din 1945. Deja arată diferit. Dislocarea 
regională a Europei este o realitate ; Iugoslavia nu va mai fi niciodată aceeaşi, 
şi nici Italia. Recentele alegeri din Spania au fost foarte aproape de a da 
nationalistilor catalani dreptul de veto asupra legislaţiei nationale, un veto pe 
care l-ar fi exercitat pentru a asigura Cataloniei un monopol aproape complet 
asupra propriilor resurse. O asemenea regionalizare, identică cu cea urmărită de 
Liga Nordului in Italia şi deja dobinditá, la un pret prea mare, de către statele 
nordice relativ prospere ale Iugoslaviei, va fi dezastruoasă pentru extremităţile 
sudice ale Europei mediteraneene, cu atît mai mult cu cît ele se află cel mai 
aproape de presiunile demografice mereu crescînde dinspre Africa, la sud, 
şi dinspre Asia, la est. În acelaşi fel, compromisul probabil, prin care marginea 
vestică a Europei Centrale (Polonia, Ungaria şi ţinuturile cehe) va deveni o 
suburbie a Europei, în timp ce Europa „bizantină” (din Letonia pînă în Bulgaria) 
va fi lăsată să fiarbă în provincialul ei suc propriu, va exacerba politica 
resentimentului nostalgic în cea de-a doua regiune. 

Aceasta nu semnalează o întoarcere către trecut. Între sfîrşitul creşterii 
economice continue (el însuşi fiind recunoscut acum, în perspectivă istorică, 
caun moment special şi accidental de reuşită, improbabil să se mai repete) 
şi retragerea Marilor Puteri şi a marilor idei deopotrivă, ne putem aştepta, 
în viitorul previzibil, la o epocă de incertitudine şi, o dată cu ea, la resentimente 
şi instabilitate internă şi internaţională. Elementele constitutive esenţiale ale 
instituţiilor morale internationale din epoca noastră - drepturile omului, dreptate 
socială, autonomie naţională - au fost episteme filozofice şi sociologice, pe care 
gînditorii contemporani le pot justifica cu greutate prin afirmaţii universal 
recunoscute!*. A ne convinge pe noi şi pe vecinii nostri că trebuie să continuăm 
ca şi cum acestea ar fi adevăruri de la sine înţelese va fi cu atît mai dificil: 
postulatele de ordinul doi care călăuzeau asemenea idealuri nu mai sînt relevante. 
Situaţia noastră actuală, cu privire la idealurile politice de bază care au modelat 
Europa postiluministă, este, deci, comparabilă cu cea a organelor rudimentare 
despre care a scris Darwin în Originea Speciilor : 


»[Ele] pot fi comparate cu o literă dintr-un cuvînt, păstrată încă în scris, dar 
inutilă în pronunție, dar care serveşte ca un indiciu în căutarea originii acestuia”. 

În cel mai bun caz, asemenea linii directoare ale comportamentului social, 
în propria ţară şi în străinătate, vor trebui reconstruite ca mituri, ca premise ale 
normelor utilitariste pentru activitatea umană, într-o lume în care majoritatea 
oamenilor ar respinge orice este mai ambițios ca fiind un „nonsens pretentios”. 
Aceasta, totuşi, nu se referă la problema autorităţii. Cine deţine autoritatea în 
Europa de astăzi (morală, intelectuală, politică) de a învăţa, mai puţin de a impune 
codurile de comportament colectiv ? Cine, pe scurt, are puterea, în ce scop şi 
cu ce limite? Aceasta este o moştenire, rămasă nerezolvată, a Iluminismului - 
într-adevăr este spaţiul deschis o dată cu sfîrşitul Dreptului Divin şi cu distrugerea 
absolutismului, care a adus pentru prima dată în spaţiul public teoriile reprezen- 
tării şi națiunea, progresul şi istoria, la al căror crepuscul ne aflăm acum. 
În absenţa vreunui răspuns clar la această problemă, pare doar puţin melo- 
dramatic să concluzionez spunînd că, într-o multitudine de sensuri, Europa este 
pe cale de a intra într-o epocă de dezordine, într-o perioadă de tulburări. Acesta 
nu este un lucru nou pentru bătrînul continent, desigur, dar pentru majoritatea 
oamenilor care astăzi sînt în viaţă va veni ca o experienţă nouă şi neplăcută. 


Note 


Sursa: Reprodus cu permisiunea editorului din Daedalus (Journal of the American 
Academy of Arts and Sciences), din numărul intitulat „After Communism: What?”, 123:3 
(vara 1994): 1-19. 


1. Vezi Tony Judt, „The Past is Another Country: Myth and Memory in Postwar Europe”, 
Daedalus 121 (4) (toamna 1992): 83-119. 

2. Pentru cazul italian, vezi magistrala lucrare a lui Claudio Pavone, Una Guerra Civile. 
Saggio storico sulla moralită nella Resistenza (Torino: Bollati Boringhieri, 1992). 

3. Aceasta nu înseamnă negarea faptului cá, în deceniile anterioare, multi au făcut presiuni 
exact pentru asemenea schimbări, dar fără nici un efect. 

4. Relaţia dintre Franţa şi Republica Federală a Germaniei, în perioada 1949-1990, o reproduce 
în mod curios pe cea dintre Austria şi Prusia, după Congresul de la Viena. În ambele 
cazuri, unul dintre parteneri, seniorul în aparenţă, a căutat să-l folosească pe celălalt ca 
pe o resursă si o garantie - în cazul austriac, încurajînd Prusia să intre în Confederaţia 
Germană şi să o întărească - numai pentru a descoperi, la timpul cuvenit, că relaţiile de 
putere s-au inversat şi că partenerul senior nu mai poate controla sau limita ambițiile 
asociatului său, superior din punct de vedere economic. 

5. Pentru o discuţie completă asupra implicaţiilor europene ale unificării Germaniei şi 
folosirea „Europei” în dezbaterea politică germană, vezi Timothy Garton Ash, In Europe's 
Name : Germany and the Divided Continent (New York: Random House, 1993). 

6. În mod curios, aceasta indică puterea şi relevanta de durată a cel putin unei idei 
europene, aceea a ,Fortáretei Europa”, un continent unit în puritatea sa creştină 
împotriva forţelor cosmopolite, exotice şi amenințătoare, din interior şi din exterior. 

10. 


ll. 


12. 


13. 


14. 


TONY JUDT 


Această versiune a ideii europene, avindu-si rădăcinile în teoriile rasiste ale secolului al 
XIX-lea, a fost împărtăşită de Hitler şi chiar de unii dintre criticii intelectuali ai 
democraţiei din anii '30. A fost reînviată de neo-fascisti si de intelectualii „noii drepte” 
din Germania, Franţa şi Italia în ultimii ani şi pare să înflorească. 

Cel putin în acele tari care şi-au deschis porţile pentru refugiaţi - în special Austria şi 
Germania. 

În afara micilor foste colonii din afara Europei, în care Marea Britanie sau Franţa puteau 
încă interveni cu relativă autonomie - dar strict ca Marea Britanie şi Franţa, ceea ce 
subliniază această afirmaţie. 

Un număr de membri marcanţi ai stîngii franceze, printre care Max Gallo, Régis Debray 
şi Jean-Pierre Chevénement, au recurs recent la invocări nostalgice ale unui tip de 
republicanism national, literalmente o ,reactie" la exagerările privind meritele Europei 
şi la sfîrşitul proiectului radical internațional. 

Pentru o discuţie mai completă a acestei teme, vezi Tony Judt, „The New Old Nationalism”, 
New York Review of Books, 26 mai 1994. 

În cazul Belgiei, acordul naţional se dezintegrează ca rezultat al presiunilor din două 
direcţii: în interior flamanzii şi valonii se disociază într-un stat federalizat, în timp ce 
pe plan internaţional imaginea „Benelux-ului”, în atît de multe domenii de activitate 
economice şi administrative, a erodat specificul „Belgiei” ca entitate distinctă. 

Hans Magnus Enzensberger a argumentat convingător că paradoxalele consecinţe ale 
acestui nou rol pentru scriitorii germani - de a umple un gol politic intern, însă in 
condiţiile unui disconfort existential privind identitatea lor naţională - au fost dezas- 
truoase pentru viaţa politică şi intelectuală germană modernă. 

„Anumite convingeri şi adevăruri sînt inevitabile... există constringeri faptice şi con- 
strîngeri logice. O înţelegere corectă a modului în care, de exemplu, se formează 
convingerile faptice reale nu duce în nici un fel la subminarea acestora, în timp ce 
contrariul este de obicei adevărat în privinţa convingerilor ideologice, de exemplu. 
Acesta este un adevăr care, departe de a fi clarificat, după cum se ştie, constituie esenţa 
proiectului iluminist.” Bernard Williams, Shame and Necessity (Berkeley and Los Angeles, 
CA: University of California Press, 1993), p. 216, n. 52. 

Ca dovadă, reacţia generală la opera lui John Rawls, inclusiv la cea mai recentă încercare 
a sa de a imagina o bază teoretică pentru liberalism - şi anume că aceasta este valabilă 
numai în măsura în care descrie tipurile de societăţi liberale în care este deja practicat. 
De aici rezultă, de asemenea, aerul întru câtva imaterial chiar şi al celor mai bine 
documentate încercări de a importa asemenea speculaţii anglo-americane pe continent. 

MOȘTENIREA DISIDENTEI 
G.M. Tamás 


Filozoful politic G.M. Tamás a fost una dintre principalele personalități ale 
Opozitiei Democratice Maghiare în anii '80. După 1989 el a rămas activ din 
punct de vedere politic, ca o figură importantă a Alianţei Democraților Liberi 
şi ca autor al unor numeroase eseuri şi comentarii deliberat polemice indemnind 
la reflecţie. În acest articol, el propune o explicaţie originală pentru deziluzia 
generală de după 1989 faţă de disidentii altădată admirati. Dublul său argument 
sustine că disidenfa a fost întotdeauna nepopulară şi că subculturile disidentilor 
au fost fundamental izolate de restul populaţiei în general. 

Abordarea lui Tamâs tinde să extrapoleze condiţiile speciale ale comunității 
disidente din Ungaria şi trece cu vederea apelurile insufletitoare ale unei mişcări 
sociale de masă precum Solidaritatea în Polonia. Indiferent cum se interpretează 
diagnosticul sáu amar în ce priveşte alienarea disidentilor faţă de societăţile pe 
care pretindeau cá le reprezintă, eseul lui Tamás surprinde cu acuratețe dimen- 
siunea etică a apelurilor intelectualilor critici pentru o nouă politică bazată pe 
adevăr şi respect pentru drepturile omului. Deosebit de semnificative sînt 
reflectiile sale asupra ambivalentei conceptului strategic cheie de „societate 
civilă” şi contrastul pe care îl pune în evidenţă între interpretarea sa est- 
-europeaná si cea liberală occidentală tradițională. Tamás conchide, în consens 
cu polonezul Adam Michnik, că timpurile eroice s-au dus şi că una dintre 
mostenirile disidenfei este un profund sens al ambiguitáfii, inclusiv o salutară 
suspiciune față de toate dogmele politice. 


x ok OK 


Disidenţa anilor ’70 şi '80 este oarecum nepopulară astăzi în Europa de Est. 
Cu excepţia Poloniei (unde a existat o tradiţie revoluţionară aproape neîntreruptă 
din 1976 încoace), foştii disidenti nu joacă decît un rol simbolic în politica 
reală, iar reprezentanţii lor cei mai importanţi, precum Walesa, Havel sau 
Konrad, sînt discreditati ca fiind „comunişti”, „trădători”, ,agenti". În parla- 
mentul maghiar, orice menționare a disidentei de odinioară este intimpinatá cu 

hohote de rîs, fluierături şi zeflemele de pe băncile guvernului. Însăşi existenţa 
ei este negată uneori de către jurnaliştii şi istoricii oficiali. Dincolo de lupta - 
care este de înţeles - pentru o ascendență respectabilă si de stinjeneala liderilor 
democratici de astăzi care au fost, aproape fără excepţie, colaborationisti, foşti 
oficiali ai partidului comunist sau, în cel mai bun caz, „somnoroşi” lipsiţi de 
curaj, care şi-au petrecut ultimii cincizeci de ani tăcînd, antipatia nutrită faţă de 
disidenti necesită o anumită explicaţie. 

Disidenţa a fost o anomalie. Disidenţii, după cum vom vedea, au dus o viata 
în care satisfactiile, succesele, infringerile şi frustrările au fost foarte diferite de 
cele simţite de populaţie în general. În timp ce colegii noştri intelectuali, 
universitari sau din alte medii, căutau avansarea, faima de autor, călătorii în 
străinătate, o a doua locuinţă şi altele de acest gen, mîndria noastră stătea în 
munca noastră concretizată în modeste broşuri pătate, imprimate primitiv, 
numite, printr-un cuvînt rusesc, „samizdat”, iar succesul însemna distribuirea 
cîtorva sute de copii înainte să apară poliţia secretă. „De ce nu cincizeci de mii 
de copii?” m-a întrebat un scriitor, la începutul anilor '80. „Dacă nu ai fi fost 
atît de idiot să te pui pe lista neagră, ai fi putut avea acum un impact real, chiar 
dacă, probabil, nu ţi-ai fi putut reduce nivelul adrenalinei blestemîndu-l pe 
Andropov”. Un ofiţer al poliţiei secrete — îmbrăcat, de neuitat, într-un tricou cu 
emblema University of Texas - m-a întrebat odată: „Te consideri un om 
inteligent, presupun. Atunci cum iti explici că actionezi împotriva propriilor 
tale interese ? ". Într-adevăr, cum ? 

Minoritatea din interiorul comunităţii politice, care ştia de „activităţile 
disidente”, încerca sentimente contradictorii faţă de acestea. Mai întâi, disidentii 
au contestat eficienţa reformelor, văzute de aproape toată lumea ca fiind singura 
salvare posibilă. În al doilea rînd, prin insistența lor asupra ,drepturilor" si 
„libertăţilor”, disidentii au contestat discursul politic dominant, bazat pe interese 
şi pe putere nedisimulată. În al treilea rînd, ei au contestat presupunerea tacită că 
orice împotrivire era atît de primejdioasă, încît era imposibilă. În al patrulea rînd, 
prin urmare, disidenta a contestat poziţia morală a celor care se opuneau în mod 
tacit regimului comunist, dar nu îndrăzneau să întreprindă nimic în acest sens. 

Această ultimă contestare este sursa celei mai adînc înrădăcinate prejudecăţi 
împotriva disidentei. „Dacă, în mod evident, mie îmi este imposibil să fiu 
un opozant, atunci cum este posibil ca el să fie? El trebuie să aibă un fel de 
înţelegere cu autorităţile, din moment ce nu este arestat sau deportat, din moment 
ce dacă eu aş face ceea ce face el, eu aş fi”. Aceşti intelectuali, în aşa-numita 
„dictatură reformistă”, credeau că esenţa disidentei era Reprosul Tăcut. Potrivit 
acestei perspective, mesajul disidentilor nu a fost atit un „Du-te dracului! " 
la adresa liderilor regimului, cît mai mult un „Să vă fie ruşine!” la adresa 
majorităţii spectatorilor. Am negat mereu, cu vehementá, acest lucru, dar am 

fost acuzat atît de des de contrariu, încît am început să nutresc anumite îndoieli 
cu privire la motivațiile actelor mele disidente. 

A existat şi un al cincilea motiv al acestei ambivalente. „Activităţile disidente” 
au contestat o altă presupunere a populaţiei, şi anume părerea, împărtăşită 
unanim în Europa de Est, că politica în ansamblu este dezgustătoare, că civismul 
nu există, că legea există doar pentru cei puternici etc. Acei indivizi în mod 
evident pregătiţi să facă sacrificii pentru convingerile lor politice, lumea fiind 
ceea ce este, trebuiau să fie nebuni. Vechiul meu suprem rival, primul-ministru 
al Ungariei, era în mod sigur la curent, cel puţin parţial, cu opinia populară 
atunci cînd a numit partidul meu, apărut din tradiţia disidentă, „opoziţia 
psihiatrică”!. Să nu vă ginditi nici o clipă că noţiunea de „psihiatrie politică”, 
în Uniunea Sovietică şi în România, a fost cu desăvirşire cinicá. Personajele de 
prim rang ale zilei (care acum, slavă Domnului, nu mai există) erau nedumerite, 
ba mai mult, înfricoşate de simplul fenomen al disidentei. Nonconformismul şi 
excentricitatea sînt asociate cu nebunia chiar şi în societăţi mai libere şi mai 
permisive decît cele din Europa de Est. Disidenta a fost privită ca o expresie a 
anomiei de către multi şi, ei bine, nu pot să neg că au existat cîţiva tipi ciudati 
printre noi, oricitá afecţiune se poate să fi avut pentru ei. 

Disidentii afirmau lucruri ciudate. Ei au început să vorbească despre „polis-ul 
paralel”, „sfera publică paralelă”, „subcultura disidentă” şi altele de acest fel, 
de parcă ar fi fost satisfacuti de echivoca şi întunecata lume interlopă a avan- 
gardei politice, artistice şi morale. Modul lor de protest, prin ocuparea zonelor 
publice sau prin greva foamei, nesupunerea lor civilă aminteau de tactica Noii 
Stîngi. Disidenţii purtau barbă, nu făceau economii ca să cumpere automobile 
est-germane, vorbeau limbi străine şi au fost primii care şi-au purtat copiii în 
saci marsupiali. Mulţi erau evrei. În 1968, cînd mulţi buni maghiari şi 
est-germani s-au îmbătat de bucurie, pînă au uitat de ei, asistînd la umilirea 
vechiului lor duşman, Cehoslovacia, disidentii au luat partea străinului. Pe 
scurt, ei erau o pacoste. 

Desi disidenta nu a provocat colapsul regimului comunist, ea a fost fără 
îndoială un fenomen istoric important, şi nu numai în Europa de Est, Rusia şi 
China. Într-un moment în care »dezghetul” şi destinderea făceau sistemele 
sovietice aproape acceptabile, cînd flota amiralului Gorskov naviga veselă 
împrejurul Africii şi gherilele generalului de armată Iepisev instalau „dictaturi 
revoluţionare” peste tot în Lumea a treia, cînd teroriştii generalului locotenent 
Markus Wolff aproape îngenuncheaseră Germania de Vest, cînd mişcările pentru 
pace (adică pentru dezarmare unilaterală) intretineau o atmosferă de „paritate 
morală” între marile puteri şi cînd, în toate privintele, iniţiativa intelectuală 
aparţinea stîngii socialiste, atunci vocile singuratice ale disidentilor de dincolo 
de Cortina de Fier au avut efect. 

Erau voci neînsemnate, desigur, dar ele au dovedit prin simplul fapt de a se 
fi exprimat că problema libertăţii şi a dreptăţii a rămas universală, că socialismul 
de stat nu era o structură permanentă, înrădăcinată în tradiţiile inefabile ale 
Estului, că problemele omenirii erau cel puţin interdependente. Ei au arătat că 
au existat, în cele din urmă, împotrivire şi critică împotriva modernităţii bizare, 
pervertite, impuse de Stalin şi de urmaşii săi, exact în locul în care aceasta era 
dominantă. 

La fel ca în Occident, între secolele al XVI-lea şi al XVIII-lea, totul a 
început printr-o bătălie aparent marginală pentru libertatea de exprimare împotriva 
cenzurii. Atunci, cărţi franceze şi engleze îndrăzneţe au fost tipărite în Olanda, 
cea mai liberă naţiune din acea perioadă. Au abundat pseudonimele, datările 
false, activităţile de contrabandă. În mod asemănător, în vremurile recente, 
autorii cărţilor îndrăzneţe, care nu ar fi putut să treacă de cenzură acasă, 
,jucau” atît pentru auditoriul de acasă, cit şi pentru cel străin. La procesul 
Siniavski - Daniel, primul proces important împotriva scriitorilor disidenti, 
acuzaţii erau „demascaţi” ca făcînd contrabandă in Occident cu propriile romane 
scrise sub pseudonim. Stenogramele acestui proces (şi cele ale procesului lui 
Joseph Brodsky) au fost publicate în Franţa. Şi deşi au fost distribuite copii 
samizdat, fără diseminarea acestora în Occident, autorii disidenti nu ar fi putut 
fi putut avea influenţă; în unele cazuri, recunoaşterea Occidentului putea 
însemna chiar o oarecare protecţie. 

Disidenţii au ajuns să înţeleagă cá nu era suficient să dejoace planurile 
poliţiei secrete comuniste şi să găsească pe plan intern un auditoriu entuziast, 
gata de sacrificiu. Pentru a cîştiga influenţă internaţională, ei trebuiau să-i 
mulţumească pe „libertarienii civili”, pe editori, redactori, jurnalişti, universitari, 
funcţionarii ONG-urilor (organizaţiilor nonguvernamentale), diplomaţi, spioni 
şi pe alte diverse persoane siciitoare care, în mod firesc, voiau să-şi atingă şi 
propriile scopuri politice. Şi să nu uităm că, de-a lungul celei mai mari părţi a 
acestei perioade - în linii mari, în ultimii treizeci de ani -, luptătorii războiului 
rece şi anticomuniştii fermi nu au fost deloc priviţi cu ochi buni în Occident. 
A fost nevoie de finanţarea CIA pentru lansarea revistelor anticomuniste liberale 
Encounter, Survey, Preuves, Der Monat, majoritatea cărora, vai, nu mai există. 
Luptătorii războiului rece erau priviţi ca o pacoste atît de Realpolitiker-ii 
kissingerieni, cit şi de Establishment-ul stingii. 

În general, retorica disidentă a evoluat de la oratoria independentă, moralistă 
şi socialistă ca orientare politică a anilor 1956 şi 1968, către un jargon al 
liberalismului centrat pe drepturi. A devenit o apărare conştientă a minorităţii 
virtuoase care trăia în rezervaţia boemă numită „polis-ul paralel” şi, astfel, 
accentul s-a mutat de pe consiliile muncitoreşti şi autoadministrare pe vizele de 
călătorie şi toleranța pentru seminariile clandestine despre Heidegger. 

La prima vedere, interesul stîngii occidentale pentru disidenta est-europeană 
este un lucru curios. Dar stînga a fost întotdeauna internationalista şi a avut un 
interes cvasireligios pentru marele experiment socialist şi problemele sale. 
De acesta depindea prestigiul local al stîngii. După reprimarea sîngeroasă a 
revoltei maghiare din 1956 şi ruptura chino-sovietică care i-a urmat la scurt 
timp, mitul revoluţiei mondiale conduse de o mînă de indivizi, poate tiranici, 
poate brutali, cu toate acestea profeti înarmaţi dedicati, părinţi severi ai popoarelor 
lor înduioşător de docile şi naive, nu mai era uşor de susţinut. Era esenţial de 
ştiut dacă mai exista vreo speranţă în privinţa unui răsărit roşu dinspre Est, 
chiar dacă acesta nu putea veni direct de la Kremlin. 

Şi, într-adevăr, cele mai profunde analize despre 1956 au venit de la ereticul 
ex-trotkist Cornelius Castoriadis şi de la revista sa, Socialisme ou Barbarie, 
în care s-a argumentat că, în 1956, consiliile muncitoreşti revoluţionare maghiare 
au oferit o soluţie noncapitalistă la problemele sistemului sovietic. Consiliile 
muncitoreşti erau revoluţionare, anarhist-sindicaliste, democratice, anticapita- 
liste şi eroice - si ele au întruchipat, în realitate şi cu adevărat, toate aceste 
lucruri. Interpretarea dată de Socialisme ou Barbarie revoltei maghiare (care 
coincide întîmplător cu perspectiva Hannei Arendt) a avut o influenţă vitală, 
chiar dacă subterană, asupra ascensiunii Noii Stingi şi debutului unei critici 
socialiste asupra totalitarismului. Stînga radicală (încă foarte puternică în anii '70) 
şi-a putut păstra ceva din credinţa ei revoluţionară, s-a putut disocia de detesta- 
bilele partide comuniste şi, spre deosebire de social-democratii decrepiti care 
erau încrezători faţă de „reformele” sovietice, a putut ataca toate puterile 
recunoscute din lumea industrială. Noua Stîngă a început să critice atitudinea 
complezentă a guvernelor occidentale faţă de noi, bravi luptători pentru democraţie. 
Unul dintre cele mai influente periodice occidentale care a relatat cu exactitate 
evoluţia disidentei a fost Les Temps modernes al lui Sartre, nu tocmai cunoscut 
pentru înclinațiile sale liberal-democratice. (Periodice similare din SUA făceau 
acelaşi lucru.) Şi, desigur, stînga intelectuală, care în acele zile ocupa o poziţie 
dominantă in media, universităţi, centre de cercetare, think tank-uri şi din ce in 
ce mai mult în serviciile publice, diplomatice şi alte servicii legate de acestea, 
a avut un interes enorm să descopere dacă aceşti bravi şi fascinanti luptători 
pentru libertate şi „activişti pentru drepturile omului” din Est mai subscriau 
încă la filozofia generală a stingii. 

Liderii tradiţionali ai naţiunilor occidentale au fost interesaţi în principal 
de acele conflicte din interiorul societăţilor socialiste care ar fi putut duce la 
regrupări strategice sau chiar la renversements des alliances. De aceea, îi 
observau pe membrii diverselor facţiuni din interiorul partidelor comuniste 
aflate la putere, cei cu care - conform expresiei memorabile a primului-ministru 
(de atunci) Margaret Thatcher - liderii occidentali „puteau încheia afaceri”. 


202 G.M. TAMĂS 


În acelaşi timp, desigur, puterile democratice occidentale bombăneau abia auzit 
atunci cînd în Est se petreceau lucruri cu adevărat neplăcute. 

Această situaţie s-a schimbat radical o dată cu apariţia neo-conservato- 
rismului. Spre deosebire de paleo-conservatorii americani educati în tradiţia 
locală, neo-conservatorii americani aveau o tradiţie continentală proprie, care 
provenea din două surse. Una era social-democratia continentală, tradiţia radicală 
opusă celor două forme principale de totalitarism ; aceşti aderenti duseseră deja 
o luptă ideologică împotriva comunismului, de pe poziţiile stingii liberale, in 
anii '50 şi '60 şi au ajuns la conservatorism in parte ca rezultat al reflectiilor 
asupra politicii internaţionale. Cealaltă sursă s-a datorat influenţei lui Leo 
Strauss şi a armatelor sale secrete. Ambele surse aveau o puternică moştenire 
germană şi erau în mare măsură afectate atît de experienţa Auschwitz-ului, cît 
şi de cea a Kolimei. 

Conservatorii traditionali sint prin vocatie Realpolitiker-i, intriganti precauti 
şi lipsiţi de iluzii. Dar neo-conservatorii de după Auschwitz au fost diferiţi. 
Ei au fost capabili să folosească arma principală a stîngii, anume o critică 
morală a politicii, în scopuri conservatoare nemaiintilnite pînă atunci. Nu ati 
văzut niciodată înainte conservatori cruciați. Dar influenţa conjugată a lui 
Hayek şi Soljenitin a schimbat acest lucru, probabil pentru totdeauna. 

A existat înainte, prin urmare, o audienţă pentru disidentii est-europeni nu 
numai dinspre stînga, ca mai înainte, dar şi dinspre dreapta. Atit Noua Stîngă, 
cît şi Noua Dreaptă au fost influențate de mărturia disidentei si, în termenii 
istoriei ideilor, ele au o origine comună: toate trei sînt reacţii la socialismul 
modern, în acelaşi fel în care tipurile mai vechi de conservatorism şi liberalism 
au fost reacţii la Revoluţia franceză. Istoria şi, într-adevăr, soarta disidentei 
est-europene, Noii Stingi şi Noii Drepte, sînt corelate şi dependente reciproc în 
multe privinţe. Voi încerca să arăt cum această simbioză ciudată, distantă a 
modelat gîndirea politică a disidentilor înşişi. 

Cum putem înţelege gîndirea politică exprimată în condiţii de privare de 
libertate, ameninţări şi persecuție? Această problemă spinoasă a istoriei culturale 
a fost examinată pentru prima dată de Leo Strauss în cartea sa clasică, Persecution 
and the Art of Writing (1952), unde argumentează că acuitatea analizei noastre 
a fost uzată de trei secole de discurs liber în Occident. Cea mai mare parte a 
istoriei culturale s-a petrecut în societăţi în care statul era investit cu autoritatea 
de a modela morala şi de a persecuta cu fermitate pe toţi aceia care erau 
percepuți ca imorali, eretici sau răzvrătiți. Dar chiar şi într-o societate liberă, 
încălcarea opiniei acceptate poate duce la ostracizare, marginalizare şi izolare, 
sau cel puţin la oprobriu. Leo Strauss a dedus din studiile sale asupra filozofiei 
islamice şi iudaice medievale că practic toti gînditorii antici aveau învățături 
esoterice care, cîteodată, erau ascunse printre rînduri ; Leo Strauss a interpretat 

inconsecvente, deductii greşite şi scăpări ciudate, intilnite la autori de geniu, ca 
fiind aluzii discret camuflate la idei eretice sau periculoase, pe care autorii nu 
îndrăzneau să le exprime cu o categorică sinceritate. În eseul care a dat titlul 
cărţii, el afirmă că: 


»[p]ersecutia dă naştere unei tehnici speciale a scrisului şi, totodată, unui gen 
aparte de literatură, în care adevărul despre toate lucrurile esenţiale este prezentat 
exclusiv printre rînduri. Această literatură nu se adresează tuturor cititorilor, 
ci numai celor de încredere şi inteligenţi. Oferă toate avantajele unei comunicări 
private fără a avea marele ei dezavantaj - acela că ajunge numai la cunoscutii 
scriitorului. Are toate avantajele comunicării publice fără a avea dezavantajul ei 
cel mai mare - pedeapsa capitală pentru autor”. 


Următoarea cotitură în această poveste este că samizdatul s-a întors exact 
împotriva unei asemenea autocenzuri debilitante şi a dublului-inteles, şi a 
practicat ceea ce filozoful disident maghiar Jânos Kis a numit „exercitarea 
vizibilă a drepturilor”. Disidentii au săvîrşit acte provocatoare atunci cînd au 
crezut că acţionează în virtutea drepturilor lor garantate de înţelegeri inter- 
naţionale, prevederi constituţionale sau chiar, ar susţine unii, de legile naturale. 
Aceasta i-a conferit samizdatului şi disidentei, în general, forţa morală, mindria 
şi demnitatea. 

Totuşi, pentru a spune adevărul, au existat limitări în ceea ce priveşte buna 
credinţă absolută şi sinceritatea literaturii clandestine şi ale altor declaraţii ale 
disidentilor. Mai întîi, apelurile revoltate deschise ar fi fost lipsite de sens într-o 
situaţie nonrevolutionará. În al doilea rind, pentru ca samizdatul să fie eficient, 
el trebuia grefat pe critica socială, conştiinţa istorică şi vocabularul conceptual 
existente. (A existat o diferenţă de percepţie bine definită între acei dintre 
contemporanii mei care îi citeau pe George Orwell, Arthur Koestler, Arthur 
London, Boris Souvarine şi Isaac Deutscher pentru prima oară în 1990 şi acei 
dintre noi pe care, ca pe mine, aceste cărţi, împreună cu Soljenitin, ne-au 
inspirat în timpul adolescenţei, în anii '60. Cuvîntul „gulag” era necunoscut in 
anii '80 celor mai multe dintre cunoştinţele mele universitare ne-disidente. 
Nu puteai să faci aluzie la aceste lucruri - chiar relatările privind teroarea 
stalinistă, publicate oficial, cum ar fi povestirile minunate ale lui Jozsef Lengyel, 
tindeau să fie ignorate cu grijă în afara unui cerc îngust de oameni dedicati.) 
În al treilea rind, a fost o tactică conştientă a disidentei aceea de a estompa în 
mod intenţionat graniţele dintre disidentá şi critica „reformistă” pentru a-i curta 
pe aliaţii potenţiali şi a-i încuraja pe cititorii mai timizi. În al patrulea rînd, ceea 
ce se afirma trebuia să fie inteligibil şi mai mult sau mai puţin acceptabil pentru 
un auditoriu occidental compus din protectori, binefăcători şi simpatizanți. 
Ei erau singurele persoane în măsură să ofere faimă şi protecţie şi, prin aceasta, 

să influenţeze în mod indirect atît politicile de aici, cît şi politicile guvernelor 
democratice occidentale în privinţa drepturilor omului. 

Această influenţă din urmă asupra disidentei nu a fost cu totul conştientă, 
firească. Dar scriitorii şi vorbitorii publici au învăţat din reacţii, şi era uşor să 
vezi care dintre autorii disidenti erau celebrati şi celebri în Occident. Disidentii 
ştiau că domnul Soljenitin a fost ţinut departe de Casa Albă, în timp ce o mică 
porțiune de stradă de lîngă ambasada sovietică a fost numită Saharov Plaza. 
Astfel, cînd ironiile şi ambiguitátile de altădată vor fi fost uitate împreună cu 
contextul lor şi cînd scrierile disidente vor fi considerate „moraliste”, „naive” 
şi chiar ,rationalist-liberale" datorită unei lecturi din ce in ce mai limitate la 
spiritul literei, va trebui să descurcăm cu mare grijă toate aceste dificultăţi 
hermeneutice, care, cred eu, reprezintă adevăratul înţeles al gîndirii politice 
disidente şi, numai atunci, să evaluăm care sînt astăzi consecinţele sale. 

Atit elementele mai obscure, cît şi cele inovative ale gîndirii disidente au 
rămas ascunse. Aceasta s-a datorat atît conţinutului învățăturilor disidente, cit si 
citirii lor simplificate, din perioada postcomunistă contemporană ; iar a discerne 
între cele două este extrem de dificil. Leo Strauss, într-un alt eseu din aceeaşi 
carte, „How to Study Spinoza's Theologico-Political Treatise” scrie : 


„A înţelege cuvintele unei alte persoane, aflate sau nu în viaţă, poate însemna 
două lucruri diferite, pe care pentru moment le vom numi interpretare şi explicare. 
Prin interpretare ne referim la încercarea de a stabili ceea ce a spus vorbitorul şi 
în ce mod a înţeles el de fapt ceea ce a spus, indiferent dacă a exprimat explicit 
sau nu această înţelegere. Prin explicare ne referim la încercarea de a stabili acele 
implicaţii ale afirmațiilor sale de care nu a fost conştient. În consecinţă, a 
înţelege dacă o anume afirmaţie este ironică sau este o minciună, ţine de 
interpretarea afirmației, în timp ce a înţelege cá o anumită afirmaţie se bazează 
pe o greşeală sau este, în mod inconştient, expresia unei dorinţe, a unui interes, 
a unei prejudecăţi sau a unei situaţii istorice, tine de explicarea ei”. 


În ceea ce urmează, voi încerca atît interpretarea, cît şi explicarea cu 
precădere a trei concepte sau noţiuni care, în zorii revoluțiilor de catifea din 
1988-1990, au căpătat o nouă viaţă şi, în prezent, schimbă pe nesimţite caracterul 
gîndirii politice liberale (prima dată, de la Lenin şi Troțki încoace, cînd Europa 
de Est a avut o asemenea influenţă). Aceste noţiuni cheie sînt, cum era de 
aşteptat, societatea civilă, drepturile omului şi democraţia. 

Societatea civilă 


Am moştenit conceptul de societate civilă de la Locke, iluminismul scoţian, 
Burke, Hegel şi de Tocqueville. Pe continentul european, ultimii trei au fost cei 
mai importanţi ; ideea lor de societate civilă a fost cea care, într-o versiune 
simplificată, a captivat imaginaţia intelectualilor est-europeni. În conformitate 
cu această idee, într-o societate liberală unde, în comparaţie cu precedentul 
istoric absolutist, puterea statului este excesiv de slabă, conformitatea, loialitatea, 
supunerea şi iniţiativa necesare pentru autoguvernare sînt asigurate de asociaţii 
voluntare. Într-o societate liberală, ordinea civică nu poate fi susţinută fără 
activitatea cetăţenilor. Înainte ca intervenţia statului să devină necesară, compe- 
titia dintre indivizi pentru avere, faimă, status, impunerea opţiunilor morale, 
trebuie ordonată sistematic pe grupuri care reunesc oameni cu înclinații, interese 
sau alte caracteristici ale vieților lor asemănătoare. Societatea civilă, într-un 
fel, a fost un preţ care trebuia plătit pentru libertate. Presiunea informală a 
opiniei publice egalitare ameninţa să impună o nouă tiranie şi s-a presupus că 
numai pluralitatea şi diversitatea asociaţiilor civile ar fi mijlocul de apărare 
împotriva ei — aceasta însemna o opinie publică divizată. Teama lui Stendhal, 
exprimată în Lucien Leuwen, că în America trebuie să-ţi mágulesti cizmarul 
dacă vrei să te incalti, a fost atenuată, in parte, de faptul că existau diversi 
cîrpaci, de felurite religii şi convingeri morale. Pentru Burke, Hegel şi 
de Tocqueville problema a fost cum să se obţină coeziune, ordine şi virtute 
civică într-o societate şi liberă, şi democratică - adică egalitară şi lipsită de 
eroism cavaleresc, de lux aristocratic, de autoritatea divină şi de fervoarea 
religioasă pusă în slujba binelui comun, care făceau ca altruismul civic şi social 
să pară natural. Întrebarea cheie a fost cum să ţină societatea unită în absenţa 
unei ierarhii prestabilite. 

Intelectualii est-europeni care criticau regimul comunist se preocupau de cu 
totul altceva. Societatea lor părea să fie - cel putin aceasta era opinia dominantă - 
înregimentată, conformistă, strictă şi posedind un grad de coeziune, ordine şi 
disciplină mai mare decît ar fi fost de dorit. Aici, o morală bazată pe constrîngere 
cerea sacrificiu şi altruism pentru binele comun, care era definit fără nici un 
echivoc de către conducători ; aici, doctrine cvasireligioase se impuneau asupra 
cetăţenilor particulari, care nu erau liberi să-şi urmeze sensibilitatile, înclinațiile 
sau convingerile. Burke, Hegel şi de Tocqueville trebuiau să mediteze dacă şi 
cum este posibil să-l determini pe individul autonom dintr-o societate liberă să 
fie cetăţean dincolo de simpla respectare pasivă a legilor ; ceva ce, într-adevăr, 
ar asigura coeziunea comunităţii politice. Generaţia mea din Europa de Est 


206 G.M. TAMĂS 


trebuia să se opună predominantei zdrobitoare, omniprezentei atotpătrunzătoare 
a statului polițienesc, planificării centralizate, autocrației capricioase şi tuturor 
celorlalte. 

Aceste două situaţii au condus la strategii ideologice întru citva diferite. 
Preocuparea est-europenilor nu era aceea că, fără asociaţii voluntare, bunăvoință 
dincolo de simpla datorie şi cooperare fără constrîngere, indivizii vor deveni 
„atomizaţi”, dezorientati, amorali si isi vor uita îndatoririle. Acestea sint 
neliniştile permanente ale societăţilor libere. Dimpotrivă, grija noastră era 
aceea că fără asociaţii voluntare diverse, pluraliste, cetăţenii docili ai statului 
totalitar vor deveni automate, executanti lipsiţi de suflet ai ordinelor de sus. 
Problema nu era pericolul inerent generat de prea multă autonomie, ci de prea 
puțină. Este inutil să discutăm în ce măsură era aceasta o evaluare realistă a 
defunctei societăţi socialiste ; era analiza dominantă. 

De aceea, noţiunea est-europeană de societate civilă a fost lansată împotriva 
statului, în timp ce ideea whig a fost aceea de a completa statul slăbit, de a găsi 
noi raţiuni pentru obedientá şi conformitate după apusul autorităţii unse de 
puterea divină. Ideea whig a fost ca entităţile voluntare, autoguvernate să ajute 
la construirea unei ordini relativ lipsite de constrîngere, în timp ce convingerea 
disidentilor est-europeni era aceea că ei ar putea ajuta la distrugerea unei ordini 
peste măsură de coercitive. Într-un cuvînt, ideea burkeano-hegeliano-tocquevillianá 
sau ideea whig a fost politică ; ideea disidentă est-europeană a fost antipoliticd. 

Ce înseamnă „antipolitic” în acest context? Ideea est-europeană era, după 
cum se reflectă în scrierile lui Vaclav Havel şi Gyórgy Konrad, să evadeze cu 
totul din politică cu ajutorul unei morale comune, care sublinia frumuseţea 
vieţii monotone de zi cu zi, integritatea la scară redusă, un simţ al umorului, o 
modestie autocritică şi, mai presus de toate, autenticitate. Orice era grandios era 
şi suspect. Vioiciunea agreabilă a pieţei negre era comparată favorabil cu 
grandoarea asediului Leningradului ; sănătoasa senzualitate libertină era prezentată 
ca fiind superioară fanatismului doctrinar. 

Tendinţa antiinstitutionalá a ideii disidente de societate civilă a făcut-o pe 
aceasta „antipolitică”, deşi ea nu a fost a-politică. Disidentii s-au gîndit că 
oricum cea mai mare parte din viata omului este noninstitutionalá ; acesta este 
locul pe care ar trebui să-l cucerim şi unde ar trebui să ne realizăm independenţa. 
Era vechea idee stoică. Într-un fel, disidentii şi-au imaginat că statul totalitar ar 
bizii ca o maşină de spălat într-o cameră din dos abandonată, in timp ce 
lucrurile adevărate s-ar întîmpla în salon şi în dormitor. Au existat chiar efuziuni 
lirice cu privire la virtutea civică a trîndăvitului la soare şi a ocheadelor după 
fete frumoase din uşa pub-ului. 

Această utopie, desigur, contrazicea analiza disidentă asupra statului totalitar. 
Dacă statul era atît de atotpătrunzător, cum putea el să fie doar o maşină de 
spălat? Fără îndoială, la fel ca întreaga politică a autenticităţii, aceasta era o 

expresie a slăbiciunii. Dar consecinţele acestei slăbiciuni au fost distrugătoare. 
Potrivit opiniei disidente, morala devenise o afacere exclusiv personală, atît de 
personală încît nici una dintre judecátile generale, normative sau prescriptive, 
nu puteau fi invocate pentru a o justifica. Discursul instituţional, codurile de 
comportament, listele de virtuţi şi păcate, ideea de dreptate, un simţ al datoriei, 
codurile de proprietate şi limbajul abstract, universalist, care aminteau de temuta 
ştiinţă marxist-leninistá, au fost cu toate respinse. Numai discuţia fragmentară, 
dezordonată ni se potrivea. Morala poate fi cel mai bine exprimată printr-un 
paradox, printr-o glumă ironică, printr-o aluzie indirectă. Astfel, noi am făcut-o 
din nou: adaptînd un concept occidental, liberal (ei bine, whig), l-am folosit ca 
să respingem întreaga tradiţie politică occidentală. Ecourile acestei viziuni în modul 
de abordare deconstructivist-postmodernist nu sînt doar o simplă coincidenţă. 

Ideea antiinstitutionalá a disidentei est-europene a fost acaparată cu aviditate 
de către exponentii nemulţumiţi ai stingii occidentale. Susţinătorii ei puteau cel 
putin să argumenteze că atacul lor împotriva tradiţiei politice occidentale 
principale venea din surse mai presus de orice îndoială. Neîncrederea în etică, 
ideologie şi politică poate însemna lucruri diferite. Dar ideea unei societăţi în 
care nimic bun nu poate fi obţinut prin mijloace instituţionale, unde nu există 
autoritate, unde orice act politic este voluntar, unde educaţia este imposibilă, iar 
obligaţia este întotdeauna condiţionată de judecata individuală, unde chiar şi 
relaţiile contractuale sînt subordonate capriciilor, această idee este ireconciliabilă 
pînă şi cu anarhismul. Societatea civilă fără stat ar fi starea naturală hobbesiană. 
Dar disidentii au presupus existenţa unui stat, un stat totalitar, dictatorial, 
autocrat, care, ca prin minune, ar fi forţat să devină irelevant prin întărirea 
asociaţiilor voluntare şi a diversităţii stilurilor de viaţă nonpolitice. Ideea 
societăţii civile, ambiguu exprimată, a plăcut deopotrivă neo-conservatorilor şi 
radicalilor culturii contestatare. Neo-conservatorii au agreat această idee de 
societate civilă pentru că li s-a părut că se potriveşte cu propria lor aversiune 
faţă de intervenţia statului ; radicalii au plăcut-o pentru că puteau adulmeca în 
ea parfumul antiinstitutionalismului lor. 

Ideea disidentă a societăţii civile a fost comunitatea politică din care s-a 
eliminat politica. 


Drepturile omului 


Dacă societatea civilă a fost entitatea umană pe care disidenţii voiau să o 
reprezinte, drepturile omului au reprezentat principiul în conformitate cu care ei 
doreau să o reprezinte. Marxismul propriu-zis a fost critic faţă de asemenea 
noţiuni iluministe universaliste, dar revoluționarii comunişti, adevărații moştenitori 
ai iacobinilor, se înduplecau să folosească ocazional acest limbaj în timp ce 

semnau documente precum Carta Naţiunilor Unite sau Actul Final de la Helsinki 
sau alte convenţii, pacte sau înţelegeri similare. Între 1933 şi 1945, discursul 
privind drepturile omului a fost îndreptat împotriva naziştilor, care se întorseseră 
în modul cel mai deschis împotriva legii naturale şi a altor criterii morale 
universale. Comuniştii au comis aceleaşi crime, dar nu le-au justificat schimbînd 
pe faţă regulile de bază ale moralei (vezi Their Morals and Ours a lui Troțki), 
dar în schimb s-au justificat prin referinţe mai degrabă convenţionale la istorie 
şi la scopul care scuză mijloacele. Comuniştii, spre deosebire de nazişti, nu au 
deviat niciodată conştient de la marea tradiţie a unităţii primordiale a omenirii. 
Într-adevăr, ei nu au crezut că existenţa Gulagului făcea să pară oarecum ciudat 
angajamentul lor faţă de asemenea nobile declaraţii. 

Totuşi, „drepturile omului”, deşi nu erau puse în practică, erau un principiu 
recunoscut, venind din comoara intelectuală venerabilá a revoluțiilor americana 
şi franceză. Ele au fost un antidot pentru legile (statutele) pozitive opresive şi nu 
au fost stînjenite de întrebările metafizice care asaltează dreptul natural în forma 
sa clasică. Pentru intelectualii disidenti, primul dintre cele mai importante 
drepturi a fost acela vizînd libertatea de exprimare. Dar libertatea de exprimare 
însemna permisiunea de a spune adevărul, în special adevărul despre sistemul 
comunist, adevărul despre martiriul popoarelor est-europene sub regimul Gulagului. 
Atitudinea morală care s-a născut din această idee simplă, de exprimare necen- 
zurată a adevărului, este o dovadă a faptului că genul literar principal al scrierilor 
disidente nu este nici tratatul filozofic, nici poezia, ci mărturia. Martirii sînt - 
chiar etimologic - martori. Elocventa martiriului lor, acolo unde întreaga 
comunitate a fost martirizată, a creat o nouă comunitate simbolică : comunitatea 
celor care au suferit şi au trăit pentru a povesti şi erau gata să sufere din nou 
pentru dreptul de a povesti. 

Forţa irezistibilă a acestui val de mărturii a fost letală pentru că, în ciuda 
negării, în ciuda unui refuz uneori aproape psihopatic de a afla adevărul, 
conştientă doar pe jumătate, toată lumea ştia ce se întîmplase. La urma urmei, 
această mărturie a stat, de asemenea, la baza istoriei secrete a elitei comuniste 
de avangardă : eroismul à rebours al proceselor-spectacol atît de bine descris de 
Arthur Koestler, Arthur London şi Bela Szasz. Nu exista nici un aparatcic in 
Uniunea Sovietică care să nu ştie că Alexander Soljenitin avea dreptate. 

În lupta pentru dreptul la adevărul istoric, pentru dreptul de a depune 
mărturie, acolo unde istoria şi morala se contopesc, disidentii au fost hartuiti, 
persecutați şi pedepsiţi. Ei au mers mai departe aducind dovezi ale acestor noi 
abuzuri - una dintre sarcinile principale ale mişcării disidente a fost aceea de 
a-şi scrie propria-i cronică, o mărturie, de această dată, despre martorii înşişi - 
şi de a protesta fără violenţă, mai mult sau mai puţin pe tăcute, împotriva lor. 
La început, disidentii nu au cerut setul obişnuit de drepturi fundamentale ale 


MOȘTENIREA DISIDENTEI 209 


omului : accentul era pus pe cuvint. Ei nu au înfiinţat partide politice si nu au 
organizat conspirații. Ei doreau să demaşte crime de nedescris, de neînchipuit, 
să arate continuitatea dintre Marea Teroare şi servilismul şi falsitatea din prezent. 
Ei s-au adresat conducătorilor, spunîndu-le: „Aceste comunicate şi decla- 
ratii semnate de voi garantează dreptul la libertatea cuvîntului, asociere paşnică 
şi altele asemenea. De ce nu putem spune ceea ce credem noi că repre- 
zinta adevărul ? ”. 

Nu a existat nici un răspuns potrivit la această întrebare pentru foarte 
simplul motiv ca, in principiu, comunistii nu au uitat crimele in masa sau chiar 
privarea radicală de libertate a poporului. Hitler nu a pretins niciodată că este 
un umanist, dar bolşevicii da. Şi asta i-a pierdut. Mincinoşii nu sînt eroi; 
mincinoşii demascati îşi pierd autoritatea. Critica reformistă incipientă a realizărilor 
economiei socialiste, combinată cu erodarea morală a încrederii de sine provocată 
de mărturia disidentă s-au dovedit a fi picătura care umple paharul. În Occident, 
puţină lume este la curent cu particularitatile aristocrației comuniste, descen- 
dentii vechii gărzi. Precursorii lor radicali au fost motivaţi de ceea ce s-ar putea 
numi pasiune critică, pasiunea care vine dintr-o critică morală a politicii. 
Radicalii au întotdeauna şi în mod invariabil dreptate atunci cînd afirmă că viaţa 
este dezgustătoare. Neacceptarea lumii respingătoare este motivul pentru care 
radicalismul revoluţionar este atît de fascinant. Radicalismul, totuşi, nu poate fi 
susţinut fără dovada sacrificiului, fără a depune mărturie. Dar mărturia eroică 
era prezentată împotriva socialismului. Elita comunistă a trebuit să înţeleagă că, 
de această dată, disidentii şi „deviaţioniştii” au trăit aceeaşi pasiune cu care 
eroii din Narodnaia Volia au mers la eşafod. Elita a înţeles chiar foarte bine 
şi nu este de mirare că fiii şi fiicele lor s-au alăturat mişcării disidente în 
proporţii semnificative. 

Occidentul a înţeles puţin din această pasiune pentru adevărul istoric-moral, 
dar încrederea lui precară în universalitatea propriilor principii de bază privind 
drepturile civile şi ale omului a fost pusă la încercare de disidentii est-europeni : 
oamenii îşi asumau de bunăvoie riscuri pentru banalitatile pioase şi obtuze ale 
Acordurilor de la Helsinki. „Veţi trăi conform principiilor voastre ? ” au întrebat 
ei. Sprijinul nesolicitat pentru principiile constituţionale occidentale, din partea 
unor oameni a căror integritate a fost dovedită prin disponibilitatea lor de a 
suferi pentru exact acele principii, a dat o forţă nouă ideii de drept natural şi 
ideilor Revoluţiei americane, care au fost încă o dată puse pe agenda politică. 
Acesta a fost un discurs universalist comun ambelor sisteme şi dezbaterea în 
cadrul acestui discurs a fost cîştigată de Occident şi aliaţii săi, disidentii. 
Realpolitik nu ar fi putut cîştiga niciodată această dezbatere. 

Nu ar trebui să uităm, totuşi, că acest discurs iluminist universalist nu face 
parte cu adevărat din tradiţia est-europeană. Mai mult, el a fost utilizat în 

scopuri foarte speciale ; setul de drepturi care a contat cel mai mult se referea 
la interesele morale ale comunităţii celor angajaţi în discursul public şi la 
căutarea adevărului istoric şi moral. Acest set preeminent al drepturilor omului 
a fost selectat astfel încît să fie antipolitic, să interfereze cît mai puţin posibil cu 
structurile adminstrative, economice, militare şi culturale ale puterii. Cererea 
pentru cercetare filozofică independentă, non-marxist-leninistá, de exemplu, nu 
subintelegea înlocuirea dogmei oficiale cu teze care, aparent, conţineau mai 
mult adevăr. Dar libertatea cuvîntului, desigur, presupunea, fără să o spună, 
liberalism. Nici un protest în favoarea libertăţii cuvîntului nu este vreodată 
inocent din punct de vedere politic. Dar acesta era un liberalism pentru oameni 
din afara instituţiilor, care nu exprima vreo preferinţă pentru un anumit tip de 
instituţii. Marea naraţiune revoluţionară a fost demascată ca fiind o fraudă şi a 
fost inaugurat un spaţiu pentru dezbatere liberă. Şi deşi strategia pentru drepturile 
omului nu a condamnat politica pe faţă ca fiind imorală, ea i-a întors categoric 
spatele, un rezultat al combinației dintre puterea comunistă si indisponibilitatea 
Occidentului de a modifica status quo-ul. 

Dar politica nu a fost singurul lucru respins. Comunitatea civică, statul si 
legea erau suspecte pentru cei mai multi dintre disidenti. Acestea miroseau a 
înregimentare, îndoctrinare şi dominare. Libertatea părea să depindă de acţiunea 
morală individuală. Drepturile omului ar lăsa spaţiul acţiunii publice unui stat 
foarte mic, condus de administratori, cu toţi „oamenii reali” rămaşi în afară. 
Lista tot mai lungă a drepturilor omului, un fenomen universal, va anula în final 
orice pretenţie imaginabilă a Cetăţii asupra cetăţenilor ei: exodul cetăţenilor 
din Cetate este dus la bun sfîrşit. Disidentii, conducind acest exod, această 
părăsire a Cetăţii, se găsesc acum în pustietate, confruntati cu majoritatea 
opiniilor care nu recunosc nici o autoritate instituţională, nici o datorie civică, 
nici o obligaţie politică, nici o idee a binelui comun şi sînt mereu impacientate 
de dezordine şi sărăcie. Universalismul drepturilor omului (susţinut de cei mai 
multi disidenti cu fervoare revoluţionară galo-americană) a ascuns faptul că 
succesul civilizaţiei occidentale nu a depins doar de reglementări constituţionale 
liberal-democratice şi de regulile pieţei caracteristice capitalismului liberal. 
Elementele civilizaţiei occidentale, în măsură să genereze coeziune - moştenirea 
clasică republicană, patriotismul civic, religia întemeiată pe Biblie şi tradiţia 
politică institutionalizatá - au fost în mod deliberat ignorate. 

Guvernul nu putea să apere foarte bine drepturile civile ale indivizilor şi ale 
grupurilor minoritare, dacă nu se bucura deja de aprecierea considerabilă a 
cetăţenilor obedienti, convinşi de autoritatea naturală a regimului pe care erau 
gata să-l servească şi pentru care erau dispuşi să se sacrifice. Una dintre 
experienţele mele cele mai frustrante şi mai amare sub dictatura comunistă a 

fost, pe lîngă dificultatea de a mă identifica cu propria mea comunitate politică, 
lipsa unor simboluri comune. A fost o situaţie care practic a transformat fiecare 
persoană onestă într-un pustnic social şi într-un emigrant în propria-i ţară. 
„Exilul interior”, „emigrația internă” - nu au fost vorbe goale. Ele au trecut 
peste loialităţile naturale şi au făcut din societăţile postcomuniste de astăzi 
focare de dezordine. Disidenta nu a putut evita acest lucru; efectul depolitizant 
al tiraniei moderne i-a atins pe toţi, chiar şi pe cei care i-au rezistat. Pseudopolitica 
tiranică şi exerciţiul autoumilirii înaintea celor puternici au făcut politica reală 
de neacceptat. 

Iar aici există un alt factor, mai putin evident. Capitalismul liberal este 
primul şi singurul regim politic din istorie care este profund controversat, 
împotriva căruia s-a desfăşurat o permanentă revoluţie culturală şi aceasta, în 
mod tradiţional, de către cele mai strălucite minţi ale timpului lor. Capitalismul 
liberal nu dispune de nici o autoritate, din moment ce atît creştinii, cît şi 
radicalii l-au privit cu dispreţ, considerîndu-l materialist şi egoist pînă la a fi 
sălbatic. Dacă idealul disidentilor a fost Occidentul liberal-democratic, înseamnă 
că ei nu au avut nici un ideal, pentru că ordinea politică occidentală a fost 
departe de a fi propriul ideal al Occidentului. Spre deosebire de alte revoluţii 
din istorie, revoluțiile est-europene nu au avut şi nu au o utopie proprie, datorită 
acestei ,dialectici" Vest - Est şi a naturii controversate din punct de vedere 
cultural a capitalismului liberal. 

Nu este de mirare că influenţa occidentală s-a limitat la ideea unei civilizaţii 
occidentale aparent neatinse de critica sarcastică marxistă şi nietzscheană a 
societăţilor liberale, adică disidenta, în timp ce acele fundamente ale societăţilor 
occidentale, care le îngăduie să funcţioneze, dar care, în plan cultural, nu sînt 
apărate, ci ridiculizate şi dezaprobate cu jenă, nu puteau să joace vreun rol. Este 
simptomaticá ezitarea conservatorilor din Vest - exprimată cel mai bine de 
dezgustul lui Michael Oakeshott pentru teorie - de a apăra ordinea occidentală. 
Conservatorii pot suporta realitatea capitalismului liberal numai dacă acesta se 
află ascuns sub mantia lui „ce este”, a tradiţiei ca atare, cu detaliile neplăcute 
îndepărtate în totalitate. În mod paradoxal, capitalismul liberal este privit cu 
ochi îngăduitori de către conservatori acum, după colapsul „socialismului real”, 
deoarece el pare să fi fost legitimat de o revoluţie autentică. Dar aceasta nu 
poate ascunde faptul că, pentru Est, inspiraţia din Vest a fost aceea a unei culturi 
contestatare, cea mai mare parte a culturii înalte a Occidentului fiind contestatară 
prin natură şi opusă societăţii liberale în substanţă, ton, manieră şi gust. 

Democraţia 


În 1988-1989, cînd era clar că sistemul comunist era terminat şi, fără ca 
Occidentul să fi observat, aveau loc mari demonstraţii care cereau îndepărtarea 
regimului impus, alegeri libere, o nouă constituţie şi plecarea trupelor sovietice, 
noi am strigat pe străzile Budapestei „Noi vrem democraţie ! ”, şi nu „Noi vrem 
supremaţia legii” ; bagati de seamă, nu libertate, nu justiţie, ci democraţie. 

Percepția oamenilor asupra ideii de democraţie în acele zile náucitoare, 
exaltate, poate fi reconstituită cu certitudine din ceea ce oamenii consideră 
acum ca fiind nedemocratic sau antidemocratic şi resping ca atare. Impunerea 
unei voințe politice de către o elită (lege) este antidemocraticá. Constringerea 
folosită pentru a obţine un comportament uniform (ordine publică) este anti- 
democratică. Dezbaterea politică prin intermediul controverselor publice conduse 
de un grup de oameni specializaţi (guvern reprezentativ, cunoscut sub numele 
de parlamentarism) este antidemocratică. Atingerea proprietăţii private (redis- 
tributia prin taxe şi impozite nivelatoare) este antidemocratică. Concentrarea 
inegală de avere, faimă şi influenţă (capitalism liberal) este antidemocratică. 
Îndoctrinarea în conformitate cu preferinţele unei elite (educaţia) este anti- 
democratică. 

Chiar şi ceea ce părea la prima vedere să fi fost nationalism democratic nu 
era altceva decît regionalism sau autonomism bazat pe etnicitate (rasială sau 
culturală) a-politică primitivă, cu ororile, evidente de-acum, ce rezultă de aici. 

Ideea democratică est-europeană imaginează în esenţă o societate fără stat. 
Blestemul antiinstitutional care pare să ne năpăstuiască nu ne îngăduie decit fie 
şansa unei dictaturi barbare, fie pe aceea a unui haos fără margini. Pentru a 
preveni realizarea oricăreia dintre ele trebuie să înţelegem de ce au rămas 
neîmplinite toate speranţele convenţionale. Nimeni nu îndrăzneşte să mărturi- 
sească faptul că democraţia liberală nu este guvernarea de către popor, că 
deciziile economice nu se iau prin plebiscit. Nimeni nu îndrăzneşte că sublinieze 
că în democratiile liberale există o elită politică vizibilă, gălăgioasă, insistentă 
(tinta scriitorilor satirici de la Aristofan încoace), cá, mai degrabă, conformismul 
democratic va constitui regula, şi nu excepţia şi că aceste noi elite nu numai că 
sînt uluitor şi asurzitor de stinjenitoare, dar şi banale. 

În Vest, nemulţumirea aristocratică/anarhistă faţă de burghezi, faţă de plebeii 
bogaţi şi vulgari, faţă de demagogii care asudă şi strigă este mai mult sau mai 
putin tocită datorită unei îndelungate obişnuinţe ; dar această nemulţumire a 
izbucnit cu o vehementá fără precedent in Est. În absenţa respectului pentru 
instituţiile impersonale şi în lipsa pretuirii pentru conducători, coeziunea politică 
şi supunerea faţă de lege sînt aproape imposibil de realizat. Dacă analiştii 

occidentali vor să înţeleagă rădăcinile dezastrului est-european, ei ar trebui să 
deschidă ultimul număr din Private Eye, The Village Voice sau Le Canard 
Enchainé. Toate sentimentele se află acolo, numai că în Occident ele sînt 
neutralizate prin repetiţie constantă şi prin conştiinţa faptului că atacurile asupra 
capitalismului liberal fac parte cumva din sistemul politic şi nimeni nu se mai 
miră de ce regimul nu este apărat deloc. 

Occidentalii cred că sistemul lor politic este universal atractiv, dar ei nu 
oferă argumente în numele acestuia. Ordinea politică occidentală este esențialmente 
tăcută. Această tăcere a fost inspiraţia disidentilor. De aceea, sarcina pe care o 
transmit urmaşilor lor nu este foarte diferită de aceea care-i aşteaptă în Vest pe 
cei loiali democraţiei liberale : apologia libertăţii rămîne încă să fie descoperită. 

După numai cîţiva ani, Europa de Est a atins consecinţa ultimă, atît a 
liberalismului modern, cît şi a socialismului modern: o dorinţă coplesitoare de 
a anula spaţiul public. Hannah Arendt descrie cel mai bine aceasta în lucrarea 
Human Condition (1958): 


„O victorie totală a societăţii va produce întotdeauna un anume fel de «ficţiune 
comunistă», a cărei remarcabilă caracteristică politică este aceea de a fi într-adevăr 
condusă de o «mînă invizibilă», adică de nimeni. Ceea ce numim în mod 
traditional stat şi guvern lasă aici locul unei administrații pure - o situaţie pe care 
Marx a prevăzut-o corect ca fiind «dispariţia statului», deşi el a greşit presupunind 
că numai o revoluţie o va putea produce şi a greşit încă şi mai mult atunci cînd 
a crezut că această victorie completă a societăţii va însemna apariţia finală a 
«regatului libertatii»”. 

Revoluţia franceză a pus capăt unei situaţii care era atît de veche, încît părea 
eternă: condiţia cetăţeniei ca un semn distinctiv sau un privilegiu rezervat în 
special aristocrației. Cetăţenia a devenit condiţia universală a omenirii, datorită 
artificiului liberal, dar antidemocratic al guvernării reprezentative. Cetăţenia, 
deşi universală, a fost diluată, iar politica a devenit o profesie, chiar dacă una 
ciudată. Revolutiile est-europene s-au opus unei ordini politice în care cetăţenia 
era declarată universală, dar era în fapt inexistentă. Grandoarea activistă a 
bolşevismului a echivalat cetăţenia cu „a fi mobilizat”, iar populus a fost 
înlocuit de fanatica plebs, mulţimea reinventată. Retragerea disidentilor din 
politică, exodul din Cetate, ideea societăţii civile ca o societate „privată” 
(un oximoron seducător), toate acestea au dus la un cult a ceea ce este „privat”, 
imaginat ca fiind exclusiv personal. Acesta este un lucru fără precedent. 

Hannah Arendt scrie mai departe în The Human Condition : 


„Această lărgire a spaţiului privat, mărirea sa, ca şi cum ar fi al tuturor, nu îl face 
public, nu constituie un spaţiu public, ci, dimpotrivă, înseamnă numai că spaţiul 
public şi-a pierdut aproape complet valoarea, astfel încît măreţia lasă peste tot 

friu liber seducţiei ; pentru cá, deşi spaţiul public poate fi măreț, el nu poate fi 
seducător exact pentru că nu este capabil să îngrădească irelevantul”. 


» a 


Literatura disidentă părea „seducătoare” în acest sens ; abandonase grandoarea, 
eroismul, mărinimia, pasiunea pentru reuşita civică, care păreau toate compromise. 
Însăşi ideea datoriei, pentru a nu mai vorbi de cea a sacrificiului, aminteau de 
tiranie. Maturizarea, în urma unei copilării artificiale impuse de conducători 
tiranici, a însemnat o pierdere a credinţei, nu cîştigarea uneia noi (sau, de altfel, 
a uneia vechi). Găsesc chiar ironic faptul că cel mai răsunător succes literar al 
ultimilor cîţiva ani în Europa de Est a fost o povestire autobiografică a acelui 
scriitor ceh, în mod evident nedisident, Bohumil Hrabal, care ne spune povestea 
modului în care a devenit un informator lipsit de entuziasm al poliţiei secrete 
comuniste în schimbul unei vize turistice. Voia doar să vadă Grecia, spune el. 
La urma urmei, sîntem toţi umanişti. Curajul şi altruismul celor din acel mic 
grup extrem de nesuferit, numiţi disidenti, ar putea să ofere doar absolvirea de 
păcate a societăţilor est-europene, îndelung suferinde. Toţi am făcut parte din 
marea reţea, nu-i asa? 

Timpurile eroice, slavă Domnului, s-au dus ; începe o lume nouă, o lume a 
dezordinii creative. Nu o putem descrie, din moment ce cuvintele publice în 
măsură să exprime lucruri care nu sînt personale au fost exilate împreună cu noi 
toti, atunci cînd am părăsit, cu toţii, Cetatea. 


Notă 


Sursă: Reprodus cu permisiunea editorului din Uncaptive Minds 7:2 (vara 1994): 19-34. 


1. De cînd a fost scris acest articol, primul-ministru la care s-a făcut referire, Jozsef Antall, 
liderul Forumului Democrat Maghiar, a murit de cancer. 


9 
ÎNVINGÎND TOTALITARISMUL 


Jacek Kuron 


Jacek Kuroń este unul dintre cei mai influenţi ginditori si activişti democratici 
din Europa Centrală şi de Est. Pentru mai bine de două decenii, ideile lui au 
jucat un rol imens în maturizarea opoziției anticomuniste poloneze. După 1989, 
el a ocupat poziţii politice importante şi a continuat să propună analize pătrun- 
zătoare atit ale prezentului, cit şi ale trecutului. Eseul său examinează colapsul 
comunismului în Polonia şi explică rațiunea din spatele disponibilitáfii opoziției 
democratice de a se angaja în negocierile mesei rotunde, care au dus la sfirşitul 
dictaturii comuniste în acea ţară. 

Kuron subliniază importanța gradualismului si respinge apelurile la o rebeliune 
devastatoare împotriva vechiului regim. Această strategie „evoluționistă ” a 
ajutat Solidaritatea să vină la putere fără a recurge la violenţă şi a permis o 
tranziţie lină de la comunism la democraţie. După cum atrage atenția Adam 
Michnik în contribuția sa la volum, unii dintre revoluționari au considerat 
frustrantă această angajare într-o tranziție negociată. Ceea ce demonstrează 
Kuron în acest articol este că negocierile mesei rotunde dintre liderii comunişti 
şi o forță politică autonomă, opusă sistemului existent, au reprezentat în sine un 
eveniment revoluționar şi, implicit, o negare a totalitarismului. 


x k OK 


Alegerile istorice din Polonia, din iunie 1989, au fost o consecință a 
discuţiilor „mesei rotunde” dintre opoziţie, unită în jurul Solidarităţii, şi autorităţi. 
Simplul fapt că autorităţile dintr-o ţară comunistă totalitară s-au întîlnit şi au 
negociat cu o forţă politică autonomă, opusă sistemului existent, a avut o 
importanţă fundamentală. A fost un eveniment extrem de neobişnuit şi, într-un 
fel, o negare a totalitarismului. 

Totalitarismul este o încercare de a dirija în întregime viata socială. El 
se bazează pe controlul exclusiv al centrului de putere asupra organizării tuturor 
activităţilor. Acest monopol este atît de complet încît, dacă cetăţenii se adună 
şi discută liber o problemă atît de simplă precum repararea acoperişurilor 
unui bloc de apartamente, devine o provocare la adresa autorităţii centrale. 

Pe lîngă monopolul organizării există un monopol al informaţiei, insemnind că 
orice cuvînt tipărit - fără a mai menţiona media electronice - este controlat de 
autoritatea centrală. Iar aceste monopoluri duc, la rîndul lor, la un monopol al 
autorităţii centrale asupra luării deciziilor. Evident, un astfel de ideal totalitar 
nu poate fi pus în aplicare în totalitate, dar însăşi încercarea de a-l realiza 
distruge viaţa politică şi economică a unei naţiuni. 

Negocierile dintre o opoziţie organizată şi autorităţi, transmise de televiziune 
fără a fi cenzurate şi difuzate în fiecare locuinţă, au semnalat faptul că totalita- 
rismul a fost distrus într-o asemenea măsură, încît toate aceste trei monopoluri 
au fost încălcate. Dar, desigur, discuţiile mesei rotunde nu au reprezentat în nici 
un caz cel dintîi pas către desfiinţarea monopolului totalitar al puterii. Adevărata 
breşă s-a produs în 1980, cînd un val masiv de greve a dus la înfiinţarea 
Solidarităţii, un sindicat independent pe care guvernul central a fost forţat să-l 
recunoască. Acesta a fost cu adevărat momentul în care sistemul totalitar din 
Polonia a fost distrus. 

La acea vreme am scris un eseu intitulat „What Next?” („Ce urmează ?”), 
în care comparam situaţia politică din Polonia cu mersul trenurilor. Un program 
al trenurilor în care fiecărui al zecelea tren i s-a permis să opereze independent, 
condus printr-un acord între mecanicul de locomotivă şi pasageri, fie va impune 
o schimbare a principiului care guvernează funcţionarea căilor ferate, fie va 
duce la o serie de catastrofe. 

Aşa se prezenta situaţia în Polonia în 1980-1981, cînd o mişcare independentă 
de masă, cuprinzînd mai mult de jumătate din populaţie, a fost creată în 
interiorul sistemului totalitar. Din moment ce nomenclatura, aparatul puterii, 
nu a vrut să facă schimbările structurale necesare, catastrofa a fost inevitabilă. 
Ea s-a produs pe 13 decembrie 1981, o dată cu impunerea Legii marţiale. 
Tancurile au ieşit pe străzi. Toate legile au fost suspendate. Populaţia a fost 
terorizată şi forţată să se supună unei dictaturi militare şi politienesti. 

S-ar putea concluziona că dacă totalitarismul ar fi fost distrus în Polonia în 
1980, prin apariţia unei mişcări opozitioniste de masă, atunci suprimarea acestei 
mişcări prin Legea marţială ar fi reinstaurat totalitarismul. Dar eu cred că 
o astfel de concluzie ar fi greşită, pentru că anumite procese sociale sînt 
într-adevăr ireversibile. 

Explozia care a dat naştere Solidarităţii a fost o negare a totalitarismului, dar 
şi Legea marţială a fost o negare a totalitarismului. Pentru că un sistem totalitar 
este bazat pe cele trei monopoluri ale organizării, informaţiei şi luării deciziilor, 
cu cît sistemul este mai bun, cu atît el este mai bine camuflat. El devine aproape 
invizibil. În Polonia, înainte de 1980, a existat un parlament şi un sistem 
multipartinic, care exista numai cu numele ; cititorilor li se oferea o diversitate 
de publicaţii. În aparenţă, se crea iluzia că aceasta era o democraţie parla- 
mentară normală. 

În august 1980, această iluzie a fost subminată de revoluţia populară pașnică. 
Dar tot ce a rămas din această iluzie a fost ruinat chiar de către autorităţi atunci 
cînd au declarat Legea marţială şi au precizat clar cá vor folosi forţa brută pentru 
a reprima societatea poloneză. Faptul că într-un sistem totalitar fiecare persoană, 
fiecare membru al societăţii este implicat într-o anumită măsură creează un 
anumit contract social. Noi, cei din opoziţie, am denunţat acest contract în 
august 1980. Dar autorităţile au distrus contractul în decembrie 1981. 

A fost creată o dictatură bazată numai pe forţă. Autorităţile aveau atunci 
două opţiuni. Una era aceea de a menţine această dictatură a forţei brute - o 
dictatură care distruge totul, inclusiv economia, chiar mai repede decît un 
totalitarism obişnuit. A doua opţiune era aceea de a renunţa la această formă de 
dictatură. În sfirsit, după un număr de încercări inutile de a găsi diverse soluţii, 
autorităţile au decis că ar fi posibil să ajungă la un acord cu societatea, încheind 
o înţelegere cu opoziţia. Ca rezultat, au fost create condiţiile pentru negocierile 
mesei rotunde, negocieri care aveau scopul de a permite societăţii să se organizeze 
Şi să iniţieze o mişcare treptată spre democraţie. 

Cu alte cuvinte, discuţiile mesei rotunde au marcat o anumită etapă în lupta 
continuă pentru democraţie a poporului polonez. Dar a devenit posibil ca această 
etapă să fie atinsă numai în urma intensei activităţi sociale din zilele de legalitate 
a Solidarităţii şi a extinsei rezistenţe clandestine din timpul Legii marţiale. 

Istoria poloneză recentă a dovedit falsitatea presupunerii că totalitarismul 
poate fi distrus numai din exterior, că nu există forţe interne capabile să învingă 
sistemul totalitar. Prin constituirea organizaţiilor independente, societatea poate 
eroda totalitarismul din interior. 

Dar cum poate societatea să se organizeze sub un sistem totalitar ? Pentru a 
răspunde la această întrebare, trebuie să atrag atenţia asupra faptului că această 
mişcare spre autoorganizarea societăţii poloneze nu a început brusc în august 
1980. Noi am început cu mulţi, mulţi ani înainte. Amintindu-mi de aceşti ani 
timpurii, în lumina a ceea ce s-a realizat acum, privesc înapoi cu uimire. A fost 
atît de simplu atunci. Tot ceea ce doream era să citim cărţi, să vorbim liber între 
noi, să adunăm bani pentru oamenii care aveau nevoie de ajutor: cele mai 
simple acţiuni umane. Totuşi, societatea poate fi organizată în jurul unor acţiuni 
şi scopuri simple, iar însuşi acest fapt reprezintă o bombă cu ceas care ticăie sub 
totalitarism. 

Există încă o problemă, care trebuie subliniată, legată de strategia noastră. 
Mulţi dintre prietenii noştri, membri ai opoziţiei din Polonia, ne-au întrebat: 
De ce mergeţi la negocierile mesei rotunde ? Nu ar fi mai bine să continuăm să 
organizăm oamenii pentru a mări potenţialul unei explozii sociale - o explozie 
socială care ar mătura sistemul totalitar ? 

Răspunsul nostru a fost: „Nu”. Nu vrem să distrugem sistemul prin forţă. 
Pentru aceasta pot fi enumerate cîteva motive. Cel mai simplu este acela că 

totalitarismul este un sistem creat şi proiectat în mod artificial, iar un asemenea 
sistem distruge toată viaţa din jurul lui. Dacă distrugi un asemenea sistem 
politic, nu poţi restaura un sistem din trecut sau importa un sistem din afară. 
Trebuie să creezi un sistem nou. Dar acest sistem nou ar fi, de asemenea, 
construit în mod artificial şi ar readuce toate defectele vechiului sistem. 

Prin urmare, drumul spre democraţie trebuie să fie un proces de evoluţie 
treptată, o construcţie graduală a instituţiilor democratice. Este o revoluţie în 
sensul că noi schimbăm radical sistemul. Mergem de la totalitarism spre 
democraţie. Dar dacă este să avem o revoluţie cu adevărat democratică, ea 
trebuie realizată printr-un proces gradual. 


Notă 


Sursa: Reprodus cu permisiunea editorului din Journal of Democracy 1 : 1 (iarna 1990) : 
72-4. Copyright © 1990 Johns Hopkins University Press. 

Bruce Ackerman 


Teoreticianul politic Bruce Ackerman se numără printre cei ce privesc 
revoluțiile din 1989 ca pe o componentă a renaşterii globale a valorilor liberale 
la sfirşitul secolului XX. Interpretarea sa lărgeşte domeniul de analiză dincolo 
de granițele Europei de Est şi explorează colapsul autoritarismului în Africa de 
Sud şi America Latină. Astfel, victoria principiilor liberale în fostele ţări 
comuniste face parte dintr-un proces definitoriu pentru stadiul tîrziu al moder- 
nităţii şi reabilitează cîteva dintre promisiunile de emancipare non-iacobine, de 
mult uitate, ale Revoluţiei franceze. Soliditatea realizărilor democratice din Est 
va avea un impact major asupra Succesului construirii unei Europe unite 
pluraliste. Viziunea sa asupra revoluțiilor din 1989 este legată de interpretările 
oferite de Jeffrey C. Isaac şi S.N. Eisenstadt în eseurile lor cuprinse in acest 
volum, prin aceea că subliniază natura nontotalistă şi nonutopică a acestor 
Schimbări. Această contribuţie este originală prin incdpdtinarea de a considera 
1989 ca parte a renaşterii globale a revoluției liberale văzută ca posibilitate 
istorică universală. 

La fel ca şi polonezul Adam Michnik, Ackerman este preocupat de tranziţia 
de la prima la cea de-a doua etapă a revoluţiei. El susține că apariția noilor 
elite şi a tensiunilor culturale postcomuniste, inclusiv aparenta marginalizare a 
foştilor disidenti nu înseamnă infringerea acestor revoluţii. Istoria nu s-a sfirşit, 
afirmă el, în opoziţie cu profeti ai triumfului inexorabil al democraţiei liberale 
precum Francis Fukuyama. Împreună cu Jeffrey C. Isaac şi Ken Jowitt, Ackerman 
anticipează o rezistență puternică fata de valorile liberale, venind din partea 
clericalismului şi a fundamentalismului etnic, şi avertizează împotriva iluziilor 
autolaudative ale Vestului. 


x ok OK 


Una este să stai pe margine şi să arăţi cu insistență că fereastra oportunității 
se închide peste revoluțiile din Europa de Est şi cu totul altceva să actionezi cu 
fermitate şi să obţii in mod democratic consimtámintul pentru o constituţie care 

defineşte termenii politici pentru o nouă eră. Mai mult, nu ar fi corect să 
exagerez importanţa îngrijorărilor mele constituţionale. Chiar dacă temerile 
mele se adeveresc, nu ar fi pentru prima dată în istoria lumii cînd o mişcare 
politică în ascensiune a ratat să-şi valorifice la maximum şansele. Ar fi mai mult 
decît satisfăcător dacă cei mai multi dintre est-europeni - datorită conducerii, 
norocului şi sprijinului popular - ar reuşi să-şi croiască drum spre democraţia 
liberală, evitînd cele mai grave excese ale naţionalismului xenofob, care ar putea 
servi drept acoperire pentru noi autoritarisme. 

Dacă se poate realiza atît de mult, revoluțiile din 1989 vor avea o importanţă 
durabilă pentru noi toţi, oricît de departe ne-am afla de locul faptelor. Exploatind 
un moment de slăbiciune a comunismului, est-europenii nu numai că au distrus 
un puternic sistem de opresiune, dar ne-au oferit şi un motiv de a regîndi însăşi 
promisiunea revoluţiei. În ciuda consecinţelor tragice ale mobilizărilor revolu- 
tionare din 1917 pînă în prezent, secolul se sfirşeşte printr-o afirmaţie extra- 
ordinară : bărbaţii şi femeile pot stabili un nou început si construi o lume mai 
bună - una care nu va arăta deloc ca o utopie, care va promite totuşi mai multă 
diversitate şi libertate decît cumplita tiranie birocratică pe care a înlocuit-o. 

Ce putem înţelege noi, ceilalţi din acest triumf, în cazul în care se va dovedi 
a fi aşa ceva? Am subliniat deja importanţa acestei probleme pentru Europa de 
Vest. După ce mă voi întoarce pe scurt la acest punct, îi voi lua în considerare 
pe cei care, la fel ca şi mine, stau pe margine, în Africa, în cele două Americi 
sau în altă parte a lumii. Pentru că liberalii din aceste zone se confruntă cu 
probleme foarte diferite, succesul est-european are semnificaţii diferite - dar 
sugerează ele oare relevanta perpetuă a proiectului revoluţionar ? 

După cum am văzut, dificultatea principală a liberalilor din Europa de Vest 
nu este legată de construirea unei economii de piaţă orientate spre drepturi. 
Ea constă în pericolul ca eforturile pentru o federaţie europeană, depuse de 
elitele politice şi economice începînd din perioada războiului rece, să fie ruinate 
prin redeşteptarea naţionalismului. Cu toate acestea, exemplul revoluțiilor est- 
-europene poate asigura resurse importante pentru lupta iminentă împotriva 
sistemului statal occidental. Succesul est-europenilor în a se mobiliza în vederea 
unor schimbări politice constructive poate atenua serioasele temeri pentru o 
revoluţie generată de terorile secolului XX. Dacă aceşti est-europeni pot redefini 
termenii de bază ai existenţei lor politice, de ce nu ar putea şi vest-europenii ? 

Răspunsul dat de Occident va avea, la rîndul său, un impact puternic asupra 
Estului. Dacă occidentalii se mobilizează şi conferă un înţeles politic mai 
profund Comunităţii Europene, această dinamică revoluţionară va întări poziţia 
celor din Est, aflaţi în căutarea unor soluţii constituţionale liberale ; dacă 
occidentalii se întorc la un nationalism retrograd, impactul in Est va fi devastator. 
În acelaşi timp, soarta proiectului de construcţie constituţională în Est se va 

repercuta asupra Vestului. Dacă democraţia liberală eşuează în Est, Vestul se va 
clătina sub presiunea milioanelor de emigranţi căutînd azil politic, încercînd să 
evadeze dintr-un nou ciclu de autoritarism şi sărăcire ; migrațiile în masă, la 
rîndul lor, ar putea atita sentimentele naţionaliste şi înclina balanţa în confruntarea 
occidentală dintre federalismul liberal şi naționalismul retrograd. 

Atât in Est, cit şi in Vest, succesul sau eşecul europenilor in a profita de 
pentru mult timp de acum încolo. Acesta este motivul pentru care am adăugat 
o voce americană la prezenta dezbatere europeană. Nici Atlanticul şi nici 
Pacificul nu sînt suficient de mari pentru a ne izola, pe noi ceilalţi, de greşelile 
sau succesele Europei. Sîntem cu toţii părţi interesate. 

Pe măsură ce disputa asupra identităţii europene continuă cu repeziciune, 
1989 va avea un impact imediat, chiar dacă nu atit de evident, asupra eforturilor 
celorlalţi de a-şi defini propriile dileme politice. Sîntem oare în măsură să 
începem a întrezări în ce mod reaparitia revoluţiei liberale remodelează termenii 
definirii politice în restul lumii? 


Dincolo de Europa 


Eseul meu a început prin a respinge ideea unei revoluţii totale. Aceasta este 
o noţiune care poate admite numai o interpretare teologică, ca atunci cînd 
Cristos a intrat în istorie şi, în ochii credincioşilor, a transformat în mod radical 
însăşi natura Fiinţei in Lume. Revolutionarii liberali resping asemenea trans- 
formări totalizante. Ei neagă faptul că simplii muritori pot încerca în manieră 
coerentă să evadeze complet din istorie. Orice nou început este partial, purtind 
cu sine o mare parte a bagajului cultural şi practic al trecutului. 

Proiectul revoluţionar nu este, prin urmare, lipsit de sens; oamenii nu sînt 
dumnezei, dau nu sînt nici brute. Deşi nu pot evada din istorie, ei nu sînt sortiti 
să repete la nesfîrşit modelele trecutului. Critica fundamentală, chiar dacă 
parţială, şi reorganizarea vieţii sociale vor continua să deosebească între fiinţele 
umane şi să le asigure, în suficientă măsură, controlul asupra condiţiilor 
existenţei lor. 

Probabil că aceasta nu spune mult, dar este tot ceea ce pot reuni atunci cînd 
mi se cere să formulez semnificaţia generală a reaparitiei revoluţiei liberale 
văzută ca o posibilitate istorică universală. Dat fiind faptul că revoluțiile liberale 
sînt întotdeauna parţiale şi depind de contextul local, determinat de practicile şi 
ideile general acceptate, esenţa acestei discuţii va consta întotdeauna în detalii, 
pe care eu nu le pot oferi aici. Cu toate acestea, cîteva priviri fugare în jurul 
lumii pot ajuta la orientarea cercetărilor viitoare. 

În prezent, cea mai revoluţionară situaţie există în Africa de Sud, care se 
confruntă cu provocări foarte diferite de cele ale Europei. Există puţine temeri 
că momentul constituţional va fi subestimat. Dimpotrivă : negocierea unei noi 
constituţii asigură mecanismul esenţial prin care negrii şi albii mobilizați politic 
vor încerca să formuleze termenii noului lor început împreună. 

Atit Mandela, cit şi de Klerk şi-au demonstrat abilitatea în dirijarea sperantelor 
şi temerilor alegătorilor lor în direcţii liberale. Problema este dacă acest efort 
de construcţie constituţională va continua sau dacă se va dezintegra în violenţă 
de masă şi acte de răzbunare oarbă pentru nedreptatile trecute. În acest context, 
imaginea Europei de Est joacă un rol modest, dar salutar. Mai important, ea va 
atenua elementul marxist conservator din Congresul Naţional African. Colapsul 
comunismului în Europa oferă o şansă ca obositele doctrine marxiste, care au 
sărăcit o parte atît de importantă a Africii, să fie abandonate cu eleganţă. Avînd 
în vedere că peste tot în lume comunismul bate evident în retragere, conservatorii 
nu mai pot pretinde cu uşurinţă că, la sfîrşitul istoriei, Africa de Sud va avea 
parte de un viitor socialist luminos. N-ar trebui oare ca, în schimb, clasa 
muncitoare să-şi urmărească cu hotărîre propriile interese în cadrul constitu- 
tional al unui sistem bazat pe protejarea drepturilor, pe orientarea către piaţă şi 
pe proprietatea privată ? 

Acceptarea de către populaţia de culoare a economiei politice liberale va fi 
o încurajare pentru ca albii să continue actuala cursă de reconciliere interrasială. 
De Klerk a mobilizat genial propriul electorat pentru un referendum esenţial 
pentru susţinerea compromisului constituţional. După ce a cîştigat o importantă 
victorie la urne, el se află acum într-o poziţie consolidată, de unde poate 
răspunde afirmativ în cazul în care Mandela poate angaja în mod credibil 
mişcarea sa în favoarea soluţiei constituţionale democratice liberale. Chiar dacă 
centrul liberal va rezista, ambele părţi vor avea de-a face cu destui extremişti. 
Dar ginditi-va cu cit le-ar fi fost mai grea misiunea dacă revoluţia comunistă din 
întreaga lume ar fi continuat să-i inspire pe activiştii Congresului Naţional 
African şi să tulbure viitorul atît de multor albi. 

În ciuda importanţei sale, Africa de Sud reprezintă o variatiune pe o temă de 
mult cunoscută : un moment revoluţionar contestă o structură europeană conso- 
lidată, folosind simbolurile naţionalismului şi socialismului pentru a mobiliza 
populaţia colonială împotriva opresiunii. Uitindu-ne de jur-împrejurul lumii, e 
greu să identificăm multe alte locuri în care este probabil ca această poveste să 
se repete. Peru? Cambodgia ? Filipine ? 

Prin contrast, un nou scenariu se repetă cu o frecvenţă şi o importanţă 
crescinde. Îl voi denumi dinamica de „a doua generaţie”. Acesta include naţiunile 
care s-au angajat cu succes în revoluţii coloniale în acest secol. Unele dintre 
aceste revoluţii au fost aplicări directe ale modelului bolşevic. Dar multe au avut 

rădăcini mult mai adinci în cultura locală ; revoluțiile din regiuni atât de diferite 
ca Mexic şi India, Israel şi Algeria, toate au fost mobilizări de masă inspirate 
iniţial de un amalgam de idei socialiste şi naţionaliste. Multe alte mişcări au 
eşuat în a genera un nivel similar de susţinere populară activă şi, cu toate 
acestea, au fost diferite din punct de vedere cultural - ca, de exemplu, socialismul 
Baas în Orientul Mijlociu, precum şi multe mişcări socialiste africane din 
timpul primei generaţii a independenţei. 

Toate aceste proiecte revoluţionare se confruntă cu o problemă similară. 
Generaţia care a cîştigat victoriile anterioare a murit sau este pe moarte; 
vechile şi impresionantele sloganuri naţionaliste şi socialiste servesc acum drept 
acoperire pentru o birocratie coruptă. Pentru noua generaţie, provocarea constă 
în reînnoirea şi redefinirea direcţiei politice. În acest context, revoluțiile europene 
din 1989 au un impact simbolic covirsitor. Iată scenariul pe cale de apariţie: 
revoluțiile europene, împreună cu eşecul local al planificării centralizate, încurajează 
elitele politice să recunoască necesitatea unei schimbări fundamentale. Pentru a 
obţine un succes liberal decisiv, totuşi, nu este suficientă numai punerea rapidă 
în aplicare a programelor liberale de dezvoltare economică şi socială, orientate 
spre piaţă şi spre protejarea drepturilor. Reformatorii trebuie, de asemenea, să 
cîştige un larg suport popular dacă speră să înfrîngă interesele birocratice şi 
economice consolidate, constituite în etapa anterioară de evoluţie revoluţionară. 

Cele mai promițătoare experimente privind asemenea transformări liberale 
au avut loc in America Latină. Atit Mexicul, cit şi Argentina furnizează 
variatiuni ale aceleiaşi situaţii tipice: la conducerea mişcărilor politice - PRI 
[Partido Revolucionario Institucional] în Mexic, peroniştii in Argentina - se 
ridicá lideri care, anterior, repurtaserá triumfuri revolutionare pe baza unor 
obiective naţionaliste sau socialiste. Cu toate acestea, atit Salinas in Mexico, cit 
şi Menem în Argentina încearcă reforme liberale de anvergură, care vor contesta 
din ce in ce mai mult simbolurile mostenite. Vor fi ei capabili sá mobilizeze un 
sector larg al electoratului lor proletar traditional, impreuná cu clasele de mijloc, 
pentru a sustine un succes decisiv al liberalismului? Chiar dacă asemenea 
„revoluţii de sus" eşuează, vor apărea oare lideri răzvrătiți, care să încerce 
revoluţii liberale „de jos”, ca în Polonia şi Rusia? 

În acest moment, Statele Unite se află într-una din puţinele zone neatinse de 
ameninţarea sau promisiunea unei revoluţii liberale. Americanii pot intimpina 
cu bucurie noile posibilităţi deschise de o transformare mondială, dar ei par în 
mod curios neatinşi - ca şi cum ar fi carierişti insensibili sau voyeuri satisfacuti 
de sine? 

De la Iluminism încoace, America a servit drept principal model de revoluţie 
liberală. James Madison, Abraham Lincoln, Martin Luther King, Jr. - aceştia 
şi multi alţii au obţinut conducerea politică fiind în fruntea mişcărilor cetăţenilor 

pentru o schimbare conştientă. După o generaţie de sacrificiu şi dezbatere, 
mişcările au cîştigat acceptul mobilizat al majorităţii americanilor pentru un 
nou început în relaţiile reciproce. Multe dintre aceste acte colective de reînnoire 
au împins societatea într-o direcţie liberală, spre separarea Bisericii de Stat, 
spre protejarea pieţelor libere şi, dincolo de egalitatea formală, spre drep- 
tatea socială. 

Sînt ultimul care să nege cît de mari sînt nereuşitele Statelor Unite. Pe lîngă 
multe altele, ele nu reuşesc să asigure nivelul de justiţie socială care este de la 
sine înţeles în social-democratiile europene. Cu toate acestea, succesul american 
în mobilizarea energiilor cetăţenilor pentru o schimbare constructivă, atit in 
perioada New Deal-ului, cît şi în perioada drepturilor civile, a jucat un rol 
important în lupta secolului XX împotriva fascismului şi bolşevismului. În timp 
ce liberali europeni traumatizati, precum Hayek, vesteau că aspiraţia spre justiţie 
socială pavează drumul către servitute, liberalii americani au putut rămîne mai 
sceptici faţă de apelurile antirevolutionare apocaliptice. Oricare ar fi limitările 
lor reale, New Deal-ul şi mişcarea pentru drepturi civile au oferit demonstraţii 
concrete ale unei posibilităţi diferite : aceea că bărbaţii şi femeile ar putea lucra 
împreună pentru a construi noi începuturi în căutarea lor comună pentru o 
societate mai justă şi mai liberă. 

Cum să intimpinám, atunci, veştile extraordinare din Europa? Ar putea fi - 
ar trebui să fie - un memento al trecutului american şi o provocare pentru a ne 
asuma responsabilitatea în vremea noastră. Sigur, ar fi ridicol să sperăm la un 
succes apropiat. Americanii trăiesc o perioadă de „politică de rutină”. Niciodată, 
din anii '20 încoace, partidele politice consacrate nu au generat atit de putin 
interes în rîndurile americanilor obişnuiţi. Dar cel puţin două mişcări din afara 
partidelor se bucură de o reală încredere : ecologismul şi feminismul au mobilizat 
un public larg şi au atras un interes politic susţinut. Nici una dintre aceste 
mişcări, totuşi, nu a considerat ca fiind o prioritate reunirea forţelor cu grupurile 
mai consacrate pentru drepturi civile şi sindicale pentru a face faţă singurei 
crize extrem de presante: ruşinea ghetoului american. Fără un efort enorm de 
a educa următoarea generaţie de copii din ghetou, americanii se vor confrunta, 
la începutul secolului următor, cu un nivel patologic de alienare faţă de iniţiativa 
civică. O democraţie liberală civilizată nu va supravieţui dacă americanii vor 
permite ca principalele lor oraşe să devină centre de proliferare a declasatilor 
fără educaţie sau speranţă. 

Nu era nevoie de revoltele din Los Angeles [din 1992] pentru ca acest lucru 
să devină evident. Se pune întrebarea dacă americanii dispun de voinţa politică 
de a întreprinde ceva serios în această privinţă. Revolutiile liberale sînt întreprinderi 
dificile, care cer ca milioane de oameni să-şi neglijeze propriile interese pentru 
a se concentra asupra misiunii de reînnoire politică. Au existat întotdeauna, 

în fiecare generaţie, cîţiva americani gata să se sacrifice. Dar pot ei oare să-i 
mobilizeze pe majoritatea concetatenilor lor pentru a sprijini dreptatea socială ? 
Americanii vor avea mari probleme dacă vor mai rămîne mult timp deoparte, 
lăsînd altora grija de a purta torta revoluţiei liberale în noul secol. 


Sfirsitul istoriei 


Înfrîngerea comunismului nu reprezintă tocmai sfîrşitul istoriei. Ea poate fi 
comparată cel mai bine cu sfîrşitul unui război civil dintre doi copii ai 
Iluminismului european. În ciuda luptei dintre ei, atît comuniştii, cît şi liberalii 
sînt de acord asupra multor lucruri: separarea Bisericii de Stat; negarea 
ierarhiilor tradiţionale bazate pe castă, sex sau rasă ; respingerea naţionalismului 
xenofobic şi aspiraţia către dreptate socială. Mai departe, bătălia s-a dezlantuit 
din cauza faptului că luptătorii s-au bazat pe versiuni foarte diferite ale acestor 
idealuri iluministe ; toate diferenţele dintre ei s-au adăugat unei înţelegeri 
radical diferite a naturii autorităţii statului şi a caracterului libertăţii umane. 

La sfîrşitul războiului civil însă, partea învingătoare este traumatizată. 
Nu mai poate duce o bătălie negativă împotriva răului evident al totalitarismului 
birocratic. Trebuie să se angajeze într-o luptă pozitivă pentru a-şi realiza 
propriile idealuri de libertate şi egalitate şi trebuie să construiască o ordine 
politică care să stimuleze sprijinul ferm al unei populaţii diverse şi critice. 

Acest lucru trebuie realizat înfruntînd rezistenţa unor adversari redutabili. 
Fundamentaliştii religioşi din cea mai mare parte a lumii resping separatia 
Bisericii de Stat, pe care liberalismul o sustine, precum şi insistența libera- 
lismului asupra dreptului fundamental al fiecărei persoane de a-şi defini propriul 
rai şi iad. Societăţile neo-confucianiste din Asia rezistă contestării ierarhiilor 
tradiţionale şi proclamării dreptului de a fi diferit, specifice liberalismului. 
Culturile indigene din Africa şi din unele părţi ale Americii Latine pot găsi 
chiar şi mai greu de apreciat valorile iluministe. 

Avînd în vedere acest context mondial, este cu o mie de ani prea devreme să 
se sugereze, împreună cu Francis Fukuyama, că victoria în războiul civil 
împotriva comunismului nu permite liberalilor o altă opţiune decît să se întoarcă 
la jalnicele satisfacţii consumeriste ale societăţii de piaţă!. Realitatea este foarte 
diferită; dacă profităm de moment, dacă extindem domeniul de funcţionare a 
democraţiei constituţionale dincolo de zonele liberale centrale, putem furniza o 
dovadă convingătoare că liberalismul a meritat să cîştige lupta în 1989. În istorie 
cel puţin, un succes îl atrage pe un altul. Liberalii din Germania au reuşit să 
construiască, după nazism, o democraţie care funcţionează - o realizare care, 

după cum am văzut, serveşte astăzi drept model pentru alte procese de construcţie 
constituţională. Dacă liberalii reuşesc astăzi în Polonia, în Rusia sau în Africa 
de Sud, triumful lor va sugera şi altora că revoluţia liberală nu este o speranţă 
deşartă, ci o posibilitate politică reală. 

Viitoarele succese pot, la rîndul lor, să-i inspire pe alţii, din viitorul mai 
îndepărtat, să privească înapoi la 1989 ca la o cumpănă a apelor. Atunci a fost 
momentul, vor spune ei, în care promisiunea Revoluţiei franceze a început, în 
sfîrşit, să fie reînviată, după abominabilele false începuturi şi după speranţele 
spulberate ale secolului XX. Poate că ei îşi vor îngădui chiar luxul de a le 
explica copiilor lor că triumful liberalismului a fost inevitabil din punct de 
vedere istoric. 

Dar noi ştim că poate fi şi altfel. Este la fel de posibil ca lumea din 2020 să 
aibă o înfăţişare foarte diferită. Ea va cuprinde o Europă de state-natiune ostile 
şi o Americă sărăcită de nationalism economic, frămîntată de diviziuni etnice şi 
de alienarea cartierelor sărace lipsite de speranţă. Autoproclamata Lume întîi va 
trebui să se ferească de un complex mai larg de xenofobii concurente şi 
proletariate înverşunate, în timp ce se va sufoca într-un mediu la distrugerea 
căruia, cu inconstientá, au contribuit cu toţii. 

Promisiunea lui 1989 va fi dispărut ca un vis, iar acest eseu va servi ca o 
amintire amară a iluziei liberale. 


Notă 


Sursa: Reprodus cu permisiunea autorului din Bruce Ackerman, The Future of Liberal 
Revolution (New Haven, CT: Yale University Press, 1992), pp. 113-123. Copyright © 1992, 
Yale University Press. 


1. Vezi Francis Fukuyama, The End of History and the Last Man (New York: Free Press, 1992). 

Ken Jowitt 


Specialistul american în ştiinţe politice Ken Jowitt este bine cunoscut pentru 
stilul sáu neortodox si inovator de a interpreta societățile comuniste şi post- 
comuniste. În acest articol, el insistă asupra importanței „eredității ” leniniste 
pentru înțelegerea colapsului comunismului şi a ceea ce a urmat după regimurile 
de tip sovietic. Tradițiile culturale şi politice, amintirile şi obisnuintele sînt 
esenţiale în modelarea noilor societăţi. Nu există nici un motiv pentru a sărbători 
apariția unei societăți deschise ca fiind singura consecință posibilă a nau- 
fragiului leninist. Într-adevăr, după cum argumentează Jowitt (în acord cu 
Daniel Chirot, Tony Judt si G.M. Tamás), tradiţiile regiunii nu Sînt în primul 
rînd liberale. Fascismul, socialismul şi táránismul (fără a mai aminti clerica- 
lismul şi corporatismul) au reprezentat tendințe majore în cadrul culturilor 
politice interbelice ale Europei de Est, iar posibilitatea ca acestea să revină nu 
trebuie exclusă cu uşurinţă. In mod similar, modelele mentale si politice colectiviste 
autoritare de tip leninist vor continua să afecteze aceste societăţi, în ciuda 
retoricii anticomuniste ferme a noilor elite. 

Contribuţia echilibrată a lui Jowitt completează analizele propuse de Chirot, 
Eisenstadt şi Ackerman asupra revoluțiilor din 1989, prin aceea că exprimă 
dubii serioase cu privire la perspectivele unei evoluţii rapide şi relativ calme a 
guvernelor democratice liberale din regiune. În viziunea sa, absenţa ataşamen- 
telor politice definite ideologic duce la o fragmentare politică endemică şi 
favorizează evoluţiile autoritare (ceea ce el numeşte „autoritarism liberal”). 
Avertismentele sale cu privire la riscul izolării de Occident a Europei de Est nu 
trebuie subestimate : o „fortăreață Europa” liberală, care exclude Estul, va 
lăsa ţările postcomuniste ostatice experimentelor periculoase ale populismului 
etnocentric, autoritar. 


x ok OK 

Geografie conceptuală 


Granițele Europei de Est - politice, ideologice, economice şi militare - au 
fost redefinite în mod radical de două ori în mai puţin de un secol. La sfîrşitul 
primului război mondial, „dispariţia Imperiului austro-ungar (un eveniment cu 
adevărat memorabil în istoria europeană) a lăsat o mare lacună în geografia 
conceptuală a Europei. Din ce se compune acum Europa Centrală? Care era 
Estul, care era Vestul, într-o întindere de pămînt ale cărei diviziuni politice au 
fost refăcute complet şi de nerecunoscut în decursul unei singure vieti?”’. 
În 1989, blocul sovietic a dispărut; partidele comuniste din fiecare ţară est- 
-europeană au adăugat la pierderea anterioară a telului ideologic, din timpul 
perioadei „socialismului real”, şi pierderea puterii politice ; iar Uniunea Sovietică, 
„Centrul neînduplecat... impersonal, perpetuu”? al acestui imperiu, nu numai 
că a tolerat, dar chiar a provocat colapsul acestuia. Rezultatul este o lacună în 
„geografia conceptuală” a Europei, nu mai puţin semnificativă decît cea din 1918. 

În 1987, împreună cu Dan Chirot, am atras atenţia că „datorită experienţei 
sale istorice, diversităţii tradiţiilor sale culturale şi vulnerabilitatii sale în fata 
intervenţiei marilor puteri, Europa de Est a avut şi va continua să aibă un rol 
creativ unic în a produce idei şi soluţii experimentale pentru rezolvarea pro- 
blemelor majore ale lumii moderne. În prima jumătate a secolului XX, Europa 
de Est a adus contribuţii inovatoare majore nu numai la un număr de mişcări 
artistice şi literare importante, dar şi la unele ideologii politice, precum fascismul, 
socialismul şi ţărănismul”?. Dispariţia în masă a regimurilor leniniste din Europa 
de Est, în 1989, este un eveniment dramatic, promiţător şi neliniştitor, iar 
consecinţa sa imediată este o contestare deschisă a graniţelor si identitátilor 
regiunii, precum şi a părţilor ei constitutive. Indiferent dacă transformarea este 
privită ca un imperativ, ca un proces sau ca o consecinţă, Europa de Est este pe 
cale de a-şi redefini cadrul de referinţă cultural, instituţiile economice şi politice 
şi graniţele politico-teritoriale. Încă o dată, Europa de Est a devenit un laborator 
în care au loc o serie de experimente în condiţii nu tocmai controlate. Cel mai 
probabil, majoritatea vor eşua, dar cîteva vor reuşi, iar multe dintre acestea vor avea, 
în mare măsură, trăsături capitaliste antidemocratice. Indiferent de rezultatul 
dezordinilor curente din Europa de Est, un lucru este clar: noile modele 
instituţionale vor fi determinate de „ereditatea” şi moştenirea a patruzeci de ani 
de conducere leninistă. 

„Ereditatea” 


Confruntati cu un mediu turbulent, intelectualii au tendinţa, vizibilă si 
previzibilă, de înţeles întru câtva, de a restaura certitudinea in mod idiomatic. 
Acesta este, cu siguranţă, cazul Europei de Est. Una dintre expresiile cele mai 
pronunţate ale acestei situaţii o constituie repetarea obsesivă a frazei „tranziţie 
spre democraţie”, ca şi cum rostirea ei suficient de des şi invitarea unui număr 
suficient de specialişti în America Latină din Statele Unite la suficiente confe- 
rinte in Europa de Est (şi în Uniunea Sovietică) vor garanta, în mod miraculos, 
un felos nou, capitalist democratic, în locul confuziei etnice, economice şi 
teritoriale care constituie realitatea cotidiană. Să reamintim observaţia lui 
Mefisto: „De obicei oamenii cred, doar auzind cuvinte,/ Că trebuie acolo să 
existe şi un anume inteles"^. Din perspectiva „tranziţiei spre democraţie”, 
Europa de Est aminteşte de o tablă istorică scrisă cu cretă leninistă timp de 
patruzeci de ani, ştearsă în 1989 (în mare măsură) prin acţiunea sovieticilor şi 
asteptind, tabula rasa, să fie scrisă acum cu caractere de tip capitalist liberal. 

Totuşi, orice analiză serioasă a şanselor democraţiei şi capitalismului de 
piaţă în Europa de Est trebuie să interpreteze confuzia însăşi, iar aceasta 
înseamnă o abordare analitică a „eredităţii” culturale, politice şi economice a 
patruzeci de ani de conducere leninistă. Dacă analiştii occidentali ar trata 
moştenirea leninistă în modul în care, după 1948, leniniştii au tratat propria lor 
moştenire est-europeaná - adică, asemenea unei colecţii de „rămăşiţe” demodate 
istoric, constrinse să-şi piardă semnificaţia culturală, socială şi psihologică - ar 
comite o eroare intelectuală dintre cele mai grave. Toate mostenirile culturale şi 
instituţionale îşi modelează succesorii. Reconstituirea de către Peter Brown a 
unei epoci - antichitatea tirzie - se bazează pe respingerea unei dihotomii 
simpliste continuitate versus discontinuitate ; cu alte cuvinte, pe evaluarea noilor, 
nicidecum absolutelor transformări ale moştenirii romane“. 

Unele mosteniri istorice contribuie în mod constructiv la dezvoltarea statelor 
succesoare. Karl van Wolferen prezintă un exemplu convingător (captivant, 
pentru mine) în sprijinul argumentului său că succesul economic actual al 
Japoniei este direct legat de „instituţiile şi tehnicile autoritare datînd din prima 
jumătate a secolului XX”°. 

Moştenirea leninistă modelează astăzi şi va continua să modeleze eforturile 
şi rezultatele dezvoltării în Europa de Est - deşi nu într-o manieră ,,japoneza”. 
În privinţa moştenirii leniniste, Timothy Garton Ash afirmă : „Începutul inte- 
lepciunii, probabil, este recunoaşterea faptului că ceea ce a lăsat în urmă comunismul 
este un talmeş-balmeş extraordinar”’. Comentariul este pătrunzător, sugestiv şi 


232 KEN JOWITT 


contrar aşteptărilor autorului. Moştenirea leninistă este contradictorie, confuză 
şi, din fericire, identificabilă. Altfel, nu ne rămîn decît două alternative, 
inadecvate şi de neacceptat: aplicarea/impunerea în mod simplist a literaturii 
(foarte slabă din punct de vedere teoretic) „tranziţiei spre democraţie” în 
contextul est-european/sovietic sau acceptarea - urmind-o pe Mock Turtle - 
evenimentelor curente din Europa de Est ca Mister Modern (adică nu Istorie). 


Virtuti personale versus virtuţi publice 


Într-un mod curios, neintentionat şi foarte logic, conducerea leninistă a 
reîntărit multe dintre cele mai pronunţate caracteristici ale culturii tradiţionale 
în întreaga Europă de Est (în Uniunea Sovietică şi în alte părţi). „Prin organi- 
zarea şi spiritul lor [regimurile leniniste] au stimulat o serie de răspunsuri 
sociale adaptative informale (comportamentale şi atitudinale) care, în multe 
privinţe, sînt compatibile şi întăresc anumite elemente de bază ale culturii 
politice tradiţionale a acestor societăţi”, sustineam în 1974. „În schimb, aceste 
elemente sînt potrivnice apariţiei unui regim şi a unei societăţi cu un etos şi o 
structură întemeiate pe o relaţie complementară între spaţiul public şi cel privat, 
pe viabilitatea regulilor şi normelor impersonale şi pe valoarea egalitarismului 
exprimată prin rolul participantului efectiv.” Astăzi aş formula-o mai succint, 
dar nu diferit: în Europa de Est (şi în alte parti), experienţa leninistá a reintárit 
distincţia exclusivă şi antagonismul dihotomic dintre spaţiul oficial şi cel privat. 

Vreme de patruzeci de ani, indiferent de schimbările evolutive, destul de 
substanţiale, în relaţiile Partidului cu societăţile gazdă, partidele leniniste aflate 
la putere s-au definit şi s-au pretins, cu perseverenţă, a fi alternativa superioară 
şi dominantă a statului-natiune, locul autarhic exclusiv al conducerii şi partici- 
pării politice. Drept consecinţă politică, a fost reîntărită diferenţa tradiţională 
absolută dintre un spaţiu oficial, privilegiat, care domină, şi un spaţiu privat, 
caracterizat de suspiciune reciprocă, amintind de descrierea făcută de Montesquieu 
societăţii despotice?. În cea mai mare parte a Europei de Est (sau a Imperiului 
țarist, apoi sovietic), nici înainte şi nici în timpul conducerii leniniste nu a 
existat nici un spaţiu public care să cuprindă întreaga naţiune, integrînd-o 
politic. Experienţa leninistá a reintárit şi a sporit cu intensitate imaginea deja 
negativă a domeniului politic şi caracterul insular al spaţiului privat. Această 
realitate s-a manifestat în diferite moduri în timpul perioadei de conducere 
leninistă şi persistă astăzi, nu numai din inerție, în întreaga Europă de Est. 

În primul rînd, monopolul politic al Partidului şi relaţia sa represivă cu 
populaţia au produs, în Europa de Est, o cultură politică de „ghetou”. Populaţia, 

în general, privea domeniul politic ca pe ceva periculos, ceva ce trebuie evitat. 
În comunism, angajarea politică însemna să ai necazuri. Activitatea politică 
(nu participarea) impusă de regim a consolidat şi a intensificat înstrăinarea 
politică şi psihologică a populaţiei. În acelaşi timp, Partidul nu putea fi pretu- 
tindeni. Astfel că partidele leniniste au negociat privatizarea de facto, în zonele 
nonprioritare, în schimbul controlului activ al Partidului şi al infiltrării în 
zonele prioritare. Acest lucru a fost valabil în special în timpul perioadei 
Brejnev, cînd egoismul personal - personalismul, si nu individualismul!” — 
a devenit o realitate socio-culturală majoră. După cum am susţinut în 1974, 
disimularea a devenit legătura efectivă (şi debilitantă din punct de vedere etic şi 
politic) dintre oficialul dominant şi postulantul societal, de-a lungul întregii 
perioade de conducere comunistă. Timp de patru decenii, disimularea a devenit 
caracteristica esenţială a reprezentării (greşite) a eului public sau, mai degrabă, 
vizibil al populaţiei. Disimularea reflecta spaima şi reacţiile de eschivare ale 
unei populaţii subordonate: necesitatea de a abate atenţia Partidului de la 
neîndeplinirea posibilă sau reală a unei sarcini şi de a devia infiltrarea nestîn- 
jenitá a acestuia in viata privată şi socială a cuiva. De asemenea, disimularea a 
furnizat unei populaţii înstrăinate mijloacele de interacţiune curentă cu un regim 
puternic, consolidat şi ilegitim. 

Absența unei identități publice comune în calitate de cetăţeni, un rol care ar 
permite o egalizare a conducătorilor cu cei conduşi şi ar permite discuţii şi 
dezbateri adevărate, a avut o a doua consecinţă: locul central al zvonurilor ca 
discurs public voalat. În Agricola, Tacit spune că zvonul „nu este întotdeauna 
vinovat: el poate chiar inspira o selecţie”. Poate la Roma; nu in Europa de 
Est (Uniunea Sovietică sau China). Acolo zvonul a avut şi continuă să aibă un 
efect debilitant in viata politică. El îi divide, îi înspăimîntă şi îi înfurie pe cei care 
participă la aceasta, ceea ce duce la un persistent, semi-isteric discurs (pre)politic. 
Bineînţeles, impactul lui este mult mai mare în anumite ţări faţă de altele. 
Dacă România şi-ar putea exporta zvonurile, ar fi mai dezvoltată decît Germania. 
Dar impactul politico-psihologic al acestuia există în întreaga regiune, iar 
influenţa sa reală este clară: întăreşte caracterul insular, personalizat al vieţii 
sociale şi împiedică discuţia publică asupra problemelor naţionale. Secretomania 
neotraditionalá caracteristică partidului leninist conducător ; neîncrederea cores- 
punzătoare a acestuia într-o populaţie „nereeducată” ideologic ; juxtapunerea 
ingrată a unei elite aflate în posesia adevărului real, dar secret, despre societate, 
economie, afacerile mondiale..., şi a unei populaţii care trăieşte în „peştera” 
glumelor şi zvonurilor politice sînt moşteniri care continuă să modeleze 
caracterul „societăţii civile” în Europa de Est şi în Uniunea Sovietică. Societatea 
civilă este mai mult decît o sociologie economică sau juridică ; ea este o cultură 
politică. 

Într-un alt mod, organizarea şi funcţionarea conducerii leniniste au contribuit 
la dificultatea cu care se confruntă acum populaţiile est-europene în efortul lor 
de a crea structuri prin care să stabilească legături între identitățile lor personale, 
sociale şi politice într-o manieră complementară, şi nu într-una fragmentară. 
Regimurile leniniste din Europa de Est, Uniunea Sovietică şi Asia şi-au organizat 
societăţile în jurul unei serii de instituţii semi-autarhice, danwei în China şi 
kollektiv în Uniunea Sovietică şi Europa de Est. Spre deosebire de democratiile 
capitaliste liberale, regimurile leniniste mai degrabă „parcelau” decît „divizau” 
munca. În regimurile leniniste, fabrica nu a fost (este) atît o instituţie specializată 
şi o şcoală a modernităţii, cît un furnizor neopatriarhal, difuz din punct de 
vedere funcţional, de locuinţe, concedii, îngrijire medicală, alimente şi, într-o 
anumită măsură, de activitate socială pentru muncitorii săi!?. Efectul final a fost 
o diviziune a muncii care, în mare măsură, aduce aminte de diviziunea mecanică 
a muncii a lui Durkheim, o diviziune a muncii de tip „vierme inelat”, în care 
fiecare instituţie tindea să reproducă autosuficienta tuturor celorlalteP. Din nou, 
consecinţa a fost juxtapunerea antagonică a regimului şi societăţii, precum şi 
fragmentarea societăţii însăşi. O entitate politică corporativă autarhică, Partidul 
unic, domina ierarhic şi conecta o serie de entităţi socio-economice semi- 
-autarhice, a căror singură legătură comună era un spaţiu oficial îndepărtat, 
diferit şi dominant - Partidul, Ei. 

Acelaşi model a fost dezvoltat de Uniunea Sovietică în relaţiile sale cu 
regimurile est-europene. Amintiti-vá de observaţia interpretului lui Gomułka : 
„Oamenii aflaţi la putere în blocul estic vorbesc în mod constant de «inter- 
nationalism», dar... nici o relaţie prietenoasă de vecinătate, de tipul celei 
dezvoltate după sfîrşitul războiului între francezi şi germani, nu i-a legat 
vreodată pe polonezi de ruşi sau de cehi, sau măcar de cei din RDG. Ei au 
rămas «stráin[i] unii faţă de ceilalţi»”!*. În cadrul blocului, regimul sovietic 
ocupa aceeaşi poziţie strategic-dominantă pe care o ocupa Partidul în cadrul 
fiecărei societăţi. La nivel regional şi naţional, societăţile est-europene erau 
fragmentate, şi nu integrate: fragmentate în spaţii oficiale şi private care se 
excludeau reciproc, conectate prin reprezentările reciproc înşelătoare ale respec- 
tivelor lor „euri”. În acest sens, regimurile leniniste au stimulat caracteristicile 
generice ale tuturor despotismelor în care oamenii sînt „mult prea inclinati să se 
gîndească exclusiv la propriile interese, să devină preocupaţi de eul propriu, 
practicînd un individualism îngust şi nepăsîndu-le deloc de binele public. 
Departe de a încerca să neutralizeze asemenea tendinţe, despotismul le încurajează, 
lipsind pe cei guvernati de orice sens de solidaritate şi interdependentá; de 
orice sentimente de bună vecinătate şi de dorinţa de a contribui la prosperitatea 
comunităţii în general. Îi intemniteazá, să spunem aşa, pe fiecare în propria lui 
viaţă si, profitind de tendinţa, deja existentă, de a sta departe unii de alţii, îi 
înstrăinează şi mai mult" P. 

Modul charismatic de funcţionare a Partidului a modelat, de asemenea, 
acţiunile si predispozitiile populațiilor est-europene. Partidele leniniste din 
această (şi din fiecare) regiune erau preocupate în mod covirsitor de planuri şi 
rezultate, de scopuri, şi nu de mijloace, şi au acţionat într-o manieră tumultuos- 
-eroică pentru a le atinge. În timpul perioadei Brejnev, cînd epuizaseră resursele, 
capacitatea şi chiar înclinația eroicá-tumultuoasá, pentru a-şi atinge scopurile 
reale, ei le-au înlocuit cu un set de relaţii personale corupte, de tip patron - 
client. Ceea ce nu a realizat vreodată un regim leninist a fost crearea unei 
culturi a acțiunii impersonale măsurate. Rezultatul îl constituie o populaţie 
est-europeană (sovietică, chineză) ai cărei membri, în marea lor majoritate, au 
foarte puţină experienţă în privinţa activităţii politice şi economice calculate, 
normală într-un context de proceduri impersonale; o populaţie care, prin 
trăsăturile ei ţărăneşti autoritare şi leniniste este mai familiară cu separarea 
precisă dintre perioadele de activitate intensă şi de pasivitate decît cu ceea ce 
Weber a denumit „cîştig raţional metodic” (de bunuri sau voturi) ; o populaţie 
care, în majoritatea ei, ar găsi conţinutul şi funcţionarea modului de viaţă 
capitalist liberal protestant al lui Ben Franklin plictisitoare, înjositoare şi, 
în mare parte, de neinteles'®. 

in mod ironic, chiar şi remarcabila descoperire, articulare şi exprimare 
publică a demnităţii umane şi eticii publice de către figuri politice exemplare, 
precum Adam Michnik sau Vaclav Havel, şi de mişcări civice, precum Solidaritatea 
şi Forumul Civic, au reîntărit parţial juxtapunerea antagonică a unei lumi politice 
suspecte cu una de virtute personală şi etică. În 1989, în Europa de Est, s-a 
putut observa erupția charismaticá a eticii publice: interesul pentru demnitatea 
individuală şi manifestarea acesteia ca reprezentînd „baza”, şi nu suprastructura 
vieţii politice. În 1989, în Europa de Est, etica s-a mutat din spaţiul pur 
personal în spaţiul public; nu sub forma unui standard personal siciitor de 
performanţă publică (ca în Statele Unite astăzi), ci ca un criteriu politic autonom 
de acţiune publică, care evaluează conducerea în termenii impactului şi contribuţiei 
ei la demnitatea umană. 

Cu toate acestea, societăţile democratice liberale nu se bazează în primul 
rînd, de altfel nici nu ar fi posibil, pe continuitatea charismatică a conducerii 
politico-etice sau pe etica personală a cetăţenilor ei. Ele se bazează pe „virtuţi 
publice”. Dahrendorf subliniază corect că într-o societate în care este glorificată 
virtutea „personală”, „personalitatea umană devine o creatură lipsită de viaţă 
publică, iar formarea naţiunii rămîne în urmă. Mulţi pot, într-adevăr, să fie 
destul de mulţumiţi de această stare de lucruri. Fericirea lor cea mai mare se 
găseşte în viaţa personală, pe treapta cea mai înaltă şi mai profundă a prieteniei 
şi armoniei familiale, în satisfacția reveriilor imprecise, probabil chiar în 
legăturile metasociale cu alte colectivităţi nestructurate”'’. Acum ascultaţi-l pe 

poetul rus Andrei Voznesenski : „În Rusia, cred că noi avem... viaţă spirituală. 
Putem vorbi toată ziua şi toată noaptea despre tot felul de probleme, probleme 
eterne. Acesta este modul rusesc de a gîndi. Aş vrea ca economia noastră să fie 
la fel cu cea din Vest... Dar îmi este frică de faptul că vom pierde această parte 
rusească a sufletului nostru”!®. Reflectia lui Voznesenski şi, în această privinţă, 
întreaga ripostă la descrierea schitatá de Hedrick Smith culturii populare ruse se 
referă la preponderența virtuţilor personale asupra celor publice în rîndul 
populaţiei ruse; şi nu se greşeşte prea mult dacă se generalizează această 
observaţie pentru majoritatea populaţiei din practic fiecare naţiune est-europeană. 

În Europa de Est, cultura ţărănească preleninistă şi elitele autoritare oligarhice 
(cosmetizate, din cînd în cînd, cu faţade politice occidentale), caracteristicile 
neotraditionale ale conducerii staliniste si brejneviste!”, si charisma etică a lui 
1989, în ciuda diferenţelor lor calitative, conlucrează pentru a asigura suportul, 
remarcabil prin consistenţa şi continuitatea sa, unei viziuni asupra lumii conform 
căreia viaţa politică este suspectă, dezgustătoare şi posibil periculoasă, trebuie 
ținută in şah prin disimulare, făcută tolerabilă prin intimitate personală şi 
transcendată prin virtuţi personale şi etică charismatică. Întorcîndu-ne la Dahrendorf : 
„direcţia interioară a celor orientati către virtuţi personale este incompletă. 
Ea este direcţia interioară lipsită de elementul ei liberal, transferarea inte- 
resului pe piaţa politicii şi în economie”. Pentru a o spune deschis : moştenirea 
leninistă, înţeleasă ca fiind impactul organizării, practicii şi etosului Partidului, 
şi opoziţia etică charismatică iniţială faţă de aceasta favorizează un mod de viaţă 
autoritar, nu capitalist democratic liberal ; dificultăţile faţă de realizarea acestuia 
din urmă nu constau pur şi simplu în modul de privatizare şi deschidere spre 
piaţă a economiei sau în modul de organizare a unei campanii electorale, ci mai 
degrabă în modul de institutionalizare a virtuţilor publice. Elitele est-europene 
şi auditoriile sociale au moştenit ceea ce, în general, este o cultură bănuitoare 
a invidiei reciproce, încurajată de un despotism leninist neotraditional corupt, 
care, în mare măsură, a consolidat în mod neintentionat o serie de culturi 
ţărăneşti întemeiate pe credinţa că în lume există „bunuri limitate”. Antiteza 
charismatic etică provocată de infamiile „socialismului real” - Solidaritatea 
fiind exemplul paradigmatic - este, prin chiar natura ei, o bază instabilă, 
inadecvată pentru o societate tolerantă, bazată pe complementaritatea dintre 
etică şi interese. Observațiile lui Weber sînt destul de potrivite pentru a examina 
soarta curentă a Solidarităţii în Polonia şi a Forumului Civic în Cehoslovacia : 
„Cînd valul care a ridicat un grup condus charismatic deasupra vieţii de fiecare 
zi se retrage în canalele rutinei zilnice, cel putin forma «pură» de dominație 
charismatică va intra în declin şi se va transforma într-o «instituţie» ; apoi, ea fie 
că devine mecanică, aşa cum a fost, fie că este imperceptibil înlocuită de alte 
structuri, sau fuzionează cu acestea în cele mai diverse forme, încît devine o 

simplă componentă a unei structuri istorice concrete. În acest caz, ea este 
deseori transformată dincolo de a mai putea fi recunoscută şi este identificabilă 
numai la nivel analitic"?!. 


Fragmentarea Europei de Est 


Un mod potrivit de a incepe prezentarea tipurilor de evolutii care ar putea 
avea loc in Europa de Est este acela de a privi la un steag special. Cel mai viu simbol 
al revoltei din România, din decembrie 1989, a fost steagul românesc, avînd 
decupată stema leninistă din centru. Europa de Est, în 1990 şi 1991, este precum 
steagul românesc : centrul leninist a fost îndepărtat, dar o mare parte din mogte- 
nirea lui instituţională şi culturală se află încă la locul ei. În toată Europa de Est, 
extinctia leninistă a fost în egală măsură un colaps al regimului şi o înfrîngere 
a acestuia, surprinsă cu măiestrie în termenul lui Garton Ash de ,refolutie"??. 

Iar ceea ce se întîmplă acum în Europa de Est este mai mult prăbuşirea 
identitátilor si graniţelor existente decît descoperirea unora noi. Înainte ca 
aceasta din urmá sá se intimple, conflictul politic din Europa de Est va trebui sá 
treacă de la stadiul „mulţi sînt chemaţi” către stadiul „puţini sint aleşi”, către un 
punct in care oponenții sînt organizaţi politic, nu numai identificati visceral. 
În prezent, clivajele din Europa de Est nu sînt nici încrucişate şi nici suprapuse. 
Ele sînt difuze, slab articulate, atît psihologice, cît şi politice şi, din această 
cauză, sînt deosebit de intense. Un motiv al manifestării difuze a clivajelor 
socio-politice este absenţa unor elite succesoare consacrate în aceste ţări”. 
Cu excepţia Solidarităţii, înainte de 1989, cei mai mulţi membri ai elitelor 
opoziţiei din Europa de Est erau foarte puţin izolaţi de intruziunea represivă a 
adversarilor lor leninişti, erau foarte puţin familiari unii cu ceilalţi şi cu „politica 
din vocaţie” şi aveau foarte puţin succes în stabilirea unor legături cu un 
electorat loial politic. Numai în Polonia, vreme de peste două decenii, o 
contra-elită s-a bucurat de o experienţă protectoare/integratoare precum cea de 
la Yenan ; o experienţă care produce o elită contestabilă, dar reciproc tolerantă 
şi inteligibilă, o elită caracterizată de coeziune şi care, chiar în starea actuală, 
divizată şi divizabilă, oferă Poloniei ceva mai important decît introducerea 
economiei de piaţă sau societatea civilă: o conducere „consacrată”. O „elită 
consacrată” este cea care recunoaşte locul legitim al tuturor membrilor ei in 
societate, în ciuda diferenţelor de partid, politică şi ideologie, reale şi profund 
resimţite ; care a realizat moduri de interacţiune civile şi practice şi care 
poate identifica şi organiza electoratul socio-politic în mod regulat. Cu excepţia 
Poloniei, nici o ţară est-europeaná nu are o elită (democratică sau nedemocratica) 
consacrată. Aceasta înseamnă că ele sînt societăţi fragile - societăţi democratice 
extrem de fragile. 

Putem începe cu Ungaria. Potrivit lui Elemer Hankiss, în rîndul noilor forţe 
democratice „există o anumită confuzie... ele sînt sfisiate de diviziuni interne ; 
nu şi-au construit încă reţelele naţionale şi nici nu şi-au constituit electoratele... 
nu şi-au stabilit încă identitățile şi poziţiile în spectrul politic. Nu şi-au formulat 
detaliat programele şi nu şi-au schiţat modelul socio-politic pe care vor să-l 
realizeze în această tará"?*. În Cehoslovacia, ruptura etnică dintre liderii cehi si 
cei slovaci, dramatica apariţie politică a unui autoritar religios, Papa, în Slovacia 
(în aprilie 1990), întîmpinat de un milion (din cinci milioane) de slovaci şi 
recenta alegere a lui Vaclav Klaus - un om care are puţine legături sau vreo 
afinitate politică cu eticul charismatic Havel - ca ministru de finanţe subliniază 
pregnant absenţa unei elite consacrate. Instabilitatea politică a electoratului 
fanatic dezorganizat al Forumului Civic completează tabloul unui „organism” 
politic difuz, atenuat, într-o ţară pe care mulţi o consideră una dintre cele mai 
promițătoare candidate pentru „tranziţia spre democraţie”. 

În România, elita aflată la guvernare formează o elită consacrată. Totuşi, 
elitele opoziţiei (de exemplu liderii Partidului Liberal, Partidului Ţărănesc, 
Grupului pentru Dialog Social şi Alianţei Civice) resping fundamental legiti- 
mitatea celor aflaţi la putere. În România (si Bulgaria) există ,stilpi" socio- 
-politici de tip olandez fără o elită politică reconciliatoare uniti?. Ca şi cum 
aceasta n-ar fi suficient, existá dovezi ale unei fragmentári serioase chiar in 
interiorul partidelor aflate la guvernare in Bulgaria şi România. În Europa de 
Est, absenţa unor elite succesoare consacrate, democratice sau nedemocratice, 
favorizează şi accentuează gradul de confuzie a vieţii în întreaga zonă. 

Dificultatea de a crea o elită politică consacrată şi democratică cu o cultură 
tolerantă este intensificată de schimbarea „refoluţionară”, care a avut loc in 1989. 
Personalul leninist joacă încă un rol proeminent în viaţa administrativă, economică 
(şi, în Balcani, politică). În Europa de Est se poate observa un fenomen evolutiv 
nou: supraviețuirea celui dintii, nu numai a celui mai bine adaptat”. Fostele 
cadre de partid sînt extraordinar de bine plasate pentru a se adapta cu succes - 
împreună cu familiile lor - la schimbările din ordinea economică şi adminis- 
trativă. Dovezi ale acestei abilităţi de adaptare abundă în Polonia, Ungaria şi 
peste tot in Europa de Est". La aceasta, adăugaţi segmentul considerabil al 
populaţiei care a colaborat cu Partidul într-o măsură semnificativă şi veţi avea 
reţeta unui climat social dezagreabil, un climat de amărăciune psihologică, în 
unele locuri chiar de furie prelungită, deşi stăpînită pînă acum in mare măsură - 
o amărăciune care exprimă fragmentarea emoţională a populaţiei care nu poate 
identifica o soluţie politică acceptabilă la problemele legate de supraviețuitorii 
şi colaboratorii leninisti??. Fragmentarea este realitatea est-europeaná dominantă. 

Observatia lui Daniel Bell conform căreia „cele mai multe dintre societăţi au 


devenit societăţi multiple (definite în termeni etnici) mai conştiente de sine” se 

aplică astăzi, in mod sigur, Europei de Est. Cazul Iugoslaviei este convingător. 
După evaluarea tuturor factorilor, există mai multe motive să considerăm că 
Iugoslavia nu va mai exista ca o entitate suverană peste cinci ani, decît să 
susţinem contrariul. Războiul civil reprezintă o ameninţare în bună parte pentru 
că ura etnică este o realitate. Vrajba reciprocă dintre sîrbi şi albanezi în Kosovo, 
dintre Serbia lui Slobodan Miloşevici si Croatia lui Franjo Tudjman (si, de 
aceea, dintre sirbii şi croatii din Croatia), combinată cu probleme economice şi 
cu abdicarea efectivă a Ligii Comuniştilor Iugoslavi favorizează mai mult 
războiul civil decît cultura civică. Acelaşi lucru s-ar putea spune despre Uniunea 
Sovietică, unde într-o republică „est-europeană”, Moldova, elita politică „flirtează” 
cu România, în timp ce încearcă să suprime o mişcare de secesiune a minorităţii 
turce găgăuze din sudul republicii şi eforturile populaţiei ruseşti din jurul 
Tiraspolului de a menţine legăturile Moldovei cu Uniunea Sovietică. Dar 
problema fragmentării etnice şi teritoriale există şi în partea de nord a Europei 
de Est - în Cehoslovacia, unde multi slovaci cer ca slovaca să fie limba oficială 
în Slovacia, ceea ce pare de neacceptat sutelor de mii de unguri care trăiesc 
acolo. Partidul Naţional Slovac cere independenţă deplină pentru Slovacia, iar 
primirea necivilizată făcută preşedintelui Havel în timpul vizitei sale acolo, în 
martie 1991, este încă o dovadă a ostilitatii nutrite de minoritatea slovacă activă 
care susţine independenţa“. În sfîrşit, dacă mai este nevoie să fie reamintit 
faptul, problemele teritoriale dintre Iugoslavia şi Albania, România si Ungaria 
sau dintre Polonia şi vecina ei răsăriteană sînt latente, şi nu stinse. Astăzi, 
Europa de Est este o regiune fragilă. Predomină suspiciunea, diviziunea şi 
fragmentarea, nu coalizarea şi integrarea. Mai curînd decît s-ar crede, vor apărea 
atitudini, programe şi forţe care vor cere şi vor promite unitate. 

Ca răspuns la dezordinea economică persistentă, disperarea populară va duce — 
şi deja a făcut-o - la o emigrare in masă, care va include pe multi dintre cei mai 
tineri, cei mai bine pregătiţi şi mai talentaţi membri ai populaţiei. Potrivit lui 
New York Times, 1,2 milioane de oameni au părăsit în 1989 „ceea ce era 
odinioară blocul sovietic”. Şapte sute de mii erau est-germani. Serge Schmemann 
subliniază destul de corect că „nimeni nu poate prevedea... în ce mod vor 
evolua privatiunile din ce în ce mai mari din Est, şi în special cele din România, 
Bulgaria şi Iugoslavia. Ceea ce se ştie este că toti economiştii sînt de acord cá, 
în Europa de Est, circumstanţele vor deveni mult mai dificile înainte de a deveni 
mai bune”?!. La fel ca separatismul şi antagonismul etnic, emigrarea fragmen- 
tează o naţiune şi va genera apeluri naţionaliste pentru a pune capăt fragmentării 
demografice. 

Guvernarea instabilă a partidelor si coalitiilor conducătoare formate recent — 
fragmentarea politică — favorizează, de asemenea, evoluţiile autoritare. Polonia, 
„obosită, dar exaltată după 14 luni de guvernare a Solidarităţii, îşi adună 

puterile pentru campania electorală prezidenţială care ameninţă să dividă națiunea 
şi să pună în pericol schimbarea economică şi politică”. Conflictul înverşunat 
dintre Lech Walesa, Stanisław Tyminski şi Tadeusz Mazowiecki a avut loc într-o 
tara în care „nivelul de trai a scăzut cu 35 de procente, numărul de şomeri se 
aşteaptă să ajungă la 1,5 milioane pînă la sfîrşitul anului şi există recesiune în 
producţia industrială”%?. În Ungaria, „coaliția de centru-dreapta, aflată la putere 
de mai puţin de şase luni, a fost înfrîntă în alegerile locale... Cea mai serioasă 
lovitură a fost primită în Budapesta, unde partidele de opoziţie au cîştigat 20 din 
cele 22 de districte electorale... Cu inflaţia înaintînd dincolo de 30 de procente, 
şomajul în creştere şi dezbaterea politică împotmolită din nou sub un bombar- 
dament de acuzaţii, starea de spirit în Ungaria este cumplită”. 


Trecut, prezent, viitor 


Am prezentat un argument „catolic”, şi nu „protestant” în ceea ce priveşte 
moştenirea leninistă a Europei de Est şi fragmentarea/fragmentările actuale. 
În mod evident, dacă nu explicit, am argumentat că diferenţele istorice dintre 
tari şi actualele lor maniere de tranziţie de la leninism nu sînt atit de importante 
pe cit sint similaritatile. Polonia constituie o autentică excepţie, datorită „eşecului” 
ei de a realiza o revoluţie stalinistă împotriva ţărănimii şi împotriva Bisericii, 
datorită apariţiei memorabile din punct de vedere istoric a unei societăţi alter- 
native, Solidaritatea şi datorită actualei ei abilităţi de a întreţine conflicte 
intra-elitare pasionante şi de a oferi suport social acţiunii guvernamentale 
susţinute. Totuşi, cu o singură excepţie, toate celelalte ,tranzitii" ale regimurilor 
est-europene sînt exemple de „decolonizare” rapidă şi paşnică şi, în consecinţă, 
se confruntă cu aceleaşi probleme ca şi elitele succesoare din „Lumea a treia”, 
care au trecut la independenţă rapid şi, în cea mai mare parte, paşnic : o capaci- 
tate de coeziune şi guvernare mult subdezvoltată, după preluarea puterii“. 

Acum, pentru cuvenita plecăciune în faţa diferenţelor naţionale : ele există. 
Este clar că diferite tipuri de fragmentări vor predomina în diferite ţări şi că 
unele vor prezenta niveluri scăzute de violenţă. Dar ar trebui să fie la fel de clar 
că, astăzi, realitatea est-europeană dominantă şi comună este fragmentarea 
severă şi multiplă. 

Íngáduiti sá-mi continui ,erezia catolicá" si sá sugerez cá, in acest context, 
demagogii, preoţii si coloneii, mai mult decît democraţii şi capitalistii, vor fi cei 
care vor modela identitatea institutionalá generalá a Europei de Est. Cea mai 
mare parte a Europei de Est viitoare va semána mai curind cu America Latiná 
din trecutul apropiat, decît cu Europa de Vest din prezent. Ironia ironiilor, 

s-ar putea ca mai degrabă scrierile mai vechi ale specialiştilor americani referitoare 
la „prăbuşirea democraţiei” in America Latină decît literatura recentă referitoare 
la „tranziţia spre democraţie” să se refere cel mai direct la situaţia din Europa 
de Est”. 

Fragmentarea est-europeană oferă un fundament mai solid tranziţiei către o 
anumită formă de oligarhie autoritară (ca răspuns la conştientizarea pericolului 
anarhiei) decît democraţiei. Unul dintre răspunsurile probabile ale regiunii faţă 
de fragmentare va fi un rol politic din ce în ce mai important al Bisericii 
catolice. Papa şi bisericile naţionale sînt actori importanţi, nu numai în Polonia, 
unde Walesa şi „Centrul” său, precum şi Partidul țărănesc le oferă un sprijin 
politic ferm, dar şi în Ungaria, Slovacia, Croaţia şi Slovenia. Biserica prezintă 
o comunitate ordonată ierarhic, destul de asemănătoare în organizare si etos 
experienţei est-europene ţărăneşti patriarhale şi leniniste neotraditionale de 
dinainte de 1989 ; o prezenţă internaţională de care elitele şi populaţiile est-europene 
au nevoie acum, cînd cererile lor către democraţii şi capitaliştii vest-europeni şi 
americani încep să-şi piardă atractivitatea iniţială şi, în asociere cu o armată 
naţională unificatoare, un mit legitimator pentru conducerea politică autoritară. 
Ar trebui să subliniez că, după cum cazul Americii Latine poate fi, pînă la 
urmă, relevant pentru întreaga Europă de Est - eşecul experienţei democratice, 
mai degrabă decît tranziţia spre democraţie, personificată mai curînd de Peron 
decît de Alfonsin/Menem** - cazul Spaniei se poate dovedi a fi la fel de 
relevant - în stadiul de evoluţie corespunzător mai degrabă perioadei Franco 
decît celei Gonzalez. 

Trebuie să fim pregătiţi să vedem cum armatele est-europene şi liderii lor 
devin mai conştienţi de sine, mai încrezători şi mai agresivi pe măsură ce 
confuzia creşte. Armata va oferi şi va primi sprijin dacă, aşa cum este probabil 
să se întîmple, aceste economii vor continua să se deterioreze ; dacă, aşa cum 
este probabil să se intimple, un model clar de capitalism „pripit” în loc de unul 
de piaţă va produce o elită consumatoare ostentativ de bogată în societăţi care 
resping inegalitatile de avere şi care sînt consternate de faptul că se poate reuşi 
independent de un stat binevoitor - exact temelia peronismului? ; dacă, aşa 
cum este probabil să se întîmple, Europa de Vest nu va asigura „subsidii 
democratice” masive ; şi dacă, aşa cum este probabil să se intimple, problemele 
legate de frontiere şi graniţe vor deveni importante în contextul violenţei civile, 
chiar al războiului, în Iugoslavia şi/sau în Uniunea Sovietică. Armata română 
oferă deja liantul existent pentru menţinerea coeziunii ţării. Acelaşi lucru este 
valabil pentru Iugoslavia. Iar, recent, in Bulgaria „un tribunal regional a 
înregistrat Legiunea «Gheorghi Stoikov Rakovski» ca pe o organizaţie oficială. 
Grupul... a fost înfiinţat pentru a promova profesionalismul în armată şi pentru 
a milita pentru drepturile soldaţilor”. 

Totuşi, în contrast cu caracterul comun al regimurilor succesoare din Europa 
de Est, dat de moştenirea leninistă şi de fragmentare, impactul armatei şi al 
Bisericii poate varia în mod esenţial de la ţară la ţară. Aici trebuie să fim mai 
„protestanţi”. În primul rînd, chiar acele ţări care au o istorie a activităţii 
politice a armatei, anterioară celui de-al doilea război mondial, precum Serbia, 
Bulgaria, România şi Polonia, au avut regimuri care pentru aproape o jumătate 
de secol şi-au subordonat armata din punct de vedere politic şi i-au negat atit 
misiunea naţională caracteristică, cît şi elanul instituţional. În al doilea rînd, 
pentru moment nici armata cehoslovacă, nici cea maghiară nu par să ocupe 
vreun loc semnificativ în societate. Cît despre Biserica catolică, ea nu este 
puternică în regiunile cehesti sau in Balcani. 

Realitatea pare a fi, prin urmare, hotărît „protestantă”, diversă. Totuşi, dacă 
se adaugă un factor pe care nu l-am pomenit încă, cel economic, situaţia şi 
interpretarea rolului armatei şi al Bisericii, în întreaga regiune, se pot schimba 
substanţial. În prezent, există o dezbatere, în Europa de Est şi în afara ei, 
cu privire la cel mai potrivit tip de guvernare care poate face faţă urgentelor 
economice ale Europei de Est. 

„Problema imediată... este: Ce variantă de politică democratică poate, 
pe de-o parte, să asigure un guvern care să fie suficient de puternic, stabil şi 
consecvent pentru a menţine rigurozitatea necesară strategiei fiscale, monetare şi 
economice pe o perioadă de cîţiva ani, în timp ce, pe de altă parte, să fie 
suficient de flexibilă şi sensibilă pentru a absorbi cea mai mare parte a inevita- 
bilelor nemulțumiri populare prin canale parlamentare, sau cel putin legale, 
prevenind astfel recursul... în cele din urmă la mijloace extraparlamentare [? ]" 
scrie Timothy Garton Ash. El este de acord cu Al Stepan - una dintre figurile 
proeminente ale şcolii „tranziţiei spre democraţie” - că „un sistem parlamentar 
fără echivoc are o şansă mai bună de a menţine echilibrul necesar [dintre 
dezvoltarea economică şi participarea demografică] decît unul prezidenţial”. Eu 
nu sînt de acord. Variantele nu sînt autoritarismul prezidenţial, cu un preşedinte 
care fie că devine „un preşedinte slab, pentru că se înclină în faţa majorităţii, 
sau unul puternic, dar antidemocratic, pentru cá nu o face”, sau ,coalitiile 
puternice alese in mod liber”, după cum sustine Ash”. (De fapt, avînd în vedere 
actualele urgente etnice, economice, ecologice şi politice, orice speranţă pentru 
„coaliţii puternice alese în mod liber” poate fi caracterizată drept liberalism 
utopic.) Există şi o a treia ,optiune" - autoritarismul liberal. 

În Europa de Est, imperativul politic imediat este cel economic. Orice răspuns 
de succes la acest imperativ va avea probabil o nuanţă autoritară. Să luăm un 
exemplu „pozitiv” de capitalism democratic, Cehoslovacia, o ţară care şi-a 
concediat ministrul comunist al apărării, generalul Vacek, şi în care Biserica 
este o forţă politică numai in zona slovacă. Urgenţa economică a dus la 

ascensiunea politică dramatică a lui Vaclav Klaus. Klaus a impus impozite 
descurajante, cu implicaţii traumatizante, comparabil cu ceea ce s-a încercat în 
Anglia cînd sistemul Speenhamland de asigurare a bunăstării publice a fost 
abolit prin Poor Law din 1834. Iar el trebuie să acţioneze asupra acestei 
impuneri fără a avea avantajul unor (multor) înţelegeri substanţiale comune sau 
afinități de stil cu elita (elitele) conducătoare cehoslovacă sau a unui electorat 
bine definit socio-politic, care să-i ofere un sprijin partizan normal pentru 
programul său ! 

Ce este probabil să se întîmple? Reformele economice ale lui Klaus vor 
eşua. Ce le-ar lipsi ca să reuşească? Un preşedinte ca Giovanni Giolitti“, nu 
unul ca Havel ; un Giolitti sprijinit de o facțiune parlamentară dominantă, care 
să fie în măsură să se folosească de un electorat privilegiat şi plasat strategic, cu 
un suport tacit, dar evident din partea armatei cehoslovace şi a Bisericii catolice. 
Pe scurt, ar fi tipul de autoritarism liberal care a existat în Europa de Vest în 
secolul al XIX-lea. Atit coalitiile parlamentare alese fără echivoc, in mod liber, 
cît şi preşedinţii, care se sprijină în primul rînd sau exclusiv pe armată şi pe 
Biserică vor fi coplesiti de condiţiile de urgenţă. Sugerez că o formă de 
autoritarism liberal, similară regimurilor burgheze din Europa de Vest a secolului 
al XIX-lea“? constituie o alternativă de preferat regimurilor etnico-religioase, 
nationalist-militante sau chiar fasciste care ar putea apărea din starea de confuzie 
şi reprezintă un răspuns mult mai practic decît dorinţa utopică pentru democraţie 
de masă în Europa de Est. 

În Europa de Est, urgenţa economică este una socială, iar răspunsurile 
politice la această urgenţă se vor baza pe instituţii, elite, strategii şi orientări 
care, în moduri diferite, dar comune, se definesc în termeni de ierarhie şi 
solidaritate şi de practici exclusiviste - precum Biserica şi armata. Problema nu 
este participarea lor, ci în ce termeni are loc aceasta! 


S-ar cuveni ca ,,perechea” să se intilneasca 


Mostenirea leninistă in Europa de Est constă în general - dar nu in exclusi- 
vitate - din societăţi fragmentate, caracterizate prin neîncredere reciprocă, care 
încurajează în mică măsură comportamentul tolerant şi bazat pe încrederea de 
sine de tip individualist, precum şi dintr-o regiune fragmentată, formată din ţări 
care se privesc unele pe altele cu animozitate. Modul în care au condus leniniştii 
şi modul în care s-a prăbuşit leninismul au contribuit la această moştenire. 
Totuşi, apariţia şi componenţa unor mişcări precum Forumul Civic din regiunile 
cehesti, Publicul Împotriva Violentei din Slovacia, Alianţa Democraților Liberi 

din Ungaria, Uniunea Forţelor Democratice în Bulgaria şi Alianţa Civică în 
România constituie dovada faptului că există cetăţeni moderni în Europa de Est. 
Dar aceştia trebuie să lupte împotriva forţelor anticivice, antiseculare şi anti- 
individualiste din afara şi din chiar interiorul lor. Cu posibila excepţie a Poloniei, 
nici o ţară est-europeaná nu are o elită consacrată şi un electorat predominant 
civice. Întrebare: Există vreun punct de sprijin, o masă critică a efortului 
civic — politic, cultural şi economic - care poate ajuta forţele civice din Europa 
de Est şi stăvili frustrarea, depresia, fragmentarea şi furia din ce în ce mai mari, 
care, in Europa de Est, vor duce la violenţă de tip comunal în întreaga tara - si 
regiune? Da! Europa de Vest. 

Răspunsul la fragmentarea (fragmentările) est-europeaná pe care trebuie să-l 
dea, deşi nu neapărat cel pe care urmează să-l dea Europa de Vest este adopția. 
Adoptia Europei de Est de către Europa de Vest. Fragmentarea Europei de Est 
şi a Uniunii Sovietice (unde recent un district al Moscovei a încercat să pretindă 
suveranitatea asupra Balşoi Teatr) nu este un eveniment neutru, periferic şi 
autolimitat. El afectează deja identitățile şi relaţiile politice din lumea occidentală si 
dintre aceasta şi Lumea „a treia”. Dezintegrarea fostei lumi leniniste şi fragmentarea 
care are loc acum în statele succesoare pot constitui impulsul pentru o confruntare 
etnică/civică paralelă în Europa de Vest (şi Statele Unite) sau un impuls către 
Vest pentru a încerca cu Europa de Est şi cu părţi din Uniunea Sovietică ceea ce 
Germania de Vest încearcă cu Germania de Est: adoptia. 

Aceasta ar necesita o imaginaţie fără margini, coordonare şi amestec din 
partea Europei de Vest (şi într-un mod semnificativ a Statelor Unite) : o prezenţă 
economică masivă, măsuri pentru schimburi importante de populaţie pe continentul 
european, cooperare şi acţiune intracontinentală a partidelor ; toate ar afecta, 
substanţial, definiţia curentă şi modul de funcţionare a suveranităţii naţionale. 
Alternativa este ca Europa de Vest să devină fortăreaţa Europa şi să nege 
responsabilitatea de „tutore al fratelui”. În acest caz, evoluţiile din Europa de 
Est vor degenera în chip inspaimintator. 

BLUES-UL POSTTOTALITAR 
Jacques Rupnik 


Politologul şi comentatorul politic francez Jacques Rupnik este unul dintre 
cei mai bine informaţi analişti ai tranzitiilor postcomuniste. În acest eseu el 
examinează dilemele culturale şi morale legate de tratamentul fostelor elite 
leniniste, de ambiguitáfile decomunizárii şi de eforturile descurajante de a 
institutionaliza valorile şi procedurile democratice. El identifică clivajul dintre 
continuitate şi schimbare ca reprezentind însăşi esența principalei contradicții 
postcomuniste dintre decomunizare şi constitutionalism. Discufia lui Rupnik 
asupra apariţiei puternicului fundamentalism anticomunist, care cere răzbunare 
şi compensaţii, arată complexitatea opțiunilor politice şi a conflictelor din 
aceste societăți. Contribuţia lui este strîns legată de discuţia scriitorului polonez 
Adam Michnik despre ambivalenta etică a ,,restauratiei de catifea”, inclusă în 
volumul de faţă. 

Deosebit de semnificative sînt consideratiile lui Rupnik asupra naturii noilor 
comunităţi politice (prezidenţiale, semiprezidentiale, parlamentare), precum şi 
previziunile sale pentru viitor. Luind în considerare condiţiile politice, culturale 
şi economice din diferite ţări, el vede Europa Centrală (Polonia, Ungaria, 
Slovenia şi Republica Cehă) ca fiind consolidată democratic. În Balcani şi în 
fosta Uniune Sovietică, pe de altă parte, o tranziţie incompletă şi sovditoare 
creează regimuri nationalist-populiste hibride. În 1998, s-a dovedit că el a avut 
dreptate în privinţa Albaniei, Belarus-ului sau fostei Iugoslavii, dar recentele 
schimbări democratice din România şi Bulgaria arată limitele unor asemenea 
previziuni, dată fiind realitatea extrem de schimbătoare a politicii postcomuniste. 


OK OK 


Blues-ul posttotalitar bintuie ţările „celeilalte Europe”. Euforia care a însoţit 
căderea comunismului a lăsat loc dezamăgirii, anomiei sociale şi apariţiei unor 
noi pericole. Unitatea extraordinarelor adunări de masă în favoarea democraţiei 
s-a spulberat, iar privatiunile economice pe scară largă au umbrit cistigul politic 
în ochii majorităţii cetăţenilor. În locul unor societăţi civile, se poate observa un 

peisaj fragmentat, abundind în corporatisme şi loialitati colective renăscute. 
Vaclav Havel zugraveste un tablou sumbru al vieţii politice postcomuniste, care 
nu se referă numai la ţara sa: 


„Ranchiună şi suspiciune între grupurile etnice ; rasism sau chiar semne ale 
fascismului ; demagogie neruşinată ; intrigi şi minciuni deliberate ; şicane politice ; 
ciorovăială sălbatică şi lipsită de ruşine asupra unor interese pur particulare ; 
ambiţie pură şi patimă pentru putere ; fanatisme de toate felurile ; noi şi surprin- 
zătoare forme de escrocherie ; masinatiuni în stil mafiot şi o absenţă generală a 
tolerantei, înţelegerii reciproce, bunului gust şi a unui simţ al moderatiei şi 


soo 


reflectiei" . 


Este oare această deziluzie un ingredient esenţial al oricărei revolutii? „Sînt 
oare toate revoluțiile sortite eşecului ? ” se întreabă Ralf Dahrendorf, gravitind 
la nesfirsit in jurul miturilor unităţii, transparenţei si inocenţei?. Este oare 
inevitabil ca primele alegeri să fie urmate de o derivă spre variante de nationa- 
lism şi autotaritarism ? 

Deşi pentru istorici este tentant să compare revoluţia din 1989 cu altele care 
au început prin democraţie şi au sfîrşit în anarhie şi teroare, a gîndi prin 
analogie nu este întotdeauna cea mai clarificatoare metodă pentru a înţelege 
dinamica politică a Europei de Est, măcar pentru faptul că revoluțiile nu mai 
sînt ceea ce au fost odată. Comparate cu revoluțiile moderne care au început 
prin cucerirea Bastiliei sau a Palatului de Iarnă şi au continuat timp de ani de 
zile prin foc şi sînge, tranzitiile negociate din 1989 au fost rapide, uşoare şi 
nonviolente. De fapt, 1989 a închis era revoluțiilor tocmai prin faptul că a 
respins ideea violenţei ca o moaşă care asistă la naşterea unei noi societăţi. 
Revolutiile din 1989 au fost unice în istorie pentru că nici una dintre ele nu a 
pretins că poartă cu sine un nou „proiect” societal. În lipsa unei noi utopii 
sociale, există puţine motive de temere privind combinaţia de virtute şi teroare, 
tipică revoluțiilor trecute. Tranzitiile din 1989 s-au inspirat, destul de explicit, 
atit din democraţia occidentală, cit şi din tradiţiile precomuniste ale propriilor 
tari. În acest sens vorbeşte Francois Furet de „revoluţie-restauraţie”, intelegind 
prin aceasta restauratia suveranităţii nationale, supremaţiei legii şi proprietăţii 
private”. 

Adevărata întrebare însă este dacă o revoluţie negociată sau „de catifea” 
poate fi într-adevăr numită revoluţie. Aceasta nu constitutie numai o problemă 
teoretică, ci o problemă care divide profund peisajul politic al Europei post- 
comuniste. De o parte se află cei care cer o ruptură radicală faţă de instituţiile 
şi personalul moştenit din perioada comunistă ; de cealaltă parte se află cei care 
încurajează respectul pentru supremaţia legii şi, prin aceasta, un anumit grad de 
continuitate. Primii pun în evidenţă ,,restauratia” ; ceilalţi, imitarea modelelor 
constituţionale occidentale. Paradoxul este că partizanii „revoluţiei permanente” 

aparţin în general dreptei conservatoare (chiar naţionaliste), în timp ce acei care 
susţin o abordare ,evolutionistá", în numele legii, sînt liberali moderati, cel 
mai adesea foşti disidenti. În 1980, Polonia a inventat „revoluţia autolimitată” 
în numele geopoliticii şi al amenințării dinspre Est; astăzi, Polonia o practică 
în numele supremaţiei legii şi al persuadării Vestului. 

Acest clivaj între continuitate şi schimbare reprezintă esenţa unui dublu joc 
politic: cel al decomunizării şi cel al constitutionalismului. 


Justiţie, reflecţie şi răfuieli vechi 


Acum ştim că în cabinele electorale se dizolvă comunismul. Colapsul său 
subit, desávirsit prin alegeri libere, le-a permis noilor instituţii democratice să 
se dezvolte. Dar dacă comunismul este mort ca ideologie şi sistem de guvernare, 
moştenirea sa stînjenitoare continuă să bîntuie peisajul politic şi social. Întrucît 
tranziţia a fost blîndă, cea mai mare parte a nomenclaturii rămîne, încercînd la 
fiecare cotitură, după cum afirmă Elemer Hankiss, să convertească vechile ei 
privilegii politice în drepturi economice noi. Acest fenomen a întreţinut un 
sentiment de injustitie difuz, dar profund, şi i-a ispitit pe multi ca să-i urmeze 
pe radicali pentru a cere socoteală oficialilor şi „colaboratorilor” care au condus 
maşinăria represivă a vechiului regim. După o tranziţie blindá au apărut priva- 
tiunile economice şi sociale, precum şi căutarea celor responsabili pentru crimele 
trecutului şi pentru dificultăţile prezentului. 

De la a cere dreptate nu a fost decît un pas pînă la a solicita epurări, proces 
care a fost pus în practică, explicit şi efectiv, în fosta Germanie de Est; a fost 
relativ eficient în Republica Cehă, a eşuat în Polonia şi Ungaria, divide în 
prezent elitele politice necomuniste din Bulgaria, Croaţia şi Albania şi nu a fost 
niciodată pus în discuţie în România, unde influenţa vechiului regim a rămas 
cea mai puternică. 

Suporterii decomunizării radicale menţionează o serie de argumente. 
Mai întîi, ei invocă un imperativ moral - adevăr şi dreptate împotriva minciunilor 
şi crimelor totalitarismului — ceea ce coincide cu necesitatea unei rupturi politice 
complete. Într-un discurs în faţa Seim-ului, în ianuarie 1992, primul-ministru 
polonez de atunci, Jan Olszewski, a prezentat guvernul său, care a supravieţuit 
putin timp, ca pe „începutul sfirsitului comunismului”, insinuind în acest fel că 
guvernul predecesorului său, Tadeusz Mazowiecki, a favorizat continuitatea. 
Olszewski a făcut deosebirea între cei vinovaţi de „trădări, crime, minciuni şi 
acte de cruzime” şi cei avînd „conştiinţa şi mîinile curate". A renunţa la 
decomunizare, a susţinut el, ar întări „cinismul celor vinovaţi şi i-ar descuraja 
pe toţi ceilalţi”. 

La Praga au fost invocate consideraţii de securitate, alături de argumente 
morale şi politice. A existat nu numai primejdia ca personalul foarte compromis, 
aflat încă în vechile posturi, să poată fi şantajat, dar şi raţiunea destul de 
îndoielnică de a încredința construirea instituţiilor democratice foştilor colaboratori 
ai poliţiei secrete. Celor care s-au temut că legea ,,lustratiei” ar duce la vînători 
de vrăjitoare, suporterii ei le-au răspuns că aceasta nu era o procedură penală, 
ci mai degrabă o interdicţie profesională, care se referea la posturile guvernamentale 
şi la cele de funcţionari superiori, pentru o perioadă limitată la cinci ani”. 
Schimbarea elitelor este destinată a servi drept garanţie împotriva reîntoarcerii 
vechiului regim. A lăsa aceste lucruri nepedepsite ar însemna ca acel regim să 
fie invitat să se reinstaleze. 

Liberalii moderati resping logica ,lustratiei" ca reprezentînd exploatarea 
politică a unei probleme morale. A prezenta societăţii cîţiva „indivizi vinovaţi” 
este un act de iluzionism politic, care construieşte mitul unei societăţi inocente 
confruntată cu un imperiu al răului. În discursul său cu ocazia Noului An 1990, 
Vâclav Havel a subliniat legăturile dintre complicitate şi adaptare, care au 
permis funcţionarea sistemului totalitar. De aici importanţa de a merge dincolo 
de o viziune maniheistă şi de a reflecta asupra trecutului în loc de a-l judeca. 
Mai presus de toate, este important să fie evitată compromiterea elanului unei 
societăţi orientate către viitor din cauza dorinţei de a încheia socoteli mai vechi. 

Există şi alte consideraţii, mai pragmatice, care pot fi adăugate la acestea. 
După o revoluţie negociată, ar fi fost dificilă o întoarcere bruscă împotriva 
aceloraşi parteneri ai mesei rotunde, care au permis ca tranziţia nonviolentă să 
aibă loc. Deşi imperativul moral de a îndepărta colaboratorii sau nomenclatura 
este de înţeles, acesta poate să submineze eficacitatea economică. Îndepărtarea 
vechilor funcţionari din economie, a administratorilor de la nivelurile superioare 
şi a judecătorilor poate fi oportună, dar cine îi va înlocui? Disidenţii ? Aceştia 
nu sînt multi si, deşi au fost în mod sigur onesti, ei nu sînt in mod necesar 
calificaţi să conducă economia sau să modernizeze aparatul de stat. Pentru 
liberali, totuşi, cea mai inadmisibilă idee este aceea că decomunizarea i-ar putea 
provoca societăţii un fel de catharsis colectiv. Moştenirea comunismului, prezentă 
în structurile şi în mentalitatea societăţii, s-a format vreme de decenii. De aceea, 
dezbaterea referitoare la amploarea acestei mosteniri conduce la o viziune 
pesimistă, care merge dincolo de obiectiunile morale: experienţa totalitară a 
murdărit victima şi pe tortionar în egală măsură. 

Legalitate şi legitimitate 


Continuitate sau ruptură - aceasta este problema care stă la baza celei mai 
importante dileme a tranziţiei: aceea a unei constituţii”. Ar trebui oare ca 
tranzitiile spre democraţie să culmineze printr-o constituţie democratică sau o 
constituţie democratică este o condiţie indispensabilă unei rupturi democratice 
cu instituţiile rămase de pe vremea comunismului ? 

Altfel spus, problema este legată de relaţia - conflictul, într-adevăr - dintre 
legalitate şi legitimitate. Democraţia, după cum ştim, are nevoie de ambele. 
Dar este oare posibil să fie create instituţii democratice şi, în acelaşi timp, să fie 
respectată constituţia rămasă din timpul dictaturii? Invers, este posibil să fie 
create condiţiile pentru pluralism democratic prin metode autoritare ? Pe de-o 
parte, liberalii, încurajați de sfaturile occidentalilor, insistă asupra respectării 
supremaţiei legii şi, prin urmare, asupra continuității constituţionale. Radicalii, 
pe de altă parte, invocă legitimitatea revoluţionară şi se întreabă cum poate fi 
garantată schimbarea cîtă vreme legea rămîne cea moştenită de la un sistem 
conceput pentru a controla şi manipula societatea. Care ar fi prioritatea: 
schimbarea în condiţiile legii sau schimbarea legii ? 

Astfel, constituţia reprezintă esenţa dezbaterii dintre democraţia majoritară 
şi democraţia constituţională - înţelesul celei din urmă fiind acela că toate 
puterile, chiar şi cele mai „legitime”, trebuie să se conformeze cadrului şi 
limitelor stabilite prin legea supremă, întruchipată de o constituţie. Dilema 
clasică, democraţia şi participarea, pe de-o parte, şi liberalismul şi legea, de 
cealaltă parte, se manifestă în tranziţia postcomunistă în termeni diferiţi de cei 
familiari în democratiile occidentale. Pentru a simplifica, în cazul acesteia din 
urmă, există două echipe ai căror jucători cunosc regulile jocului şi acceptă 
intervenţia arbitrului atunci cînd regulile au fost încălcate. În faza iniţială a 
tranziţiei din Est, deseori părea că toată lumea alerga după minge, schimbînd 
echipele şi regulile pe parcursul întregului joc. În Vest, se pot identifica 
interesele care stau în spatele unei legi propuse; în Est, se pot identifica cel 
mult o instituţie sau un centru de putere. Într-o asemenea situaţie, elaborarea 
unei noi constituţii devine extrem de dificilă. 

Andras Sajo, un consilier al preşedintelui Ungariei, Arpad Góncz, notează 
că există „un moment constituţional” care necesită tipul de unitate naţională 
specific oricărui moment de răscruce din istorie. Dacă acest moment fondator 
este lăsat să treacă, rămîne procedura de a amenda vechea constituţie, pentru a 
introduce noile legi de care este nevoie. Aceasta a fost metoda folosită în 
Polonia şi Ungaria. 

Trebuie admis faptul că singurele ţări care au reuşit să adopte devreme 
(1991) constituţii noi, România şi Bulgaria, nu sînt neapărat cele mai democratice. 
Cazul Rusiei pare să confirme această ipoteză. Din 1991 şi pînă în 1993, 
constituţia rusă s-a aflat în centrul luptei pentru putere. Într-o luptă puţin 
suprarealistă, primul preşedinte ales din istoria Rusiei a decis, la începutul lui 
octombrie 1993, să trimită tancurile împotriva parlamentului dominat de comunişti 
sub pretextul că apără - culmea ironiei - constituţia şi suveranitatea parla- 
mentară. În septembrie, la lumina luminárilor, Sovietul Suprem îl desemnase pe 
generalul Alexandr Rutkoi ca şef al statului. Îmbrăcat într-un trening Adidas, cu 
un Kalaşnikov pe umăr, generalul a lansat un asalt împotriva clădirii televiziunii 
din Moscova, o imitație vrednică de milă a asaltului împotriva Palatului de 
Iarnă. Pentru Lenin, socialismul a fost „soviete plus electrificare” ; democrati- 
zarea in stil Eltin a fost Sovietul Suprem fără electricitate. 

Rusia trebuie să fie singurul loc unde a fost pus cu seriozitate în discuţie 
conceptul de „puci democratic”. Sigur, conflictul rus a fost rezolvat (au avut loc 
alegeri după ce tancurile s-au întors la bazele lor), dar cu ce preţ? Poate oare 
un preşedinte să cîştige respectul unui legislativ bombardind locul de întîlnire al 
acestuia? Nu a fost oare victoria în alegeri a lui Vladimir Jirinovski un pret 
mult prea mare, plătit pentru adoptarea unei constituţii făcute la comandă, a 
cărei pojghitá democratică este prea subţire pentru a-i ascunde autoritarismul 
(chiar dacă este acceptată de Vest ca fiind răul cel mai mic)? 

Dacă adoptarea unei noi constituţii nu garantează în mod necesar o schimbare 
democratică, experienţele Poloniei şi Ungariei par să indice constitutionalismul 
ca fiind o cale mai favorabilă către democraţie. Polonia pregătea o nouă 
constituţie pentru bicentenarul Constituţiei din mai 1791, dar s-a dovedit imposibil 
să se obţină consensul”. Prin urmare, Polonia a optat pentru „constituţia mică”, 
un termen utilizat pentru a caracteriza amendarea graduală, dar vastă în final, 
a vechii constituţii. În Ungaria, de asemenea, vechea constituţie a fost amendată 
considerabil. După cum s-a exprimat amuzant Sajo, tot ceea ce a mai rămas din 
original sînt cuvintele : „Capitala Ungariei este Budapesta”. Constitutionalismul, 
garantarea separaţiei puterilor şi a drepturilor individuale se bazează pe existenţa 
unei autorităţi cu rol de arbitru, a unei curţi constituţionale. Această curte joacă 
un rol atît de important în Ungaria (de exemplu, a respins principiul justiţiei 
retroactive în cazul noii legi privind crimele comise în timpul reprimării 
rebeliunii din 1956), încît unii se tem că uzurpă „suveranitatea parlamentară”. 
Sajo interpretează această răceală faţă de constitutionalism ca pe o respingere a 
modernităţii în societăţile ale căror „structuri sociale şi intelectuale (păstrate şi 
chiar consolidate sub comunism) sînt premoderne”®. 

În ciuda temerilor fata de „un guvern al judecătorilor” şi de riscul confuziei 
şi derivei într-o tranziţie realizată prin amendamente constituţionale succesive, 

cazurile Poloniei şi Ungariei sugerează două avantaje. Mai întîi, jucătorii politici 
înţeleg că, de fapt, construirea instituţiilor democratice este un proces continuu, 
care rămîne imperfect şi incomplet. În al doilea rînd, rutinele politice ale unei 
democraţii majoritare evoluează în sensul respectului pentru constituţie şi pentru 
legitimitatea procedurilor ei. Guvernele şi majoritatile parlamentare au timp să 
se obisnuiascá cu limitele constituţionale. Acest mod de extindere a duratei de 
alcătuire a constituţiei creează un proces de educaţie constituţională, o dise- 
minare a valorilor constitutionalismului în rîndul elitelor politice. În acest sens, 
constitutionalismul poate deveni mai important decît însăşi constituţia, din 
moment ce el contribuie la transformarea culturii politice, fără de care supre- 
matia legii nu se poate consolida niciodată. 


Cadrul teritorial al politicii 


Rámine problema dificilă a legăturilor reciproce de legitimitate dintre regim 
şi stat. Această problemă a apărut cu o deosebită intensitate în acele federaţii 
care au început să dispară imediat după căderea comunismului. În aceste cazuri, 
adoptarea unei constituţii a devenit o parte integrantă a construcţiei statului- 
-natiune. Republicile din fosta Iugoslavie, de exemplu, şi-au întărit declaraţiile 
de independenţă prin adoptarea unor noi constituţii (care au devenit adeseori un 
focar al controverselor, ca în cazul minorităţii sîrbe din Croaţia sau al celei 
albaneze din Macedonia). După doi ani, parlamentul cehoslovac a fost incapabil 
să adopte o nouă constituţie federală, dar legislativul slovac a adoptat una 
pentru Slovacia in august 1992. În preajma partiției, în decembrie 1992, 
legislativul ceh a făcut acelaşi lucru. Crearea unui nou stat a ordonat adoptarea 
unei noi constituţii. 

Una dintre problemele majore ale tranziţiei spre democraţie în lumea post- 
comunistă o constituie teritorializarea politicului. Indiferent dacă statul-natiune 
este sau nu locul optim pentru democraţie, rămîne valabil faptul că legitimarea 
unei forme statale formal structurate este o preconditie pentru tranziţia democratică. 
Juan Linz şi Alfred Stepan au argumentat acest lucru în cazul Spaniei, iar fosta 
URSS şi fosta Iugoslavie confirmă aceasta a contrario”. Toate aceste cazuri 
ilustrează importanţa crucială a succesiunii electorale în tranziţia de la dictatură 
la democraţie. A fost vital ca primele alegeri democratice din Spania să cuprindă 
întreaga ţară, chiar dacă asta a implicat includerea în noua constituţie a unor 
substanţiale transferuri de putere către Catalonia şi regiunile basce. În acelaşi fel, 
în Iugoslavia, la începutul lui 1990, inabilitatea primului-ministru al guvernului 
federal, Ante Marković, de a organiza alegeri libere în întreg teritoriul a vestit 

sfîrşitul federaţiei slavilor de sud. Statul federal a fost delegitimat imediat ce 
primele alegeri libere au avut loc în republicile Sloveniei şi Croaţiei. Puterea şi 
legitimitatea s-au mutat de la federaţie la republici, care au optat rapid pentru 
independenţă pentru a-şi finaliza propriile tranzitii democratice. Sfîrşitul comu- 
nismului s-a împletit cu sfîrşitul Iugoslaviei. 

O succesiune similară a dezmembrat URSS, făcînd ca următoarea mare 
întrebare să planeze asupra viitorului tranziţiei din Rusia: Cum să stabileşti un 
cadru teritorial pentru politică ? Aceasta este în mare măsură o întrebare legată 
de statul rus şi de consubstantialitatea acestuia cu imperiul. Marele istoric Vasili 
Kliucevski a descris Rusia ca pe „un stat care s-a colonizat pe sine”. Dacă este 
aşa, atunci ce este Rusia fără un imperiu? Pentru moment, nimeni nu ştie. 
Dar se pare că Eltin şi democraţii moderati, sub presiunea armatei, formulează 
deja o „doctrină Monroe” rusească care să fie aplicată în relaţiile cu „străinătatea 
apropiată”. Cealaltă opţiune, cea a extremiştilor lui Jirinovski, implică o rede- 
senare a graniţelor Rusiei în concordanţă cu o definiţie etnică a naţiunii. 
Din moment ce 25 de milioane de ruşi locuiesc în afara graniţelor Rusiei, 
aceasta ar furniza toate ingredientele pentru o repetare a „sindromului sîrbesc”. 
Acest scenariu ar semnala eşecul tranziţiei democratice nu numai pentru Rusia, 
dar şi pentru celelalte noi state-natiune care au apărut din cenuşa imperiului. 

Criza statului rus este atît de acută deoarece pierderea imperiului sovietic 
coincide cu o criză de autoritate a guvernului central de la Moscova în faţa 
regiunilor. Prăbuşirea URSS nu va fi urmată neapărat de prăbuşirea Rusiei, dar 
problema descentralizării va fi decisivă atît pentru coeziunea statului, cît şi 
pentru continuarea tranziţiei spre democraţie. Cum pot fi reconciliate aceste 
două obiective? O Rusie descentralizată (şi prin urmare fragilă) reprezintă, 
ni se spune, preconditia pentru o schimbare democratică. Totuşi, ar fi viabilă 
o astfel de Rusie? 

Criza autorităţii statului - o realitate concretă in cele mai multe ţări post- 
comuniste - este imbinatá cu necesitatea redefinirii rolului statului. După decenii 
petrecute sub un stat omniprezent şi omnipotent, există o înclinaţie sănătoasă, în 
special în Europa Centrală, de a diminua influenţa statului prin limitarea 
birocraţiei şi prin liberalizarea economiei. 

Cum trebuie redefinit rolul statului sau, cu alte cuvinte, însăşi natura liantului 
social? În jurul a două dimensiuni ale securităţii. Prima este legată de rolul 
statului ca protector, o funcţie care este relevantă în special în ţările în care 
criminalitatea creşte cu 100% pe an şi unde vechilor instituţii ale „legii şi 
ordinii” le lipseşte credibilitatea din cauza relaţiei lor corupte cu vechiul regim. 
Acest lucru este într-adevăr pe cale de a se schimba, dacă un sondaj de opinie 
polonez din 1993 este corect: el arată că armata şi poliţia ocupă primele poziţii 
în clasamentul instituţiilor care se bucură de încrederea populaţiei, cu mult 

înaintea Bisericii. Din această perspectivă, inversarea situaţiei din timpul 
comunismului pare să fie aproape completă. 

A doua dimensiune se referă la rolul statului în relaţie cu bunăstarea 
cetăţenilor. Din moment ce statul nu-şi mai asumă tutela completă asupra 
individului, „din leagăn şi pînă în mormint”, ce rol ar trebui să joace acesta 
într-o societate în care există mai multă libertate, dar mai puţină securitate 
economică? Lăsînd deoparte anomalia cehă (victoria liberalilor de dreapta 
într-o ţară în care, alături de Liechtenstein, există cel mai scăzut procent de 
şomeri din Europa), cele mai recente alegeri poloneze arată, probabil, limitele 
eforturilor de „reducere” (chiar retorică) a statului bunăstării sociale. Pentru ca 
liberalismul economic să prindă rădăcini in Europa Centrală, el trebuie să 
păstreze o funcţie redistributivă pentru stat. 

Dezangajarea statului din sfera socio-economică este necesară, prin urmare, 
pentru tranziţia curentă, dar limitele ei sînt deja evidente: dezmembrarea 
birocraţiei omnipotente nu înseamnă renunţarea la un serviciu public competent, 
de exemplu. Paradoxul multor ţări postcomuniste este că, deşi toată lumea lucra 
pentru stat, aparatul guvernamental în sine a rămas relativ modest ca dimensiuni. 
În Franţa, Ministerul de Finanţe angajează mii de funcţionari publici ; în Ucraina 
el dispune doar de cîteva sute. Parlamentul Ucrainei votează aproape 150 de legi 
importante în fiecare an (în comparaţie cu aproximativ 15 în ţările occidentale), 
dar guvernul nu dispune de nici un mijloc de a le aplica. Spargerea mono- 
polurilor şi stabilirea unui nou sistem fiscal necesită un serviciu public eficient. 
Tranzitia spre democraţie şi pieţe necesită mai mult „guvern”, în adevăratul 
sens al cuvîntului, pentru a avea mai puţin „stat”. 


Preşedinţi sau parlamente ? 


Această definiţie a statului pune indirect o problemă vizind legătura dintre 
opţiunile instituţionale şi transformarea economică. Este oare un executiv 
puternic mai apt decît un sistem parlamentar să accelereze marşul spre o 
economie de piaţă, opunindu-se în acelaşi timp, de-a lungul întregului proces, 
efectelor destabilizatoare ? Aceasta pare să fie ideea dominantă în Rusia (unde 
economiştii liberali au pariat pe Eltin şi pe un executiv puternic), dar în mod 
sigur nu in Europa Centrală: cu cît tranziţia economică este mai avansată, cu atit 
centrul de gravitate politic se mută de la preşedinte (Vaclav Havel şi Lech Walesa) 
către primul-ministru (Vaclav Klaus, Hanna Suchocka urmată de Waldemar Pawlak). 

Specialişti în tranzitii democratice, precum Juan Linz şi Alfred Stepan, cred 
că un sistem parlamentar oferă o perspectivă mai bună în privinţa unei tranzitii 

de succes decît un regim prezidenţial”. Ei remarcă două inconveniente principale 
ale prezidentialismului. Primul este că acesta nu conduce la apariţia unui sistem 
multipartinic, din moment ce prezidentialismul promovează un sistem bipartinic. 
Acest fapt limitează considerabil cîmpul politic posttotalitar. În al doilea rind, 
prezidentialismul este vulnerabil la tentatiile autoritare şi populiste. Dimpotrivă, 
apariţia unui Stanisław Tyminski sau a unui Alberto Fujimori ar fi imposibilă 
într-un sistem parlamentar. Cit despre prezidentialismul în stil Eltin, există 
pericolul considerabil ca presupusul campion al democraţiei să devină un 
„bonapartist”, în cazul în care se va confrunta cu un parlament recalcitrant. 
Oricît de interesante ar putea fi asemenea avertismente teoretice din partea 
politologilor, ele nu au influenţat cu adevărat opţiunile politice ale Europei 
postcomuniste. 

În ce priveşte opţiunea între regimul parlamentar şi cel prezidenţial, Europa 
Centrală l-a ales pe cel dintii, Balcanii şi Rusia pe cel de-al doilea. Precautia 
central-europenilor de a nu mai repeta propria istorie a unui executiv puternic, 
centralizat şi echilibrul progresiv al forţelor politice au împiedicat aici alegerea 
optiunii prezidenţiale. 

În Ungaria, situaţia preelectorală din iarna 1989-1990 a orientat noile 
instituţii în două direcţii importante. Opoziția democratică, gindindu-se cá este 
imposibil să evite alegerea comunistului reformist Imre Pozsgay ca preşedinte, 
a insistat pe caracterul parlamentar al noului regim şi pe acordarea unor puteri 
considerabile Curţii Constituţionale, ca garant al libertăţilor personale şi al 
drepturilor omului. Ironia a făcut ca să fie ales preşedinte candidatul Alianţei 
Democraților Liberi, Arpad Göncz. În ciuda, sau tocmai din cauza puterilor 
sale limitate, el a devenit cel mai popular politician din Ungaria. 

În Polonia, din cauza lui Watesa, primele alegeri complet libere (organizate 
în toamna lui 1990) nu au fost legislative, ci prezidenţiale. Tinind cont de 
influenţa liderului Solidarităţii pe scena politică, ar fi fost dificil să fie lăsat să 
aştepte liniştit pe margine (aşa cum au sperat foştii lui consilieri), în timp ce 
populaţia alegea mai întîi legislativul, şi abia apoi să fie luată in considerare 
înlocuirea generalului Jaruzelski. Iniţial, ruptura care a apărut la centrul mişcării 
Solidarităţii a fost generată mai putin de o neînțelegere fundamentală asupra 
orientării politice, cît de o dispută referitoare la putere şi la ritmul schimbării. 
Walesa a polarizat cîmpul dezbaterii, proclamind că este gata să accelereze 
schimbarea politică şi să încetinească, în acelaşi timp, schimbarea economică. 
Mai importanta dezbatere instituţională s-a pierdut în detalii privind ordinea 
alegerilor : dacă alegerile prezidenţiale trebuie ţinute înaintea celor legislative. 
Atunci cînd Walesa a fost ales prin vot universal direct, in Polonia şi în Occident 
au apărut temeri faţă de o derivă spre autoritarism prezidenţial. În prezent, 
acele temeri s-au dovedit exagerate. Este adevărat, Walesa a încercat să forţeze 

o extindere a puterilor sale asupra Seim-ului, dar el a ştiut şi cum să se limiteze, 
şi cum să accepte refuzul din partea legislativului, care speră să păstreze spiritul 
parlamentar al „micii constituţii”. Cîmpul politic fragmentat de astăzi şi întoar- 
cerea ex-comunistilor începînd cu toamna lui 1993 ar putea acţiona în avantajul 
direct al lui Watesa, în măsura în care acesta caută să joace rolul „salvatorului” 
şi să întruchipeze bastionul împotriva întoarcerii stîngii pentru a rămîne preşedinte. 

Cazul cehoslovac confirmă această ambivalentá central-europeană faţă de 
sistemul prezidenţial. Constituţia interbelică a fost parlamentară, iar constituţia 
comunistă a conferit preşedintelui numai îndatoriri simbolice : puterea reală era 
deţinută de secretarul general al partidului comunist. În realitate, din timpul 
Revoluţiei de catifea din 1989, Vâclav Havel a fost în mod clar figura politică 
majoră a ţării. Fostul disident a devenit preşedinte, la sfîrşitul lui decembrie 
1989, prin votul parlamentului comunist. Poziţia lui a fost confirmată în iunie 
1990 de un parlament ales în mod democratic. La fel ca în perioada interbelică, 
sub preşedintele Tomas Masaryk, Cehoslovacia a avut un regim parlamentar pe 
hîrtie, dar unul semiprezidential în realitate. Totuşi, din ianuarie 1993, în nou 
fondata Republică Cehă, situaţia s-a schimbat complet”. Într-un sistem dominat 
acum de primul-ministru Klaus, preşedintele Havel nu mai reprezintă centrul 
puterii şi este mai limitat de constituţie. 

În timp ce Europa Centrală favorizează constitutiile parlamentare, Balcanii 
(ca şi Rusia) tind mai mult către un regim prezidenţial : România, Bulgaria şi 
Serbia au ţinut toate alegeri prezidenţiale directe. Unii văd în asta un semn al 
nostalgiei secrete pentru zilele fostului secretar general - în special datorită 
faptului că un număr considerabil de foşti secretari generali, de la sîrbul 
Milosevici la ucraineanul Kravciuk, au putut rămîne la putere datorită votului 
universal. (Succesul lor poate fi atribuit, de asemenea, vastei fragmentări a 
cimpului politic şi abilității rámásitelor aparatcicilor comunişti de a se trans- 
forma în promotori ai naţionalismului.) 

Folosirea reprezentării proporţionale (RP), desigur, întăreşte fragmentarea 
politică. Cînd un sistem totalitar piere, RP, fără îndoială, este destinată să se 
bucure de un moment de preferinţă. Primele alegeri se aseamănă mult cu un 
recensámint: fiecare grup simte nevoia de a se identifica, a se delimita şi a fi 
luat în considerare, iar oamenii aşteaptă ca parlamentul să reflecte cît se poate 
de fidel structura societăţii. 

Existenţa unor importante minorităţi etnice în majoritatea ţărilor est-europene 
este un argument în plus în favoarea RP. Ar fi dificil de integrat din punct de 
vedere politic minoritatea maghiară din România şi Slovacia sau minoritatea 
turcă din Bulgaria, fără a recurge în vreun fel la principiul proportionalitatii. 

Această preferinţă pentru RP (cu excepţia Ungariei), ca şi preferința pentru 
prezidentialism îi îngrijorează din cînd în cînd pe experţii occidentali, care văd 

uneori aici pericolul unei democraţii slăbite de fragmentare politică, iar alteori 
descoperă tentaţia autoritară. Pericolul si tentatia există, dar modelele si stan- 
dardele occidentale nu se pot transfera cu uşurinţă în Est. Stricta separație a 
puterilor din America, setul de reguli care împiedică acapararea unei puteri 
excesive (checks and balances) funcţionează pentru că actorii politici şi socie- 
tatea în general au interiorizat o anumită cultură politică şi juridică care, este de 
înţeles, lipseşte în zonele abia ieşite dintr-o jumătate de secol de comunism. 
Democraţia britanică este admirată de la mare distanţă - clădirea parlamentului 
maghiar din Budapesta, construită la sfîrşitul secolului trecut, este o copie a 
Palatului Westminster de la Londra. Totuşi, cum se poate transplanta ceva care 
se bazează pe mii de ani de tradiţie şi pe o constituţie nescrisă ? Modelul iacobin 
francez, care îi conferă preşedintelui puterea principală, pare să îi inspire pe 
unii adepti ai politicii de putere, în special in Balcani - nu neapărat pe democrați. 
Aceştia din urmă preferă sistemul german, care nu numai că este cel mai 
apropiat din punct de vedere geografic de lumea postsovietică, dar constituie, 
de asemenea, un exemplu de succes al unei democraţii care a apărut din ruinele 
totalitarismului. Sistemul ei electoral (RP cu un prag de 5 procente pentru 
intrarea în parlament şi o cotă de corecție a majorităţii), autonomia regională 
acordată landurilor şi rolul important jucat de Curtea Constituţională Federală - 
toate aceste elemente îi pot inspira pe constitutionalistii postcomunisti. 


Ce rezervă viitorul ? 


În cartea sa, The Third Wave, Samuel P. Huntington plasează evoluţiile 
democratice est-europene într-un context comparativ global. Pentru Europa 
Centrală şi de Est, primul val de democratizare a început în 1848 şi a culminat 
o dată cu sfîrşitul primului război mondial. Al doilea val (după 1945) a atins 
puterile Axei, în timp ce cealaltă Europă a căzut sub totalitarism. Al treilea val, 
inaugurat de revoluţia portugheză şi de căderea franchismului în Spania, la 
mijlocul anilor ’70, a fost prelungit de breşele democratice din America Latină 
şi Asia şi a atins Europa Centrală şi de Est începînd cu 1989. Într-o viziune 
comparativă, se pot examina factorii care influenţează apariţia şi perspectivele 
tranzitiilor care sînt acum in curs: (1) contextul international: a fost favorabil 
de la Gorbaciov încoace, dar va rămîne astfel? ; (2) situaţia economică: 
o economie bazată pe piaţă este o condiţie necesară, dar nu şi suficientă pentru 
democraţie, care nu a reuşit niciodată în mijlocul dezastrului economic ; 
(3) condiţiile sociale : „Fără burghezie nu există democraţie”, după formularea 
lui Barrington Moore ; cu toate acestea, deşi pentru renaşterea societăţii civile 

este nevoie poate de decenii, democraţia trebuie să cîştige teren aici şi acum ; 
(4) în sfîrşit, domeniul cultural: toate instituţiile democratice menţionate pînă 
acum nu au nici o şansă să prindă rădăcini decît în cazul în care se dezvoltă o 
cultură politică democratică împărtăşită de toţi, atît la nivelul elitei, cît şi al 
societăţii în general. 

Această listă de condiţii nu este exhaustivă, dar ea arată că distincţia între 
tranziţia din Europa Centrală postcomunistă şi cea din Europa de Sud-Est a 
început cu 20 de ani în urmă (în ce priveşte piaţa şi societatea civilă). Ne ajută, 
de asemenea, să evaluăm riscul unor reveniri. Huntington remarcă faptul că 
fiecare val de democratizare a fost urmat de un reflux. În mod sigur, nu există, totuşi, 
nici o primejdie ca fostul regim comunist să se reimpună. Dacă ex-comuniştii 
(convertiți acum la ,,social-democratie”) cîştigă voturi in Polonia sau Ungaria, 
acest lucru se întîmplă exact pentru că ei nu mai întruchipează ameninţarea unei 
reîntoarceri a totalitarismului. Alte pericole autoritare sau naţionaliste sînt, 
totuşi, în mod sigur prezente, în special în Rusia sau în Balcani. 

Cîteva scenarii de viitor pot fi anticipate, regiune cu regiune : (1) democraţia 
pare să fie pe cale de a se consolida în Europa Centrală (Polonia, Ungaria, 
Slovenia şi Republica Cehă - cazul Slovaciei rămîne nesigur în urma reîntoarcerii 
la putere a lui Valdimir Metiar) ; (2) în Balcani şi în Rusia, o tranziţie incompletă 
creează regimuri national-populiste. Serbia reprezintă versiunea extremă a unei 
tranzitii de la un regim totalitar la unul autoritar, cu un interludiu efemer de 
democratizare si cu naționalismul etnic drept nouă ideologie dominantă; 
(3) Țările Baltice se apropie de modelul central-european. Majoritatea celorlalte 
republici sovietice sînt mai aproape de modelul balcanic. Bulgaria şi Slovacia 
pot merge în oricare dintre aceste direcţii. 

Europa Centrală şi de Est trebuie să construiască foarte repede ceea ce 
Occidentului i-a luat mult timp să facă. Acesta este un experiment fără precedent 
şi care nu are loc într-o izolare de laborator (unde există răgazul de a observa 
şi a perfecționa teoriile legate de democraţie). Aceasta nu se datorează numai 
faptului că a dispărut Cortina de Fier, lăsînd întreg continentul expus conse- 
cintelor destabilizatoare care ar decurge în mod sigur din orice impediment 
serios în tranziţia democratică din cealaltă Europă, dar şi faptului că dificultăţile 
şi crizele noilor democraţii nu ne sînt străine nouă, în Vest. Micsorarea spaţiului 
public, slaba participare politică, neîncrederea din ce în ce mai mare în partide 
şi politicieni şi încrederea ratată în instituţiile parlamentare sînt probleme 
comune ale democratiilor consacrate. Ar trebui oare să vedem acest lucru ca pe 
un semn cá Europa Centrală este la limita inferioară a „normalităţii” democratice 
occidentale ? Sau ar trebui să ne cutremurăm la gîndul că există o paralelă, o 
legătură profundă între crizele politice din societăţile predemocratice ale Estului 
postcomunist şi societăţile postdemocratice ale Vestului ? 

RESTAURATIA DE CATIFEA 
Adam Michnik 


Contribuţia lui Adam Michnik atit la teoria, cit şi la practica disidentei în 
Europa Centrală si de Est nu poate fi supraestimată. Cartea sa, Letters from 
Prison (Los Angeles şi Berkeley, CA : University of California Press, 1985, 
traducere de Maya Latynski) a fost în mod justificat celebrată ca o contribuţie 
esențială la formularea strategiei opozitioniste care a dus, în final, la sfirşitul 
comunismului în Polonia şi în întreaga regiune. În acest eseu, Michnik discută 
soarta revoluţiei după victoria forțelor anticomuniste şi dilemele etice generate 
de întoarcerea la putere a fostelor partide comuniste. 

Opunindu-se atît fundamentalistilor din tabăra revoluţionară, cit şi celor din 
tabăra ex-comunistă, Michnik sugerează că restauratiile sînt consecințele inevi- 
tabile ale refuzului de a dezldntui teroarea. Cu alte cuvinte, jocul democratic 
este suficient de permisiv pentru ca ex-comunistii să se poată folosi de acesta 
pentru a obţine victorii electorale şi a se reîntoarce în poziții guvernamentale. 
Primul punct este că foştii conducători nu se întorc la putere prin vechile 
mijloace (prin lovituri de stat si dispreț fata de lege), ci pe o cale procedurală. 
Al doilea este că întreaga lor concepţie comunistă s-a schimbat fundamental. 
Politicienii postcomunisti din tari ca Ungaria şi Polonia, argumentează Michnik, 
nu manifestă zel ideologic şi nu intenționează să construiască utopia lipsită de 
clase. Marxismul a încetat de multă vreme să le mai inspire acţiunile : departe 
de a favoriza restauratia unor economii de comandă, planificate centralizat, 
aceşti oameni sînt suporteri fermi (si beneficiari) ai pietelor deschise. 

Michnik face apel la o atitudine răbdătoare si tolerantă fata de restauratie. 
El se opune logicii excluderii şi avertizează împotriva tentatiilor neo-iacobine 
ale revoluționarilor radicali, pentru care nimic nu este de ajuns în afara unei 
anihilări politice complete a foştilor comunişti. În obisnuitul său stil scinteietor, 
Michnik îi numeşte pe aceşti fundamentalisti „anticomuniști cu faţă bolşevică”. 


OK OK 

Cînd citesc in presa poloneză despre „întoarcerea comunismului”, mă 
gîndesc uneori că ar merita să ne imaginăm o restauratie reală a sistemului 
comunist. Bătăile în uşă în zorii zilei. Declararea legii marţiale, dizolvarea 
parlamentului, lichidarea partidelor politice, confiscarea ziarelor, cenzura, 
graniţele închise, mii de arestaţi, procese şi sentinţe. Iar la radio, repetat de 
nenumărate ori, un discurs al Conducătorului despre necesitatea de a avea 
„lege, ordine şi disciplină”. De un an deja, o coaliţie de partide postcomuniste 
guvernează Polonia. O coaliţie similară guvernează Lituania. Iar in Ungaria 
partidul ex-comunist a cîştigat de curînd alegerile. Cu toate acestea, nicăieri nu 
s-au întors comuniştii. Atunci, ce semnificaţie au aceste „întoarceri” ? 

În Polonia si în alte ţări din regiune a avut loc o revoluţie: sistemul de 
dictaturi totalitare din domeniul politic, economic şi din ordinea internaţională 
a fost răsturnat. Din fericire, aceasta s-a realizat - în Polonia datorită acordurilor 
mesei rotunde - fără baricade si ghilotine. A fost, după formularea atit de 
inspirată a lui Vâclav Havel, o „revoluţie de catifea”. 

Dar orice revoluţie - chiar şi una de catifea - are o logică proprie. Ea trezeşte 
speranţe şi visuri pe care nu le poate satisface niciodată. Prin urmare, ea trebuie 
să-şi radicalizeze propriul său limbaj, să-şi devoreze copiii, să-i elimine pe 
moderati din rîndurile sale, să decreteze „accelerări”, lustratii şi epurări succesive. 
Revoluţia este pentru totdeauna neterminată. De aceea produce frustrare şi 
amărăciune. Cineva trebuie făcut responsabil pentru faptul că mana nu a căzut 
din cer. Revoluţia îi descoperă pe cei vinovaţi. Mai întîi pe oamenii vechiului 
regim, apoi pe apărătorii acestuia şi, în final, pe propriii săi lideri. 

Tabăra revoluţionară îşi are întotdeauna ,,moderatii” si „extremiştii” ei. 
Primii vor să apere libertatea în numele statului constituţional şi al supremaţiei 
legii ; ceilalţi cred că apărarea libertăţii înseamnă anihilarea duşmanilor liber- 
tátii - adică a oamenilor vechiului regim. Acesta este singurul lor mod de a-şi 
manifesta grija pentru bunăstarea celor nedreptatiti şi umiliti care au declanşat 
revoluţia. În fond, eliberarea de dictatură a adus libertate şi fericire numai 
cîtorva. Majoritatea, lăsaţi în sărăcie şi disperare, nu s-au bucurat de fructele 
victoriei. Potrivit acestei majorităţi, revoluţia a fost trădată de ,moderati" - 
majoritatea trebuie să se elibereze încă o dată. Din acest motiv sînt necesare 
„accelerarea” şi „împlinirea revoluţiei”. Pentru ca acestea să fie realizate, jocul 
bazat pe principiul supremaţiei legii trebuie să înceteze. Sînt necesare decizii 
clare şi ferme : în privinţa oamenilor vechiului regim trebuie aplicată justiţia 
revoluţionară, din moment ce nici o altă justiţie nu este relevantă. 

Aparent, regele Bourbon a fost judecat pentru complicitate cu inamicul dar, 
în realitate, a fost judecat pentru că era rege. Execuţia lui Ludovic al XVI-lea a 
fost o sentinţă dată monarhiei, „această crimă intrinsecă”, după cum a definit-o 
Saint-Just. În numele acestei logici, Constituţia a pierdut în faţa Revoluţiei. 


264 ADAM MICHNIK 


„Comparată cu imensa suferinţă a marii majorităţi a populaţiei”, după cum 
caracterizează Hannah Arendt gîndirea lui Robespierre, ,,impartialitatea justiţiei 
şi a legii, aplicarea aceloraşi reguli pentru cei ce dorm în palate ca şi pentru cei 
ce dorm sub podurile Parisului au semănat cu o farsă”. 

Înainte, telul era garantarea libertăţii cetăţenilor prin constituţie ; acum țelul 
a devenit dreptatea şi bunăstarea oamenilor. Un ţel astfel definit divide în mod 
evident tabăra revoluţionară: ,,moderatii” şi „extremiştii” încep să se perceapă 
unii pe alţii ca duşmani. Acest conflict sfisie şi epuizează revoluţia. O mai poate 
salva ceva? Da - un salvator, care, lichidind ambele tabere, îşi caută armura si 
limbajul dictatului. 

Dar îl vor urma oare masele pe acel lider? Sau vor alege mai curînd 
restauraţia ? Aceeaşi ghilotină a tăiat capul regelui, al lui Danton şi, în final, al 
lui Robespierre. Revoluţia poate ceda locul terorii. O poate, de asemenea, evita, 
dar atunci trebuie să favorizeze restauratia. Revoluţia, oricare ar fi ea, fie 
culminează prin dictatură, fie atrage după sine o restauratie. 

Revoluţia de catifea din Polonia a dat naştere restauratiei de catifea. O restau- 
ratie nu înseamnă niciodată întoarcerea vechiului regim şi a vechii ordini. 
Restauraţia este o reacţie faţă de revoluţie, un acces al revenirii celor de altădată, 
a vechilor simboluri, tradiţii, obiceiuri. Revoluţia alimentează promisiunea unei 
Mari Schimbări ; restauratia promite revenirea „zilelor bune de altădată”. 

Dar restauratia, ca şi revoluţia, aduce in mod inevitabil dezamăgire. Lumea 
se bucură la început. Umiliti de revoluţie, oamenii vechiului regim trăiesc un 
moment de usurare şi de glorie. Justiţia a fost înfăptuită. Revolutionarii auto- 
proclamati predau puterea. Multimile loiale îi întîmpină cu bucurie pe monarhul 
legitim şi pe suita sa. Regaliştii se străduiesc să se întreacă unii pe alţii în declaraţii 
bine-gindite. „Ultra-regaliştii” sînt gata să ocupe posturile. Însă curînd devine 
evident că printre senatorii care lăudau Casa Stuartilor sau a Bourbonilor există 
mulţi care au votat altădată pentru execuţia lui Carol I sau Ludovic al XVI-lea. 
De aceea, „ultra-regaliştii” cer epurări, restituirea proprietăţilor, pedepsirea şi 
umilirea oamenilor revoluţiei. 

Monarhul legitim, întors din exil pentru a primi tronul, pronunţă memo- 
rabilele cuvinte „Domnilor, nimic nu s-a schimbat. Avem doar un francez în 
plus”. După cum a observat unul dintre martorii vremii: „Maniera relaxată, 
tonul monden, demnitatea prietenoasă, în pronunţat contrast cu atitudinea 
dominatoare, cu mindria şi cu răspunsurile trufaşe ale lui Napoleon, au făcut o 
adîncă impresie asupra celor prezenţi. Ne simţeam transportaţi într-o altă lume. 
Ne întorceam la guvernarea paternalistă”. 

Cu toate acestea, chiar acelaşi martor - Talleyrand - remarca: „foarte 
curînd au început denunturile, zelul prefăcut, resentimentele, parada exagerată 
a devotiunii... O mulţime de instigatori şi complotisti de toate nuanțele s-au 

înghesuit in palatul său. Fiecare dintre ei reinstaurase monarhia. Fiecare dintre 
ei cerea să fie recompensat pentru devotamentul său şi pentru serviciile aduse. 
Toate posturile aveau nevoie de oameni noi. La început regele însuşi a fost 
împotriva unor asemenea reglări de conturi: «Domnilor,» le-a spus «ultra- 
-regaliştilor», «vă îndemn şi vă oblig să găsiţi cît mai puţini vinovaţi posibil»”. 
Dar acest lucru nu a satisfăcut pe toată lumea. Curînd a apărut critica faţă de 
atitudinea moderată. „Ultra-regaliştii” au solicitat măsuri mai radicale şi pedep- 
sirea justă a răufăcătorilor revoluționari. Restauraţia a continuat să piardă din 
susţinători, în timp ce apărătorii revoluţiei pierdute şi-i recîştigau. Pentru că, 
exact în acelaşi fel în care revoluţia a eşuat mai devreme în a-şi ţine promisiunile, 
restauratia nu şi le-a putut tine mai tîrziu pe ale ei: pacea şi ordinea zilelor bune 
de altădată nu au revenit. 

Pentru un mare număr dintre cei care au votat pentru SLD şi PSL [ambele 
formaţiuni ale foştilor comunişti din Polonia], acest an de guvernare a coaliţiei 
a liniştit lucrurile. A dispărut frica faţă de nebunia decomunizării şi lustraţiei, 
o dată cu teama că acei care i-au numit pe cei din PZPR [Partidul Muncitoresc 
Unit Polonez] „trădători plătiţi” şi ,lachei ai Rusiei” şi care l-au comparat cu 
[Partidul Nazist German] şi cu populaţia Volksdeutsche, care i-a susţinut pe 
nazişti în ţările ocupate, vor fi dispretuiti şi discriminați. Acum, apartenenţa 
anterioară la PZPR a încetat să mai fie ceva de ruşine, datorită activităţii 
susţinute a celor mai ,,turbati” militanti din tabăra Solidarităţii. 

Frica de schimbare care a adus succesul SLD şi PSL a condus la încetinirea 
ritmului privatizării şi al reformei privind autonomia locală, la reintroducerea 
centralizării şi a monopolului de stat, la creşterea tarifelor protectioniste, a 
subsidiilor pentru întreprinderile falimentare şi a creditelor pentru fermele 
neproductive. Decizia majorităţii parlamentare privind concordatul cu Vaticanul 
şi avortul a dat o lovitură prestigiului Bisericii catolice. 

Cu toate acestea, pentru majoritatea absolută a electoratului SLD şi PSL, 
ultimul an a adus dezamăgire. Zilele bune de altădată nu au revenit: statul 
bunăstării sociale, o economie fără şomaj, staţiuni pentru vacante gratuite 
destinate angajaţilor, educaţie şi servicii medicale gratuite. Vremea acelui 
egalitarism specific - cînd munca de proastă calitate era plătită cu un salariu 
prost şi însăşi ideea unei averi personale era eradicată ca o relicvă dăunătoare 
a capitalismului - nu a revenit. 

Restauraţia, exact ca şi revoluţia, are aripa ei moderată şi extremiştii sau 
„ultra-regaliştii” ei. Moderatii vor să schimbe logica legislaţiei statului democratic 
şi a economiei de piaţă astfel încît ei să devină beneficiarii acestora. Totuşi, ei 
nu vor plutoane de execuţie, epurări masive, cenzură, graniţe închise, dictatură 
şi naţionalizarea întreprinderilor. Extremiştii, pe de altă parte, nutresc dorinţa 
de răzbunare şi resping reforma. Extremiştii, profitînd de climatul anticlerical 

în creştere, doresc umilirea Bisericii. Extremistii sînt periculoşi — nu este greu 
să ne dăm seama de acest lucru. Cu toate acestea, nici una dintre aceste observaţii 
nu justifică teza recomunizării şi a revenirii Republicii Populare Polone. 

Talleyrand, teoreticianul restauratiei moderate, şi-a definit punctul de vedere 
în Memorial for a Monarch [Epitaf pentru un monarh]: „Cînd sentimentele 
religioase erau puternic întipărite în sufletele oamenilor şi le influentau profund 
constiintele, oamenii puteau crede că puterea unui conducător era o emanatie 
divină... Însă, în vremuri în care aceste sentimente au lăsat puţine urme, cînd 
legătura religioasă, dacă nu este ruptă, este cel puţin slăbită serios, nu se mai 
vrea ca acest lucru să fie recunoscut ca sursă de legitimitate. Astăzi, opinia 
populară... spune că guvernele există numai pentru popor. Din această opinie 
rezultă concluzia inevitabilă că puterea legitimă este cea care garantează cel mai 
bine pacea şi prosperitatea poporului. Prin urmare, reiese că singura putere 
legitimă este cea care există deja de multi ani... Dar dacă, printr-un joc al sorții, 
se naşte ideea că abuzurile acelei puteri îi depăşesc binefacerile, legitimitatea 
va fi percepută în consecinţă ca o himeră. Această situaţie ar putea fi încă 
satisfăcătoare - însă este necesar, de asemenea, ca legitimitatea să se constituie 
astfel încît toate motivele de nelinişte pe care le-ar putea provoca să fie eliminate. 
A o constitui astfel este, în mod egal, în interesul conducătorului şi al supuşilor 
săi; pentru că astăzi puterea absolută ar fi o povară la fel de mare pentru cel 
care o stápineste, ca si pentru cei pe care îi conduce”. 

Talleyrand avea dreptate, dar a trebuit să-şi dea demisia. Au cîştigat alţii, cei 
cu vederi mai radicale. Restauraţia franceză lua calea răzbunării şi represiunii. 
Acei oameni au condus Franţa către o nouă revoluţie. 

Semnul distinctiv al unei restauratii este sterilitatea. Sterilitatea guvernării, 
lipsa de idei, lipsa de curaj, osificarea intelectuală, cinismul şi oportunismul. 
Revoluţia a însemnat grandoare, speranţă şi primejdie. A fost o epocă de 
eliberare, riscuri, visuri márete şi pasiuni modeste. Restauraţia reprezintă calmul 
unui lac mort, o piaţă de intrigi mărunte şi uritenia mitei. 

Francois Ren6, viconte de Chateaubriand, a fost inamicul revoluţiei şi al lui 
Napoleon. El a dorit cu ardoare restauratia şi a făcut multe pentru aceasta. 
În acelaşi timp însă, el i-a denumit pe oamenii revoluţiei „giganţi în comparaţie 
cu parazitii mărunți care au apărut dintre noi”. El remarca: „A decádea de la 
Bonaparte şi Imperiu la ceea ce a urmat a însemnat a decădea de la fiinţă la 
nimicnicie, din vîrful muntelui in abis... Generatiile mutilate, fără credinţă, 
dedicate unei nimicnicii pe care o iubesc, sînt incapabile să dăruiască nemurirea ; 
ele nu au puterea să aducă glorie: dacă iti pleci urechea spre buzele lor, nu vei 
auzi nimic, nici un sunet nu vine dinspre inima morţilor”. 

El nutrea dispreţ pentru epoca restauratiei şi pentru oamenii acesteia: cum 
să-l „citezi pe Ludovic al XVIII-lea după Împărat” ? Despre Camera Pairilor a 

scris: „Pentru această adunare de oameni, rămăşiţe uscate ale vechii monarhii, 
Revoluţia şi Imperiul, orice merge dincolo de platitudini seamănă a nebunie”. 

Nu trebuie ca revoluţia Solidarităţii să mai placă şi este uşor să fie criticată. 
Există multe critici la adresa lui Walesa şi Mazowiecki, Bielecki şi Suchocka, 
Geremek şi Kuron. Nu sînt scutiţi nici Balcerowicz şi Lewandowski, Skubiszewski 
şi Rokita. Am colectionat întreg repertoriul de atacuri împotriva ziarului Gazeta 
Wyborcza, iar eu însumi nu i-am iertat pe fraţii Kaczynski, pe Olszewski sau pe 
Macierewicz. Multe dintre acele critici au fost justificate. Însă toţi acei oameni, 
printre greşeli, inconsecvente, decizii pripite şi argumente demoralizante, au 
fost cei care au realizat țelul istoric al revoluţiei anticomuniste din Polonia. 

O dată cu această revoluţie, vremea Solidarităţii şi a lui Watesa a trecut. 
Marele mit s-a transformat într-o caricatură. Mişcarea pentru libertate a degenerat 
în aroganță zgomotoasă şi lăcomie. Curind după propria-i victorie, ea şi-a pierdut 
instinctul de autoconservare. Din acest motiv formațiunile post-Solidaritatea au 
pierdut ultimele alegeri pentru parlament. Permiteti-ne să subliniem următorul 
lucru : nu contează atit de mult faptul că partidele postcomuniste au cîştigat, cit 
faptul că partidele post-Solidaritatea au pierdut. Ele sînt incapabile să constituie 
o coaliţie preelectorală elementară - o necesitate evidentă pentru oricine a citit 
legea electorală — pentru că sînt impotmolite în meschinărie şi lipsă de imaginaţie. 
Mulțumită acestei situaţii, partidul care a primit 20 de procente din voturi a 
cîştigat o victorie fenomenală. 

Acum, în fata restauratiei care, deşi de catifea, se întinde, partidele opoziţiei 
anticomuniste, care au pierdut, trebuie să înceapă o evaluare critică. Nu există 
însă nimic care să sugereze că un asemenea proces ar avea loc. În afara cîtorva 
excepţii, auzim încă sunetul unor cuvinte obosite şi al unor fraze epuizate, 
o melodie pe care nimeni nu mai e dispus să o asculte. 

Oamenii Poloniei comuniste au revenit la putere. În ce fel diferă ei de 
oamenii Solidarităţii ? 

Oamenii Solidarităţii erau de toate felurile: deştepţi şi proşti, curajoşi si 
prudenti, modesti şi lăudăroşi. Ceea ce aveau ei în comun însă a fost sentimentul 
cá, în urmă cu citva timp, au luat decizia de a urma în viata o cale mai dificilă. 
Amintirea acelei decizii le-a insuflat un sentiment de demnitate şi mindrie, 
capacitatea de a acţiona in maniere necompromiţătoare şi neoportuniste. 
De obicei le lipsea experienţa, o lipsă care putea duce fie la amatorism, fie la 
libertatea imaginaţiei. Totuşi politica nu a reprezentat numai un joc pentru ei, 
ci o alegere care impunea un risc real — chiar dacă, ulterior, multi dintre ei au 
devenit jucători de cea mai proastă reputaţie. 

Oamenii Poloniei comuniste sînt, de asemenea, de toate felurile : deştepţi şi 
proşti, modeşti şi lăudăroşi. Dar întreaga lor experienţă a fost diferită, construită 
pe supunerea fata de alţii, pe obedientá, pe capacitatea de adaptare conformistă. 

Oamenii Solidarităţii au avut şi calităţile, şi defectele revoluţionarilor sau ale 
reformatorilor care revolutioneazá vremurile în care trăiesc. Oamenii Poloniei 
comuniste au toate trăsăturile birocratilor rutinati. Oamenii Solidarităţii au luat 
deseori decizii riscante şi greşite; oamenilor Poloniei comuniste le-ar plăcea 
cel mai mult să nu ia nici o decizie, cu excepţia celor privind personalul. 
În concordanţă cu regula potrivit căreia „cadrele decid totul”, oamenii Poloniei 
comuniste au acordat cu consecvență toate posturile în conformitate cu ierarhia 
interioară de partid. Numai cîţiva paşi îi despart de distribuirea de prime şi 
privilegii. 

Oamenii Solidarităţii au împins roata istoriei înainte; oamenii Poloniei 
comuniste nu au împins-o înapoi, dar o frînează cu incápátinare. 

Nu imi place restauratia, detest etica şi estetica ei, superficialitatea şi mojicia 
ei. Cu toate acestea, restauratia de catifea nu poate fi respinsă pur şi simplu. 
Ea trebuie domesticită. Trebuie negociat cu ea cum ai negocia cu un adversar 
sau cu un partener. Trebuie impregnată cu valorile revoluţiei democratice de 
catifea. Deşi dăunătoare, logica restauratiei este mai bună, la urma urmei, decît 
logica iacobin-bolşevică a epurărilor, răzbunărilor sau ghilotinei. O restauratie 
consecventă este cenuşie din cauza plictiselii, o revoluţie consecventă este roşie 
din cauza sîngelui. 

Restauratiile, de asemenea, sînt uneori sîngeroase, dar forma lor depinde şi 
de strategia oponenților lor. Dacă oamenii revoluţiei ajung la violenţă şi anunţă 
răzbunări, restauratiile vor face uz de aceleaşi arme. Aceasta se întîmplă atunci 
cînd cîştigă „extremiştii”, ca Ziuganov, liderul postcomuniştilor ruşi. Din acest 
motiv trebuie să fie privite cu atenţie mîinile restauratiei şi nu să i se întoarcă 
spatele. Brauzauskas, Horn şi Pawlak sînt mai buni, la urma urmei, decît 
anticomunistii cu faţă bolşevică. 

Nu trebuie uitat faptul că, deşi restauratiile nu aduc înapoi vechea ordine, ele 
pot să cangreneze democraţia. În definitiv, nu este posibilă nici o întoarcere la 
comunism, nici la Solidaritate. Intrăm într-o epocă nouă, într-o lume de noi 
conflicte şi noi divizări. Walesa şi Pawlak sînt amindoi semne ale nostalgiei fata 
de trecut, fie pentru Republica Populară Polonă, fie pentru Solidaritatea. Cine 
reprezintă astăzi semnul viitorului ? 

Oarecum cu sfială, mă gîndesc la anumiţi politicieni distinşi ai ex-opozitiei 
comuniste, la oameni ai Bisericii şi ai formațiunilor postcomuniste, pe care 
odinioară totul îi separa şi pe care astăzi îi mai separă încă multe lucruri. 
Totuşi, ei împărtăşesc o anume perspectivă asupra realităţii : privesc spre viitor. 
În fata tentatiilor amenințătoare ale lumii contemporane, în faţa războaielor şi a 
urii de clasă, etnice şi religioase, acei oameni propun o discuţie despre o 
Polonie obişnuită într-o Europă obişnuită. 

Acest proiect este lipsit de utopia care a insotit de obicei marile momente de 
răscruce. Şi totuşi, tocmai acest proiect a reprezentat visul utopic al cîtorva 
generaţii de polonezi. 


Notă 


Sursa : Reprodus cu permisiunea autorului. Publicat initial în poloneză în Gazeta Wyborcza, 
în septembrie 1993. Versiunea engleză (traducere de Elzbieta Matynia) a fost publicată in 
Bulletin of the East and Central Europe Program of the New School for Social Research 
(octombrie 1994). 

. VECINII LUI KAFKA: 
INSEMNARILE DIN UNDERGROUND 
ALE UNUI INTELECTUAL 


Mircea Mihăieş 


Articolul scriitorului şi criticului român Mircea Mihăieş a fost scris în 1992, 
cu cîțiva ani înainte ca alegerile de cotitură din noiembrie 1996 să fie cistigate 
de forțele democratice. Eseul lui Mihăieş redă descurajarea intelectualilor critici 
din tara sa şi întristarea celor care speraseră că ieşirea din despotismul lui 
Nicolae Ceauşescu va însemna sfirşitul comunismului. Dintre toate revoluțiile 
est-europene, numai cea română a fost violentă. Si numai în România fostul 
dictator comunist a fost judecat în grabă şi executat. În România şi în străinătate 
au fost mulți aceia care au crezut că circumstanțele vor duce la apariția 
instantanee a celui mai ferm regim antitotalitar. În mod paradoxal, totuşi, 
guvernul post-1989 a fost format din foşti birocrati de partid, care au făcut tot 
ce le-a stat în putință pentru a împiedica o autentică ruptură cu trecutul. 

Contrastul prezentat in acest eseu, între Vaclav Havel si Ion Iliescu (succesorul 
lui Ceauşescu), este deosebit de amar şi tulburător : în timp ce liderul ceh 
întruchipează cele mai bune tradiții ale disidenfei, cariera şi concepția lui 
Iliescu în ansamblu arată un angajament încăpăținat pentru autoritarismul 
leninist. Ilustrínd decalajele regionale, care sînt menţionate şi în contribuţia lui 
Jacques Rupnik la volum, eseul lui Mihăieş personifică şi imortalizează com- 
plexitdtile politice imediate şi suferințele morale ale tranzitiilor postcomuniste, 
adică post-1989. 


7K OK 


Am adunat însemnări din propria-mi clandestinitate. Oraşul din care vin se 
află într-un spaţiu semi-imaginar, pe care l-aş numi estul Europei Centrale. 
Iar eu sînt o persoană mindrá că a trăit în secolul de aur al lui Pericle. Din acest 
punct de vedere, eseul meu poate fi considerat o relatare despre viaţa în timpul 
neo-periclismului. Eseul meu, „Vecinii lui Franz Kafka”, este un studiu pe 
jumătate turistic şi pe jumătate politic. Veţi vedea în curînd de ce. 

Nu cu mult timp în urmă, mi s-a întîmplat să petrec cîteva zile la Praga şi 
apoi cîteva zile in Transilvania mea natală. Experienţa mea - cea a unui turist 
doar - s-a dovedit a fi plină de surprize. Ea a lămurit, îndeosebi, o serie de 
elemente necunoscute, în mijlocul cărora am trăit de-a lungul ultimilor doi ani. 
Fără îndoială, Praga este unul dintre cele mai frumoase oraşe ale Europei. 
Perfect conservat, el domină centrul continentului, capitala de netăgăduit a 
Europei Centrale. Între Franz Kafka şi Vâclav Havel, oraşul s-a dovedit întot- 
deauna a fi un punct de iradiere pentru spiritualitatea europeană. Şi probabil că 
nu doar întîmplător a fost adus Havel la Palatul Hradčany, rezidența oficială a 
preşedintelui Cehoslovaciei, care se află la numai cîţiva paşi de Uliţa de Aur 
unde, la numărul 22, se găseşte casa lui Kafka. 

După cel de-al doilea război mondial, socialismul de tip sovietic a triumfat 
în Cehoslovacia, la fel cum s-a întîmplat şi în România. În ambele ţări, trupele 
imperiului roşu au blocat mecanismul natural al vieţii sociale. Ca şi în restul 
Europei Centrale şi de Est, soarele răsărea de la Moscova. Şi totuşi, care sînt 
originile talentului cehilor de a păstra, nealterate, semnele distinctive ale 
trecutului ? Prin ce miracol a reuşit Praga să supravieţuiască tăvălugului comunist, 
păstrîndu-şi frumuseţea ? „Poate că cehii nu au avut niciodată banii lui Ceauşescu 
pentru a-şi distruge oraşul”, a sugerat, cu umor negru, prietenul meu american, 
Jim Denton. Dar cehii au avut august 1968, cînd s-au ridicat împotriva comunis- 
mului - anul 1968 cînd, în România, ca o reacţie bizară la invazia Pragăi de 
către sovietici, tinerii români s-au înrolat, în masă şi cu entuziasm, în Partidul 
Comunist! Cehii au avut Carta 77; noi românii, cutremurul din 1977. Ei l-au 
avut pe Havel; noi, duetul Iliescu - Roman. 

Aceste lucruri nu se pot uita. Ele au impregnat fibra naţională ; ele există 
dincolo de suişurile şi coborisurile istoriei. Spre deosebire de alte ţări din 
regiune, integrarea Cehoslovaciei în Europa nu are nimic de-a face cu simplul 
bovarism politic. Cehoslovacia este într-adevăr o parte a Europei, şi nu numai 
geografic. Tara se confruntă in acest moment cu o serie de probleme, cum ar fi 
naționalismul. Dar aceste probleme reprezintă o parte a moştenirii pe care 
sovieticii au lăsat-o peste tot. Le-aş numi bolile care provin din absenţa dialogului. 
Incapabilă de a protesta în faţa Marelui Frate, ţara descoperă aberaţii care ies la 
suprafaţă abia acum, cînd ochiul lui atoatevăzător s-a închis pentru o clipă. 
Dincolo de problemele inerente oricărui stat aflat în procesul de schimbare a 
regimului politic, Cehoslovacia respiră un aer de normalitate care-l şochează pe 
turistul care vine de la Dunărea de Jos. Şi totuşi, surpriza pe care am trăit-o 
intrînd în contact cu o ţară care şi-a recîştigat normalitatea nu este în nici un caz 
mai mare decît şocul readaptării la convulsiile lăsate acasă. Te întorci într-o ţară 
al cărei preşedinte ştie rezultatele oficiale ale unui referendum constituţional cu 
cîteva zile înainte de a fi anunţate oficial. Te întorci într-o ţară în care acelaşi 

preşedinte nesocoteşte legile cu un dispreţ asiatic, într-o ţară în care constituţia 
a fost votată, deşi marea majoritate a cetăţenilor nu ştiu pentru ce au votat; 
într-o ţară in care bátrina mea mătuşă, o monarhistá înfocată, a spus „da” unei 
constituţii republicane pentru că i-au cerut cei de la televizor să facă astfel; 
într-o ţară în care populaţia rurală a fost ameninţată cu perspectiva de a i se 
interzice să cumpere mîncare din magazinele de stat dacă nu votează pentru 
guvernul actual. 

Cité diferenţă între votul dat lui Havel de cetăţenii europeni ai Cehoslovaciei 
şi cel dat lui Ion Iliescu de vărul meu de la ţară, din România! „Dar de ce?” 
am întrebat uimit, „nu ţi-ai dat seama încă, nici după doi ani, cu cine ai de-a 
face? ". 

Răspunsul a venit ca un trăznet: „Ne convine! ”. 

„Ce vrei să spui?” 

„Iliescu nu ne va da afară din servicii, iar asta ne convine. Cu el, avem pace. 
L-ai văzut pe liderul Partidului Țărănesc, Raţiu, cum a venit la votare, purtind 
costum popular şi papion. Vrei să aşteptăm dreptate de la el? Sau poate de la 
Rege, de fapt fostul rege, care vrea să împartă ţara cîrdului său de fete?” 

„Bine, dar ce are de-a face papionul lui Raţiu cu democraţia şi dreptatea ? " 
am strigat aproape, indignat de toată această estetică vestimentară din mintea 
ţăranului român. 

„Nouă chiar ne-a plăcut sub comunişti”, intervine mătuşa mea. „Ne-am purtat 
foarte bine de grijă. Aveam tot ce ne trebuie. Iar acum Iliescu ne-a dat şi pămînt. 
Era mai bine la ferma colectivă, totuşi.” 

Nu, nu există nici o urmă de suprarealism în aceste dialoguri. Le-am transcris 
pe cît de bine am putut. Dar adevărul lor este cutremurător. Pentru cea mai 
mare parte dintre români, ideea de societate civilă nu există. Singurul lucru care 
contează este micul aranjament personal, micul locsor cáldut. Pasivitatea şi 
convietuirea cu răul au înfrînt orice fel de vitalitate. 

În ultimii doi ani, o distanţă uriaşă a despărţit Cehoslovacia de România. 
Índreptindu-se decisiv cátre democratie, cehii si slovacii au fácut curátenie in 
tara lor. În România, noi nu vrem să facem curăţenie în propriile noastre case. 
În Cehoslovacia, parlamentul a promulgat o lege care a interzis comunismul. 
În România, parlamentul s-a ridicat împotriva primului-ministru care a atacat — 
în termeni foarte moderati - structurile comuniste încă active în România. 
În Cehoslovacia, un preşedinte admirat în întreaga lume încearcă să stabilească 
consensul şi să aducă pacea socială. În România, un preşedinte ales pentru 
„liniştea” ţării, pescuind in ape tulburi, incită o parte a populaţiei, minerii, la 
extremism etnic şi dezintegrare naţională. Dacă Cehoslovacia are acum şansa de 
a deveni prima ţară ex-comunistă acceptată în Comunitatea Europeană, preşedintele 
Iliescu a creat toate premisele pentru ca România să rămînă ultima ţară sovietizată 

din Europa. În timp ce discursurile preşedintelui Havel reprezintă modele de 
europenitate şi adevăr, discursurile publice ale preşedintelui Iliescu sînt eşan- 
tioane de bolşevism schematic, oferite în doze homeopatice unei populaţii aduse 
la amortire de frig, foame şi ignoranță. 

Asemenea comparații pot merge la infinit, dar ele nu duc nicăieri. Cum poate 
fi comparată măreţia statuii Sf. Venceslas din Vaclavske Namesti cu cocioabele 
şi blocurile care se găsesc în centrul Bucureştiului? Cum să compari decizia 
unui popor de a elimina pentru totdeauna rămăşiţele comunismului cu romanta 
vinovată dintre fraţii şi verii noştri şi Frontul Salvării Naţionale ? Răspunsul, 
dezolant prin adevărul lui, se găseşte în răspunsul: „Ne convine”. 

De ce le convine românilor Frontul Salvării Naţionale ? Pentru multă vreme, 
am crezut că datorită faptului că nu cunosc adevărul. Acum cred că tocmai 
datorită faptului că îl cunosc foarte bine. Un sondaj de opinie personal mi-a 
dovedit că, pentru alegătorul mediu, aripa credibilă este cea a lui Iliescu, şi nu 
segmentul reformist al lui Petre Roman. Ce rezultă din toate acestea? Nimic, 
cu excepţia inertiei unui mare număr de votanti — o inerție care merge mînă in 
mînă cu un dram de incorectitudine. Toate zvonurile răspîndite de televiziune, 
de reţeaua de dezinformare a poliţiei secrete şi de oamenii antrenați ai partidului 
au un efect uimitor asupra maselor. Cele mai incredibile calomnii la adresa 
liderilor opoziţiei sînt repetate, comentate şi amplificate cu o plăcere malitioasa 
care trădează, la mulţi dintre noi, rămăşiţele unui resentiment care merită 
psihoanalizat : dacă noi sîntem murdari, atunci toţi trebuie să fie murdari. 
Iar cei mai murdari dintre toti, desigur, sînt cei din opoziţie, din cauză cá, 
în mintea cetăţeanului român, opoziţia este îndreptată împotriva lui sau a ei şi 
nu împotriva puterii iresponsabile. Faptul că, prin tradiţie, cetăţeanul român a 
fost mereu de partea mărimilor zilei, oricare ar fi fost acestea, a fost confirmat 
de alegerile libere interbelice în care cîştigătorul a fost, de fiecare dată, partidul 
aflat la conducere. Şovăitori, terorizati de istorie, căutînd cu disperare protecţia 
celor puternici, românii se tem de orice forţă care ameninţă să modifice confortul 
lor interior, un confort care pare să fie mai mult decît o luptă disperată pentru 
subzistență dar nu este, de fapt, nimic altceva. 

Regimul Iliescu guvernează de doi ani, iar ţara s-a cufundat în abis. 
Minciunile şi corupţia au pus stapinire pe întregul mecanism social. Actualul 
prim-ministru, Theodor Stolojan, vorbeşte de blocaj economic şi financiar. 
Ar fi mai corect să vorbească de blocajul cinstei şi onoarei. Muncitorii sînt 
aduşi la disperare de gîndul că vor veni străinii şi îi vor exploata. În acelaşi 
timp, ei îi invidiază pe cehi, pe unguri şi pe polonezi, care sînt ajutaţi de 
Occident. Noi nu ne vindem ţara, dar cerem totul pe gratis. Aceasta este 
răzbunarea vechilor fraze, atît de familiare nouă, „ei ne dau” şi „ei ne aduc”. 
Din nefericire, în lumea de astăzi, nimic nu mai este dat sau adus. An după an, 

muncitorii români au transformat întreprinderile noastre industriale în locuri de 
odihnă ; acum ei se tem că îşi vor pierde pîinea zilnică. Ei înţeleg perfect că 
dacă ar veni investitorii străini, aceştia s-ar debarasa de o parte dintre aceşti 
nefericiti proletari, care au fost deja transformați de Ceausescu in pseudo- 
-lumpen. Ei nu par să înţeleagă că însuşi marele părinte al ţării, Ion Iliescu, 
va fi obligat să facă exact acelaşi lucru. Ajunsă la scadentá, economia ţării se 
confruntă fie cu opţiunea de a suporta o intervenţie chirurgicală brutală, fie cu 
aceea de a-şi recunoaşte, în viitorul apropiat, propria-i moarte clinică. 

Ceea ce nu înţelege marea masă a votantilor este că, o dată instalat la cîrmă, 
Iliescu şi echipa lui nu vor ezita să îi sacrifice pe cei care i-au ajutat să fie 
investiţi cu asemenea autoritate. Din nefericire, constituţia le dă toate drepturile 
pentru a face acest lucru. Votantii nu vor să înţeleagă - pentru că „aceasta ne 
convine mult” — că de dragul puterii, Frontul Salvării Nationale este gata de 
orice. A dovedit acest lucru în ianuarie, în februarie, în martie şi în iunie 1990, 
la fel a dovedit-o şi în septembrie 1991 şi o va face în viitor ori de cîte ori va fi 
nevoie. Steaua lui Iliescu răsare, strălucind cu ardoarea unanimitatii, ca fiind 
piatra cea mai prețioasă a unui regim pentru care orice minoritate - naţională, 
intelectuală, profesională - este considerată, ex officio, criminală. Profitind de 
contextul politic internaţional problematic, Iliescu este, de fapt, numai la un pas 
de a-şi asuma puteri dictatoriale. Într-o Europă divizată de conflicte ireconci- 
liabile şi sfişiată de războaie fratricide, un mic despot, dintr-o ţară izolată între 
Carpaţi şi Dunăre, nu mai supără pe nimeni. Atita timp cit el menţine pacea, 
suportul său este asigurat. Actionind de la bun început în avantajul activiştilor 
de partid şi al fostului aparat represiv, Iliescu a fost sigur că va fi nominalizat 
pentru cartea cea mare. În România, unde lipsa de ruşine a politicienilor a atins 
punctul culminant, nimeni nu este deranjat de faptul că preşedinţii parlamentului 
sînt două vechi epave ale comunismului. Nimeni nu este deranjat de faptul că 
ceea ce îi pune în mişcare pe majoritatea parlamentarilor este fidelitatea faţă de 
fostul aparat al partidului comunist, nu ataşamentul faţă de valorile democraţiei. 
Discursurile fermecătoare ale unora ca Vasile Văcaru, Marian Enache, Dan Martian, 
Gheorghe Dumitraşcu, Alexandru Birládeanu, Romulus Vulpescu ne vor duce, 
într-o atmosferă de democraţie veselă tip Frontul Salvării Naţionale, acolo unde 
a vrut să ne ducă Ceauşescu într-un allegro paranoic: la marginea asiatică a 
Europei, pe tărîmul dictatorilor luminati. 

Cel mai înspăimîntător lucru in această situaţie este că omul de bine pare să 
fi semnat un contract cu bestia roşie. Deprofesionalizat, subcalificat, împins la 
disperare de sărăcie şi mizerie, trăind ca şi cînd ar fi ţinut într-un fel de 
rezervaţie, dorind mereu să i se spună ce să facă, ce să gîndească, ce să spună 
şi ce să mánince, el face parte dintr-o masă perfect manevrabilă dintr-o tara a 
cinismului absolut. O companie de televiziune, în care dezinformarea a atins 

apogeul neruşinării, contribuie din plin la maltratarea morală a majorităţii 
poporului român. Umil şi inspáimintat, el va pierde chiar şi nimicul pe care îl 
posedă şi va continua să voteze pentru a rămîne liniştit în utopia comunistă. 

Nu este mai puţin adevărat, totuşi, că opoziţia a făcut tot ce i-a stat în putinţă 
pentru a amplifica temerile unei populaţii infantilizate de un regim comunist, 
care conduce România cu o forţă dezumanizantă. Într-un fel, opoziţia a fost 
materialul didactic pentru propaganda activiştilor inteligenţi, deghizați in vestitori 
ai democraţiei. „Vezi”, obișnuiau să spună propagandistii, „vezi unde vor să te 
ducă aceşti duşmani ai poporului? Ei te vor concedia şi te vor abandona 
străinilor care vor veni aici ca să se îmbogăţească! ”. În aceste circumstanţe, 
dialogul devine imposibil. În toate celelalte tari ex-comuniste, reformatorii 
bolşevici au deţinut puterea pentru numai cîteva luni. În România, în aplauzele 
unei majorităţi prea inspáimintate pentru a privi in faţă adevărul, dictatura 
neo-comunistă a triumfat fără înconjur. 

Există o logică a istoriei. La Praga, Vâclav Havel vine la putere şi se 
instalează în palatul care a aparţinut împăratului Sfintului Imperiu Roman de 
Neam Germanic. Palatul se află la numai cîţiva paşi de casa lui Franz Kafka. 
La Bucureşti, ruleta istoriei fiind invirtitá, intimplarea este înlăturată pentru 
totdeauna. Într-o Românie kafkiană, Nicolae Ceauşescu este urmat, destul de 
logic, de Ion Iliescu. 


Notă 


Sursa: Reprodus, cu permisiunea autorului, din Partisan Review 59:4 (1992): 711-17. 

SE ÎNTOARCE COMUNISMUL ? 


Jeliu Jelev 


În eseul său, Jeliu Jelev, fost disident şi primul preşedinte necomunist al 
Bulgariei, examinează semnificaţia reîntoarcerii la putere a foştilor comunişti şi 
motivele pentru care obsesiile ideologice ale erei staliniste sînt definitiv îngropate. 
Ca şi polonezul Adam Michnik, Jelev avertizează împotriva acceselor panicate 
de indignare şi îndeamnă la o evaluare realistă a situaţiei politice. În viziunea 
lui Jelev, este fundamental greşit să se creadă că s-ar putea restaura comunismul 
ca un Sistem politic, economic şi cultural. Recomunizarea, în sensul unei întoarceri 
complete a vechiului regim, este o imposibilitate sociologică şi ideologică. 
Nici unul dintre foştii comunişti care s-au întors la putere în ţările postleniniste 
nu este un „credincios adevărat”, de modă veche. Totuşi, spre deosebire de Michnik, 
care vede restauratia de catifea ca fiind inevitabilă, Jelev pledează pentru nevoia 
dea transforma anticomunismul anilor '90 în „antipostcomunism”. Aceasta 
înseamnă o luptă împotriva reafirmării practicilor si mentalităților vechilor 
comunişti. El zugrăveşte situaţia postcomunistă ca fiind tulburată de următoarele 
suferinte : un stat excesiv de centralizat; corporatism deghizat în apeluri 
naționaliste ; persistenta, în poziţiile de putere, a vechilor şi coruptelor elite şi 
o puternică suspiciune fata de Vest. Opiniile lui sînt în multe privințe legate de 
alte reflecţii neliniştitoare ale altor foşti disidenfi referitoare la „coşmarul 
postcomunist”. Pentru ei, principala amenințare nu constă în renaşterea despotismelor 
comuniste, ci în proliferarea cinismului, corupției şi politicii de tip mafiot. 


x ok OK 


La începutul anilor '90, purtaţi de atmosfera de carnaval a timpului, studenţii 
şi intelectualii din întreaga Europă de Est au dat foc efigiilor comuniste şi au 
organizat înmormântări simbolice ale comunismului. Mai am încă o amintire din 
acele zile exaltate : o conservă mică pe care scrie „ultima suflare a comunismului”. 
Poate că unii dintre acei exuberanti purtători de sicrie şi gropari se află astăzi 
în această sala; alţii, poate, şi-au dat recent voturile partidelor ex-comuniste. 
Un lucru este sigur: spectrul care, după cum a anunţat Karl Marx în Manifestul 

Partidului Comunist cu un secol şi jumătate în urmă, bîntuia Europa, pare mai 
putin aşezat pentru odihna veşnică, în 1995, decît părea in 1990. Văzut în 
perspectivă istorică, acest lucru n-ar trebui să fie deloc surprinzător. 

Pînă într-al cincilea an al Revoluţiei franceze, Franţa avusese două constituţii, 
Ludovic al XVI-lea fusese ghilotinat, Teroarea devorase favoriţi ai revoluţiei 
precum Danton şi Robespierre, iar Babeuf începuse să pună la cale „conspirația 
egalilor”. Napoleon şi Restauraţia urmau să vină. 

Pînă într-al cincilea an al Revoluţiei ruse, îngrozitorul război civil tocmai se 
sfîrşise, comunismul de război esuase, Lenin anunţase Noua Politică Economică 
(NEP) favorabilă pieţei, iar bolşevicii de rînd începuseră să dezbată înflăcărat 
dacă NEP-ul restaura sau nu capitalismul. Stalin şi gulagul urmau să vină. 

În contextul acestei cronologii revoluţionare, revenirea de astăzi a comu- 
nismului nu este tocmai surprinzătoare. Revolutiile, chiar şi cele de catifea, 
întîmpină rareori aşteptările pe care le stîrnesc. Dezamăgirea şi pesimismul se 
strecoară pe nesimţite. Şi aceasta atunci cînd realizăm că vechiul regim, al cărui 
clopot de înmormîntare l-am bătut cu atîta nerăbdare, este încă in viata. 
Sentimentul euforic că totul s-a schimbat este urmat de o paralizantă suspiciune 
că nimic nu s-a schimbat. 

Este oportun ca istoricii şi jurnaliştii să examineze analogiile istorice în 
căutarea unor explicaţii sociale şi psihologice pentru revenirea comuniştilor la 
putere în Europa de Est; politicienilor nu ar trebui să le fie permis acest lux. 
Am subliniat acest lucru deoarece prea multi lideri democrați au tendinţa de 
a apărea în postura de comentatori, sociologi, psihologi sau critici culturali. 
Ei explică şi analizează tendinţele care apar, în loc să încerce în mod serios să 
stăvilească valul. 

După victoria stîngii ex-comuniste în alegerile parlamentare din Polonia, din 
1993, un observator a pus această întrebare retorică: „Vi-i puteţi imagina pe 
susţinătorii lui Franco venind la putere în Spania la numai patru ani după 
moartea sa? ". În contextul acestei întrebări, renasterea stîngii în Europa de Est 
pare a fi orice, numai liniştitoare nu. Totuşi, procesul democratic din ţările noastre 
este ireversibil cîtă vreme există forţe politice decise să consolideze democraţia. 


Paradigme concurente 


Există două paradigme de bază pentru a înţelege revenirea la putere a 
foştilor comunişti. Prima este paradigma recomunizării, susţinută în special de 
adepţii decomunizării, care văd aici o conspirație a foştilor comunişti pentru 
recistigarea controlului. Cealaltă este paradigma invocată de moderati, care 
interpretează revenirea ex-comunistilor ca o ,restauratie de catifea” —, de fapt, 

o prelungire a revoluţiei sau un semn al consolidării acesteia. Potrivit celui de-al 
doilea model, democraţia este acum consolidată suficient de mult încît, chiar în 
cazul în care comuniştii cîştigă în alegeri şi revin la putere, nu va exista nici o 
diferenţă fundamentală în natura regimului: ei nu vor putea să pună capăt 
competiţiei politice libere sau să declare din nou controlul social totalitar. 

Ambele paradigme sînt mai degrabă politice decît intelectuale şi sînt legate 
direct de specificul diferitelor ţări postcomuniste. În Ungaria, unde există un 
consens în favoarea democraţiei şi a pieţei, paradigma recomunizării are puţini 
adepţi ; nu acesta este cazul în ţări ca Bulgaria sau România. 

Decomunizatorii nu văd o revoluţie, ci mai degrabă un simulacru de schimbare, 
care a permis ex-comuniştilor să-şi convertească puterea politică în influenţă 
economică şi să evite cererile pentru pedepsire şi dreptate. Credibilitatea acestei 
teze s-a amplificat pe măsură ce foştii aparatcici comunişti şi şefii poliţiei 
secrete au redistribuit avutia naţională în propriile lor buzunare manipulind 
privatizarea, aruncînd praf în ochii publicului şi creînd încă o dată o societate 
pentru ei înşişi. 

În final, totuşi, trebuie să admitem că paradigma recomunizării reprezintă o 
scuză perfectă pentru faptul că încercarea anticomunistilor extremisti de a 
aplica reforma a eşuat. Paradigma recomunizării şi teza conspirației globale nu 
pot fi folosite pentru a-i scuti pe liderii democratici de a-şi asuma respon- 
sabilitatea pentru eşecul politicii lor. 

Paradigma „restauraţiei de catifea” exercită, de asemenea, atracţie pentru cá 
face ca lucrurile să pară predeterminate. Aşa cum patru ani sub primul-ministru 
József Antall au îngropat nostalgia pentru amiralul Miklós Horthy, tot aşa patru 
ani sub primul-ministru Gyula Horn vor fi suficienţi pentru a îngropa orice 
sentimente nostalgice faţă de Janos Kâdâr. Influențat de exemplul Franţei 
postrevolutionare, Adam Michnik crede că restauratia de catifea este inevitabilă 
şi chiar necesară. Este un rău mai mic decît revoluţia care continuă dincolo de 
limitele sale. Atît Michnik, cît şi prietenii mei maghiari au subliniat în mod 
corect cîteva lucruri. Totuşi, ceea ce poate fi adevărat pentru Polonia sau 
Ungaria este din ce în ce mai putin adevărat pentru Bulgaria. Ţările est-europene 
se pot asemăna prin revoluțiile lor, dar ele diferă prin restauratii. 

Teoria mea nu ia în considerare nici recomunizarea, nici restauratia de 
catifea. Problema, după cum o văd eu, este cum să transformăm anticomunismul 
din 1990 în antipostcomunism. Ceea ce ameninţă Europa de Est, şi în special 
tara mea, nu este atît întoarcerea comunismului, cît osificarea postcomunismului. 

Comunismul, în versiunea sa clasică, nu se mai poate întoarce, aşa cum 
lagărele de muncă forţată nu mai sînt posibile. Pluripartitismul, opoziţia politică 
şi libertatea cuvîntului şi a presei nu mai pot fi desfiinţate. Tara nu poate fi 
închisă şi izolată ermetic, aşa cum Tratatul de la Varşovia sau COMECON-ul nu 

mai pot fi reînviate. În acest sens, comunismul este în mod clar dispărut, lucru 
cunoscut pînă şi de susţinătorii săi. Amenințarea cu care ne confruntăm acum 
este înlocuirea treptată a democraţiei printr-un fel de autoritarism multipartizan, 
deschis tuturor, şi înlocuirea unei pieţe destul de libere şi corecte printr-o 
economie hibridă, cvasicapitalistă în care înfloresc crima, gangsterismul, corupția, 
manipularea politică şi mafia. Comunismul este mort, dar trebuie să avem 
grijă să nu lăsăm cadavrul său, încă agonic, să tragă după sine în mormint 
democraţia infantilă. 

O diferenţă majoră între Franţa Restauratiei Bourbonilor şi Europa de Est a 
postcomunismului osificat constă în faptul că prima avea o ideologie articulată. 
Aceasta a aderat la ideea monarhiei şi la credinţa în ordinea naturală a lucrurilor. 
Joseph de Maistre, Edmund Burke şi Chateaubriand au rămas oponenți fermi ai 
schimbării, rezistindu-i acesteia nu numai din motive de oportunitate politică, 
dar şi din principiu. Dar, în final, Restauraţia nu a mai putut fi susţinută pentru 
că, deşi societatea franceză l-a compătimit pe regele ghilotinat şi a avut un 
sentiment nostalgic faţă de acesta, ea nu mai credea în dreptul divin al regelui 
de a domni. 

În cazul Europei de Est, restauratia a continuat împotriva fondului de reforme 
evidente. Astfel, chiar în timp ce se proclamă necesitatea reformelor, vechile 
practici comuniste se întorc pe nesimţite. 

Dar ce anume este ceea ce se întoarce? Mai întîi există statul arogant. 
Astăzi, în Bulgaria, efortul de a concentra controlul asupra vieţii economice şi 
publice din stat este una dintre cele mai frapante caracteristici ale guvernării 
Partidului Socialist (adică ex-comunist). Treptat, două tipuri de proprietate 
ajung să rivalizeze unul cu celălalt: proprietatea de stat „bună” şi proprietatea 
privată „rea”. Întreprinderea privată are ambele braţe răsucite: unul de către 
guvernul care încearcă să impună o administrare birocratică centralizată, iar 
celălalt de către o lume interlopă criminală, organizată, care îşi are propriile reguli 
de afaceri. Mai mult, au existat încercări de a sugera că societatea civilă, 
îndeosebi organizaţiile nonguvernamentale erodează însăşi ideea de stat, punînd 
astfel la indemina statului un pretext pentru a încerca să domine sectorul 
nonguvernamental. 

În al doilea rînd, revine un tip malign de corporatism care caută să înlocuiască 
competiţia reală de idei şi interese prin înţelegeri între facțiunile partidului de la 
conducere. Spaţiul partizan împinge în afară spaţiul public. Atunci, pentru a-şi 
avea asigurată acoperirea, interesele partizane şi corporatiste sînt deghizate în 
apeluri naţionaliste. 

În al treilea rînd, revine retorica vechiului regim - acel discurs neutral, de 
lemn, care miroase a mucegai şi a optimism sponsorizat de stat, şi care ne duce 
cu gîndul la Castelul lui Kafka şi la coridoarele puterii comuniste ! 

În al patrulea rînd, revine personalul care a servit sub ancien régime. 
Chemati în mod absurd ca să conducă reformele economice şi politice radicale, 
ei îşi îndeplinesc această sarcină căutînd o răzbunare care este în mod oficial 
politică, dar în realitate este meschină. 

În al cincilea rînd, revine profunda suspiciune faţă de Occident. Toleranta 
culturală inerentă tradiţiei naţionale bulgare este ameninţată de cultivarea oficială 
a xenofobiei. Temerile de spionaj, de asemenea, au crescut pînă la un nivel care 
n-a mai fost atins din anii '60 încoace. 

Încercările de a transforma democraţia într-o dictatură a majorităţii ne dau 
încă un motiv de îngrijorare. Aici, totuşi, Curtea Constituţională a Bulgariei a 
asigurat o rezistenţă esenţială. Adoptind poziţii principiale în cîteva situaţii 
critice, ea a apărat dreptul societăţii de a fi guvernată respectindu-se mai curând 
cadrul constituţional decît voinţa politică a majorităţii. 

Deşi toate acestea sînt destul de rele, revine ceva încă şi mai rău. Acesta este 
sentimentul că „noi, poporul” nu are nici o importanţă. Încă o dată, observăm 
apatia politică şi diviziunea tensionată dintre „noi” şi „ei” - anonimul, amorful 
»ei”, lipsit de profil politic şi totuşi investit cu putere, în ciuda voinţei cetăţenilor 
şi fără a tine seama de aceasta! 

Comunismul ca atare nu se mai poate întoarce, dar unele dintre trăsăturile 
sale cele mai rele reapar. În acest aspect stă, poate, soarta curioasă a post- 
comunismului : o societate în care comunismul nu se poate întoarce, dar din 
care nu se grăbeşte să plece. 


Notă 

